
Intru și ies iară după ce am văzut ce se găsește acolo jos... 
Trăiesc din nou și sunt salvat după somnul morții. 


CARTEA MORȚILOR, cap. 41 
Mare este Legea, trainică-i puterea ei. 
Ea nu a fost tulburată din vremea lui Osiris. 


Când toate se vor sfârși, Legea va rămâne. 


PTAH-HOTEP, Învăţături 5. 


CRIMA SUPREMĂ 


1. 


Dimineața se revărsa peste Abydos, Marele Ținut al lui Osiris. O 
dimineață așteptată și temută, pentru că era cea a noului an. În 
această zi atât de deosebită avea oare să înceapă inundația de care 
atârna bunăstarea Egiptului? În ciuda cercetării migăloase a arhivelor 
şi a primelor măsurători pe care le făcuseră învățații din Elephantina, 
niciunul dintre ei nu se socotea în stare să ofere o previziune demnă 
de crezare. Revărsarea apelor urma să fie îmbelșugată, pustiitoare sau 
neîndestulătoare? Neliniștea domnea pretutindeni, dar toţi supușii își 
păstrau încrederea în Sesostris. De când faraonul mult iubit cârmuia 
Cele Două Regate, atacurile forțelor Răului se risipiseră în fața acestui 
uriaș de neclintit. Nu biruise el îndărătnicia guvernatorilor de 
provincii, refăcând unitatea ţării și aducând pacea în Nubia? 

Comandantul trupelor speciale însărcinate să asigure paza locului 
nu se temea deloc. După spusele mai-marelui său, bătrânul general 
Nesmontu, regele stăpânea duhul Nilului. Datorită ritualurilor și 
ofrandelor, creșterea apelor avea să se desfășoare în deplină armonie. 
Dar această convingere adâncă nu-l împiedica pe ofițer să-și 
îndeplinească sarcinile cu severitate, cercetându-i atent în fiecare 
dimineață pe preoţii temporari cărora le era îngăduit să treacă hotarul 
ținutului sacru. De la brutari până la berari, de la tâmplari până la 
cioplitorii în piatră, ofițerul îi controla unul câte unul, însemnând 
zilele în care aceștia veneau la lucru. lar cei care lipseau din pricini 
neîntemeiate erau alungaţi fără milă. 

Un bărbat înalt, cu fața și ţeasta rase, înveșmântat într-o tunică de 
in alb, se înfăţișă înaintea ofițerului. 

— Cu ce te îndeletnicești azi? 

— Fac fumigațţii în odăile preoţilor permanenți. 

— O să-ţi ia mult timp? 

— Cel puţin trei săptămâni. 


— Cine te supraveghează? 

— Preotul permanent Bega. 

Simpla rostire a acestui nume era de ajuns ca să inspire încredere. 
Ținând seama de severitatea lui Bega și de asprimea-i bine-cunoscută, 
cei care munceau sub îndrumarea lui nu prea aveau motive de bucurie. 

— Diseară pleci? 

— Nu, răspunse bărbatul, am primit încuviințarea să dorm aici, 
într-o încăpere destinată preoţilor temporari. 

— N-o să te odihnești ca-n puf! Mult noroc. 

Comandantului nici nu-i dădea prin gând că tocmai îi lăsase astfel 
cale liberă celui mai înverșunat dușman al Egiptului, Prevestitorul. 
Până mai deunăzi bărbos și purtând pe cap un turban, acesta luase 
acum locul unui preot temporar ucis de credinciosul său Shab 
Strâmbu, ca să poată pătrundă fără opreliște în Abydos și să-și înșface 
prada, pe Fiul regal Iker. 

Deţinător al revelaţiei divine, păstrător al adevărului absolut, 
Prevestitorul socotea să le impună în lumea întreagă, la nevoie chiar 
cu forța. Necredincioșii fie aveau să se supună, fie aveau să piară. 
Singurele piedici pe care răspândirea noii credinţe le întâmpina erau 
faraonul Sesostris și Misterele lui Osiris. 

Toate încercările de a-l ucide pe rege dăduseră greș. Protejat 
temeinic, Sesostris părea cu neputinţă de doborât. Așa că Prevestitorul 
se hotărâse să-l omoare pe Iker, deja considerat de mulți drept 
urmașul la tron al suveranului. Săvârșind această crimă chiar în inima 
regatului lui Osiris, „insula celor drepţi, Prevestitorul avea să 
profaneze un sanctuar socotit de neatins, să secătuiască izvorul 
spiritualității egiptene și să ruineze edificiul construit cu atâta 
răbdare. 

Prevestitorul înainta cu pas domol spre Cetatea Întărită, micul oraș 
al lui Sesostris, înălțat de curând la Abydos. 

— Eşti mulțumit de munca ta? îl întrebă cu voioșie un grădinar. 

— Tare mulțumit. 

— Fericită soartă avem, fiule! Eşti bine plătit, într-adevăr, dar nici 
vorbă să trândăvești. Și apoi supraveghetorii nu glumesc deloc. Una 
peste alta, îl slujești pe Marele Zeu. Blestemată mândrie, nu? Când mă 
gândesc la toţi cei care ne pizmuiesc... Dar tu ce faci aici, de fapt? 


— Fumigaţii. 

— Frumoasă îndeletnicire, nimic de zis! Barem nu capeţi bătături în 
palme. Și nici nu te doare spinarea. Haide, dă-i zor, că peste câteva ore 
căldura o să ne dea gata. lar dacă inundația o să fie nesemnificativă 
sau prea puternică, închipuiește-ți câte necazuri ne așteaptă! Fie ca 
zeii să ne apere de nenorocire. 

Prevestitorul zâmbi. Niciun zeu nu va putea să protejeze Abydosul. 

Descoperirea acestui meleag îl fermeca. În timp ce gărzile și armata 
îl căutau pretutindeni în Egipt, în Syro-Palestina și în Nubia, el se 
plimba liber chiar pe pământul lui Osiris, pe care plănuia să-l 
nimicească. Desigur, preoții temporari nu ajungeau în locurile 
rezervate inițiaților, și Prevestitorul nu putea să atingă decât în treacăt 
această fortăreață spirituală, până acum peste putință de distrus. Dar 
sprijinul deplin oferit de preotul permanent Bega, devenit discipol al 
Răului, îi îngăduia să viseze la zilele frumoase ce aveau să urmeze. 

Cetatea Întărită nu semăna cu alte orașe. Aici locuiau preoți, 
meșteri și slujitori însărcinați să vegheze asupra bunei aprovizionări a 
templelor și a dependinţelor acestora. Depinzând direct de Coroană, 
oamenii de aici nu duceau lipsă de nimic. Pătrunși de prezenţa lui 
Osiris, se purtau cu o anumită gravitate și continuau să își pună 
aceeași întrebare neliniștitoare: Arborele vieţii fusese vindecat, oare, 
pe de-a-ntregul? 

Prevestitorul îi lăsa pe cei creduli să se amăgească. Neîndoielnic, 
aurul adus din Nubia și din Punt își dovedise virtuțile tămăduitoare, și 
marele salcâm, care înverzise iară, strălucea de vigoare. El singur 
stătea mărturie pentru puterea de renaștere a zeului. Dar trebuia ca 
nicio altă vrajă să nu-l mai împovăreze. În ciuda puterilor sale, 
Prevestitorul nu putea să-i pricinuiască de la depărtare vreun rău. Dar 
de-acum înainte, aflându-se în preajma lui, o să spulbere protecţiile 
magice ce înconjurau arborele și o să-l golească de viață. 

Atmosfera locurilor îl tulbura. Poartă a Cerului, pământ al liniștii și 
al dreptăţii, Abydosul pătrundea în orice suflet. Marele Ținut 
adăpostea izvorul vieții. Încă din vremea primilor faraoni, ritualurile 
păstrau întregi puterile creaţiei și nicio făptură omenească, oricât de 
nesimţitoare ar fi fost ea, nu putea ignora strălucirea lor. 


În privinţa misiunii Prevestitorului, nu încăpea nicio îndoială: 
Osiris nu trebuia să mai renască. Punând capăt acestui miracol, 
Prevestitorul ar fi răspândit lesne noua religie. Slujind în același timp 
drept învățătură și lege, ea avea să cucerească întreaga omenire. 
Fiecare credincios va repeta zilnic aceleași formule neschimbate, iar 
libertatea de gândire nu va fi îngăduită. Chiar dacă se vor ivi uneori 
conducători dictatori, convinși că ţin în mână destinul unui popor, în 
realitate, lucrurile, odată pornite, vor înainta de la sine, alimentate 
fără încetare de naivitate și de violenţă. 

Prevestitorul se scutură deodată, asemenea unui câine cu blana 
udă. Energia ce izvora din temple îl slăbea și ar fi putut să-i pună în 
primejdie acţiunile viitoare. Ar fi fost totuși o greșeală să se grăbească. 
Hrănindu-se cu sarea lui Seth, își păstra puterile și ațâța focul 
distrugător ce mocnea în el. Știind că sfârșitul acestei înfruntări 
hotărâtoare era încă nesigur, predicatorul cu ochi roșii înainta cu 
băgare de seamă în ţinutul vrăjmaș. 

Construit după legile proporţiei divine, orașul lui Sesostris încercă 
să-l respingă. În clipa când Prevestitorul apucă pe strada principală, un 
vânt cald îl ţintui pe loc, dar falsul preot deschise gura și înghiți acest 
suflu potrivnic. 

— Ai păţit ceva? îl întrebă un slujitor, înarmat cu o mătură și niște 
cârpe. 

— Admiram frumosul nostru oraș. Se pare că va fi o zi minunată, 
nu? 

— Numai dacă inundația nu se preschimbă într-un prăpăd! Să 
nădăjduim totuși că Osiris ne va salva! 

Prevestitorul își văzu mai departe de drum, spre locuinţa preotului 
permanent Bega, aflată în capul unei străduţe, la adăpost de soare. 
Ajuns aici, dădu la o parte rogojina ce acoperea intrarea și păși într-o 
încăpere mică, dedicată cinstirii strămoșilor. 

Un bărbat urât, cu nas proeminent, sări de pe scaunul pe care 
stătea. 

— N-aţi... n-aţi întâmpinat greutăți? 

— Nici gând de așa ceva, scumpe Bega. 

— Și totuși, comandantul se dovedește, de obicei, neîncrezător 
peste măsură! 


— Semăn îndeajuns cu preotul temporar pe care l-am înlocuit încât 
să nu atrag bănuielile. Mi se pare chiar amuzant să trec așa lesne peste 
orice control. 

Bega, al cărui nume însemna „cel rece”, se bucura de fiecare pas ce-l 
apropia de clipa răzbunării sale. După ce petrecuse ani îndelungaţi la 
Abydos, se așteptase să fie numit Mare Preot și să afle misterele. Dar 
Sesostris hotărâse altfel, și, de aceea, urma să plătească scump pentru 
umilirea adusă lui Bega. Devenit slujitor al lui Seth, ucigașul lui Osiris, 
Bega, căruia i se cuveneau cele mai înalte ranguri, avea să facă ordine, 
cu o mână fermă, în templele Egiptului. Toți aveau să-i recunoască 
meritele și să i se supună orbește. Dar, mai înainte, trebuia să ducă la 
împlinire planurile îndrăzneţe ale Prevestitorului, căci doar prin 
mijlocirea noului său stăpân putea să-și potolească ura. 

Rece ca o zi de iarnă, Bega renunţase la tot ce venerase cândva. Din 
trecutul său de preot și de slujitor al lui Osiris nu mai rămăsese nimic. 
După ce fusese vreme îndelungată centrul existenței sale, Abydosul 
devenise ţinta veninului și a pornirilor lui dușmănoase. Visa să 
pângărească marile taine și gusta de pe acum fericirea pe care i-o va 
oferi dispariția acestui ţinut privilegiat. Odată faraonul și preoții 
permanenţi înlăturați, iar femeile izgonite din temple, Bega avea să 
pună stăpânire, în sfârșit, peste comorile lui Osiris. 

— L-ai văzut pe Shab? întrebă Prevestitorul. 

— Se ascunde într-o capelă, în apropierea terasei Marelui Zeu, și vă 
așteaptă poruncile. 

— Soldaţii nu fac ronduri prin partea aceea? 

— Nici unui neinițiat nu-i este îngăduit să pătrundă acolo. Uneori, 
câte un preot sau o preoteasă merg în preajma terasei să mediteze, dar 
am ales un loc dosnic, unde Shab nu va fi deranjat. 

— Vorbește-mi despre protecţiile Arborelui vieţii. 

— Sunt de netrecut. 

Pe buzele Prevestitorului se ivi un surâs ciudat. 

— Descrie-mi-le, ceru el cu o voce blândă, care-l înfiora pe Bega. 

Micuţul cap al lui Seth, săpat în palma mâinii sale drepte, se înroși, 
iar durerea îl îndemnă pe preot să vorbească fără întârziere. 

— Patru salcâmi au fost sădiți în jurul Arborelui vieţii. Plini de 
magie, ei zămislesc un câmp de forțe pe care nicio energie din afară 


nu-l poate străpunge. În ei se incarnează cei patru fii ai lui Horus, iar o 
raclă alcătuită din patru lei le sporește puterea. Acești păzitori, cu 
ochii întotdeauna deschiși, se hrănesc cu Maat. Simbolul provinciei 
Abydos, un stâlp în vârful căruia se află o tainiță ce ascunde secretul 
lui Osiris, însuflețește racla. Oricine îl atinge moare fulgerător. Și să nu 
uităm aurul din Punt și din Nubia, care acoperă trunchiul salcâmului 
și îl face cu neputinţă de atacat. 

— Mi se pare că ţi-ai pierdut orice nădejde, prietene. 

— Mă feresc de amăgiri zadarnice, stăpâne! 

— Nu mai crezi în puterile mele? 

— Ba da, dar asemenea măsuri de apărare... 

— Orice fortăreață, fie ea chiar magică, are un punct slab. lar eu am 
să-l descopăr. La templul lui Sesostris se poate ajunge? 

— Numai dacă îndeplinești acolo o sarcină anume. 

— După ce isprăvesc cu fumigaţiile, găsește-mi una. 

— Nu va fi ușor, căci... 

— Fără șiretlicuri, Bega. Trebuie să știu tot despre Abydos. 

— Nici măcar mie nu-mi este îngăduit să trec pragul tuturor 
sanctuarelor! 

— Unde nu ai voie să intri? 

— În locașul de veci al lui Sesostris și în mormântul lui Osiris, a 
cărui ușă trebuie să rămână sigilată. Acolo e ascuns vasul care conţine 
viața tainică a Zeului. 

— Și vasul acesta e scos vreodată afară? 

— Nu știu. 

— De ce n-ai căutat să afli lucrul acesta până acum, Bega? 

— Pentru că rânduielile mă împiedică! Fiecărui preot permanent i 
s-a dat o sarcină anume. Marele Preot, Pleșuvul, veghează asupra 
felului în care ne îngrijim de îndatoririle noastre. La cea mai măruntă 
greșeală, vinovatul este izgonit. 

— Prin urmare, nu vei săvârși niciuna. O slăbiciune din partea ta ar 
trece drept trădare. 

Sub ochii Prevestitorului, Bega nu-și mai găsi cuvintele, gândindu- 
se doar să i se supună. 

Vocea dulce a unei tinere femei fi făcu să-și uite spaima. 

— Pot să intru? V-am adus pâine și bere. 


Prevestitorul însuși ridică rogojina, îndemnând-o să pășească 
înduntru. 

Înaintea lor stătea acum o frumoasă brunetă cu sânii mici și 
rotunzi. Brațul său stâng sprijinea coșul pe care-l purta pe cap, iar 
mâna dreaptă ţinea de toartă un urcior. Era îmbrăcată într-o fustă în 
dungi albastre și negre, strânsă cu o centură albastră, și avea gleznele 
și încheieturile mâinilor împodobite cu brățări simple. Plină de 
voioșie, ademenitoare, Bina își lepădă poverile, apoi îngenunche în 
fața Prevestitorului și-i sărută mâinile. 

— Iat-o și pe regina nopții, grăi acesta cu mulțumire. Deși acum nu 
este în stare să se preschimbe în leoaică, puterea ei distrugătoare 
rămâne încă de temut. 

— Tu... nu ai dreptul să vii aici! bombăni Bega. 

— Dimpotrivă, îi răspunse ea răspicat. Tocmai am fost numită 
slujitoare a preoţilor permanenţi, cărora le voi duce în fiecare zi 
mâncare și veșminte. 

— Și Pleșuvul s-a învoit? 

— Comandantul forțelor de pază l-a convins că nu va găsi o 
preoteasă temporară mai devotată și mai harnică decât mine. Cu toată 
neîncrederea lui înnăscută, ofițerul ăsta aspru rămâne tot un bărbat. 
lar smerenia mea l-a fermecat. 

— Așa că, observă Prevestitorul, te vei putea apropia de preoții cu 
rangul cel mai înalt. lar ţinta ta este preotul care veghează asupra 
mormântului lui Osiris. 

— Fiţi cu mare băgare de seamă, îi povățui Bega, neliniștit. Fără 
îndoială că Pleșuvul a luat și alte măsuri de pază pe care eu nu le 
cunosc. Nimeni nu știe ce puteri veți stârni dacă pângăriţi acest 
sanctuar. 

— Pentru început, aștept de la tine să aduni informaţii preţioase. 
Nu-ţi face griji pentru ce va fi mai departe. 

— Stăpâne, strălucirea lui Osiris... 

— Nu pricepi că Iker și Osiris vor pieri pentru totdeauna? 


2. 


Iker nu cunoscuse nicio femeie înainte de Isis și nu avea să mai 
cunoască vreodată alta. Isis nu cunoscuse niciun bărbat înainte de Iker 
și nu avea să cunoască vreodată altul. Prima lor noapte de dragoste 
pecetluise un legământ etern, dincolo de dorinţă și de pasiune. O 
putere superioară urma să le preschimbe viitorul în destin. Trainic 
legați unul de celălalt, uniţi în spirit, inimă și trup, aveau să 
împărtășească de-acum înainte aceleași gânduri și simțăminte. 

De ce atâta fericire? Să trăiască alături de Isis, la Abydos... Un vis ce 
se va risipi în curând! Iker deschise ochii, încredințat că-l așteaptă o 
cruntă dezamăgire. 

Dar ea se afla chiar acolo, lângă el. Ochii săi de un verde magic îl 
priveau. Iker îndrăzni să-i mângâie pielea de o nepământeană 
moliciune, să-i dezmierde chipul cu trăsături de o fineţe fără seamăn. 

— Tu ești?... Chiar tu? 

Sărutul pe care ea i-l dădu părea real. 

— Suntem cu adevărat la tine acasă, la Abydos? 

— La noi acasă, îl corectă ea. Și, de vreme ce locuim împreună, iată- 
ne căsătoriți. 

Iker se ridică brusc în capul oaselor. 

— Dar nu am dreptul s-o iau de soţie pe fiica faraonului Sesostris! 

— Cine te oprește? 

— Judecata, buna-cuviinţă și... 

Zâmbetul tinerei femei îl împiedică să găsească alte pricini. 

— Eu sunt un nimeni, eu... 

— Nu te arăta mai modest decât se cuvine, Iker. Fiu regal și Prieten 
unic, tu ai o misiune de îndeplinit. 

Tânărul sări în picioare, măsură cu pași mari încăperea în lung și-n 
lat, atinse patul, pereţii și cuferele cu veșminte, apoi o cuprinse pe Isis 
în braţe. 

— Atâta fericire... Aș vrea ca această clipă să dureze pentru 
totdeauna! 

— Nu se va sfârși niciodată, îi făgădui ea. Dar ne așteaptă sarcini 
grabnice. 

— Fără tine, nu am sorți de izbândă. 

Isis îl apucă tandru de mână. 


— Nu sunt soţia ta? Când ne aflam departe unul de altul, tu îmi 
simțeai prezenţa, iar eu te purtam mereu în gândurile mele. De astăzi 
suntem uniți pe vecie. Nici măcar suflarea vântului nu se va putea 
strecura între noi. Dragostea ne va călăuzi până dincolo de hotarele 
existenței noastre. 

— Mă voi dovedi demn de tine, Isis? 

— Fie că vom trece prin încercări grele sau prin clipe de bucurie, 
alcătuim o singură făptură, Iker. Nici măcar moartea nu ne va despărți. 
ttt 

Pe cărarea ce ducea spre Arborele vieții, Isis îi destăinui lui Iker că 
Sesostris îi ceruse să observe vorbele și gesturile preoților permanenți 
și temporari. Dar sarcinile rituale și treptele inițierii sale nu-i 
îngăduiseră deloc să-i cerceteze cu luare-aminte pe preoţi, așa că Isis 
nu găsise vreo pricină de a învinovăţi pe cineva. Totuşi, neliniștile 
faraonului nu puteau fi trecute cu vederea. Și, cum înțelegerea 
monarhului mergea mai departe decât cea a oamenilor obișnuiți, nu 
presimţea el oare că în inima celei mai tainice confrerii din Egipt se 
petrecuse o trădare? 

— Cum să devină un inițiat din Abydos fiu al întunericului? se miră 
Iker. 

— Și eu mi-am pus această întrebare de sute de ori, mărturisi Isis. 
Dar Calea de Foc mi-a deschis ochii. Minunatele ritualuri nu sunt 
săvârșite neapărat de oameni fără pată. 

— Crezi că un preot ar putea fi atât de fățarnic încât să-i păcălească 
pe toţi? 

— În misiunea ta trebuie să te îndoiești de toți. 

Cei doi se opriră la mare depărtare de salcâm. 

Preoteasa îi rugă pe cei patru arbori tineri și pe cei patru lei păzitori 
să le îngăduie să treacă. 

Aproape îndată, Iker simţi o mireasmă ciudată, dulce și liniștitoare. 
Isis îi făcu semn să înainteze. 

La rădăcina Arborelui vieţii, cu trunchiul acoperit de aur, Pleșuvul 
vărsa apă. 

— Ai întârziat, Isis. la vasul cu lapte și îngrijește-te de îndatoririle 
tale. 


Tânăra femeie se supuse poruncii primite. 

— Oricare ar fi întâmplările vieţii tale, adăugă Marele Preot cu o 
voce morocănoasă, ritualul trebuie să treacă înaintea lor. 

— Eu nu sunt o întâmplare, spuse Iker, ci soţul lui Isis. 

— Nu mă privesc poveștile de familie. 

— Dar poate că misiunea care m-a adus până aici vă privește. 
Faraonul Sesostris m-a însărcinat să aflu ce anume tulbură rânduiala 
preoţilor și să veghez asupra făuririi de noi obiecte sacre pentru 
celebrarea Misterelor lui Osiris. 

O lungă tăcere se așternu după aceste cuvinte. 

— Fiu regal, Prieten unic, trimis al faraonului... Vorbe deșarte! Eu, 
unul, trăiesc aici dintotdeauna, păstrez în bună ordine Casa Vieţii și 
arhivele sacre, veghez ca preoții permanenţi să-și îndeplinească fără 
greș sarcinile și nu îngădui vreo slăbiciune. N-am fost dojenit 
niciodată, iar regele are încredere în mine. 

— Însă Luminăţiei Sale i se pare că lucrurile nu merg atât de bine. 
Oare atenţia voastră nu a slăbit deloc? 

— Nu-ţi dau voie să vorbești așa, tinere! 

— Vârsta mea contează prea puţin. Vă învoiţi să-mi înlesniţi 
cercetările? Da sau nu? 

Pleșuvul se întoarse către Isis. 

— Ce crede despre toate acestea fiica regelui? 

— Ar fi o mare greșeală să ne certăm între noi. Lipsit de sprijinul 
vostru, Iker se va împotmoli. lar Arborele vieții rămâne pe mai departe 
amenințat. 

Pleșuvul se împotrivi. 

— Dar strălucește de sănătate! Nu-și adâncește el rădăcinile până la 
oceanul începuturilor ca să ofere celor drepți apa renașterii? 

— Osiris sălășluiește în acest salcâm, viața și moartea se unesc în el, 
aminti Isis. Astăzi, simt că plutește ceva rău în aer. Poate că noi atacuri 
ale forțelor distrugătoare se apropie. 

— Dar mijloacele de apărare așezate aici de rege nu sunt de 
netrecut? întrebă, nedumerit, Iker. 

— Să nu ne amăgim. 

— Atunci înseamnă că avem încă un motiv ca să scăpăm de oile 
râioase, dacă ele s-au strecurat printre noi! hotărî Fiul regal. 


Neliniștit, Pleșuvul renunţă la această înfruntare fără rost. 

— Cum socoţi să începi? 

— Vreau să stau de vorbă pe rând cu preoţii permanenți și să-i adun 
pe meșteri ca să-i înștiințez despre dorinţele regelui. Toţi vor trebui să 
aibă mâinile pure. 

— Îţi faci singur zile fripte, Iker! Fiind străin de Abydos, mulți te vor 
respinge. 

— Am să-l ajut eu, făgădui Isis. 

— De ce ar reuși Fiul regal acolo unde noi am dat greș? grăi, căzut 
pe gânduri, Pleșuvul. Nimic nu dovedește vinovăția unui preot 
permanent. Și să nu uităm de grija noastră cea mai mare! Constelaţia 
Orion a dispărut acum șaptezeci de zile. Dacă nu apare din nou la 
noapte, cerul se va nărui și inundația atât de așteptată nu va avea loc. 

— Am să întreb paleta de aur, spuse Iker. 

Pleșuvul fu peste măsură de uimit. 

— Regele ţi-a încredințat-o? 

— Am această onoare. 

Bătrânul clătină din cap. 

—  Întrebuinţeaz-o cu chibzuinţă. Și nu uita: doar întrebările 
potrivite primesc răspunsuri pe care să te poți bizui. Și, acum, să ne 
îngrijim de pregătirea ofrandelor pentru duhul Nilului. 

Marele Preot se îndepărtă bodogănind. 

— Mă urăște, observă Iker. 

— Socoate că niciun străin nu e bine-venit la Abydos. Totuși, 
vorbele tale l-au mișcat adânc, și n-o să pună piedici în calea noastră. 

— Ce dulce e cuvântul „noastră”! Sigur n-aș fi izbutit. 

— N-ai să mai fi niciodată singur, Iker. 

Împreună, cei doi străbătură drumul rezervat procesiunilor, 
mărginit de o parte și de cealaltă de trei sute șaizeci și cinci de măsuţe 
pentru ofrande, încărcate cu mâncăruri și băuturi. Amintind de partea 
văzută și de cea nevăzută a anului, ele sacralizau fiecare dintre zilele 
lui. În felul acesta se celebra un ospăț veșnic, oferit KA-ului puterilor 
divine. La rândul lor, acestea umpleau bucatele. 

Având în vedere însemnătatea sarcinii, mai mulți preoţi temporari 
dădeau o mână de ajutor preotului permanent care se îngrijea de 
jertfele de apă zilnice. Dar niciunul nu simţea prea mare tragere de 


inimă, căci tot mai des se făceau auzite felurite zvonuri legate de 
revărsarea Nilului. Unii mergeau până într-acolo încât se temeau că ea 
va lipsi cu desăvârșire. Și cum să nu se gândească la tot ce putea fi mai 
rău, când Pleșuvul nu dezminţise aceste rumori? 

Lui Iker i-ar fi plăcut să descopere întregul ţinut, cu toate 
monumentele, dar misiunea sa nu-și mai avea rostul dacă valurile 
aducătoare de rod nu se iveau. Lipsite de mâlul hrănitor, câmpurile ar 
fi rămas sterpe. 

— De ce constelația Orion întârzie să apară? o întrebă el pe Isis. 

— Răul atinge în același timp și cerul, și pământul. 

— Atunci înseamnă că nu e pricinuit de o făptură omenească! 

Tăcerea lui Isis îl îngrijoră pe Iker. Oricare ar fi fost puterile 
inițiatorilor din Abydos, cum să biruie ei un astfel de vrăjmaș? 
Arborele vieţii se bucura doar de un scurt răgaz, căci alte furtuni se 
pregăteau să-l doboare. Prevestitorul avea la îndemână, pesemne, unul 
sau mai mulți complici, atât de bine ascunși, încât scăpaseră atenţiei 
Pleșuvului. lar el, Iker, proaspăt sosit pe aceste meleaguri, trebuia să-i 
dea în vileag! 

Isis îl conduse până la templul lui Sesostris, menit să dureze 
milioane de ani. Aici, preoţii permanenți înălțau rugăciuni pentru 
creșterea apelor. Tânăra femeie îi prezentă Fiului regal pe cele șapte 
muzicante însărcinate să desfete prin cântările lor sufletul divin, pe 
Slujitorul lui KA - cel care venera și păstra trează energia spirituală, 
astfel încât să întărească legăturile confreriei cu nevăzutul pe cel care 
vărsa jertfa de apă proaspătă pe mesele de ofrandă, pe cel care veghea 
asupra integrității marelui trup al lui Osiris și pe preotul în stare să 
vadă tainele. 

Nu fără uimire, toți observară că Fiul regal ducea cu el paleta de 
aur. Și, judecând după atitudinea Pleșuvului, Iker se bucura de un 
respect mai presus de orice îndoială. 

Nebăgând în seamă privirile îndreptate spre el, când pline de 
admiraţie, când bănuitoare, trimisul faraonului descoperi sanctuarul. 
Încercând ciudatul simțământ că-l cunoștea dintotdeauna, trecu pe 
lângă pilon, apoi printre statuile colosale ce-l înfățișau pe monarh în 
chip de Osiris, pătrunse în sala al cărei tavan acoperit de stele era 


susținut de coloane și se reculese în fața picturilor ce-l reprezentau pe 
suveran laolaltă cu divinităţile. 

După ce medită îndelung, Fiul regal vorbi către adunarea preoţilor 
permanenți: 

— Suntem în cea de-a doua zi a lunii lui Thot, și Orion încă nu a 
apărut. Lucrul acesta neobișnuit arată înverșunarea celui mai aprig 
dușman al nostru, Prevestitorul. Așa că nu putem sta cu brațele 
încrucișate. 

— Și care ar fi sfatul tău? grăi Pleșuvul. 

— Să întrebăm paleta de aur. 

Și, fără întârziere, Iker scrise pe ea: „Ce forță poate stârni revărsarea 
apelor?” 

Întrebarea se șterse treptat, și în locul ei se ivi răspunsul: „Lacrimile 
zeiţei Isis”. 

— Preotesele permanente să nu mai piardă vremea, hotărî Pleșuvul. 
Să înceapă fără zăbavă săvârșirea ritualurilor cuvenite. 

Recunoscând-o pe Isis drept mai-marea lor, slujitoarele lui Osiris 
urcară pe acoperișul templului. 

Fiica lui Sesostris rosti primele cuvinte ale poemului de dragoste 
închinat cerului: 


Orion, fie ca strălucirea ta să străpungă întunericul. Eu 
sunt steaua Sothis, sora ta, eu îți rămân credincioasă și nu te 
părăsesc. Alungă noaptea, trimite fluviul de sus pe pământul 
nostru și potolește-i setea. 


Iker și preoții permanenți se retraseră. 

Ajuns în fața templului. Fiului regal i se păru că îl pândește cineva. 
Dar cum era cu putință una ca asta aici, la Abydos, într-o lume de 
liniște și pace adâncă pe care doar căutarea sacrului ar fi trebuit s-o 
însuflețească? Iker s-ar fi lăsat bucuros în voia plăcerii de a contempla 
aceste meleaguri care îl vrăjeau, dar nu îi era îngăduit să uite de 
misiunea pe care-o avea. 

Și, cum nu zări pe nimeni în preajmă, își ridică ochii spre cer. De 
hotărârea sa atârna soarta Abydosului și a întregului Egipt. 


PET 

În clipa când privirea lui Iker căzu asupra lui, Prevestitorul se 
ascunse după un zid. În cel mai rău caz, tânărul n-ar fi zărit decât un 
preot temporar pe care, la o adică, l-ar fi putut întreba ce căuta acolo. 

Dar Fiul regal se mulțumi să admire apusul soarelui. 

Să-și urmărească prada, s-o surprindă departe de ceilalți și s-o 
lovească nu era treabă uşoară. Pătrunzând în locuri interzise. 
Prevestitorul ar fi trezit bănuieli și, poate, ar fi fost chiar izgonit din 
Abydos. Așa că mai bine să cerceteze încet și sigur întinsul ţinut al lui 
Osiris. 

Să-l ucidă pe Iker nu-l mulțumea îndeajuns. Moartea sa trebuia să 
zdruncine inimile tuturor într-atât încât să-i descurajeze și să semene 
jalea în acest regat care se credea la adăpost de o asemenea 
nenorocire. 

Sprinten și ager în ciuda înălțimii sale, Prevestitorul se folosi de 
întunericul ce cobora pentru a se întoarce în sărăcăciosul său 
dormitor. Shab Strâmbu' avea grijă să-i aducă destulă sare, spuma lui 
Seth, adunată din deșertul apusean în timpul marilor călduri. Ea îi 
potolea setea, îl hrănea și îi păstra vie energia sa de animal de pradă. 

TEF 

Fermecat de frumusețea constelațiilor ce împodobeau trupul uriaș 
al lui Nut, Zeița-Cer, pe Iker nu-l birui somnul. Se gândea la bătălia 
îndârjită a soarelui împotriva puterilor întunecate, la periculoasa lui 
călătorie nocturnă al cărei sfârșit rămânea nesigur. Străbătând trupul 
lui Nut, el strângea lumina stelelor și trecea, pe rând, de porţile ce 
duceau spre renaștere. 

Dar, oare, viața fiecăruia nu însemna aceeași călătorie? Și a i te 
supune nu dădea rost întregii existente? 

Începând cu prima sa moarte, în mijlocul mării nestăvilite, Iker 
trăise multe încercări, cunoscuse îndoieli crude și săvârșise greșeli 
cumplite. Dar nu se oprise din drum, acest drum ce-l purtase până la 
Abydos, către nemăsurata bucurie de a trăi alături de Isis. 

Când ultima rămășiță a nopții pierea și zorii își vesteau trezirea, 
cerul își schimbă deodată înfățișarea, de parcă o nouă lume se năștea. 

O tăcere adâncă se înstăpâni peste Marele inut. 


Toate privirile se îndreptară spre steaua care, după mai bine de 
șaptezeci de zile de îngrijorătoare dispariție, apăru iară, străbătând 
bolta de flăcări. 

Încă o dată, minunea se înfăptuise. În dreptul Abydosului, fluviul se 
umflă, se lăți, și duhul Nilului, Hapy, se repezi, drăgăstos, să 
întâlnească malurile. Lacrimile lui Isis dezlănțuiseră inundația și-l 
reînviaseră pe Osiris. 


3. 


În sfârşit, Memphisul putea să dea frâu liber bucuriei! În ciuda unei 
mici întârzieri, inundația avea să fie puternică, dar nu pustiitoare. De 
la cel mai bogat până la cel mai sărman, egiptenii îl proslăveau pe 
faraon, care izbutise să păstreze armonia dintre cer și pământ. 
Celebrarea ritualurilor făcuse ca steaua cea bună să apară din nou și 
anotimpurile să urmeze unul după altul potrivit legii lui Maat. Încă o 
dată, Cele Două Regate scăpaseră de năpastă. 

Dar veștile minunate nu-i readuseseră zâmbetul pe buze lui Sobek, 
căpetenia gărzilor din întregul regat. Din cale-afară de vânjos, aspru și 
neînduplecat, urându-i pe curtenitori, pe cei mieroși și pe cei fățarnici, 
Sobek îl venera pe Sesostris încă de la începutul domniei acestuia. Să-l 
apere era grija lui de căpătâi. Din păcate, regele nu pregeta să-și pună 
adesea viaţa în primejdie și nu dădea ascultare sfaturilor ce-l 
îndemnau la prudentă. De aceea, Sobek continua să pregătească el 
însuși gărzile însărcinate cu paza apropiată a suveranului. lar palatul, 
fără a se preschimba într-o fortăreață, devenise un adăpost în care 
luptătorii din umbră ai Prevestitorului, oricât ar fi fost ei de pricepuţi, 
nu mai puteau să pătrundă. 

Creșterea apelor aducătoare de rod scăpase capitala de povara 
neliniștii. Fără să se îndoiască vreo clipă de puterea binefăcătoare a 
regelui, Sobek se îngrijora la gândul ceremoniei de început de an, în 
timpul căreia demnitarii și mai-marii meșterilor ofereau daruri 
faraonului. Asigurarea pazei lui Sesostris în asemenea împrejurări se 
lovea de unele greutăţi de nebiruit. Dacă un ucigaș s-ar fi amestecat în 
mulțime și ar fi încercat să se năpustească asupra regelui, gărzile l-ar fi 
împiedicat să-și atingă ţinta, dar, dacă unul dintre înalții slujbași de la 


curte se număra printre credincioșii Prevestitorului, cum să-i vină de 
hac? Apropiindu-se de monarh pentru a-i înmâna darurile, ar fi avut 
vreme să-l atace înainte ca Sobek să-l poată opri. 

Să-i controleze până la piele pe cei prezenţi ar fi fost cea mai 
nimerită rezolvare. Dar vai! Regulile de la curte și bunul-simț nu 
îngăduiau așa ceva. Prin urmare, lui Sobek nu-i mai rămânea decât să 
stea cu ochii în patru și să se repeadă, la o adică, asupra nemernicului, 
cu iuțeala unui fulger. 

Primul care păși înaintea faraonului fu vizirul Khnum-Hotep, 
bătrân și cu trupul îngreunat. Era devotat lui Sesostris, iscusit și 
respectat de toţi, așa că, din partea lui, Sobek n-avea a se teme de 
nimic. La fel și în privința comandantului armatei, asprul general 
Nesmontu, a Marelui Trezorier Senankh, cu înfățișare de om vesel, dar 
cu o fire neînduplecată și a mai-marelui peste toate lucrările 
faraonului, Sehotep, elegant și cu purtări alese. 

La picioarele perechii regale, aceștia depuseră un colier lat, simbol 
al celor nouă puteri creatoare, o sabie din electrum - amestec de aur și 
argint -, o capelă micuță din aur și un vas din argint umplut cu apă 
proaspătă, dătătoare de noi puteri. După ei veni Medes, Secretarul 
Casei Regelui, purtând un sipet încărcat cu aur, argint, lapislazuli și 
turcoaze. 

Sobek nu-l suferea defel pe acest om scund și îndesat, despre care 
însă slujbașii din Memphis aveau numai cuvinte de laudă. Însărcinat 
să întocmească decretele regale și să le trimită în toate colțurile 
Egiptului, în Nubia și în Syro-Palestina, Medes își ducea la bună 
împlinire îndatoririle cu o sârguință pilduitoare. Mulţi demnitari îi 
prevesteau un viitor strălucitor, căci Medes se arăta devotat peste 
măsură muncii sale. 

Se înșiruiră apoi vreo cincizeci de curteni, care mai de care mai 
smerit, întrecându-se unul pe altul în lingușeli. 

Ceremonia se desfășură mai departe, iar nervii lui Sobek se 
încordau din ce în ce. Păzitorul lua aminte la gesturile tuturor, 
străduindu-se să ghicească ce avea de gând fiecare. 

Oare un luptător din umbră ar fi fost îndeajuns de nebun sau de 
amețit de vreo licoare încât să-l atace pe Sesostris, pe acest uriaș cu 
față severă și privire atât de sfredelitoare încât îl încremenea pe cel cu 


care vorbea? Pleoapele sale grele îndurau suferința și neștiința 
oamenilor, iar urechile sale mari deslușeau vorbele zeilor și 
rugăminţile poporului său. 

Sesostris se născuse faraon. Păstrător al unei puteri neomenești, 
KA-ul, transmise din rege în rege, îi făcea să pară vrednici de râs, prin 
simpla sa prezenţă, pe cei îndărătnici și pizmași. Și nu înfăptuise el 
minuni, precum stârnirea inundaţiei sau îmblânzirea apelor, 
înlăturarea privilegiilor guvernatorilor de provincii, unirea Celor Două 
Regate sau aducerea păcii în Canaan și în Nubia? Faima suveranului 
nu înceta să sporească și, adesea, domnia sa era asemuită cu cea a lui 
Osiris. 

Nedând atenţie cuvintelor ce-l ridicau în slăvi, urând lingușelile, 
Sesostris nu se lăuda niciodată cu izbânzile sale și se gândea doar la 
piedicile ce-l așteptau. Să cârmuiască țara, nelăsând-o să se abată de la 
Calea lui Maat, să întărească unirea, să-l protejeze pe cel sărman de cel 
puternic, să nu îngăduie slăbirea legăturii cu divinitățile erau treburi 
anevoioase care ar fi istovit până și un gigant. lar regele nu-și îngăduia 
o clipă de răgaz, căci trebuia să vegheze la toate acestea pentru ca 
supușii săi să doarmă liniștiți. 

Pe deasupra, Sesostris avea de înfruntat un potrivnic de temut, 
Prevestitorul, hotărât să răspândească răul, cruzimea și credința oarbă. 
Însă Egiptul și faraonul stăteau în calea izbânzii acestuia, iar el 
încercase să-i rănească drept în inimă, aruncând o vrajă năprasnică 
asupra Arborelui vieţii, salcâmul lui Osiris din Abydos. Deși acesta 
fusese tămăduit, Sesostris nu-și găsea liniștea și nu dădea crezare 
veștilor despre moartea Prevestitorului într-un colț pierdut al Nubiei. 
Oare dispariţia lui nu era cumva doar o înșelătorie, care să ascundă de 
ochii egiptenilor pregătirea unui nou atac? 

Desigur, construirea unei piramide la Dachur, a unui templu menit 
să dăinuiască milioane de ani și a unui locaș de veci la Abydos, precum 
și a unui brâu de fortărețe între Elephantina și cea de-a doua cataractă 
zădărniciseră planurile vrăjmașului. Dar acesta era în stare să conducă 
un grup numeros de luptători bine ascunși printre locuitorii din 
Memphis, știa să se adapteze împrejurărilor, să-i ademenească pe 
slujbași, să tragă foloase de pe urma slăbiciunilor oamenilor și să 


lucreze pe ascuns. Departe de a fi învins, Prevestitorul continua să 
amenințe Egiptul. 

Când mai-marele sculptorilor din Memphis se prezentă la rândul 
său înaintea perechii regale, Sobek se încordă și mai tare. Omul părea 
demn de încredere, numai că Păzitorul nu cunoștea înţelesul acestui 
cuvânt. 

— Luminăţia Ta, rosti meșterul, oferindu-i faraonului un mic sfinx 
din alabastru cu chipul acestuia, o sută de statui simbolizând KA-ul 
regal vă stau acum la dispoziţie. 

Fiecare provincie avea să primească cel puţin o astfel de statuie, 
chezaș al unităţii regatului. Dioritul, ale cărui culori mergeau de la 
negru până la verde-închis, dădea sculpturilor putere și severitate. În 
aceste reprezentări ale unui monarh vârstnic, cu față gravă și urechi 
mari, nu exista nicio urmă de trufie, ci doar voința de a spori 
strălucirea lui KA. Astfel, o forță mai presus de cele pământene își va 
răspândi de-acum înainte în Egipt binefacerile, respingând blestemele 
Prevestitorului. 

Ceremonia se apropia de sfârșit. 

Sobek își șterse fruntea cu dosul mâinii. Unii își vor bate joc de el, 
învinuindu-l că prea vede peste tot doar rele și că măsurile sale de 
pază întrec orice închipuire. Dar el nu se sinchisea de vorbele lor 
răutăcioase, căci nu avea de gând să-și schimbe obiceiurile. 

Ultimul purtător de daruri, un bărbat uscăţiv și pipernicit, căra în 
braţe un vas din granit. 

Deodată, răgetele unui măgar, uimitor de puternice, îl pironiră 
locului, când mai avea doar cinci pași până la platforma unde stătea 
perechea regală. 

Răsturnând doi soldaţi, un dulău enorm tăbări asupra slăbănogului, 
trântindu-l la pământ. Din vas ţâșniră vreo zece vipere care 
împrăștiară spaima printre oaspeţi. 

Sobek și oamenii săi uciseră târâtoarele cu lovituri de baston. 
Suferind din pricina numeroaselor mușcături, bărbatul trăgea să 
moară. 

Sub paza gărzilor, perechea regală se retrase în liniște. 

Mândru de isprava sa, câinele primi bucuros mângâierile unui 
voinic cu față pătrată, sprâncene stufoase și pântece rotund. 


Sobek se apropie. 

— Frumoasă treabă, Sekari. 

— Felicită-i pe Vânt-de-Miazănoapte și pe Sângerosul. Măgarul a 
dat alarma, iar câinele n-a zăbovit. Cei doi prieteni ai lui Iker i-au 
salvat viața Luminăţiei Sale. 

— Li se cuvin cele mai alese laude! ÎI cunoşti pe atacator? 

— Nu l-am văzut niciodată. 

— erpii lui i-au făcut de petrecanie. Tare aș fi vrut să-i pun câteva 
întrebări, dar ai putea să juri că netrebnicii ăștia simt o plăcere 
nespusă de a ne tăia orice fir care să ne ducă la căpetenia lor. Căutările 
tale înaintează? 

— Deși stau cu urechile ciulite zi și noapte, n-am dat de vreo urmă. 

Îndeplinind misiuni tainice încredințate de Sesostris, Sekari avea 
harul de a se amesteca lesne printre oameni de toate soiurile, 
îndemnându-i cu felul său de a fi la destăinuirile cele mai neașteptate. 
La nevoie, știa să se facă nevăzut, iar de la o vreme tot încerca să 
descopere vizuina luptătorilor din umbră. După moartea sacagiului și 
câteva arestări neînsemnate, strădaniile lui Sobek fuseseră zadarnice. 
Bănuitor, dușmanul se ascundea cu viclenie. 

— Fără îndoială, am slăbit legăturile dintre ei, rosti Sekari, deci le- 
am șubrezit și planurile. Încercarea lor de acum nu ți se pare o lovitură 
deznădăjduită? 

— Nu prea, își dădu cu părerea Sobek. Protejarea faraonului într-o 
asemenea împrejurare și într-un astfel de loc ţinea mai degrabă de 
noroc. Slăbănogul avea sorți de izbândă. Nemernicii ăștia au primit 
câteva lovituri grele, dar nu se dau bătuți! 

— Nici nu m-am îndoit vreodată. 

— Crezi că Prevestitorul a murit? 

Sekari șovăi. 

— Unele triburi nubiene îl urăsc cu sălbăticie. 

— Memphisul a suferit din plin și o mulțime de nevinovaţi au pierit 
din pricina acestui demon. Zvonul despre moartea lui e foarte potrivit 
ca să ne adoarmă bănuielile. Oare ce grozăvii mai pune la cale? 

— Plec iar la vânătoare, îl înștiință Sekari. 


PPE 


Medes era în culmea furiei. De ce nu fusese prevenit despre această 
încercare de ucidere a faraonului? Viguros la cei peste patruzeci de ani 
ai săi, rotofei din pricina lăcomiei, cu faţa visătoare și părul negru lipit 
de ţeastă, cu gambele scurte și labele picioarelor umflate de grăsime, 
demnitar de vază și slujbaș neobosit, Medes câștigase aprecierea 
regelui și a vizirului, însărcinat să întocmească decretele faraonului și 
să le răspândească degrabă, el conducea o armată de scribi dintre cei 
mai iscusiți și hotăra mișcările unei mici flote de corăbii iuți. 

Cine l-ar fi bănuit că-i dă ascultare Prevestitorului? Asemenea 
omului său de încredere, Gergu, și preotului permanent din Abydos, 
Bega, Medes lua parte la uneltirile Răului. În palma lor, un cap micuţ 
al lui Seth, săpat adânc, se înroșea, provocând suferințe de neîndurat, 
la cea mai măruntă dorință de trădare. 

Dar cum de ajunsese Medes să fie părtaş la o asemenea nelegiuire? 
Motivele nu lipseau. De multă vreme, Casa Regelui ar fi trebuit să 
primească în sânul ei un slujbaș atât de dibaci ca el. Neîndoielnic, 
rangul de vizir i se cuvenea, ca simplă treaptă înaintea dobândirii 
puterii supreme. Medes se simţea în stare să cârmuiască Egiptul. Nu 
avea el, oare, neasemuite însușiri de administrator și conducător de 
oameni? Și, cu toate acestea, nu i se îngăduia nici acum să intre în 
templul acoperit și în locurile tainice ale sanctuarelor, mai ales în cele 
din Abydos, de unde Sesostris își trăgea adevărata forță. 

Prin urmare, îi rămânea o singură cale: să-l ucidă pe monarh. 

Însă dincolo de această ambiţie întemeiată, Medes trebuia să 
mărturisească și faptul că Răul îl fermeca și îl atrăgea, căci niciun 
potrivnic nu-i putea ţine piept. De aceea, întâlnirea cu Prevestitorul, în 
ciuda câtorva aspecte înspăimântătoare, îi întrecuse toate speranţele. 

Bărbatul acesta ciudat era înzestrat cu puteri neobișnuite și, mai 
ales, nu se temea de atacuri vitrege ale sorții. Urmând un plan 
neîndurător, socotea dinainte fiecare lovitură, prevăzându-le pe cele ce 
dădeau greș și întorcându-le pe viitor în favoarea sa. 

Nu departe de bogata și eleganta sa locuință din centrul orașului, 
Medes se ciocni de un bărbat greoi și, fără îndoială, ameţit de vinul 
băut. 

— Sesostris e teafăr și nevătămat? întrebă Gergu, responsabil 
principal al hambarelor. 


— Din nenorocire, da. 

— Carevasăzică, zvonurile sunt false! Aţi fost înștiințat despre acest 
atac? 

— Nu, din păcate. Buzele groase ale lui Gergu se albiră. 
Prevestitorul nu mai are nevoie de serviciile noastre! 

Beţiv și iubitor de lupanare, Gergu își datora slujba lui Medes și, în 
ciuda câtorva neînţelegeri, se supunea poruncilor sale. Îngrozit de 
Prevestitor, îl asculta și pe acesta orbește, temându-se că, altminteri, l- 
ar fi așteptat pedepse grele. 

— Nu te pripi. Poate a fost o idee de-a Libanezului. 

— Suntem pierduţi! 

— Tu ești încă liber, eu la fel. Dacă Sobek Păzitorul ne bănuia, ne- 
am fi aflat deja în temniţă. 

Aceste vorbe îl potoliră pe Gergu. 

Dar liniștea nu ținu mult, căci un val de spaimă puse iar stăpânire 
pe el. 

— Prevestitorul a murit! Descumpăniţi, discipolii săi săvârșesc fapte 
nesăbuite. 

— Nu te pierde cu firea, îl povățui Medes. O căpetenie de teapa lui 
nu dispare ca un răufăcător oarecare. Atacul nu s-a petrecut la 
întâmplare. Slăbănogul ăla curajos ar fi trebuit să reușească. Dacă nu 
apăreau măgarul și câinele, viperele i-ar fi mușcat pe faraon și pe 
Marea Soţie regală. Aliaţii noștri din Memphis și-au dovedit puterea. 
Închipuie-ţi nedumerirea lui Sobek Păzitorul! S-a făcut de râs, și o să 
fie socotit un nepriceput. lar dacă faraonul are să se lipsească de el, 
iată-ne scăpaţi de-o grijă. 

— Eu nu mi-aş pune mari speranţe! Neisprăvitul ăsta e mai sâcâitor 
decât o căpușă. 

— O gânganie... Bine zici, scumpul meu Gergu! O să-l strivim pe 
Păzitor sub sandalele noastre. Și ce mari isprăvi a făcut, la urma 
urmelor? Doar câteva arestări fără însemnătate! Trupa luptătorilor din 
umbră e neatinsă. 

Cu limba uscată, Gergu simţea o sete chinuitoare. 

— Aveţi bere tare? 

Medes zâmbi. 


— Să-mi lipsească așa ceva ar fi nebunie curată! Haide să te mai 
întremezi puțin. 

O poartă grea cu două canaturi împiedica intrarea în vasta locuință 
a Secretarului Casei Regelui. Alături se vedea odăița paznicului care îi 
alunga neîntârziat pe oaspeţii nepofitiți. 

Paznicul se înclină adânc înaintea stăpânului său. 

În spatele zidurilor înalte, se întindea o grădină cu un bazin cu apă 
înconjurat de sicomori, spre care dădeau ușile cu obloane din lemn și 
vitralii. 

Abia se așezară Medes și Gergu la adăpostul terasei, că un slujitor le 
și aduse bere rece. 

Gergu bău cu lăcomie. 

— Nu cunoaștem adevărata misiune a Fiului regal Iker la Abydos, 
zise Medes, abătut. 

— Dar ați întocmit un decret în această privință! se miră Gergu. 

— Că i s-au dat puteri depline nu mă uimește, dar pentru ce? 

— N-aţi putea să aflați mai multe? 

— Și să atrag astfel atenția membrilor Casei Regelui asupra mea? 
Dar nu-mi plac lucrurile care nu sunt limpezi. Mergi la Abydos, Gergu. 
Rangul tău de preot temporar o să te ajute să capeţi informaţii mai 
sigure. 


4. 


Întâi de toate, materialele. 

Piatra, lemnul și papirusul trebuiau să fie dintre cele mai alese. În 
fiecare zi, Iker stătea de vorbă cu meșterii, fără să-i privească de sus. 
Astfel își făuri un renume de om neînduplecat, care pune mai presus 
de orice sarcinile sale, dar care își respectă semenii. 

Observându-l pe Fiul regal cu ochi lipsiți de îngăduință, Pleșuvul 
văzu că acesta devenea pe zi ce trece un obișnuit al Abydosului. 
Temându-se la început că tânărul se va pripi și se va folosi în mod 
nechibzuit de puterile sale, împărțind porunci în stânga și-n dreapta, 
Marele Preot îi aprecia acum bunul-simţ și purtările cumpătate. 

— Meşterii te preţuiesc, îi dezvălui el lui Iker. O ispravă vrednică de 
laudă, într-adevăr! Prietenia acestor voinici, mai degrabă ursuzi, nu se 


câștigă lesne. Dar nu uita că răgazul pe care-l avem e scurt: peste două 
luni începe celebrarea Misterelor lui Osiris. Niciun obiect nu trebuie 
să lipsească. 

— Sculptorii muncesc la noua statuie a lui Osiris, tâmplarii, la 
barca lui sacră, și cu toţii îmi dau socoteala în fiecare zi. La rândul 
meu, veghez să fie isprăvite la vreme rogojinile, jilțurile, coșurile, 
sandalele și pânzeturile. Cât despre papirusuri, menite să poarte 
scrierile rituale, ele vor dăinui mii de ani. 

— Nu râvneai parcă să devii scriitor? 

— Am alte îndatoriri de îndeplinit acum, dar dorinţa de a scrie îmi 
dă ghes la fel ca înainte. Oare hieroglifele nu alcătuiesc arta cea mai 
înaltă? În ele se întruchipează cuvintele puterii transmise de către zei. 
Însă nicio scriere nu întrece ritualurile. Dacă voi putea cândva să iau 
parte la formularea lor, chemarea mea se va împlini. 

— Dar, de vreme ce ţi-a fost încredințată paleta de aur, nu ţi-ai atins 
ținta? 

— Nu o întrebuințez decât atunci când împrejurări grave o cer și 
niciodată în interes personal. Ea aparţine faraonului, Abydosului și 
Cercului de Aur. 

Pleșuvul păru nedumerit. 

— Ce știi despre Cerc? 

— El este culmea spiritualităţii noastre, singurul în stare să păstreze 
neatinse energiile zămislitoare și înțelepciunea strămoșilor. 

— Vrei să faci parte din el? 

— Viaţa mea a fost punctată de minuni. Cred și în aceasta. 

— Totuși, nu te lăsa pradă viselor și muncește mai departe din 
răsputeri. 

În amurg, Iker se întâlni cu Isis. Puțin câte puţin, ea îl ajuta să 
descopere nenumăratele bogății ale ținutului lui Osiris. În seara 
aceasta, se reculeseră pe malul Lacului Vieţii. 

— Nu seamănă cu niciun altul, îi destăinui tânăra femeie. Doar 
preoţilor permanenţi li se îngăduie să se purifice în el și să soarbă 
astfel puterea lui Nun. În timpul celor mai însemnate sărbători și când 
se desfășoară marile mistere, Anubis însuși se folosește de apa acestui 
lac: spală măruntaiele lui Osiris, ca să nu putrezească. Doar un inițiat 
știe să contemple acest mister. 


— Dar tu l-ai contemplat. 

[sis nu răspunse. 

— De când mi-ai ieșit în cale, am priceput că tu nu ești o femeie ca 
oricare alta. Lumea cealaltă îţi însuflețește privirea și îmi arăţi un 
drum a cărui natură eu nu o cunosc. Mă las în voia ta, călăuza mea, 
dragostea mea. 

Apa strălucea cu mii de scânteieri, în culori de argint și de aur. 
Îmbrăţișaţi, cei doi tineri gustară o clipă de neînchipuită fericire. 

De-acum înainte, Iker aparținea Abydosului. Își găsise adevărata 
patrie, Marele Ținut. 

— De ce te neliniștește Arborele vieţii? o întrebă el pe Isis. 

— Această pace coborâtă peste Abydos nu e deplină, o forță 
întunecată dă târcoale salcâmului. Ritualurile de fiecare zi o 
îndepărtează, dar ea revine mereu, neobosită. lar dacă puterea îi 
sporește, o să izbutim oare să-i ţinem piept? 

— Pleșuvul e stăpânit și el de aceasta îngrijorare? 

— Și-a pierdut somnul tot frământându-se și încercând să înţeleagă 
dincotro vin undele vătămătoare. 

— Oare chiar din Abydos? Să fie cu putinţă? 

Privirea lui Isis se întunecă. 

— Trebuie să ne gândim și la un astfel de lucru. 

— Temerile regelui se adeveresc! Pesemne că unul dintre trimișii 
Prevestitorului a biruit toate opreliștile și pregătește calea pentru 
viitorul atac al stăpânului sau. 

Preoteasa tăcu, părând să-i dea dreptate. 

— Atunci să nu ne mai ascundem după deget, hotărî Iker. N-am 
stat încă de vorba cu preoții permanenți, căci voiam să cunosc mai 
întâi lumea Abydosului. Dar iată-mă nevoit să încep căutările. 

— Nu cruța pe nimeni și găsește adevărul. 

PET 

Comandantul forțelor de apărare din Abydos avea s-o controleze el 
însuşi pe frumoasa Bina, care, supusă, nu dădu niciun semn că s-ar 
supăra. 

— Îmi pare rău, frumoasa mea. Poruncile sunt porunci. 

— Înţeleg, comandante. Totuși, de-acum mă cunoşti destul de bine. 


— Paza înseamnă aceleași sarcini ce trebuie îndeplinite în fiecare zi. 
Dar îți mărturisesc că există altele și mai plictisitoare. 

Zâmbitoare și liniștită, Bina îi îngădui comandantului s-o atingă. 

— Ce-aș putea, oare, să ascund sub fusta mea scurtă? Cât despre 
coș, e gol. 

Roșu la față și pus în încurcătură, ofițerul se trase în lături. Cu toate 
că își ducea la bun sfârșit îndatoririle, reușea cu greu să-și înfrâneze 
pornirile față de această minunată brunetă, blândă și ascultătoare. 

— Îţi place munca pe care o faci, Bina? 

— Să-i slujesc pe preoţii permanenţi e pentru mine o onoare la care 
nici nu îndrăzneam să visez. Și acum, iartă-mă, dar nu vreau să 
întârzii. 

Regina nopții se îndreptă către una dintre dependinţele templului 
lui Sesostris. Aici primi pâine proaspătă și un urcior de bere pe care 
trebuia să le ducă preotului însărcinat să vegheze asupra integrităţii 
marelui trup al lui Osiris și să verifice peceţile de pe ușa mormântului 
marelui zeu. 

Nici unui preot temporar nu-i era îngăduit să pătrundă în locul 
acela tainic. Asemenea celorlalte slujitoare, care se îngrijeau ca 
preoţilor permanenți să nu le lipsească nimic, Bina se mărginea să care 
merindele până la locuinţele acestora, în care domnea mereu o 
curățenie desăvârșită. 

Păzitorul peceţilor citea un papirus. 

— V-am adus mâncare și băutură, rosti Bina cu glas domol și plin 
de sfială. 

— Mulţumesc. 

— Unde să las pâinea și urciorul? 

— Pe măsuţa cea joasă din stânga intrării. 

— Ce vreţi pentru prânz? Carne uscată, pește sau coaste de vacă 
fripte? 

— Astăzi, puţină pâine proaspătă îmi e de ajuns. 

— Sunteţi bolnav? 

— Asta nu te privește pe tine, micuţo. 

Așadar, preotul acesta se arăta la fel de ursuz ca toți colegii săi, 
rămânând nesimţitor la farmecele Binei. 

— Mi-ar plăcea atât de mult să vă fiu de folos. 


— Vezi-ţi de treburile tale, doctorii noștri își cunosc meseria. 

— Doriţi să-i înștiințez? 

— Dacă va fi nevoie, am s-o fac chiar eu. 

Bina își lăsă ochii în pământ. 

— Oare, din pricina sarcinilor voastre, nu vă pândesc anumite 
primejdii? 

— La ce te gândești? 

— Mormântul lui Osiris nu împrăștie în jur o energie de temut? 

Chipul preotului se înăspri. 

— Cauţi să încalci tainele, fetițo? 

— Oh, nu! Sunt doar puţin... speriată. Se povestesc multe despre 
Osiris și despre mormântul său! Unii pomenesc chiar de duhuri 
înspăimântătoare care își urmăresc dușmanii ca să le bea sângele. 

Preotul tăcu. N-avea niciun rost să se împotrivească acestor 
credinţe care ajutau, de fapt, la protecţia sălașului zeului. 

— Sunt gata oricând să dau ascultare poruncilor voastre, grăi Bina, 
dăruindu-i ursuzului cel mai frumos zâmbet cu putință. 

Zadarnică strădanie, căci preotul nici nu-și ridică ochii spre ea. 

— Întoarce-te acolo unde se coace pâine și se umplu urcioarele cu 
bere, fetiţo, și îngrijește-te de munca ta. 

PTE 

Stând de vorbă cu preotesele lui Hathor, Iker nu găsi nimic care să-i 
stârnească bănuielile. Devenită Mare Preoteasă după moartea celei 
mai vârstnice dintre ele, Isis se străduia să-i înlesnească sarcina. Dar 
nicio învinuire gravă nu putea fi adusă surorilor ei, căci gândul le era 
doar la treburile de fiecare zi și nu dăduseră îndărăt niciodată în fața 
greutăților. 

Ascultându-le, Fiul regal nu simţi nicio tulburare, căci preotesele îi 
răspunseră fără fereală la toate întrebările. 

În felul acesta, Iker se încredință că părtașul Prevestitorului nu se 
strecurase printre ele. În vreme ce-și continua munca în tovărășia 
meșterilor, Fiul regal încercă să afle cât mai multe despre preoții 
permanenți, care nu-și ascunseră de fel nemulțumirea. 

Cel a cărui sarcină era tainică și care vedea secretele se purtă 
întocmai cum dădeau de înţeles aceste cuvinte. După ce auzi 


întrebările Fiului regal, refuză, neînduplecat, să răspundă, arătându-i 
că el nu va vorbi cu altcineva, în afară de Pleșuv. lar Marele Preot n- 
avea decât să hotărască singur ce se cuvine să-i transmită lui Iker. 

TET 

Pleșuvul nu se lăsă rugat și repetă întocmai spusele preotului, din 
care se desprindea o învățătură demnă de luat în seamă: doar 
inițiaților în misterele lui Osiris le era îngăduit să cunoască tainele 
zeului. Iker nu se număra printre ei, așa că preoții trebuiau să păstreze 
tăcerea. 

— O asemenea împotrivire față de un trimis al faraonului nu vi se 
pare lucru necurat? vru să știe Iker. 

— Dimpotrivă, fu de părere Pleșuvul. Acest bătrân tovarăș de drum 
își respectă cu strășnicie îndatoririle, în orice împrejurare. Doar 
păstrarea neatinsă a tainelor contează pentru el. lar acestea n-au fost 
dezvăluite. Altminteri, dacă ne-ar fi trădat spre folosul Prevestitorului, 
Arborele vieții pierea până acum, iar Abydosul dispărea. 

Îndoielile lui Iker se risipiră pe dată. 

TET 

Slujitorul lui KA, însărcinat să venereze și să țină vie energia 
spirituală, îl pofti pe Fiul regal să celebreze, alături de el, memoria 
strămoșilor. 

— Fără prezenţa lor, arătă preotul, legăturile cu nevăzutul s-ar 
destrăma puţin câte puţin. Și, odată rupte, ne-am preschimba în niște 
morți care încă mai viețuiesc. 

Bătrânul și Fiul regal cinstiră împreună statuile KA-ului lui 
Sesostris, în care se aduna puterea născută din stele. Încet, grav, 
preotul rosti formulele ce trezeau la viaţă sufletele regale și sufletele 
celor drepţi. În fiecare zi, adânca sa învățătură magică dădea roade. 

— Asemenea tovarășilor mei, îl lămuri el pe Iker, nu sunt decât o 
înfățișare a făpturii veșnice a faraonului. Singur, nu exist. Unit cu 
spiritul său și cu al celorlalți preoţi permanenți, iau parte la strălucirea 
lui Osiris, dincolo de nenumăratele forme de moarte. 

Cum să fi fost un astfel de om complicele Prevestitorului? 


tri 


Iker se apropie de cel care veghea asupra integrității marelui trup al 
lui Osiris. 

— Vreţi să-mi arătaţi ușa mormântului său? 

— Nu. 

— Regele mi-a încredințat o misiune delicată și încerc să nu supăr 
pe nimeni. Totuși, trebuie să mă încredințez de îndeplinirea fără cusur 
a sarcinilor sacre. lar ale dumitale se numără printre acestea. 

— Bine că mi-ai spus. 

— Și-acum, va învoiţi? 

— Doar inițiații în mistere pot ajunge până la mormântul lui Osiris. 
Să te îndoiești de priceperea, de severitatea și de cinstea mea ar 
însemna să mă jignești. Prin urmare, cuvântul meu îţi va fi de-ajuns. 

— Îmi pare rău, dar cer mai mult de-atât. Verificarea peceţilor nu vă 
ia o zi întreagă. În timpul ce vă rămâne, cu ce anume vă îndeletniciți? 

Preotul se încordă. 

— Ascult de poruncile Pleșuvului, și orele unei zile se dovedesc 
adesea prea puţine pentru atâtea sarcini. Dacă el dorește, o să vi le 
dezvăluie. lar acum, tocmai am de îndeplinit una dintre ele. 

TER 

— ÎI socot mâna mea dreaptă, îi spuse Pleșuvul lui Iker după ce 
acesta îi povesti despre încăpățânarea preotului. Puțin cam ursuz 
uneori, dar iscusit și devotat. Eu însumi controlez trăinicia peceților și 
nu am a-l învinui de nimic. Îți închipui ce s-ar fi întâmplat deja dacă 
ne-ar fi trădat, aliindu-se cu Prevestitorul? Nu-ţi mai rămâne decât să 
te întâlnești și cu Bega, care e răspunzător de jertfele de apă vărsate 
zilnic pe mesele de ofrandă. 

Înalt, cu chip respingător și aspru, preotul își privi oaspetele de sus. 

— Ziua a fost obositoare, mi-ar plăcea să mă odihnesc acum. 

— Atunci vorbim mâine, zise împăciuitor Iker. 

— Nu, cu cât isprăvim mai iute, cu atât mai bine! Eu și restul 
preoţilor vă respectam rangul și ne străduim să vă fim pe plac. Cu 
toate acestea, cercetările voastre ne amărăsc. Să-i bănuiţi pe preoții 
permanenţi din Abydos, ce grozăvie! 

— Și atunci, n-ar fi de dorit ca ei să-și dovedească nevinovăția? 

— Dar nimeni n-o pune la îndoială, Fiule regal! 


— Oare misiunea mea nu arată că lucrurile stau taman pe dos? 

Bega păru nedumerit. 

— Confreria noastră îl nemulțumește pe faraon? 

— Luminăţia Sa simte că armonia acestui loc a fost tulburată. 

— Şi care ar fi pricina? 

— Faptul că pe pământul lui Osiris se găsește un părtaș al celui mai 
înverșunat dușman al nostru, Prevestitorul. 

— Peste putinţă! se împotrivi, cu voce răspicată, Bega. Dacă un 
asemenea demon s-ar fi aflat aici, Abydosul l-ar fi respins îndată. 
Nimeni n-ar putea zdruncina legăturile strânse dintre preoții 
permanenți. 

— Dârzenia pe care o arătați mă linişteşte. 

— Fiul regal chiar a crezut, fie și numai pentru o clipă, că unul 
dintre noi e trădător? 

— Am fost nevoit să mă gândesc și la așa ceva. 

Umbra unui zâmbet însufleți chipul neclintit al lui Bega. 

— Oare Prevestitorul, cu șiretenia lui, nu urmărește tocmai să ne 
dezbine, răspândind asemenea zvonuri? Dacă ne pierdem judecata, o 
să atragem asupra noastră prăpădul. Câtă dreptate a avut faraonul să 
vă trimită aici! În ciuda tinereţii voastre, arătați multă înţelepciune. 
Abydosul o să vă fie recunoscător. 

Și, astfel, căutările lui Iker ajunseră într-un punct mort. 


5: 


Împodobită cu un colier din patru șiraguri, cu cercei fini și brățări 
mari, înveșmântată cu o rochie lungă, plisată, și o mantie ce-i lasă 
umărul drept descoperit, preoteasa lui Hathor se plecă înaintea lui 
Isis, mai-marea sa. Lui Nephtys, al cărei nume însemna „suverana 
templului”, regina îi încredințase conducerea atelierului de țesături din 
Memphis. Însă, tot din porunca reginei, îl părăsise acum pentru a 
merge degrabă la Abydos. 

— Cea mai vârstnică dintre noi a murit, o înștiință Isis. O altă 
inițiată trebuie s-o înlocuiască neîntârziat, ca să fim iară șapte. 
Mulțumită cunoașterii adânci a ritualurilor, pe care ai dobândit-o, tu 
ai fost cea aleasă. 


— Încrederea voastră mă onorează și am să mă străduiesc să fiu 
demnă de ea. 

Nephtys semăna în chip ciudat cu Isis. Aceeași vârstă, aceeași 
înălțime, aceeași formă a feţei, același trup zvelt. Așa că legară pe dată 
prietenie, împărtășindu-și, fără opreliști, gândurile. Unii chiar le luau 
drept două surori, fericite că s-au regăsit după multă vreme. 

Isis o iniție pe Nephtys în cele mai înalte mistere. Călăuzită de 
tânăra Mare Preoteasă, Nephtys străbătu Calea de Foc și trecu de 
porţile ce duceau spre taina lui Osiris. Apoi fiica lui Sesostris îi povesti 
de-a fir a păr întâmplările nefericite ce loviseră Abydosul, fără să-i 
ascundă frământările sale. 

Însărcinată să pregătească viitorul giulgiu al zeului pentru 
ceremonia ce urma să se desfășoare în curând, Nephtys verifică inul 
recoltat. Doar din tulpinile foarte moi aveau să iasă, la sfârșit, țesături 
frumoase. Înmuiate în apă până la înlăturarea părţii lemnoase, unele 
fibre nu putrezeau. După purificarea lor, desăvârșită de razele soarelui, 
se obținea din ele un material ales și fără cusur. 

Isis și Nephtys toarseră și țesură. Nicio umbră, nicio pată nu aveau 
să murdărească tunica de in alb pe care o va îmbrăca Osiris. Flacără și 
lumină, acest veșmânt păstra misterul întreg. 

După ce pregătiră fire răsucite cât mai lungi, cele două femei le 
înnodară. Apoi, făcându-le ghem și strângându-le în oale de ceramică, 
întrebuințară furcile vechi, rezervate urmașelor zeiței Hathor, și 
respectară bine-cunoscuta regulă: șaizeci și patru de fire de urzeală pe 
centimetru pătrat pentru patruzeci și opt de fire de bătătură. 

— Când pe Ra îl încearcă o adâncă osteneală, aminti Nephtys, 
sudoarea sa cade pe pământ, încolțește și se preschimbă în in. Pătruns 
de lumina soarelui, hrănit de strălucirea lunii, el alcătuiește scutecele 
pruncului și giulgiul celui reînviat. 

O capelă din Templul lui Osiris avea să adăpostească nepreţuitul 
veșmânt. 

ttt 

— Am dat greș, stăpâne. Primesc orice pedeapsă hotărăști că mi se 

cuvine. 


În ciuda farmecelor sale, a smereniei prefăcute și a desăvârșitului 
devotament pe care-l arătase, Bina nu izbutise să străpungă platoșa 
preoţilor permanenți. Nici zâmbetul ei, nici cea mai bună bere, nici 
cele mai gustoase bucate nu le descreţiseră frunțile. Trecuse de la unul 
la altul, ca să nu trezească bănuielile preotului însărcinat să vegheze 
asupra peceţilor de pe ușa mormântului lui Osiris. Dar bărbatul nu se 
lăsase tras de limbă și părea că nici nu vede trupul minunat al 
slujitoarei. Cu toate harurile pe care le avea și cu toate că se străduise 
din răsputeri, Bina nu-și atinsese țelul. 

Prevestitorul îi mângâie părul. 

— Ne aflăm pe pământul vrăjmașului, frumoasa mea, și nimic nu se 
poate face lesne aici. Preoţii aceștia nu se poartă asemenea oamenilor 
de rând. Spusele tale arată că pun mai presus de orice îndatoririle pe 
care le au și nu dorinţele lor. Așa că n-are rost să ne primejduim viețile 
prin vreo faptă nesăbuită. 

— Mă... mă iertaţi? 

— N-ai săvârșit nicio greșeală. 

Bina îmbrăţișa genunchii stăpânului ei. Deși îl plăcea mai mult cu 
barbă și capul acoperit de turban, noua înfățișare nu-i știrbea defel 
puterea. Peste puţină vreme, Prevestitorul avea să sfarme toate zidurile 
de apărare, fie ele din piatră sau magice, ale slujitorilor lui Osiris. 

— O să călcăm în curând sanctuarele tainice? întrebă ea, neliniștită. 

— Nu-ţi face griji, o să reuşim până la urmă. 

TET 

Iker stătu de vorbă îndelung cu comandantul forțelor de pază ca să 
înțeleagă în ce fel era rânduită munca preoților temporari. Sculptori, 
pictori, desenatori, olari, brutari, berari, grădinari, purtători de 
ofrande, cântăreți, muzicanți și tot soiul de alți slujitori erau înșirați pe 
o listă, după priceperea fiecăruia, fără a se ține seama de vârsta ori de 
rangul lor. Durata muncii putea să se întindă de la câteva zile până la 
câteva luni. Temporarii însuflețeau orașul și templele, trebăluind fără 
odihnă ca niciun soi de lipsuri să nu tulbure armonia ținutului sacru. 

Era cu neputinţă pentru Fiul regal să-i cheme pe toți ca să le poată 
cerceta buna-credință. Dar comandantul nu avea îndoieli: nicio oaie 
râioasă nu pătrunsese pe pământul divin. Desigur, unii dovedeau mai 


multă tragere de inimă decât alţii, dar supraveghetorii îi descopereau 
iute și nu-i cruțau pe trântori. Pe deasupra, orice plângere care ajungea 
la Pleșuv ducea la izgonirea neîntârziată și pentru totdeauna a 
vinovatului. 

Iker ținu cu tot dinadinsul să-i întâlnească pe cei mai vechi și pe cei 
mai sârguincioși dintre preoții temporari, și discuţiile cu ei îl liniștiră. 
Într-adevăr, acești oameni, care înțelegeau însemnătatea sarcinilor 
primite, nu călcaseră niciodată hotarele dincolo de care nu le era 
îngăduit să treacă. 

ttt 

Bina trecu pragul odăii în care Fiul regal asculta mărturisirile unui 
bătrân preot temporar care dorea să moară slujindu-l pe Osiris. 

Deși abia îl zărise pe Iker, femeia îl recunoscu numaidecât și se 
trase înapoi atât de iute, încât fu cât pe ce să răstoarne coșul pe care-l 
purta pe cap. Din pricina unei raze de soare ce cădea pieziș, bătrânul 
nu desluși decât o siluetă. 

— Nu ne tulbura, micuţo. Lasă merindele afară. 

Bina se supuse, apoi dispăru pe dată. 

Carevasăzică, Fiul regal nu se mulțumea să stea de vorbă doar cu 
preoţii permanenți! Dacă Bina ar mai fi făcut un pas, Iker ar fi dat cu 
ochii de ea. 

Și dacă netrebnicul acesta voia să-i vadă pe toți temporarii, cum să 
scape de el? 

ttt 

Deşi Abydosul îl fermeca, Gergu ura acest loc. Nu se simțea în 
largul său, spaima i se cuibărea în inimă și gândurile cele mai negre îi 
dădeau târcoale. Oare atâtea riscuri îl vor conduce spre succes? 
Responsabilul principal al hambarelor s-ar fi mulțumit bucuros cu 
slujba sa, cu urciorul zilnic de bere tare și cu cele mai pricepute fete 
din lupanarele Memphisului, dar Medes și Prevestitorul îi cereau mai 
mult. 

Oricât de mare i-ar fi fost dorința de a duce un trai mai pașnic, 
Gergu nu întrezărea nicio scăpare. Trebuia să le facă celor doi pe plac, 
nădăjduind că faraonul va fi iute înfrânt și că Prevestitorul va cârmui 
Egiptul, înălțându-l pe el într-unul dintre cele mai înalte ranguri. 


În aşteptarea acestui viitor plin de făgăduinţe, Gergu ajunse la 
Abydos pe o corabie ce căra mărfuri pentru preoții permanenți. 
Corabia trase lin la mal, unde comandantul forțelor de pază îl 
întâmpină pe Gergu. 

— Te ţii bine, observă el. 

— Mă îngrijesc de sănătatea mea, comandante. 

— Îmi pare rău, dar ordinele mă obligă să verific încărcătura 
corăbiei. 

— Pune-te pe treabă, dar nu zăbovi prea mult. Preoţii permanenţi 
nu îngăduie nicio întârziere. 

— Nu-ţi face griji, oamenii mei sunt foarte pricepuţi. 

Gergu așteptă răbdător, sorbind berea slabă și prea dulce pentru 
gustul lui. Ca întotdeauna, soldaţii nu descoperiră nimic care să dea de 
bănuit. Se îndreptă spre clădirea unde obișnuia să-l întâlnească pe 
Bega. 

Rece, cu chipul împietrit, preotul nu părea bucuros să-și revadă 
complicele. 

— Care e pricina acestei vizite? 

— Aducerea proviziilor. Dacă ne-am schimba obiceiurile, am isca 
tot felul de întrebări, nu? 

Bega clătină din cap. 

— Te întrebam despre adevărata pricină a călătoriei tale. 

— Medes urăște să cunoască lucrurile doar pe jumătate și vrea să 
afle care e misiunea Fiului regal Iker. 

— Dar, având în vedere rangul său, Secretarul Casei Regelui n-ar 
trebui s-o știe cel mai bine? 

— La drept vorbind, da. Însă de data asta decretul faraonului nu 
lămurește misterul. Tu, în schimb, l-ai dezlegat, cu siguranţă. 

Bega stătu pe gânduri câteva clipe. 

— Am să-ți înmânez o nouă listă cu mărfurile trebuincioase. 

— Refuzi să-mi răspunzi? 

— Să mergem lângă terasa Marelui Zeu. 

— Ne apucăm iar de negoţul cu stele? Socot că ne-ar pândi 
primejdii prea mari. 

Cei doi bărbaţi străbătură o cărare mărginită cu mese de ofrandă și 
capele al căror număr sporea pe măsură ce se apropiau de scara lui 


Osiris. 

Niciun trup neînsuflețit nu se odihnea în micile sanctuare, 
înconjurate de grădini. Ele adăposteau doar statui și stele ce îngăduiau 
celor care le ridicaseră să-i stea veșnic alături lui Osiris. Locul era 
pustiu și învăluit într-o liniște adâncă. Din când în când, Bega se oprea 
și ardea tămâie, „cea care divinizează”. Sufletul pietrelor vii se folosea 
de ea ca să urce la cer și să se unească astfel cu lumina. 

Bega pătrunse într-o capelă înconjurată de sălcii. Ramurile lor joase 
ascundeau intrarea. 

„O să scoatem de aici vreo stelă micuță, ba poate chiar două, gândi 
Gergu, și o să le vindem celui ce dă mai mult. Încă un prilej strașnic de 
a ne îmbogăţi! 

— Urmează-mă, îi porunci Bega. 

— Mi-ar plăcea mai degrabă să aștept afară. 

— Urmează-mă! 

Cu pași șovăielnici, Gergu se supuse. I se părea că, deși absenți, 
morții îl pândesc. Și tulburându-le tihna nu avea să le stârnească, oare, 
mânia nimicitoare? 

Înăuntrul monumentului răsări o nălucă! 

Un preot înalt, cu ţeasta rasă și ochii roșii, ce-l priveau atât de 
stăruitor încât Gergu rămase țintuit locului. 

— Nu, nu e cu putinţă... Nu sunteţi...? 

— Cine mă trădează nu mai are mult de trăit, Gergu. 

Săpat în palma mâinii sale, micuțul cap al lui Seth îi arse carnea 
atât de tare, încât fu cât pe ce să-i smulgă un strigăt de durere. 

— Aveţi încredere în mine, stăpâne! 

— Vorbele tale nu au nicio însemnătate pentru mine. Doar faptele 
contează. De ce-ai venit aici? 

— Medes e neliniștit, mărturisi îndată Gergu. Vrea să cunoască 
adevărata însărcinare a lui Iker și crede că Bega ar putea să i-o 
dezvăluie. 

— Socoţi îndreptăţită dorinţa lui Medes? 

Gergu simți un nod în gât și înghiți cu greutate. 

— Nimeni în afara voastră nu poate să judece asta, stăpâne. 

— Bun răspuns, grăi acru Shab Strâmbu. 


Atacând întotdeauna din spate, roșcovanul înțepă ceafa lui Gergu 
cu vârful cuţitului său. 

Hoţ mărunt, fără niciun viitor, Shab descoperise adevărata credință 
ascultând cuvântările Prevestitorului. Urând din adâncul sufletului 
femeile și pe egipteni, nu șovăia niciodată să ucidă un necredincios ca 
să-și mulțumească stăpânul. 

— Să-l omor pe fățarnicul ăsta? 

— Dar n-am trădat! strigă Gergu, îngrozit. 

— Îi dăruiesc iertarea mea, hotărî Prevestitorul. 

Vârful cuţitului se îndepărtă, lăsând un semn însângerat pe pielea 
lui Gergu. 

— Acum nu e vremea potrivita pentru negoțul cu stele, arată 
căpetenia uneltitorilor Răului. Ai să te îmbogăţești mai târziu, viteazul 
meu Gergu, bineînțeles numai dacă ai să mă slujești orbește. Bega, 
poți să răspunzi la întrebarea lui Medes? 

— Fiul regal și Prietenul unic Iker a fost trimis să îndeplinească o 
sarcină anevoioasă și însemnată în timpul celebrării misterelor lui 
Osiris. Încredinţându-i paleta de aur, regele îi dă și puterea de a 
cârmui confreria preoților temporari și permanenți. Am auzit de la 
cineva vrednic de încredere că Iker veghează asupra făuririi unei noi 
statui a lui Osiris și asupra reparării bărcii sale. Trebuie să câștige 
respectul meșterilor și să ducă la bun sfârșit această lucrare cât mai 
iute. Pe de altă parte, a stat de vorbă îndelung cu preoții permanenți și 
cu preotesele, bănuind că unul dintre ei sau una dintre ele este 
complicele Prevestitorului. 

Gergu tresări. 

— Atunci suntem pierduţi! 

— Nicidecum. În această ultimă privință, Fiul regal a dat greș. 
Căutările sale migăloase nu l-au ajutat să găsească nicio dovadă 
împotriva cuiva anume. 

— Din nenorocire însă, arătă Prevestitorul, cercetările sale se 
îndreptă și către preoţii temporari și era cât pe ce să o descopere pe 
Bina. Și să nu uităm că s-a căsătorit cu Isis, a cărei istețime ar putea să 
ne pricinuiască multe neajunsuri. 

— Și ce cale credeţi că ar fi bine să urmăm de-acum înainte? 
întrebă preotul cu chip prefăcut. 


— Să nu ne pripim și să cunoaștem mai întâi locurile tainice, 
mulțumită ţie, prietene. 

Bega ar fi preferat să rămână în umbră și să nu ia parte nemijlocit la 
aceste planuri. 

— Te codești? 

— Nici gând, stăpâne! Dar va trebui să fim cu mare băgare de 
seamă și să nu săvârșim vreo faptă nesăbuită. 

— Ne-am strecurat în Abydos, și asta ne oferă un avantaj hotărâtor. 
Mai multe atacuri se vor dezlănțui în același timp și îi vor slăbi lui 
Sesostris puterile. Când va recunoaște, în sfârșit, că Osiris e mort pe 
vecie, tronul său se va prăbuși. 

Datorită siguranţei și liniștii Prevestitorului, discipolii săi își mai 
veniră în fire. 

— Și să nu pierdem din vedere cealaltă ţintă a noastră: Memphisul. 
Ce se petrece acolo, Gergu? 

— O grea piedică se înalță înaintea noastră, stăpâne: Sobek 
Păzitorul. Mă tem că are să zădărnicească orice mișcare a oamenilor 
noștri. E nevoie să ne descotorosim grabnic de el, dar cum? 

— lată aici rezolvarea acestei probleme. 

Prevestitorul dădu la iveală cufărul din lemn de salcâm ce-o 
adăpostise cândva pe regina turcoazelor. 

— Ţi-l încredinţez, Gergu. Orice s-ar întâmpla, să nu-l deschizi. 
Altminteri, ai să mori. 

— Ce trebuie să fac mai departe cu el? 

— Cufărul va ieși din Abydos în același fel ca stelele pentru negoţ, 
iar tu o să-l duci în odaia lui Sobek. 

— Nu e o treabă ușoară și... 

Ochii Prevestitorului scânteiară. 

— Nu ai voie să greșești, Gergu. 


6. 


În aerul blând al nopţii se răspândea melodia pe care Isis o cânta 
dintr-o harpă îmbrăcată în piele verde. Cele douăzeci și una de strune 
ale instrumentului îngăduiau o mulțime de variaţii, și tânăra preoteasă 
întrebuința cu măiestrie cele două octave. 


Iker se lăsa pradă acestui farmec neasemuit. Cum ar putea o 
asemenea fericire să dispară, de vreme ce el și soţia sa o clădeau și o 
întăreau zi după zi, înțelegând pe deplin marele privilegiu oferit de 
zei? În fiecare clipă, ei doi încercau să cuprindă cu mintea uriașul 
noroc pe care-l avuseseră, împărțind până și cele mai mărunte 
gânduri, cele mai firave simțăminte, trăiau acum cea mai profundă 
dragoste cu putință. 

Paradisul pământean lua forma căsuţței lui Isis. Deși Pleșuvul o 
socotea nedemnă de un Fiu regal și de o fiică a lui Sesostris, niciunul, 
nici celălalt nu-și doreau altă locuință. Neîndoielnic, aveau să fie 
nevoiţi s-o părăsească, mai devreme sau mai târziu, dar până atunci se 
străduiau să guste din plin farmecul acestui loc unde iubirea lor se 
împlinise pentru prima dată. 

Lui Iker îi plăceau pereţii albi, rama din calcar a ușii de la intrare, 
culorile calde ale zugrăvelii dinăuntru și mobila simplă. Uneori, 
tânărul ar fi vrut să creadă că el și Isis alcătuiau o pereche ca oricare 
alta și că înaintea lor se întindea o viaţă tihnită. 

Dar gravitatea împrejurărilor și misiunea sa anevoioasă îl readuceau 
repede cu picioarele pe pământ. Ceea ce aflase până acum îl liniștea și- 
l îngrijora totodată. La prima vedere, nimic nu dovedea că 
Prevestitorul își găsise un aliat pe pământul lui Osiris, sau poate că 
Iker nu era în stare să-l dea în vileag. 

O înlănțuire de acorduri, de la cele ascuţite până la cele joase, 
încheie melodia. Punând harpa deoparte, Isis își sprijini drăgăstos 
capul de umărul lui Iker. 

— Pari abătut, observă ea. 

— Simt un soi de tulburare, pentru că n-am nicio îndoială că am 
fost mințit. Adevărul mi-a scăpat. 

Tânăra femeie nu-și contrazise soțul. Și ea împărtășea același gând. 
Un vânt rău bătea peste Abydos, unde vătămătoare răscoleau obișnuita 
seninătate a ținutului. 

— Oare în preajma noastră se găsesc unul sau mai mulți credincioși 
de-ai Prevestitorului? întrebă Iker. Oricum, n-au făcut niciun pas 
greșit. Ritualurile sunt îndeplinite fără cusur, după spusele tale și ale 
Pleșuvului. Nici preoţii temporari n-au stârnit bănuieli. Și totuși, sunt 
încredințat că vrăjmașul s-a furișat printre noi. Să-ncep iar să stau de 


vorbă cu toți, pe rând? Ar fi zadarnic. Trebuie să aşteptam ca 
dușmanul să treacă la fapte, dar asta înseamnă ca Marele Ținut să fie 
pus în primejdie! Îmi vine în minte insula lui KA, marele șarpe, stăpân 
al Puntului, și aud parcă aievea cuvintele sale: „Eu n-am putut să 
împiedic sfârșitul lumii mele. Dar tu, o vei salva pe a ta?” Socot că sunt 
neputincios în privinţa aceasta, Isis! 

— Nu mai ești un naufragiat, Iker, și insula celor drepţi nu va 
dispărea. 

— Mă gândesc la bătrânul meu învăţător, scribul din Medamud, 
satul în care m-am născut, și la ultimul său mesaj, de dincolo de 
moarte: „Oricare ar fi încercările, eu..” 

— „Eu voi fi mereu alături de tine, continuă Isis, ca să te ajut să-ți 
împlinești destinul pe care nu-l cunoști încă." 

Iker își privi soţia uluit. 

— Întâi faraonul, apoi tu... Cum de știți aceste cuvinte? 

— Viaţa multora se desfășoară după bunul-plac al întâmplării, dar 
alții răspund la chemarea unui destin, deslușind înțelesul ascuns al 
existenţei. Menirea lor e să trăiască misterul aici, pe pământ, fără să-l 
trădeze și să transmită ceea ce nu poate fi transmis. Venind din 
Templul lui Osiris, bătrânul tău scrib descoperea astfel de oameni și le 
deschidea ochii asupra viitorului, prin învăţarea hieroglifelor. 

Șocat, Iker pricepu că multele încercări prin care trecuse nu 
fuseseră rodul întâmplării. 

— Cine l-a ucis? 

— Prevestitorul, răspunse Isis. Și el te căuta, căci, jertfindu-te zeului 
mării, și-ar fi întărit puterile. Oamenii răi se hrănesc cu victimele lor și 
niciodată nu se satură. 

— Bătrânul scrib, faraonul și tu... Voi m-aţi călăuzit, voi m-aţi 
ocrotit! 

— Ai tălmăcit greșit unele întâmplări, rătăcind prin întuneric, dar 
căutând întotdeauna lumina. Astfel te-ai format pe tine însuți, 
aflându-ţi în cele din urmă calea. 

— Dar, de vreme ce pot să te strâng în braţe, destinul meu nu s-a 
împlinit oare, întrecându-mi toate speranțele? 

— Dragostea noastră rămâne temelia de neclintit pe care tu te înalți 
și pe care nimeni nu va izbuti s-o distrugă. Totuși, crezi că ai trecut de 


toate porțile Abydosului? 

Zâmbetul lui Isis îl dezarmă pe Iker. 

— Ai să-mi ierți trufia? 

— Când nu mai avem de ales, suntem liberi. Dar trebuie să păstrăm 
calea lui Maat. 

— Ajută-mă să merg înainte. Regele mi-a deschis locașul eternității 
vechilor înţelepţi de la Saqqara și visez să descopăr și biblioteca din 
Abydos. 

— Nu se aseamănă cu nicio alta. 

— Mă socoţi nedemn de ea? 

— Păzitorul pragului va hotărî lucrul acesta. Te simţi în stare să-l 
înfrunți? 

— Dacă tu mă călăuzești, de ce m-aș teme? 

Iker pășea în urma soţiei sale. Nicio femeie nu se mișca atât de ușor 
și cu atâta eleganță. Abia atingând pământul, Isis părea că plutește 
deasupra lumii oamenilor. 

Zidurile înalte ale Casei Vieţii îl impresionară pe Iker. Prin intrarea 
foarte îngustă, nu putea trece decât o singură persoană. 

— lată locul unde ia naștere cuvântul plin de veselie, unde se 
trăiește potrivit cu dreptatea și cu adevărul, unde știm să deslușim 
cuvintele. 

De pe altarul cu ofrande înălțat înaintea ușii, Isis luă o pâine 
rotundă. 

— Scrie pe ea cuvintele: „aliaţii lui Seth”, îi porunci preoteasa Fiului 
regal. 

Întrebuințând o pensulă subţire, Iker le trasă cu cerneală roșie. 

— Și acum, încearcă să pătrunzi înăuntru uitând de spaima ce te-a 
cuprins. 

Abia trecu pragul, că tânărul scrib și râmase împietrit pe loc. Un 
răget amenințător îi îngheţă sângele în vene. Ridicându-și ochii, văzu 
o panteră, incarnarea zeiței Mafdet, gata să sară asupra lui. Iker îi oferi 
pâinea vrăjmașilor lui Osiris. Fiara șovăi o clipă, apoi își înfipse colții 
în ofrandă și dispăru. 

Odată trecerea eliberată, Iker o luă de-a lungul unei galerii ce ducea 
într-o sală întinsă, luminată de nenumărate lămpi cu ulei care nu 
scoteau niciun pic de fum. 


Aici, aranjate cu grijă pe rafturi, odihneau sulurile de papirus ale 
căror titluri îl uimiră. 

În culmea încântării, Iker răsfoi mai întâi marea carte ce dezvăluia 
tainele cerului, ale pământului și ale lumii de mijloc, apoi studie 
cartea ce vorbea despre păstrarea bărcii sacre și manualul de sculptură. 

Imagini ale unor realități necunoscute, căi ale unei cunoașteri noi și 
neobișnuite... Când Isis îi puse mâna pe umăr, Iker abia dacă atinsese o 
mică parte din această comoară. 

— Zorile se vor ivi în curând, să mergem la Arborele vieţii! Pleșuvul 
vrea să iei parte la ritual. 

Plin de smerenie, Iker întinse către soţia sa și către preot vasele 
umplute cu apă și lapte. Cei doi le goliră la rădăcina salcâmului, căruia 
părea să-i meargă foarte bine. 

Tânăra femeie îi încredință Fiului regal o oglindă alcătuită dintr-un 
disc gros de argint și un mâner din jasp împodobit cu chipul zeiței 
Hathor. 

— Îndreapt-o spre soare și fă să cadă strălucirea ei asupra 
trunchiului salcâmului. 

Ritualul fu scurt și intens. 

— Astă-noapte și în dimineața aceasta, grăi Isis, ai urcat multe 
trepte. Lăsându-se atinsă de mâna ta, oglinda zeiței te-a recunoscut 
drept slujitor al luminii. 

— Dar asta nu e de ajuns, continuă Pleșuvul. Diseară te aștept la 
Templul lui Sesostris. 

Prevestitorul îi văzu pe Isis, pe Iker și pe Pleșuv îndepărtându-se. 
Mulțumită lui Bega și în ciuda unor întârzieri ale administraţiei, 
tocmai fusese mutat la templul lui Sesostris. Însărcinat cu îngrijirea 
vaselor și a cupelor, Prevestitorului îi erau acum la îndemână punctele 
slabe ale Abydosului. 

Fiindu-i îngăduit să doarmă într-o odaie a preoţilor temporari, el 
putea să înlăture una câte una protecţiile lui Osiris. 

Ochiul său de pasăre de pradă nu întârzie să descopere cei patru 
salcâmi tineri, sădiți în jurul Arborelui vieţii. Spre marea sa mirare, 
niciun soldat, niciun preot, fie el permanent sau temporar, nu 
supravegheau locul. Carevasăzică, paza acestuia era așa de bine 
asigurată, încât prezența oamenilor devenea de prisos. 


Apropiindu-se, Prevestitorul zări un relicvariu format din patru lei, 
stând spate în spate. În mijlocul lor se ridica un stâlp în vârful căruia 
se afla o tainiță, împodobită cu două pene de struţ, însemnul lui Maat. 

Prevestitorul se așeză în poziţia scribului, pentru a chibzui mai 
bine. Egiptenii știau să înlesnească gândirea și să aleagă poziţiile 
trupului care ajutau la înflorirea ei. Respectându-le, oricine, chiar și 
un neinițiat, se simțea atras de sacru. Oricine, în afară de 
Prevestitorul. Singur și ultim păstrător al mesajului divin, el plănuia să 
întoarcă împotriva dușmanului propriile arme. 

Dinspre relicvariul cu lei și dinspre cei patru salcâmi răzbătea un 
câmp de forțe. Ca să-l străbată avea nevoie de anumite formule tainice. 
lar Prevestitorul, cu toate că nu le cunoștea, trebuia să-i zădărnicească 
puterea. 

Și unde să găsească îndrumările potrivite, dacă nu înăuntrul 
templului? Neîndoielnic, scrierile dictate de Sesostris îi vor oferi 
informaţii de mare preţ. Apoi, înarmat cum se cuvine, va ataca 
Arborele vieţii. 

Prevestitorul se întoarse la sanctuarul unde slujea și primi poruncile 
mai-marelui său. Fără să strâmbe din nas, se învoi să înlocuiască, pe 
timpul nopţii, un preot bolnav. 

O noapte prielnică descifrării inscripţiilor de pe pereţi în căutarea 
cuvintelor puterii. 

Așteptă să rămână singur ca să-și înceapă cercetările, purtând cu el 
două vase de alabastru. Dacă s-ar fi întâlnit cu cineva care să-l ia la 
întrebări, avea răspunsul gata pregătit: curăța preţioasele obiecte 
înainte de a le depune pe altar. 

Forța spirituală ce domnea în acest loc îl stânjenea. Fiecare 
hieroglifă îl împingea înapoi, fiecare stea pictată pe tavan arunca 
asupra lui o lucire dușmănoasă. Presimţirile i se adevereau: 
neîncrezându-se în oameni, înțelepții lăsaseră în seama simbolurilor 
paza construcției. 

Un mag oarecare ar fi luat-o la fuga. Încolţit, cu răsuflarea tăiată, 
Prevestitorul își dădu la iveală ghearele și pliscul de șoim. Magia 
semnelor de pe ziduri alunecă peste carnea sa de pasăre răpitoare fără 
să o ardă. 


Cu toate simțurile încordate, Prevestitorul scrută picturile, citi 
cuvintele divinităţilor și ale faraonului. 

Ofrande și iar ofrande, mereu ofrande... Și o unire veșnic repetată 
între lumea de dincolo și rege. Astfel i se făgăduiau acestuia milioane 
de ani și nesfârșite sărbători ale înnoirii. 

Dar propovăduitorul noii religii va spulbera aceste promisiuni. 
Paradisul său nu-i va primi decât pe luptătorii în stare să se jertfească 
pentru a impune credinţa, chiar și cu preţul a mii de victime. Zeii vor 
părăsi pentru totdeauna Abydosul și pământul Egiptului, lăsând locul 
unui zeu unic și răzbunător, a cărui voință nu putea fi pusă la îndoială. 

Tocmai de aceea Osiris trebuia împiedicat să reînvie, iar Arborele 
vieții, să piară. 

În ciuda privirii sale agere, Prevestitorul nu desluși vreo unealtă 
care să-l ajute să străpungă apărările magice. Dar nu se dădu bătut și 
stărui, plin de răbdare. 

Oprindu-se în faţa celor doi coloși ce-l înfățișau pe faraon în chip 
de Osiris, cu brațele încrucișate pe piept și strângând în palme cele 
două sceptre, Prevestitorul zâmbi. 

Cum de nu se gândise la asta mai înainte? Totul aici era legat de 
Osiris, totul începea cu zeul și se isprăvea cu el. 

Descoperise cheile! 

O voce aspră îl făcu să tresară. 

Pitit în spatele ușii întredeschise a unei capele laterale, Prevestitorul 
îi văzu pe Iker și pe Pleșuv intrând în curtea cu stâlpi. Dacă îl zăreau, 
sfârșitul luptei ar fi fost nesigur. Slăbit din pricina hieroglifelor, 
omului-șoim îi lipsea acum forța sa obișnuită. 

Întorcându-se cu spatele spre capelă, cei doi bărbaţi contemplară 
una dintre statuile faraonului preschimbat în Osiris. 

Istovit după o zi de munca peste măsură de grea, Iker nu putea 
totuși să ocolească invitația Pleșuvului. 

— Astăzi, meșterii nu ți-au arătat prea multă bunăvoință, zise 
bătrânul preot. 

— Așa este. Dar mai au puțin și-și ating ţinta. l-aţi sfătuit cumva să- 
mi pricinuiască necazuri? 

— N-ar fi avut niciun rost, ei cunosc Regula. Tu însă, nu. 

— Sunt gata s-o învăţ și s-o respect. 


— Se zice că Memphisul e un oraș unde tinerii de vârsta ta se 
bucură la tot pasul de jocuri și de felurite plăceri. Nu-ţi pare rău după 
el? 

— Chiar credeți că voi răspunde „da”? 

Pleșuvul bombăni. 

— Nu-ţi vei putea îndeplini misiunea fără a trece de o nouă poartă. 
Meşterii știu asta și nu rabdă să ţi se facă vreun hatâr. 

— Dar nici nu cer așa ceva. 

— Uită-te la această statuie a lui Osiris. După tine, cine a făurit-o? 

— Socot că sculptorii din Abydos. 

— Nu toţi, Fiule regal! Deși își stăpânesc bine meșteșugul, celor mai 
mulți nu le este îngăduit să intre în locașul aurului. Acolo se 
desăvârșește munca tainică ce dă naștere statuii și preschimbă lemnul, 
piatra sau metalul în creaţie vie. Deveniţi slujitori ai Zeului, adevărații 
făuritori, puţini la număr, cunosc formulele magice, cuvintele puterii 
și ritualurile folositoare. Astfel, obiectul ce iese din mâinile lor 
dăinuiește veșnic și niciun foc nu-l mistuie. Fie oamenii aceștia te 
primesc printre ei, fie vei părăsi Abydosul. 

De vreme ce însărcinările sale nu-l scuteau de această încercare, 
Iker nu se împotrivi. Ba, mai mult, la gândul că va descoperi o nouă 
față a Abydosului, nerăbdarea puse stăpânire pe el. 

— Aurul întrebuințat în acest locaș este cel al Cercului? 

— În timpul celebrării misterelor, doar el îngăduie renașterea lui 
Osiris. De aceea, chiar și înainte, fără să știi, viața ta era dedicată 
căutării lui. Aducând acest metal în Abydos, te-ai obligat tu singur să-i 
urmezi calea. Osiris le dezvăluie inițiaților bogăţiile munților și ale 
lumii subpământene, le arată comorile ascunse acolo și-i învață să 
lucreze metalele. Să te gândești întotdeauna la faptul cel mai de 
seamă: Osiris este împlinirea desăvârșită a aurului. 


7. 


Gergu se zorea să părăsească Abydosul. Înarmat cu lista mărfurilor 
pe care trebuia să le aducă data viitoare, se cățăra pe scara corăbiei, 
când o voce bine cunoscută îl țintui pe-o treaptă. 

— Gergu! Nu știam ca te afli aici! 


Responsabilul principal al hambarelor se întoarse. 

— Ce bucurie să te revăd, Fiule regal! 

— Plecai fără să vorbești cu mine? 

— Nici nu știam că ești la Abydos! 

— Ai petrecut bine? întrebă Iker. 

— Muncă, muncă și iar muncă! Abydosul nu e vestit drept loc de 
odihnă. 

— Ce-ar fi să-mi povestești pe-ndelete cu ce treburi ai venit? Poate 
îmi stă în putere să-ți ușurez sarcinile. 

— Trebuie să mă întorc la Memphis. 

— Atât de grabnic? 

Gergu își mușcă buzele. 

— Nu chiar într-atât... 

— Atunci, haide să bem împreună o cupă de bere. 

— N-aș vrea să te încurc, eu... 

— Ziua se încheie, nu e timpul potrivit să pornești într-o călătorie. 
Ai să pleci mâine în zori. 

Gergu se temea de întrebările Fiului regal. Era nevoit să-și 
cântărească bine cuvintele pentru ca din răspuns în răspuns să nu se 
trădeze și să-și pună în primejdie complicii. Dar să-l refuze pe Iker ar 
fi însemnat să-și recunoască vinovăția. 

Așadar, cu picioarele tremurânde și cu privirea posomorâtă, Gergu 
îl urmă pe Iker. Mai mulți preoți temporari văzură favoarea pe care i-o 
făcea Fiul regal și socotiră că Gergu avea să primească o slujbă mai 
bună. 

Bucătăreasa isprăvise de pregătit masa: prepelițe fripte, linte, 
lăptuci și fiertură de smochine. Deși atras de mirosurile îmbietoare, 
Gergu rămase cu gura căscată în faţa lui Isis, care se întorcea de la 
celebrarea unui ritual lângă Lacul Vieţii, în tovărășia preoteselor 
permanente. 

Cum putea fi o femeie atât de frumoasă? 

În viitor, dacă va dobândi destulă putere, Gergu va face din ea 
sclava sa, care-i va potoli cele mai spurcate pofte trupești. lar 
Prevestitorul va încuviința, neîndoielnic, această umilire. 

— Prietenul tău rămâne să mănânce cu noi? întrebă Isis. 

— Bineînţeles! răspunse Iker. 


Gergu zâmbi prostește. Flămând și însetat, se strădui să treacă 
drept un curtean cu purtări alese, nădăjduind că o să vorbească despre 
lucrurile cele mai obișnuite. 

— Te întâlneşti cu mulți preoți temporari? vru să știe Fiul regal. 

— Câtuși de puţin! Aduc doar proviziile pentru preoţii permanenți. 

— lar poruncile le primești de fiecare dată de la altcineva? 

— Nu, doar de la Bega. 

— Un preot sever și respectat... N-o să-ţi ierte greșelile. 

— De aceea nici nu săvârșesc vreuna! 

— Cunoști și alți preoţi permanenţi, Gergu? 

— Da de unde! Ştii, Abydosul mă cam înspăimântă. 

— Păi atunci, de ce continui să îndeplinești astfel de sarcini? 

Gergu simţi că se sufocă. 

— Slujba mea, nevoia de a mă dovedi folositor, în sfârșit... mă 
înţelegi tu. Nu sunt decât un biet preot temporar, lipsit de răspunderi 
adevărate! 

— Ai observat în ultima vreme ceva nefiresc sau îngrijorător? 

— Nici vorbă! Osiris nu apără, oare, acest ţinut împotriva tuturor 
relelor? 

— Bega ţi-a cerut vreun lucru care să te pună pe gânduri? 

— Niciodată, chiar niciodată! Pentru mine el e cinstea întrupată. 
Pornesc la drum dis-de-dimineață, așa că mi-ar plăcea să mă culc 
devreme. Mulţumesc de mii de ori pentru masă... Strașnice bucate! 

Ajungând pe corabia sa, Gergu își dădu seama că Isis tăcuse tot 
timpul. Dar ce mai conta acum, când el scăpase cu bine din această 
capcană? 

La capătul unei nopţi bântuite de vise negre, Gergu fu încântat s-o 
vadă apărând pe slujitoarea care-i aducea lapte și prăjituri. 

Dar chipul încruntat al Binei îi risipi iute încrederea proaspăt 
dobândită. 

— Ai mâncat împreună cu Iker aseară. Ce voia? 

— Să reînnodăm legăturile de prietenie. 

— Negreșit, te-a copleșit cu întrebări! 

— Fii pe pace, m-am descurcat de minune. Iker nu mă bănuiește. 

— Ce te-a întrebat și ce-ai răspuns? 


Gergu îi povesti totul pe scurt, umflându-se în pene. Ar fi strâns-o 
bucuros de gât pe această femeie iscoditoare, dar Prevestitorul nu i-ar 
fi iertat-o. 

— Grăbește-te să te întorci la Memphis și să nu mai vii aici fără 
poruncă anume din partea stăpânului nostru. 

Bina se prosternă și îmbrăţișă genunchii Prevestitorului. 

— Fiul regal bănuiește că Gergu e amestecat într-o treabă necurată, 
grăi ea. N-a aflat mai multe și încă nu știe dacă are legătură cu lupta 
noastră. 

— Foarte bine, scumpa mea. 

— Gergu nu devine o primejdie pentru noi? 

— Dimpotrivă, îi va ademeni pe vrăjmașii noștri spre Memphis, 
deci spre Medes. Nici pe Secretarul Casei Regelui, nici pe ajutorul său 
nu-i atrage adevărata credință. Amândoi se gândesc doar să capete cât 
mai multe înlesniri și-și închipuie că pot să se folosească de noi. 

Bina zâmbi cu răutate. 

— Și nu vor plăti cu viaţa pentru această greșeală? 

— Fiecare lucru la vremea lui. 

Frumoasa brunetă se încordă din nou. 

— Iker cunoaște legăturile dintre Gergu și Bega! Dacă se hotărăște 
să-l arunce în temniţă pe preot, nu vom fi lipsiţi de un aliat însemnat? 

— În privinţa prefăcătoriei, nimeni nu-l întrece pe Bega. Va ști să-l 
domolească pe Iker. Pe deasupra, Fiului regal nu i-a mai rămas mult de 
trăit. 

Bina se lipi de coapsa stăpânului ei. 

— Ați plănuit fiecare pas, nu-i așa? 

— Altminteri m-aş mai numi Prevestitorul? 

TET 

Vorbele lui Isis îl chinuiau pe Iker: „Gergu seamănă cu un fruct 
putred”. 

Deși nu-l admira din cale-afară pe responsabilul principal al 
hambarelor, Fiul regal îl socotea totuși un om voios, care știe să se 
bucure de viaţă. 

Soţia sa, care tăcuse toată seara, nu încetase să-l observe pe oaspete, 
atentă la cuvintele și la gesturile lui. lar judecata ei alungă părerea cea 


bună a lui Iker. 

Încrezându-se în gândirea pătrunzătoare a soţiei sale, tânărul se 
învinovăţea că se arătase prea încrezător. Carevasăzică, Gergu îl tot 
lingușea ca să-i câștige prietenia și să dobândească un loc printre 
curtenii de frunte. Această ambiţie măruntă și atât de omenească 
ascundea vreun plan întunecat? Necioplitul de Gergu devenise 
discipolul Prevestitorului? 

Această posibilitate îl uimi pe Iker mai ales din pricină că lui Gergu 
îi plăcea să mănânce bine și să bea vârtos și nu părea să se sinchisească 
de cele sfinte. Și totuși, Gergu îl cunoștea pe Bega, un preot atât de 
rece, de aspru, de cufundat în știința lui, atât de diferit de 
responsabilul principal al hambarelor. Să fie vorba despre o simplă 
întâlnire, rod al împrejurărilor, sau de o uneltire? 

Bega, părtașul Prevestitorului... De neînchipuit! Firea-i colțuroasă și 
urâțenia sa nu îndreptățeau o asemenea învinuire. Dar Gergu avea, 
într-adevăr, legături cu el! 

Îngândurat, Iker se îndreptă spre scara Marelui Zeu. Liniştea adâncă 
a locului îl va ajuta, poate, să-și astâmpere zbuciumul. 

Îndată ce simţurile îl preveniră că-l paşte primejdia, Shab Strâmbu’ 
încetă să mai mestece bucata de pește uscat. 

Dând la o parte ramurile joase de salcie ce acopereau intrarea în 
capela unde se ascundea, Strâmbu îl zări pe Iker. 

Scribul se apropia cu pași înceți. 

Cum de putuse blestematul ăsta care-și vâra nasul peste tot să-l 
găsească? Părea să fie singur și neînarmat. Greşeală mortală pentru 
Iker și prilej nesperat pentru Shab! Și, întrucât Fiul regal nu-și luase 
măsuri de apărare, avea să plătească scump această prostie. 

Shab apucă mânerul cuţitului său. 

Când îi mai rămăseseră doar douăzeci de pași până la capelă, Iker se 
opri și se așeză pe brâul ieșit în afară al unui zid. 

Din păcate pentru Shab, Fiul regal nu se întoarse cu spatele spre el. 
lar Strâmbu nu ataca niciodată din față, temându-se de reacția 
victimei sale. 

Scribul desfășură un papirus și scrise câteva rânduri. Apoi, 
nemulțumit, le șterse. 


În mod sigur nu căuta pe nimeni. Preocupat să-și pună gândurile în 
ordine, Fiului regal părea că-i vine greu să ia o hotărâre. 

Strâmbu” șovăi. 

Dacă se folosea de acest prilej neașteptat și-l ucidea pe Iker, 
Prevestitorul avea să fie, oare, mulțumit? Se cuvenea ca stăpânul, și nu 
învățăcelul său, să aleagă clipa morții Fiului regal. 

Shab se ghemui în adâncul vizuinii sale. 

Punând capăt unei meditații îndelungate, trimisul lui Sesostris se 
îndepărtă. 

În ultimul său mesaj, bătrânul învățător al lui Iker pomenea despre 
un străin sosit la Medamud, prieten bun de-acum cu primarul, care 
încercase să se descotorosească de ucenicul scrib. Un străin... 
Prevestitorul, neîndoielnic! Ucigaș nemilos, care știa să-i supună pe 
oameni voinţei sale, el nu era doar căpetenia unei bande de nelegiuiți 
orbiți de credinţă, ci chiar întruparea Răului, a neîndurătoarei porniri 
spre distrugere, căreia doar Maat - temelie a rânduielii faraonilor și, 
totodată, cârmuitoare a celor drepţi - izbutea să i se împotrivească. 

Acum, Iker deslușea înțelesul existenţei sale și pricina atâtor 
încercări pe care le îndurase: să ia parte la această luptă cu toate 
forţele sale, fără să se dea bătut nicicând. În fiecare zi, trebuia s-o ia de 
la început și să privească drept în față această lume plăpânde, aflată pe 
punctul de a fi sfâșiată. 

Dragostea lui Isis îi oferea o putere nebănuită. Datorită ei, Iker lăsa 
deoparte îndoielile mistuitoare și teama ce-i îngheţa sângele în vene. 
Omorându-l pe generalul Sepi, marele cunoscător al formulelor 
magice în stare să respingă orice monstru, Prevestitorul dovedise cât 
de mari îi erau puterile. lar acestea nu puteau izvoriî decât din 
potrivnica lui Maat, isefet, hrănită mereu de josnicii și distrugeri. 

Era cu neputinţă s-o alungi pe isefet din lumea oamenilor. Oare 
Marele 'Ținut al Abydosului se găsea la adăpost de șuvoiul ei pustiitor? 

Surâsul lui Isis risipi aceste gânduri întunecate. 

— A venit clipa să te pregătești pentru apropiata-ţi iniţiere, î 
îndemnă ea. Trebuie să cunoști totul despre Abydos. 

Iker se înfioră. În loc să-l umple de bucurie, aceste vorbe îl 
îngroziră. 

— Preferi neștiința? 


— 


— Totul se desfășoară atât de repede! Înainte, îmi petreceam 
vremea arzând de nerăbdare. Astăzi, mi-ar plăcea să am mai mult 
timp, să gust pe îndelete ceea ce mi se întâmplă. 

— Luna khoiak se apropie, iar tu vei conduce ritualul Misterelor lui 
Osiris în numele regelui. 

— Am să fiu, cu adevărat, în stare de așa ceva? 

— Numai astfel îți vei îndeplini misiunea. Restul nu contează. 

Încă o dată, ea îl călăuzea. 

Toată învăţătura ei despre locurile tainice din Abydos o dobândi și 
Iker, care străbătu, la rândul său, Calea de Foc, Calea de Apă și Calea 
de Pământ, trecu de cele șapte porți și văzu barca lui Maat. 

De-a lungul acestor ore binecuvântate, alcătuiră o singură făptură, 
contemplară aceeași lumină cu aceiași ochi și trăiră o viaţă fără 
pereche. 

Și, în felul acesta, Iker și Isis deveniră pe vecie soț și soţie, frate și 
soră. 

Unirea lor fu pecetluită în locul cel mai misterios din Abydos, 
mormântul lui Osiris, așezat sub o movilă de pământ pe care creșteau 
salcâmi. 

Verificate zilnic de un preot anume însărcinat, peceţile închideau 
ușa ultimului sanctuar, unde zeul ucis își pregătea reînvierea. 

Doar faraonul putea să le rupă și să pătrundă înăuntrul acestui 
locaș de veci, obârșie a tuturor celorlalte. 

— Aici se găsește vasul începuturilor, îi destăinui tânăra preoteasă. 
El adăposteşte secretul vieții veșnice, dincolo de moarte. 
Nenumăratele forme de viață se trag din el. De aceea rămâne lângă 
Osiris. 

— Acesta să fie chiar secretul Cercului de Aur? 

— Sfârșitul călătoriei tale se apropie, Iker. Deși niciun om nu poate 
să mânuiască sau să deschidă acest vas, misterul său trebuie dezvăluit 
și transmis, rămânând totuși intact. Dacă, în curând, Locașul Aurului 
te va recunoaște drept un om vrednic, dacă el îți va deschide ochii, 
urechile și gura, dacă vasul inimii tale e o cupă pură și fără de prihană, 
atunci vei ști. 

Sentimentul că nu era demn de toate acestea înlocui, în sufletul lui 
Iker, spaima. El, ucenicul scrib din Medamud, atingea centrul 


spiritualității Egiptului, avea parte de o fericire neasemuită și își 
împlinea visele! Dar să urce și această treaptă, să pășească peste acest 
ultim prag nu-i întrecea, oare, puterile? 

Iker își alungă temerile, lașităţile necuvenite și încercările de a 
întoarce spatele destinului său, trasat de Isis. 

Începând chiar din acel moment, trebuia să trăiască misterul a cărui 
sursă ea i-o dezvăluise. Să se arate demn de Isis însemna să se avânte 
în nevăzut, precum ibisul lui Thot cu aripi uriașe, ce străbătea 
amurgul pentru a regăsi lumina dimineţii. 

— Nu contează dacă mă simt sau nu pregătit, spuse el. Am să 
înaintez și am să te urmez până la capătul nopții. 

Licăriri ciudate străpunseră amurgul. 

— Locașul Aurului începe să strălucească, vesti Isis. Te așteaptă, 
Iker. 


8. 


Medes nu se mai îndoia câtuși de puţin: era urmărit. 

Odată soţia sa căzută într-un somn adânc, pricinuit de hapurile 
înghiţite, iar slujitorii adormiţi, Secretarul Casei Regelui părăsise la 
miezul nopţii bogata sa locuinţă din centrul orașului, pentru a se duce 
la Libanez. La fiecare nouă vizită, o lua pe alte străzi, dând impresia că 
hoinărește, se îndepărta de ţinta sa tocmai când s-o atingă și se 
întorcea de sute de ori din drum. 

Până acum nu întâmpinase nicio piedică. 

Neîncrezător ca de obicei, Medes se înfășurase într-o mantie 
grosolană și-și ascunsese capul sub o glugă. Astfel înveșmântat nimeni 
nu l-ar fi recunoscut pe înaltul demnitar. 

În ciuda riscurilor, trebuia să-l întâlnească pe Libanez și să discute 
cu el. 

Prudenţa pe care-o dovedise până acum și măsurile de siguranţă pe 
care le respectase de fiecare dată nu aveau decât o cauză: Sobek 
Păzitorul îl supraveghea îndeaproape. 

Doar pe el sau și pe ceilalți demnitari? Neputându-se bizui pe nicio 
informaţie, Secretarul Casei Regelui era preocupat de cea mai rea 
întrebare dintre toate: Sobek îl bănuia cumva? 


Totuși, nu pricepea ce greșeală săvârșise! 

Apoi o altă idee îi trecu prin minte: Gergu fusese arestat, pesemne, 
la Abydos! Dându-și drumul la gură, fricosul ăla îl vânduse. 

Însă lui Medes îi mai veni inima la loc când își aminti că în palma 
lui Gergu stătea săpat pe veci chipul lui Seth. Dacă netrebnicul trăda, 
Prevestitorul l-ar fi pedepsit fără întârziere. 

Medes se ghemui la colțul unei străduţe și se prefăcu adormit. Cu 
coada ochiului îl văzu pe urmăritorul său, un bărbat de statură 
mijlocie, slăbuţ, pe care ar fi izbutit lesne să-l doboare la pământ. 

Dar, oare, nu-și mărturisea astfel vinovăția? 

Nevoit să se poarte ca un trecător oarecare, omul lui Sobek se 
îndepărtă. 

Îndată ce-l pierdu din vedere, Medes se năpusti spre străduța 
opusă, alergând cât îl ţineau picioarele. 

Cu răsuflarea tăiată, se piti în spatele unui cuptor de pâine și 
așteptă. 

Nu se ivi nimeni. 

Temător, Medes ocoli întâi pe departe casa Libanezului, apoi, într- 
un târziu, o porni într-acolo. 

Ajuns la poarta ei, îi arătă paznicului o mică bucată de cedru. 
Paznicul o cercetă îndelung în lumina lunii. Deslușind, în cele din 
urmă, hieroglifa arborelui crestată adânc, deschise poarta grea din 
lemn. 

Cel de-al doilea paznic, care supraveghea curtea, îl iscodi și el pe 
Medes, apoi îl lăsă să treacă. 

— Urcaţi la primul etaj. 

Așezată în inima unui cartier sărăcăcios, pierdută printre străduţele 
întortocheate, casa Libanezului nu era prea arătoasă. Dar cine știa să 
privească mai cu atenție nu punea la îndoială faptul că această 
construcție cu înfățișare greoaie adăpostea multe bogății. 

Medes sări câte patru trepte odată. 

— Vino, prietene, îl pofti vocea rârâită a Libanezului. 

Afundat între perne de toate culorile, gazda, un bărbat rotofei, 
înfuleca prăjituri delicioase, stropite cu vin de curmale. Renunțând cu 
desăvârșire să se mai înfrâneze de la mâncare, Libanezul continua să 
se îngrașe cu fiecare zi ce trecea. Era mai presus de puterile sale să 


reziste minunatelor bucate egiptene, singurele în stare să-i potolească 
spaimele ce-i frământau sufletul. 

Vorbăreţ, fermecător, negustor fără pereche, parfumat peste măsură 
și purtând veșminte încărcate de broderii, Libanezul își pipăia adesea 
groaznica cicatrice care-i brăzda pieptul. O dată, o singură dată, se 
încumetase să-l mintă pe Prevestitor, și ghearele omului-șoim fuseseră 
cât pe ce să-i smulgă inima. De la acea nenorocire, se purtase ca un 
slujitor plin de râvnă, încredințat că avea să se numere printre curtenii 
cei mai de seamă când Prevestitorul va ajunge să cârmuiască Egiptul. 

Credința propovăduită de Prevestitor cerea multe jertfe, mulți morţi 
și osândirea celor care ar fi îndrăznit să i se împotrivească. Și de toate 
aceste treburi se va îngriji el, Libanezul. Obișnuit să pună din umbră la 
cale tot soiul de nelegiuiri, plănuia să-i stârpească pe toți 
necredincioșii. 

— Cum stăm? întrebă Medes, pus pe harță. 

— Din pricina  înăspririi controalelor, legăturile noastre 
negustorești cu Libanul sunt curmate, deocamdată. Să sperăm că 
această năpastă care s-a abătut peste noi se va sfârși cât mai curând! 

— N-am venit aici ca să vorbim despre asta. 

— Păcat, nădăjduiam că tu ai putea îndrepta lucrurile. 

— Când vei începe atacurile? 

— Când Prevestitorul va da poruncă. 

— Dacă mai e în viață! 

Libanezul turnă vin roșu în două cupe mari. 

— Răbdare, scumpe Medes, răbdare! De ce te pierzi cu firea? 
Stăpânul nostru e bine sănătos și își țese uneltirile în continuare la 
Abydos. Graba ne-ar aduce numai necazuri. 

— Cunoști adevărata misiune a lui Iker? 

— Păi asta nu urmează să ne spună Gergu? 

— Nu știu dacă se va mai întoarce! 

— Nu mai pune mereu răul înainte! E adevărat, de când slujitorul 
meu cel mai devotat, sacagiul, a pierit, țin anevoie legătura cu oamenii 
noștri din Memphis. Totuși, Sobek bate pasul pe loc și n-a izbutit să 
aresteze niciun luptător al adevăratei credinţe. 

— Am fost urmărit în seara aceasta, îi dezvălui Medes. O iscoadă 
de-a lui Sobek, fără îndoială. 


Libanezul se întunecă la față. 

— Și-a dat seama cine ești? 

— Nicidecum. 

— Eşti sigur că te-ai descotorosit la timp de băgărețul ăsta? 

— Altminteri m-aș fi întors acasă. 

— Sobek te supraveghează - ca și pe restul demnitarilor, după câte 
se pare. N-are încredere în nimeni și și-a întețit căutările. E agasant... 

— Dacă nu scăpăm de el, nu vom izbândi. 

— Ne stânjenește, recunosc, dar e greu de atins. Ar merita, oare, să 
sacrificăm o parte din oamenii noștri ca să-l doborâm? 

Numit în fruntea luptătorilor ascunși în Memphis, Libanezul 
comanda o armată de negustori mărunți, frizeri și vânzători pe care 
nu-i prea puteai deosebi de locuitorii capitalei. Unii dintre ei chiar se 
căsătoriseră și aveau copii și toți trăiau în armonie cu vecinii, fără să 
atragă câtuși de puțin atenţia asupra lor. 

— Sobek trebuie să dispară, stărui Medes. 

— Am să mă gândesc la asta. 

— Nu mai zăbovi. Blestematul ăsta se apropie de noi mai iute decât 
îţi închipui. 

Libanezul își pierdu aerul său de om vesel și nepăsător. Sălbăticia 
care i se citea acum în ochi îl uimi pe Medes. 

— Nimeni nu se va pune de-a curmezișul în calea mea, făgădui el. 

ttt 

Furia lui Sobek Păzitorul făcea să se cutremure pereții odăii sale de 
lucru unde, în fiecare dimineață, asculta rapoartele ofițerilor și ale 
iscoadelor sale, trimise în misiuni tainice. Unul dintre aceștia îndura 
acum fulgerele de mânie ale căpeteniei tuturor gărzilor din regat. 

— S-o luăm pe îndelete, îi ceru Sobek. La ce oră a părăsit bărbatul 
casa lui Medes? 

— Pe la miezul nopții. Tot oraşul dormea. 

— Ce veşminte purta? 

— O mantie grosolană și o glugă trasă pe ochi. 

— Nu i-ai zărit chipul nici măcar o clipă? 

— Nu, din păcate. 

— Judecând după mers, era tânăr sau bătrân? 


— Plin de vigoare, oricum. 

— Încotro se îndrepta? 

— Cu neputinţă de spus. După părerea mea, rătăcea aiurea. 

— Căuta să te păcălească, și a reușit! 

— După ce s-a așezat jos, am fost nevoit să-mi văd de drum. Când 
m-am întors, dispăruse. Parcă intrase-n pământ, vă asigur. 

— Întoarce-te la cazarmă. Ai să mături curtea de-aici înainte. 

Fericit că nu se alesese cu o pedeapsă mai aspră, bărbatul ieși în 
mare grabă. 

În ciuda faptului că până la urmă dăduse greș, spusele lui erau 
demne de toată atenţia. Înăsprind supravegherea anumitor curteni, 
Sobek căpătase o informaţie despre care trebuia să-l înștiințeze 
neîntârziat pe vizir. 

După ce verificase, alături de Senankh, socotelile visteriilor din mai 
multe provincii, Khnum-Hotep avea de gând să se odihnească puțin. 
Picioarele și spatele îl dureau și, de o bucată de vreme, nu mai ieșea la 
plimbare împreună cu cei trei câini ai săi, care deveneau tot mai 
abătuți din pricina aceasta. Dormind prost și pierzându-și pofta de 
mâncare, bătrânul vizir simțea cum viaţa i se scurge printre degete. Și, 
cu toată priceperea sa, doctorul Gua nu izbutea să împiedice acest 
lucru. 

În fiecare dimineaţă, vizirul le mulțumea lui Maat și zeilor pentru 
viața neasemuită pe care i-o hărăziseră și le cerea să-i îndeplinească o 
ultimă dorinţă: să moară muncind, nu în patul său. 

— Căpetenia gărzilor regatului dorește să vă vadă grabnic, îl vesti 
un slujitor. 

Se isprăvise cu odihna lui... Sobek Păzitorul nu-l deranja niciodată 
pentru vreun fleac. 

— Vizire, pari la capătul puterilor! 

— Așadar, ce ai să-mi spui de nu suferă amânare? 

— Două lucruri, unul folositor, celălalt... delicat. 

— Cu care preferi să începi? 

— Cu cel delicat. Cercetările atente și migăloase legate de unii 
curteni de vază te forțează uneori să treci peste anumite opreliști și... 

— Vorbește mai limpede, Sobek. I-ai iscodit pe înalții demnitari 
pentru că așa ai hotărât tu, cu de la tine putere, fără să mă previi? 


— Grele cuvinte, dar adevărate. Întrucât nădăjduiam să trag afară 
din baltă un pește mare, nu mi-ar fi plăcut să întâmpin piedici. 

— Nu-ţi lipsește îndrăzneala, văd! 

— Nu exista altă cale mai potrivită ca să-mi ating ţinta. Dușmanul 
n-avea cum să prindă de veste. 

— Numele peștelui? 

— Încă nu-l știu. 

— Dacă vrei sprijinul meu, n-o face pe șiretul cu mine. 

— Am ajuns și la lucrul folositor: Secretarul Casei Regelui pare să 
fie amestecat într-o treabă nu tocmai curată. 

— Ce fel de treabă? 

— Încă n-am aflat. 

Sobek îi povesti vizirului cele petrecute cu o noapte înainte. 

— Ciudat, într-adevăr, recunoscu Khnum-Hotep, dar nu e destul ca 
să-l bănuim pe Medes că are legături cu luptătorii Prevestitorului din 
Memphis. 

— ȘI totuși am încuviințarea ta să continui? 

— Fie că o ai sau nu, oricum ai să continui. Te cunosc eu. Dar fii cu 
mare băgare de seamă, Sobek. Dacă-l acuzi și e nevinovat, săvârșești o 
greșeală uriașă. Secretarul Casei Regelui n-o să te ierte și o să ceară 
faraonului capul tău. 

— Mă încumet să înfrunt acest pericol. 

ttt 

Din cartier în cartier, din străduță în străduță, din casă-n casă, 
Sekari bătea în lung și-n lat Memphisul, încheindu-și ziua într-o 
cârciumă unde limbile se dezlegau lesne. Ca să culeagă informaţii cât 
de multe și chiar să-i găsească pe complicii Prevestitorului, devenise 
sacagiu, de felul celui care fusese ucis de curând. Vânt-de- 
Miazănoapte căra vasele cu apă, iar Sângerosul supraveghea marfa. 

Acest negoţ sărman aducea oarece câștig, dar numai dacă te fereai 
să faci popasuri prea îndelungate. Însă pentru Sekari marea greutate 
era să scape din mrejele anumitor slujnice, unele prea ademenitoare, 
altele prea vorbăreţe. 

Din păcate, cu toate strădaniile lui, recolta se dovedea slabă! 

Ai fi zis că oamenii Prevestitorului părăsiseră orașul! 


Dar, încredințat că lucrurile stăteau taman pe dos, Sekari se 
încăpățâna să caute mai departe. Slăbit, vrăjmașul se ascundea și 
tăcea, căci cucerirea Egiptului nu se putea înfăptui fără cea a 
Memphisului. Atacul hotărâtor urma să se dezlănţuie chiar aici, unde 
o bandă de ucigași orbiți de credinţa lor avea să semene groaza și jalea. 

În fiecare dimineaţă, Sekari alegea alt bărbier. Vesel din fire, atrăgea 
cu ușurință destăinuiri de tot soiul, și conversaţia se înfiripa 
numaidecât. Necazuri, planuri, povești de familie, glume deșănțate... 
Dar nicio vorbă nelalocul ei, niciun cuvânt împotriva lui Sesostris, 
nicio laudă, adusă chiar pe ocolite Prevestitorului. 

Dacă printre bărbieri încă mai existau credincioși de-ai acestuia, 
atunci se prefăceau de minune. 

Ceilalți vânzători îl apreciau pe Sekari. Deși cunoșteau zeci de 
bârfe, ei ridicau în slăvi meritele regelui, protector al celor slabi și 
chezaș al lui Maat. Încă speriaţi de atacurile care loviseră în mod 
sângeros Memphisul, sperau să nu mai aibă vreodată parte de 
asemenea nenorociri. 

Sekari străbătu locurile din port unde se descărcau corăbiile și unde 
lucrau numeroși străini. Însă niciunul dintre ei nu-l ura pe faraon, ba 
dimpotrivă. Datorită lui, câștigau pe măsura muncii depuse, aveau o 
locuinţă și-și puteau întemeia o familie. Câţiva mai crâcneau uneori 
împotriva asprimii supraveghetorilor, și unul singur suspina după ţara 
unde se născuse, Siria, fără însă ca dorinţa de a părăsi Egiptul să-i dea 
ghes. 

Biruindu-și dezamăgirea, Sekari își îndreptă pașii spre cartierul 
mărginaș din nordul capitalei, nu departe de templul zeiței Neith. 

Ajuns aici, băgă de seamă că sandalele sale arătau jalnic și căută o 
prăvălie de unde să-și cumpere altele, trainice și ieftine. 

Tocmai când se apropia de un vânzător care picotea, Vânt-de- 
Miazănoapte se trase brusc îndărăt, iar Sângerosul scoase un mârâit 
ameninţător. 

Sekari nu nesocoti aceste avertismente, căci isprăvile trecute ale 
tovarășilor săi arătaseră că știu să adulmece primejdia. 

— Prăvălia dă de bănuit? îl întrebă el pe măgar. 

Vânt-de-Miazănoapte încuviinţa ridicându-și urechea dreaptă. 

— Omul ăsta ascunde ceva? 


Măgarul râmase cu urechea ridicată, iar Sângerosul își dezveli colții. 
Sekari îl privea acum pe negustor cu alți ochi. 

— Să facem cale-ntoarsă, hotărî el. 

Și dintr-odată atmosfera i se păru apăsătoare. 

Dacă negustorul se număra printre credincioșii Prevestitorului, 
atunci complicii săi nu dădeau, oare, târcoale prin preajmă? Temându- 
se de o capcană, Sekari se îndepărtă cu pas agale. 

Când un trecător îi ceru apă, Sekari se uită în jurul său, gata să se 
apere. Dar măgarul și câinele rămaseră liniștiți. 

— Tihnit cartier, începu Sekari. Cred că e plăcut să trăiești aici. 

— Nu ne plângem, adeveri celălalt. 

— Da’ ia spune-mi... Vânzătorul ăsta de sandale s-a mutat aici de 
curând? 

— Nici vorbă, îl cunosc de-o bună bucată de vreme! Un bărbat atât 
de binevoitor, atât de săritor! Ce bine ar fi să existe mai mulți ca el! 


9. 


Iker își petrecu noaptea adâncit în meditaţie înaintea Locașului 
Aurului, care sclipea aidoma soarelui. Învăluit într-o lumină care 
alunga tenebrele, nu simţea oboseala. Oră după oră, se desprindea de 
trecutul său, de toate întâmplările, nenorocirile și bucuriile. Doar Isis 
mai stăruia în mintea lui. 

În zori, Pleșuvul se așeză în faţa Fiului regal, în poziţie de scrib. 

— Ce trebuie să cunoaștem, Iker? 

— Strălucirea luminii divine. 

— Ce te învaţă ea? 

— Formulele transformării. 

— Încotro te poartă ele? 

— Spre porţile lumii de dincolo și spre căile străbătute de Marele 
Zeu. 

— Ce limbă vorbește el? 

— Cea a sufletelor-păsări. 

— Cine aude cuvintele sale? 

— Echipajul bărcii divine. 

— Eşti pregătit? 


— M-am lepădat de orice metal și mânuiesc paleta de aur. 

— Nimeni nu pătrunde în Locașul Aurului dacă nu devine 
asemenea soarelui la răsărit, ca Osiris. Vrei să-i cunoști focul chiar 
dacă te pândește primejdia de a fi mistuit de el? 

— Vreau. 

Doi meșteri îl dezbrăcară pe Iker și îl spălară cu apa din belșug. 

— Nu trebuie să rămână nicio urmă de ulei pe trupul tău, îi spuse 
Pleșuvul. Fii purificat de patru ori de către Horus și Seth. 

Doi preoţi, purtând măștile celor doi zei, apucară fiecare câte două 
vase. Din gurile acestora țâșni o energie ale cărei unde scânteietoare 
luară forma cheii vieții. 

— Astfel vei fi eliberat de tot ceea ce e râu în tine și vei descoperi 
drumul ce duce la izvoare. 

Zeii și meșterii dispărură. 

Rămas singur, tânărul șovăi, neștiind ce s-ar cuveni să facă mai 
departe. Să aștepte cu brațele încrucișate ar fi însemnat o greșeală de 
neiertat, să o pornească la întâmplare, de asemenea. 

Așa că Iker îi ceru ajutor lui Isis. Ea îl va călăuzi și de data aceasta, 
ca de obicei. 

Simţind mâna ei strângând-o pe a lui, Fiul regal înaintă până la un 
pâlc de salcâmi, dădu la o parte ramurile și urcă în vârful unei coline. 

— Priveşte misterul „primei dăți”, îi porunci vocea aspră a 
Pleșuvului, și anume această movilă ieșită din oceanul începuturilor. 
Creaţia are loc aici clipă de clipă. Să fii inițiat înseamnă să înţelegi cum 
se desfășoară ea și să preschimbi materia în spirit și spiritul în materie. 
Dacă vei supraviețui încercărilor, vei vedea cerul pe pământ. Dar, mai 
întâi, sculptorii te vor ciopli pe tine, mineralul grosolan scos din 
măruntaiele muntelui. 

Trei meșteri traseră până la poalele colinei o sanie de lemn. 

— Eu sunt păzitorul suflului, grăi primul. Îmbălsămătorul mă ajută. 
Muncim piatra pentru ca, astfel, călătoria spre locul unde viața se 
reînnoiește veșnic să se săvârșească. 

Meșterul îl prinse pe Iker de piept. 

— Vechea inimă să fie smulsă, vechea piele și vechiul păr - arse. Fie 
ca o nouă inimă să se nască, în stare să primească schimbările. 
Altminteri, focul îl va devora pe cel josnic. 


Pleșuvul îl acoperi pe Iker cu o piele albă și îl sili să se întindă pe 
sanie, în poziția unui prunc aflat în pântecele mamei sale. 

O călătorie lungă începea. 

Lui Iker i se păru că devenise un material purtat spre șantierul unde 
se ridica un templu. Piatră printre alte pietre, nici nu se gândea la 
locul unde va fi așezat, peste măsură de fericit că va face parte din 
construcţie. 

Fiul regal nu mai avea vârstă. Redevenit prunc nenăscut la 
adăpostul acestei piei protectoare, nu mai cunoștea spaima. 

Sania se opri. 

Pleșuvul îi ceru lui Iker să se așeze pe călcâie. 

Înaintea lui fu desfășurat un imens papirus acoperit de hieroglife 
ordonate în coloane. În mijloc, se găsea o imagine surprinzătoare: 
Osiris văzut din față, purtând coroana reînvierii și ţinând în mâini 
sceptrul Putere și cheia vieţii. Cercuri de foc îl înconjurau pe Marele 
Zeu. 

— Acesta este atanorul, cuptorul preschimbărilor. În el sălășluiesc 
viaţa și moartea. 

Iker crezu că are vedenii. 'Țâșnind din text, se ivi năluca generalului 
Sepi. 

— Deslușește aceste cuvinte și gravează-le în noua ta inimă, îl sfătui 
el pe elevul său. Cine le cunoaște va străluci în cer aidoma lui Ra și va 
fi recunoscut drept un Osiris. Coboară printre cercurile de foc, atinge 
insula cuprinsă de flăcări. 

Silueta lui Sepi se destrăma. Întreaga ființă a lui Iker, nu doar 
memoria sa, avea să ocrotească formulele. El însuși deveni hieroglifă. 

Papirusul fu rulat și pecetluit. 

Apoi apărură trei meșteri cu chipuri deloc prietenoase. Un sculptor, 
un tăietor în piatră și un șlefuitor. 

— Să treacă la fapte cei care trebuie să-l lovească pe tată, porunci 
Pleșuvul. 

Neputând să se apere, Iker văzu ridicându-se o daltă, un ciocan și o 
piatră rotundă. 

— O să adormi, îl înștiință bătrânul preot. Să-i rugăm pe strămoși 
să te trezească. 

După ce trecu de toate controalele, Bina se duse la magazia 
templului, de unde luă pâine și lapte proaspăt ca să le ducă preoților 
permanenți. 

— Trebuie să încep cu Pleșuvul? 

— Nu, căci nu se află în odaia lui, îi răspunse preotul temporar care 
împărțea merindele. 

— A părăsit Abydosul? 

— El? Niciodată! Se îngrijește de inițierea Fiului regal, după câte se 
pare. 

Bina se arătă mirată. 

— Fiul regal... Dar nu se bucură deja de toate puterile? 

— Suntem la Abydos, micuţo! Aici doar Legea Misterelor contează. 
Indiferent de rang, fiecare i se supune. 

— Bine, atunci merg la ceilalți preoți permanenți. Pe ei, barem, îi 
găsesc? 

— Asta o să vezi tu! Isprăvește odată cu trăncăneala și nu mai 
pierde timpul. Bătrânilor preoţi nu le place să aștepte mâncarea de 
dimineaţă. 

Ultimul la care poposi frumoasa brunetă fu Bega. 

— Ce se petrece cu Iker? 

— Pleșuvul și meșterii îi dezvăluie tainele Locașului Aurului. 

— Tu le cunoști? 

— Nu fac parte din confreria sculptorilor, răspunse acru Bega. 

— Dar pe Iker de ce îl primesc printre ei? 

— Neîndoielnic, pentru că fără acest lucru nu și-ar putea îndeplini 
misiunea. 

Bina fu nevoită să aștepte prânzul, ca să-și încrucișeze pașii cu cei ai 
Prevestitorului, care tocmai terminase de curățat vasele cele mari. 
Zece preoţi le întrebuinţau la purificarea altarelor. 

— Sunt îngrijorată, stăpâne. 

— De ce te temi? 

— Iker dobândește noi puteri. 

— Te gândești la iniţierea lui din Locașul Aurului? 

— Ştiaţi? 


— De vreme ce acest scrib s-a salvat din naufragiul Fulgerului și de 
pe insula lui KA, își va urma până la capăt destinul. 

— N-ar trebui să-l omorâm degrabă? În curând, va ajunge cu 
neputinţă de atins! 

— Liniștește-te, n-o să-mi scape. Cu cât se adânceşte în cunoașterea 
misterelor, cu atât devine de neînlocuit ca moștenitor al lui Sesostris. 
Să ne descotorosim de o făptură măruntă nu ne ajută deloc. În schimb, 
uciderea unei ființe atât de însemnate îl va zdrobi pe rege, căci Iker 
este punctul său slab. Când va vedea năruindu-se viitorul Egiptului, 
clădit cu atâta răbdare, faraonul va fi descumpănit. Și atunci, o să-l 
biruim cu ușurință. 

TET 

Mâna Pleșuvului îi atinse fruntea. 

Iker se trezi. 

— Ai adormit. lată-te ajuns la capătul prefacerilor, teafăr și 
nevătămat. Piatra poate fi târâtă până pe șantier. 

Trei meșteri porniră să tragă sania. 

Nu era nici noapte, nici zi, ci o penumbră odihnitoare. Această 
nouă călătorie se desfășura lin, ca o fericită întoarcere în ţara de 
baștină, părăsită de prea multă vreme. 

Se opriră lângă pragul unei uși închise. 

— Ridică-te în capul oaselor, adună-ţi picioarele sub tine și sprijină- 
te pe călcâie, îi porunci Pleșuvul. 

Cu mișcări ușoare, Iker se supuse. 

— Doar Osiris vede și aude, grăi preotul. Totuși, cel inițiat poate să 
aibă parte de această înțelegere dacă ochiul său devine ochiul șoimului 
lui Horus, iar urechea sa devine urechea vacii lui Hathor. Ochiul 
acesta înfăptuieşte și creează, urechea aceasta deslușește glasul 
tuturor făpturilor vii, de la stele până la pietre. Acestea sunt cele două 
porţi ale cunoașterii. Să vezi până în străfundurile întunericului, să 
auzi cuvântul începuturilor, să străbaţi bolta cerească și să te înalți 
spre Marele Zeu. Pământul său sacru înghite jarul distrugător. Să 
gândești limpede, să fii rece și cumpătat, aidoma lui Osiris, și să mergi 
în pace spre ţinutul de lumină unde el trăiește veșnic. 

Ușa Locașului Aurului se deschise. 


— Croiește-ţi drumul, Iker. 

Tânărul se ridică în picioare, simțind o dorință nestăvilită de a 
înainta. Cu pași înceți, trecu pragul sanctuarului. 

— Acum, mergi pe ape! 

Podeaua de argint părea lichidă, piciorul se afunda în ea. Cel care 
mergea pe apele stăpânului său nu se purta, oare, ca un slujitor 
desăvârșit? Iker continuă drumul. 

Suprafaţa se întări. O strălucire argintie ţâșni, învăluindu-l pe 
tânărul scrib. 

— Înfățișează-te înaintea Marelui Zeu, îi spuse Pleșuvul, încingând 
fruntea lui Iker cu o legătură. De-acum încolo ești înzestrat cu 
simbolul în stare să dea naștere privirii magice, să-l smulgă pe cel viu 
din întuneric și să-ți aducă iluminarea. 

Atingerea țesăturii trezi din nou puterea fără seamăn a crocodilului, 
putere ce sălășluia în Fiul regal de când se scufundase în adâncurile 
unui lac din Fayyum. Unirea dintre bucata de pânză ce-i înconjura 
capul și această forță stârni o sclipire orbitoare. 

Eliberat de sub pielea albă, Iker atinse cerul, mângâie pântecele 
stelelor și dansă împreună cu constelaţiile. 

Când strălucirea se domoli, tânărul îl zări pe Sehotep, mai-marele 
peste toate lucrările regelui și căpetenia meșterilor. 

— lată-te urmaș al lui Osiris, îl vesti el. Eşti dator să-l venerezi și să- 
i continui înfăptuirile. 

Sehotep îl îmbrăcă pe Iker într-o tunică garnisită cu stele cu cinci 
colțuri. 

— Prin purificarea mâinilor, ai devenit preot permanent al 
Abydosului și slujitor al Marelui Zeu. Descoperă munca tainică a 
Locașului Aurului. Ea face să se nască statuia și preschimbă materia în 
operă vie. 

— Cum se numește Osiris? întrebă Pleșuvul. 

Formulele cunoașterii îi veniră iute în minte lui Iker. 

— Locul creaţiei, împlinirea ritualului și locașul ochiului. Izvor al 
vieţii, el e temelia lui Maat și cârmuitorul celor drepți. 

— Construiește noul tron al lui Osiris! 

Iker ridică pe rând materialele trebuincioase: aur, argint, lapislazuli 
și lemn de roșcov. Ele se îmbinau aproape singure, alcătuind soclul pe 


care Sehotep așeză o statuie a lui Osiris. 

—  Împodobește pieptul stăpânului din Abydos cu lapislazuli, 
turcoaze și electrum, care să-i ocrotească trupul. 

Mâinile Fiului regal nu tremurară câtuși de puțin când așeză 
colierul lat pe pieptul lui Osiris, punându-l astfel la adăpost de 
primejdii. 

— Întrucât acum ești mai-mare peste taine, înzestrează-l pe zeu cu 
coroana ce i se cuvine. Înconjurată de pene de struţ, acoperită cu o 
frunză de aur, ea străpunge cerul și se amestecă printre stele. 

Iker încoronă statuia. 

Apoi îi puse în mâini cele două sceptre, biciul agricultorului, simbol 
al nașterii întreite, și toiagul păstorului, ce servea la strângerea turmei 
de animale. 

— Prima parte a misiunii Fiului regal a fost împlinită, hotărî 
Pleșuvul. Noua statuie a lui Osiris va însufleți viitoarea celebrare a 
misterelor. Mai rămâne s-o trezim pe Doamna din Abydos. 

Trei lămpi luminau o capelă ce adăpostea vechea barcă a Marelui 
Zeu. 

— Din pricina vrăjilor rele, ea nu se mai mișcă liberă. De aceea 
trebuie reparată și reînsuflețită. 

Folosind aur, argint, lapislazuli, cedru, santal și lemn de abanos, 
Iker meșteri un naos pe care îl depuse în mijlocul bărcii. 

Stelele de pe tavanul Locașului Aurului prinseră a scânteia, 
alungând orice umbră. 

— Ra a construit barca lui Osiris, arătă Sehotep, cuvântul a zămislit 
reînvierea. Ra luminează ziua, Osiris - noaptea. Împreună, ei 
alcătuiesc sufletul reunit, iar Osiris e locul din care țâșnește lumina. 

— Barca se mișcă din nou, băgă de seamă Pleșuvul. Spiritul 
inițiaților poate trece de porţile cerului. Cea de-a doua parte a misiunii 
Fiului regal s-a încheiat. Și astfel, el devine vrednic să conducă ritualul 
misterelor. 

Pleșuvul îl îmbrăţișă pe Iker. 

Pentru prima oară, tânărul simţi emoția adâncă a bătrânului preot. 


10. 


La prima oră a dimineţii, Sobek Păzitorul îl primi pe Medes, care își 
stăpânea cu greu furia. 

— Îți cer să începi de îndată cercetările. Hoţii mi-au călcat casa 
astă-noapte și mi-au furat mai multe lucruri de preţ. 

— Te credeam bine apărat. 

— Portarul meu dormea, netrebnicul! lar hoţul e atât de iscusit, 
încât socot că s-ar putea întoarce oricând. Prin urmare, am pus încă 
doi paznici să-mi supravegheze casa zi și noapte. 

— Înţeleaptă hotărâre! 

— Trebuie să-l arestezi pe răufăcătorul ăsta, Sobek. 

— O treabă anevoioasă dacă nu poți să-mi spui nimic despre el. 

— Cineva l-a zărit. 

— Cine? 

— Un servitor care n-avea somn. Uitându-se din întâmplare spre 
grădină, a observat trecând un bărbat de statură mijlocie, sprinten, 
îmbrăcat într-o mantie grosolană și cu o glugă pe cap. 

— Dar chipul i l-a văzut? 

— Din păcate, nu. Trimite cele mai bune gărzi să-l caute. 

— Bizuie-te pe mine, Medes. 

Secretarul Casei Regelui se întunecă la față. 

— Presimt că hoţul acesta nu era un tâlhar oarecare. 

Sobek se încruntă. 

— Lămurește-mă. 

— E o simplă părere, dar poate n-ar fi rău să ținem seama de ea: 
oare luptătorii ascunși în Memphis nu vor să-i ucidă pe demnitarii de 
vază și mai ales pe membrii Casei Regelui? Atunci ar fi vorba de un 
complice de-al lor trimis să iscodească locurile și să pregătească 
atacul. lar furtul e doar praf azvârlit în ochi! 

— M-ai pus pe gânduri, recunoscu Sobek, mai ales că încercări de 
jaf s-au petrecut și la Sehotep, și la Senankh acasă. 

Medes încremeni. 

— Carevasăzică, atacul o să se dezlănțuie din clipă în clipă! 

Păzitorul își strânse pumnii cu îndârjire. 

— Casa Regelui va rămâne de neatins, îți făgăduiesc. 

— Tu alcătuiești ultimul nostru zid de apărare, Sobek. 

— Încrede-te în trăinicia lui. 


Păzitorul rămase singur o bună bucată de vreme. 

Nu cumva se pripea bănuindu-l pe Medes? Încă o dată, bărbatul 
acesta care muncea din greu își arăta credința față de rege. lar dacă 
prezicerile sale se dovedeau adevărate, atunci însemna că luptătorii 
din umbră se pregăteau să lovească din nou. 

ERT 

Urletele soției sale îl treziră pe Medes, chinuit de un vis urât în care 
se făcea că-l urmăreau vreo zece Sobek, unul mai înspăimântător ca 
altul. 

Scăldat în sudori, se năpusti în odaia femeii și-i trase câteva palme. 

— Cheamă-l iute pe doctorul Gua, îl imploră ea. Altminteri, voi 
muri, și tu ai să fii răspunzător pentru asta! 

Pe Medes îl bătea adesea gândul să-și sugrume soţia, dar, având în 
vedere împrejurările, nu voia să atragă atenţia asupra sa. Însă de 
îndată ce va ajunge să cârmuiască Egiptul, avea să se descotorosească 
de această povară. 

— Doctorul Gua, repede! 

— Trimit acum după el! Dar, până vine, slujitoarele tale o să-ţi 
aranjeze părul și o să te fardeze, ca să arăţi cât mai bine. 

Medes porunci să plece neîntârziat cineva în căutarea lui Gua. Știa 
că n-avea niciun rost să-i făgăduiască o răsplată generoasă, căci 
doctorul, în ciuda faimei sale, nu se lăsa cumpărat. Ba, uneori, în loc să 
dea fuga la vreun înalt demnitar, stătea să îngrijească de un om 
sărman, dacă boala acestuia i se părea mai gravă. Nimeni și nimic nu-i 
putea schimba obiceiurile, și era de preferat să nu-l superi. 

Deși gătită nevoie mare, soţia lui Medes se zguduia de plâns, 
îngreunând munca și așa destul de migăloasă a slujitoarelor care nu 
îndrăzneau să zică nimic de frică să nu fie izgonite sau aspru 
pedepsite. Toţi ai casei se temeau de răutatea nebunei. 

Spre uimirea lui Medes, doctorul Gua sosi înainte de prânz, cărând 
după el obișnuitul sac din piele. Nesimţitor la frumuseţea grădinii ce 
înconjura bogata locuință a Secretarului Casei Regelui, Gua se 
îndreptă cu pași repezi spre camera suferindei. 

— Vă mulțumesc că ați răspuns atât de grabnic chemării mele, îl 
întâmpină Medes cu căldură. Socot că ar trebui să-i daţi niște leacuri 


mai puternice. 

— Care dintre noi doi e doctorul? 

— Dar nici nu-mi trecea prin cap să... 

— Lăsaţi-mă să intru. Și aveți grijă să nu ne deranjeze nimeni. 

Pe Gua îl preocupau două întrebări. 

Mai întâi, de ce Medes, un slujbaș harnic, cinstit, vesel, sincer și 
care se bucura de un renume fără pată, suferea de ficat? Acest organ, 
care oglindea firea omului, nu minţea. Prin urmare, Medes se prefăcea. 
Dar care să fi fost motivul unei asemenea purtări? Simpla ambiţie de a 
dobândi un rang cât mai înalt sau alte planuri ce nu puteau fi 
mărturisite? 

Pe de altă parte, care era adevărata pricină a bolii soției sale? 
Egoistă, certăreață, năzuroasă, nervoasă peste măsură, femeia nu 
ducea lipsă de cusururi, dar tratamentul ar fi trebuit să-i 
îmbunătățească sănătatea și să-i înlăture crizele. 

Faptul că până acum dăduse greș îl necăjea pe Gua. 

— În sfârșit, doctore! Am crezut că voi muri de o mie de ori. 

— Îmi păreţi plină de viaţă, ba chiar ceva mai grasă. 

Femeia roși. 

— Din cauza neliniștii care mă roade, nu m-am putut stăpâni în 
fața prăjiturilor și a mâncărurilor cu sos. lertați-mă, vă rog! zise ea cu 
voce subţire, de fetiță. 

— Întindeţi-vă pe pat. Am să vă cercetez canalele inimii, o înștiință 
el, cuprinzându-i încheieturile mâinilor. 

Puțin mai împăcată, bolnava îi zâmbi. Deși aceste sclifoseli îl 
scoteau din minţi, Gua își văzu mai departe de treabă. 

— Nimic serios, încheie doctorul, în cele din urmă. Curăţirea 
trupului pe dinăuntru o să vă ajute să vă simţiți mai bine. 

— Și nervii mei? 

— Nu mai am poftă să-i îngrijesc. 

Nevasta lui Medes se ridică brusc, speriată. 

— Doar nu... doar nu mă lăsaţi de izbeliște? 

— Leacurile ar fi trebuit să dea roade. Dar nu s-a întâmplat așa. 
Socot că la mijloc e altceva și s-ar cuveni să înțeleg de ce ele se 
dovedesc neputincioase. 

— Eu, una, nu știu, eu... 


— Ba știți. 

— Doctore, sufăr! 

— Există un lucru care nu vă dă pace, ceva atât de adânc și de 
chinuitor, încât niciun tratament nu-l poate domoli. Căutaţi-l, ușurați- 
vă sufletul de el și vă veţi vindeca. 

— Nervii mei sunt de vină, doar nervii mei! 

— Nicidecum. 

Soţia lui Medes se agăță de brațul doctorului. 

— Nu mă respingeţi, vă rog stăruitor! 

Gua se desprinse din strânsoarea ei. 

— Farmacistul Renseneb pregătește hapuri foarte puternice, în 
stare să aline cele mai grave suferinţe ale nervilor. Dacă nici acestea nu 
vă sunt de folos, atunci rămân la părerea mea. Ascundeţi în adâncul 
sufletului o greșeală gravă care vă macină și vă împinge spre nebunie. 
Mărturisiţi-o și vă veţi elibera. 

Luându-și sacul, doctorul Gua ieși din casa lui Medes. O fetișcană 
bolnavă cu plămânii îl aștepta. 

— Despre ce-aţi vorbit? o întrebă Medes pe soţia sa. 

— Despre sănătatea mea... S-ar putea să n-o mai duc mult, dragul 
meu! 

„Grozavă veste”, își spuse Secretarul Casei Regelui în sinea sa. 

— Doctorul Gua plănuiește un nou tratament, continuă ea, 
tulburată. 

— Atunci să ne încredem în el! 

Femeia se ghemui la pieptul lui Medes. 

— Ce soţ minunat am! Îmi trebuie parfumuri, pomezi și rochii. Să 
schimbăm slujitoarele care pregătesc mâncarea. Și pe cea care îmi 
îngrijește părul! Nu sunt bune de nimic și mi s-a urât de ele. Din 
pricina lor, sănătatea mea se șubrezește. 

Din devotament pentru stăpânul său, dar și fiindcă era răsplătit cu 
dărnicie, intendentul lui Medes răbda uneori umilinţe greu de îndurat, 
precum ocările responsabilului principal al hambarelor, Gergu. Beat 
turtă, acesta cerea să-l vadă îndată pe Medes. 

Intendentul își înștiința stăpânul. 

— Vă previn: răsuflarea îi duhnește, iar veșmintele de pe el put 
groaznic. 


— Să fie spălat, parfumat și îmbrăcat cu o tunică nouă. Eu îl aștept 
pe terasă. 

Clătinându-se, dar arătând cât de cât omenește, Gergu se trânti 
într-un jilț. 

— Pari sleit de puteri. 

— O călătorie nesfârșită, popasuri prea lungi, prea... 

— Te opreai să bei, închipuindu-ți că poți să dispari. Dar pentru că 
semnul lui Seth îți amintea de îndatoririle tale, ţi-ai continuat drumul 
spre Memphis. 

Gergu își coborî privirea în pământ. 

— Hai să dăm uitării copilăriile astea și să vorbim de lucrul cel mai 
important: adevărata misiune a lui Iker! 

— După spusele lui Bega, trebuie să repare barca lui Osiris și să 
făurească o nouă statuie a zeului. În urma iniţierii sale din Locașul 
Aurului, Fiul regal va deveni, se pare, preot permanent, va conduce 
ritualul misterelor și nu va mai părăsi Abydosul. Un fel de surghiun 
aurit și veșnic. 

— Ce crede Prevestitorul despre asta? 

— E sigur de izbânda sa. 

— Așadar, îl va ucide pe Iker și va spulbera apărarea Abydosului. 

— Pesemne. 

— Ţi-ai pierdut avântul, Gergu. Nu cumva ai făcut vreo greșeală? 

— Nu, liniștiţi-vă! 

— Atunci înseamnă că Prevestitorul ţi-a încredinţat o sarcină care 
te înspăimântă. 

— N-ar trebui să ne potolim o vreme? Încă un pas și ne-am putea 
prăbuși! 

Medes umplu o cupă cu vin alb, aromat, și i-o oferi lui Gergu. 

— Cel mai bun leac. O să te ajute să revii cu picioarele pe pământ și 
să-ți recapeți încrederea. 

Gergu bău cu lăcomie. 

— Strașnic! Pus în amforă de cel puţin zece ani. 

— Doisprezece. 

— Cu o singură cupă nu-l pot cinsti cum se cuvine. 

— Ai să bei iar după ce-mi repeţi poruncile Prevestitorului. 

— Credeţi-mă, sunt smintite de-a dreptul. 


— Lasă-mă pe mine să judec. 

Știind că n-avea cum să scape de Medes, Gergu îi împlini voia. 

— Prevestitorul vrea să-l înlăture pe Sobek. 

— În ce fel? 

— Mi-a dat un cufăr care nu trebuie deschis cu niciun chip. 

— Nădăjduiesc că ţi-ai înfrânat curiozitatea. 

— Obiectul ăsta mă umple de groază! Îl el se află închise o mie de 
vrăji dintre cele mai rele! 

— Unde se găsește acum? 

— L-am cărat până aici, bineînțeles, înfășurat într-o pânză groasă 
de in. 

— Ce ţi-a spus Prevestitorul să facem cu el? 

— Să-l ducem în odaia Păzitorului. 

— Nimic altceva? 

— Mie și asta mi se pare cu neputinţă! 

— Nu mai înflori atâta lucrurile, Gergu! 

— Dar netrebnicul ăsta de Sobek care-și vâră nasul peste tot nu e 
apărat zi și noapte? Simţindu-se ameninţat, s-a înconjurat de gărzi 
bine pregătite, gata să doboare pe oricine ar încerca să-l atace. 

— Arată-mi arma aceasta neașteptată. 

Gergu plecă să caute cufărul, se întoarse cu el, iar Medes îi scoase 
învelitoarea. 

— Meșterul s-a întrecut pe sine! Cel mai de soi lemn de salcâm și o 
lucrătură fără pereche. 

— Nu-l atingeţi, ar putea să ne trăsnească! 

— Cu siguranță, Prevestitorul nu dorește una ca asta. inta e Sobek. 

— Dacă îi duc eu cufărul, o să intre la bănuieli. 

— Nu-ţi cer să-ți pui viaţa în primejdie, prietene. Nimeni nu trebuie 
să lege moartea lui Sobek de noi. Îţi închipui cum are să fie după ce 
scăpăm de câinele ăsta? Ne stânjenește de prea multă vreme! Mă 
temeam chiar că s-a apropiat prea mult de noi, căci a trimis iscoade pe 
urmele mele. 

Gergu păli. 

— Și dacă... vă înhaţă? 

— Sobek s-a gândit și la așa ceva, pesemne. Dar am izbutit să-i 
zdruncin planurile și să-l liniștesc în privința devotamentului meu față 


de rege. Totuși, o să mă supravegheze mai departe. 

— Cât mai avem timp, se repezi Gergu, să părăsim Egiptul, luând cu 
noi cât mai multe lucruri de preţ. 

— De ce să ne pierdem cu firea? E de ajuns să ne supunem 
Prevestitorului. 

— Niciunul din noi doi nu poate duce acest cufăr lui Sobek, stărui 
responsabilul principal al hambarelor. 

— Atunci înseamnă că-l va duce altcineva. 

— Nu văd cine! 

Medes nu cugetă prea mult. Rezolvarea i se părea evidentă. 

— Avem la îndemână un aliat căruia nici măcar nu-i vom cere 
părerea, grăi el, căci mă voi folosi pentru a doua oară de singurul 
talent al scumpei mele soții. 


11. 


O noapte întreagă, Sekari observă toată forfota din preajma 
îndoielnicei prăvălii. La început, fu dezamăgit. Câţiva gură-cască, 
discuții mai mult sau mai puţin însufleţite, niște soldaţi beţi, câini 
porniţi în căutarea căţelelor aflate în călduri, pisici ieșite la vânătoare... 
Pe scurt, traiul obișnuit dintr-un cartier oarecare. 

Dar ochiul ager al lui Sekari surprinse un lucru ciudat: o santinelă 
ascunsă în colțul unei terase, supraveghind piaţa și străzile 
înconjurătoare. 

Nu era vorba de un locuitor al cartierului dornic să ia o gură de aer 
curat, ci de un pândar atent. Din când în când, făcea semne cu mâna 
unui complice pe care Sekari îl descoperi cu greu. Și, fără îndoială, mai 
erau și alții. 

O pază severă, asigurată de oameni așezați în cele mai potrivite 
unghere. Carevasăzică, cei care supravegheau locul nu erau niște 
nepricepuți. 

Sekari se simţi în primejdie. 

L-o fi observat careva? 

În loc s-o rupă la fugă, se îndreptă cu pas agale spre mijlocul pieţei 
și intră în vorbă cu un grup de bărbaţi care nu se grăbeau la culcare. 


— Frumoasă noapte, băieţi. Mie, unul, nu mi-e somn. Nu știți vreo 
fată drăguță prin apropiere? 

— Nu ești de pe-aici, îi răspunse, morocănos, unul dintre bărbați. 

— Ba eu îl cunosc, îi luă apărarea un alt bărbat, cu părul creț. E 
noul sacagiu, are marfă ieftină. Nu ducem lipsă de fete drăguţe. 

— Cu coada ochiului, Sekari îl văzu pe unul dintre pândari 
agitându-se. Apariţia lui, socotit un străin, tulbura liniștea obișnuită. 

— Osteneala îți va fi răsplătită, prietene. Dacă mă conduci la o fată 
primitoare, n-o să-ți pară rău. 

Creţul își trecu, pofticios, limba peste buze. 

— O siriancă i-ar plăcea? 

— Tu ești mulțumit de farmecele ei? 

— Eu tocmai m-am însurat! Dar cei care o vizitează au numai 
cuvinte de laudă despre ea. 

— Atunci, să mergem! 

Sekari se simţea observat de mai multe perechi de ochi. Creţul 
apucă pe o străduţă întunecată și pustie. Morocănosul venea după ei. 

Urmându-și călăuza, Sekari trecu pragul unei clădiri arătoase, cu 
două etaje. 

— Morocănosul ne însoțește? 

— Nu, se duce la el acasă. 

— Locuiește în apropiere? 

— Să urcăm la primul etaj, ca să te prezint. 

Apoi Creţul închise grijuliu ușa. 

În încăpere nu pluteau parfumuri ameţitoare și nu erau picturi care 
să înfăţișeze jocurile dragostei. Din ușă nu se vedea nicio cameră de 
primire înzestrată cu rogojini și perne și nimeni nu-i oferi nou- 
venitului o cupă cu bere. Locul nu părea deloc sortit plăcerilor. 

— Nu vei fi dezamăgit, ai să vezi! îl încurajă Creţul, urcând încet 
scara. 

Sekari îl împinse în lături și se năpusti înainte. 

La etaj îl aștepta un ucigaș înarmat cu o bâtă. 

Lovindu-l cu capul în burtă, Sekari îl trânti și sui câte patru trepte 
odată până la al doilea etaj. 

Lama unui pumnal îi atinse ușor obrazul, chiar în clipa în care pași 
pe terasă. Singura cale de scăpare era să sară din acoperiș în acoperiș, 


cu riscul de a-și rupe gâtul. 

Jos, Morocănosul dăduse alarma. leșind din întuneric, mai multe 
siluete se luară după fugar. 

Agerimea lui Sekari îi surprinse pe urmăritori. Cel mai iute dintre ei 
dădu greș și căzu între două case. Descurajaţi, complicii săi se lăsară 
păgubași. 

Creţul porunci oamenilor să se întoarcă în ascunzătorile lor. Prea 
multă zarvă ar fi atras negreșit atenţia străjilor. 

ttt 

Sobek mâncase o coastă friptă de vacă, o salată, nişte fructe 
proaspete și băuse o cupă cu vin fără să se oprească din cititul 
rapoartelor aduse de oamenii săi. Prielnică pentru cugetare, noaptea îi 
îngăduia să cântărească mai bine lucrurile și să le deosebească pe cele 
importante de cele mărunte. 

Își pusese mari nădejdi în faptul că Sekari credea că dăduse de o 
urmă a luptătorilor din umbră, dar, prevăzător din fire, voia să mai 
facă o ultimă verificare. Îndată ce Sekari se va întoarce, Păzitorul avea 
să ia măsurile cuvenite. 

Se auzi un ciocânit în ușă. 

— Intră. 

— Îmi pare râu că vă deranjez, comandante, zise straja. V-a fost 
trimis acest cufăr, împreună cu un mesaj grabnic, după câte am 
înțeles. 

Sobek rupse pecetea și desfășură un mic papirus dintre cele mai 
fine. 


„Primește acest cufăr în care să-ți rânduiești arhivele tale 
secrete. E făcut de unul dintre cei mai iscusiţi meșteri. Sper că 
îl vei prețui, asemenea celorlalți demnitari cărora Luminăţia 
Sa le oferă un astfel de dar. Ne vedem mâine, la consiliul cel 
mare. Sehotep.” 


„Minunat obiect, într-adevăr”, gândi Păzitorul, ridicând capacul. 
Dar, spre marea lui uimire, cufărul nu era gol! Inăuntru se aflau șase 
figurine care semănau cu statuetele ushebti, „cei care răspund, 


însărcinate ca, în lumea de dincolo, să îndeplinească, în locul celor 
morți, diferite munci, precum udatul grădinilor, căratul mâlului 
roditor de la răsărit spre apus și însămânțarea câmpurilor. 

Modelate din lut ars, figurinele acestea aveau însă ceva neobișnuit. 
Nu purtau asupra lor, așa cum ar fi trebuit, săpăligi și tesle, ci 
pumnale! Bărboase și amenințătoare, fețele lor nu păreau ale unor 
egipteni. 

— Așa să arate un dar din partea faraonului? Urâtă glumă! 

În clipa când căpetenia tuturor gărzilor din regat apucă una dintre 
statuete, aceasta își înfipse arma cu sălbăticie în mâna lui. 

Luat pe neașteptate, Sobek îi dădu drumul. 

Cele șase statuete se repeziră atunci asupra bărbatului, lovindu-l 
fără odihnă. 

Deși nu se putea feri de toate loviturile, Sobek își închipui că va 
birui această ceată mărunțţică, dar figurinele se mișcau cu o așa iuțeală, 
încât Păzitorul nu izbuti să le țină piept. 

Suferind din pricina zecilor de răni, bărbatul își pierdu forțele. 

Neîncetat, lama pumnalelor îi sfâșia carnea. Nelăsându-i răgaz să se 
apere, atacatorii păreau să zâmbească la gândul că-l vor ucide pe acest 
uriaș. 

Sobek se împiedică de cufăr și se prăbuși greoi. 

Întărâtate, statuetele se năpustiră asupra gâtului și asupra capului 
său. În pragul leșinului, victima își apăra încă ochii cu palmele. 

Furios că moare astfel, Păzitorul slobozi un urlet de fiară sălbatică, 
atât de puternic și de deznădăjduit, că soldatul care făcea de strajă 
îndrăzni să intre în odaie. 

— Comandante, ați păţit ceva? Comandante! 

Uluit peste măsură de ceea ce văzu, soldatul se grăbi să calce 
statuetele-n picioare și să-l elibereze pe Sobek. Dar figurinele nu se 
sfărâmau cu niciun chip, atacând iar și iar. 

Vrând să-l scoată pe Sobek afară, soldatul încercă să-l târască de 
mâini, dar atinse o lampă și o răsturnă. 

Uleiul fierbinte se împrăștie peste o statuetă care se aprinse 
numaidecât. 

— Ajutor! strigă soldatul. 


Mai multe străji sosiră într-un suflet și râmaseră fără grai când 
dădură cu ochii de Sobek. 

Într-o baltă de sânge, Păzitorul nu mai mișca. 

— Ardeţi blestemăţiile astea! îi îndemnă soldatul pe tovarășii săi. 

Flăcările îi cuprinseră pe atacatori. Crăpând și plesnind, lutul ars 
scotea niște gemete înfricoșătoare. 

Santinelele nu se încumetau să atingă trupul zdrobit al căpeteniei 
lor. 

— Să-l chemăm pe doctorul Gua! 

TTE 

Când se socoti în afara oricărei primejdii, Sekari închise ochii și 
respiră adânc. De data aceasta era cât pe ce s-o păţească. Niciodată nu 
avusese de-a face cu un grup atât de unit, în stare să treacă imediat la 
fapte, fără să șovăie. 

Acum, Sekari înțelegea de ce gărzile lui Sobek nu reușiseră să-i 
dibuiască pe acești nelegiuiți. Amestecaţi printre locuitorii cartierelor, 
munceau, își întemeiau familii, legau prietenii și nu se deosebeau prin 
nimic de egiptenii adevărați. Nimeni nu-i trata ca pe niște străini, 
nimeni nu-i bănuia. 

Un gând neliniștitor puse stăpânire pe Sekari: Prevestitorul își 
urzise planul cu multă vreme în urmă. Oare de câţi ani ucigașii săi se 
pripășiseră la Memphis? Zece, douăzeci, poate chiar treizeci! Nebăgaţi 
în seamă, neștiuți, deveniseră niște oameni pe care vecinii lor îi 
preţuiau. Și, în tot acest răstimp, așteptaseră ordinele căpeteniei lor și 
loviseră ținta cu precizie. 

De aceea căutările lui Sobek nu dăduseră roade. Poate că unii dintre 
cei care-i ofereau informaţii făceau parte tocmai din trupele 
Prevestitorului. Prin urmare, îl minţeau, ca să-l potolească, și-i 
destăinuiau doar lucruri fără prea mare însemnătate ce duceau la 
arestarea vreunui tâlhar mărunt, nicidecum a unui credincios de-al 
Prevestitorului. 

Ascunzătorile lor erau la fel de sigure ca niște fortărețe. Pândarii îl 
descopereau neîntârziat pe cel ce s-ar fi arătat prea curios și dădeau 
alarma. 


După cum se purtase până acum, Sekari se osândise singur. 
Dușmanul nu-l socotea un gură-cască oarecare și avea să încerce să-l 
omoare. 

„Cât de prost am fost, gândi Sekari. Nu s-au ținut după mine și au 
păstrat liniștea ca să nu-i trezească pe vecini, dar se vor strădui să-mi 
facă de petrecanie! N-au trimis o ceată pe urmele mele, ci un singur 
om, care să mă atace pe la spate, iute și fără să dea greș. 

De pe acoperișul unei căsuțe, ucigașul sări asupra lui Sekari și-l 
trânti la pământ. 

Doborât, Sekari se împotrivi fără vlagă și nu izbuti să scape din 
strânsoare. 

Atacatorul îi petrecu în jurul gâtului un șnur gros din piele și 
strânse din toate puterile. 

Ultimele tresăriri ale victimei sale îl înveseliră. Cu beregata strivită, 
egipteanul avea să moară sufocat. 

O izbitură zdravănă îl forță pe ucigaș să dea drumul șnurului. 

Mai întâi nu pricepu ce se întâmplase, apoi simţi colții unui câine 
înfigându-i-se în țeastă și sfărâmând-o. 

Isprăvindu-și treaba, Sângerosul îi linse mâinile stăpânului, care își 
recăpăta anevoie răsuflarea. 

— Ştii să apari în clipa cea mai potrivită, prietene! Îl mângâie 
îndelung pe salvatorul său, ai cărui ochi luceau de mulțumire. Trebuie 
să-l previn pe Sobek. 

Sekari se ridică și o porni înainte clătinându-se. O întrebare îl tot 
rodea: dușmanul trimisese doar un ucigaș? 

Zorind pasul, ieși din încrengătura de străduțe și ajunse pe o 
esplanadă unde îl aștepta Vânt-de-Miazănoapte încărcat cu vasele 
trebuincioase îndeletnicirii de sacagiu. 

Apa rece îi potoli lui Sekari arsura de la gât. 

Apoi, în mare grabă, cei trei tovarăși se îndreptară spre palat. 

Nu departe de odăile lui Sobek se auzea o zarvă neobișnuită. 
Vălătuci de fum se ridicau în aer, iar o mulțime de sacagii alergau spre 
clădire. 

— Ce se petrece aici? i se adresă Sekari unei santinele. 

— Una dintre odăi a luat foc. Dar tu du-te acasă, că ne îngrijim noi 
de asta. 


— Comandantul Sobek e teafăr? 

— Ce te privește pe tine, prietene? 

— Am un mesaj să-i duc. 

În împrejurările grave de acum, Sekari se vedea nevoit să rupă 
tăcerea în privința persoanei sale. 

Santinela se apropie de el, aruncându-i priviri sfredelitoare. 

— Semnul ăsta de pe gâtul tău e cam ciudat... Ai fost atacat? 

— O nimica toată. 

— Aș vrea să aflu mai multe. 

— Am să-i povestesc pe îndelete lui Sobek. 

— Nu mișca, băiete! 

Santinela îl amenință pe Sekari cu un baston. Îndată, Vânt-de- 
Miazănoapte și Sângerosul se strânseră lângă Sekari. Măgarul bătea 
pământul cu copitele, iar Sângerosul mârâia înfricoșător. 

— Liniștiţi-vă, prieteni. Omul acesta nu-mi vrea râul. 

Santinela se dădu câţiva pași îndărăt. Câţiva soldați îi săriră în 
ajutor. 

— Necazuri? întrebă un ofițer. 

— Aș dori să-l văd pe comandantul Sobek, ceru, cu umilinţă, Sekari. 

— Pentru ce anume? 

— Nu-i pot spune decât lui. 

Ofițerul stătea în cumpănă. Sau îl azvârlea pe nebunul ăsta în 
temniță, sau îl conducea la gărzile din preajma lui Sobek, cărora le 
rămânea să decidă ce să facă mai departe cu el. 

După ce cugetă îndelung, alese să-l însoţească până la unul dintre 
apropiații Păzitorului. Acesta îl recunoscu pe Sekari și-l trase deoparte. 

— "Trebuie să-l prevenim îndată pe Sobek, îi destăinui Sekari. Să 
scotocim tot cartierul aflat la miazănoapte de templul lui Neith. 

— Ce bănuiești că e acolo? 

— Locul adăpostește un cuib al luptătorilor din umbră. 

— Sobek nu mai poate să ne dea ordine, grăi ofițerul cu voce slabă. 

— Nu mai este căpetenia gărzilor? 

— Dac-ar fi doar atât! 

— Doar nu vrei să spui că... 

— Vino cu mine! 


Sobek zăcea întins pe o rogojină, cu capul pe o pernă. Doctorul Gua 
îi curăța nenumăratele tăieturi. 

Sekari se apropie. 

— Trăiește? 

— Abia mai răsuflă. N-am văzut niciodată un trup cu atâtea răni. 

— O să-l salvaţi? 

— În halul în care se găsește, soarta e cea care va hotărî. 

— Se știe cine l-a atacat? 

Ofiţerul chemă garda care-l descoperise pe Sobek și care povesti, 
ducându-și cu greu până la capăt cuvintele, priveliștea cumplită și de 
necrezut pe care-o văzuse. 

Apoi ofițerul îi arătă lui Sekari un mic papirus pătat de sânge. 

— Cunoaștem numele făptașului. El a făurit statuetele, a trimis 
cufărul și, iscălindu-se, s-a dat în vileag. 


12. 


Cunoscând de-acum totul despre templul menit lui Sesostris, 
Prevestitorul nu socotea că e necesar să distrugă scrierile, să 
pângărească obiectele și să arunce vrăji rele asupra statuilor. Toate 
acestea nu slujeau decât la păstrarea KA-ului faraonului și la 
zămislirea unei energii care hrănea doar Abydosul. Slăbirea ei n-ar fi 
însemnat mare lucru. lar Prevestitorul voia să-și doboare fără ocolișuri 
potrivnicul. 

Ca de obicei, Prevestitorul își îndeplini atent îndatoririle de 
dimineață, apoi lăsă locul altor preoți temporari care aveau să 
îngrijească sanctuarul. Se prefăcu a se întoarce în odaia sa, se asigură 
că nu-l vede nimeni și se îndreptă spre Arborele vieţii. 

Acolo nu găsi niciun preot, niciun păzitor. 

Ceremonialul din zori odată încheiat, salcâmul lui Osiris rămăsese 
singur, scăldat în razele soarelui. Câmpul de forțe ce lua naștere 
datorită celor patru salcâmi tineri era de ajuns ca să protejeze 
arborele. 

Din buzunarul tunicii, Prevestitorul scoase patru sticluțe cu otravă. 
În timpul nopţilor petrecute în templu, se furișase, fără să lase vreo 
urmă a trecerii sale, în încăperea unde se păstrau tot soiul de licori și 


preparase un amestec mortal. Deși continuau să pară sănătoși, tinerii 
arbori aveau să se usuce pe dinăuntru și să-și piardă puterile. Când 
Pleșuvul va băga de seamă, va fi deja prea târziu. 

Mai întâi, cel dinspre răsărit. 

Prevestitorul vărsă la rădăcina tânărului salcâm lichidul fără culoare 
și fără miros, aflat în sticluță. 

— Fie ca lumina ce renaște să nu te mai încălzească și să te ucidă, 
asemenea vântului îngheţat al iernii. 

Urmă arborele dinspre apus și cea de-a doua sticluţă. 

— Fie ca licăririle asfinţitului să te împovăreze cu o moarte rea și să 
te învăluie în întuneric. 

Apoi veni rândul salcâmului dinspre miazăzi și al celei de-a treia 
sticluțe. 

— Fie ca razele cele puternice ale soarelui să te ardă și să-ţi usuce 
seva. 

În sfârșit, cea de-a patra sticluţă și arborele dinspre miazănoapte. 

— Fie ca frigul izvorât din neguri să te copleșească și să te roadă. 

Chiar de-a doua zi, Prevestitorul avea să observe rănile pricinuite de 
otravă. Și, dacă acestea se vor dovedi la înălțimea speranțelor sale, 
câmpul protector de forțe va dispărea. 

După aceea, va putea să se atingă și de cei patru lei. 

TER 

Iker trăia din nou fiecare clipă a ritualului de inițiere din Locașul 
Aurului, a cărui măreție încă îl uimea. Cum să izbutească un simplu 
om să pătrundă atâtea taine şi să prindă mulțimea de tâlcuri ale 
simbolurilor? Poate că renunțând să întoarcă lucrurile pe toate fețele 
și ascuțindu-şi simțurile, va pătrunde în inima misterului. 

Universul nu putea fi deslușit. Și totuși, avea un înţeles veșnic, ce 
izvora fără încetare din el însuși și se întindea dincolo de hotarele 
minții omenești. Ivită din stele, viața se întorcea în același loc datorită 
inițierii. lar el, ucenicul scrib din Medamud, tocmai trecuse de o 
poartă ce se deschidea spre priveliști neasemuite. 

Trezită din zori, Isis celebra un ritual împreună cu slujitoarele lui 
Hathor. De când ieșise din Locașul Aurului, unde statuia și barca lui 
Osiris se încărcau de energie, rămăsese tăcută. Pentru că înfruntase 


încercări aidoma celor ale lui Iker, Isis știa cât de important era să te 
reculegi după ce ai trăit clipe atât de mistuitoare. 

Iker revenea încetul cu încetul pe pământ, fără să uite nimic din 
călătoria sa dincolo de timp și spațiu. leșind din modesta casă albă, el 
admiră îndelung cerul, pe care niciodată nu avea să-l mai contemple la 
fel ca până acum. El era obârșia operelor nemuritoare, cărora meșterii 
le dădeau o formă ce putea fi văzută și de ochii oamenilor. 

Dar, din nenorocire, existau pe lume și alte lucruri care nu aduceau 
fericirea. lar Fiul regal, Prieten unic și trimis al faraonului, trebuia să le 
înfrunte. 

ttt 

— Laptele e acru și pâinea tare, spuse Bega. Alege cu mai multă 
atenție mâncarea pe care o duci preoților permanenți. Dacă unul 
dintre ei se plânge, ai să fii izgonită. 

Frumoasa Bina se înfurie. 

— Părerea ta e lege? 

— Aici nimeni n-o nesocotește. 

— Tocmai de-aia putrezește Abydosul! 

— Nu întrece măsura, fetițo, și îndeplinește-ți cum se cuvine 
munca! 

Bega ura femeile. Ușuratice, nerușinate, ațâțătoare, prefăcute, aveau 
o mie de metehne, cu neputinţă de îndreptat. Când va dobândi 
puterea deplină, o să le alunge din Abydos, oprindu-le să mai ia parte 
la ritualuri. Nicio preoteasă nu va mai pângări templele Egiptului, 
rezervate bărbaților. Doar ei erau vrednici să slujească divinităţile și să 
se bucure de bunăvoința acestora. Învățăturile Prevestitorului i se 
păreau foarte chibzuite: femeile să fie îndepărtate din sanctuare și 
școli, trupurile să le fie acoperite din cap până în picioare ca să nu-i 
mai ademenească pe bărbaţi și să stea închise în casă, unde să-și 
slujească soţii. Sub domnia faraonilor căpătaseră atât de multă 
libertate, încât se purtau ca niște ființe fără stăpân și puteau chiar să 
cârmuiască regatul! 

Batjocoritoare, Bina se uita țintă la Bega. 

— Mănânci și bei sau duc pâinea și laptele înapoi? 


— De data asta, treacă de la mine. Dar mâine, aștept mai multă 
grijă din partea ta și... Pleacă repede, vine Iker! 

Sprintenă, fata dispăru iute. 

Cu spinarea încovoiată, Bega își îndreptă toată atenţia asupra mesei. 

— lertaţi-mă că vă tulbur de cu zori. 

— Suntem cu toţii la dispoziţia Fiului regal. Aţi mâncat de 
dimineață? 

— Nu încă. 

— Atunci împărțiți cu mine aceste bucate. 

— Mulţumesc, nu mi-e foame. 

— Doar nu v-aţi îmbolnăvit! 

— Liniștiţi-vă, încercările prin care am trecut mai degrabă m-au 
înzdrăvenit. 

— Vă felicit pentru inițierea din Locașul Aurului. E o cinste rară, 
care însă vă împovărează cu răspunderi uriașe. Noi vom fi mândri să vă 
vedem conducând ritualurile din luna khoiak. 

— Clipele despre care vorbiți mi se par foarte apropiate, iar eu mă 
simt tare neștiutor! 

— Toţi preoţii permanenți, începând cu mine, vă vor ajuta să 
pregătiți această mare sărbătoare. Nu vă mai faceți atâtea griji în 
privinţa ei. Dar misiunea voastră se desfășoară bine? 

— Locașul Aurului adăpostește o nouă statuie a lui Osiris și noua sa 
barcă și nădăjduiesc că nimic nu tulbură rânduiala preoţilor. Știu că v- 
au cam necăjit cercetările mele, dar nu puteam renunţa la ele. 

— Le-am și dat uitării, îl asigură Bega. Preţuim cu toţii purtările 
voastre lipsite de înfumurare. Trebuia să vă încredințați singur că 
preoţii permanenţi sunt devotați pe de-a-ntregul ritualurilor lui Osiris 
și caută să-și îndeplinească sarcinile fără greș. Inimă a Egiptului, 
Abydosul trebuie să rămână nepătat. lar Luminăţia Sa și-a dovedit 
înțelepciunea făcând aceste verificări și alegând omul care să le ducă 
la capăt cu bine. 

Bega rămânea la fel de respingător, glasul său, la fel de aspru, dar 
vorbele rostite de el îl îmbărbătară pe Iker. Severul preot se arătase 
întotdeauna zgârcit cu laudele și arareori îi era cuiva dat să audă 
asemenea cuvinte din gura lui. Judecata sa părea să fie ecoul 


gândurilor preoților permanenți, risipind încordările și dezvăluindu-i 
lui Iker că aceștia îi încuviinţau faptele. 

— Încredinţarea paletei de aur unui demnitar atât de tânăr, fără a 
ține seama de ritualurile și misterele noastre, ne-a nedumerit la 
început, mărturisi Bega, și de puţine ori l-am văzut pe Pleșuv atât de 
nemulțumit. Prea închiși în lumea noastră, am avut nesăbuința de a 
pune la îndoială hotărârea regelui. Trufie vrednică de dispreţ, greșeală 
de neiertat! Vârsta și încercările ne-au tocit simțurile. În fiecare zi, 
opera Zeului se împlinește și îndatorirea noastră e s-o prelungim cu 
umilință, lăsând la o parte ambițiile mărunte. Venirea voastră aici, 
Iker, ne-a învățat multe. Nu exista un mijloc mai nimerit pentru a ne 
trezi atenția adormită și a ne reaminti că trebuie să fim cu băgare de 
seamă. Dacă un faraon se îndepărtează de Abydos, Egiptul e în 
primejdie să dispară; dacă se apropie de el, moștenirea strămoșilor 
răspândește nenumărate binefaceri, și asupra Celor Două Regate se 
revarsă bunăstarea. Alegerile lui Sesostris sunt pilduitoare, Luminăţia 
Sa își merită faima și dragostea supușilor. lar noi cu toții avem cinstea 
să slujim un monarh fără pereche ale cărui hotărâri ne luminează 
calea. 

Întrucât nu se așteptase la asemenea destăinuiri din partea unui 
bărbat atât de rece și de sever, Iker îi aprecie sinceritatea, dovadă a 
credinţei depline ce-i călăuzea pe preoţii permanenți. 

Totuși, Fiul regal nu uită de întrebările ce-l frământau de când Isis 
spusese că Gergu seamănă cu un fruct putred. 

— Preoţii permanenţi nu părăsesc prea des Abydosul, așa mi se 
pare. 

— Aproape niciodată, deși Legea nu ne oprește. Dar ce să căutăm 
afară? Noi singuri am ales traiul acesta, iubim pământul lui Osiris și 
am descoperit partea cea mai însemnată a vieţii. Ce ne-am putea dori 
mai mult? 

— Un lucru mărunt nu-mi dă pace: cum l-aţi cunoscut pe Gergu? 

Bega se încruntă. 

— Din întâmplare. Eu mă îngrijeam ca preoţilor permanenți să nu 
le lipsească proviziile și alte obiecte trebuincioase. Gergu fiind 
însărcinat cu aducerea lor, i-am pus la încercare priceperea. 

— Cine l-a trimis la Abydos? 


— Nu cunosc. 

— Aţi uitat să-l întrebaţi? 

— Nu sunt curios din fire. Și, de vreme ce trecuse de toate 
controalele, de ce să-l privesc cu ochi bănuitori? Îi cer să nu întârzie și 
să-și ia munca în serios, iar până acum Gergu nu m-a dezamăgit. 

— Nu v-a pus niciodată întrebări... necuvenite? 

— Atunci aș fi avut eu grijă să nu mai calce în Abydos! Dar nu, el se 
mulțumește să primească listele pe care i le înmânez și să le respecte 
întocmai. 

— Însoţește până aici mărfurile de fiecare dată? 

— Gergu este un slujbaș care nu-și lasă treburile în seama altora. Îi 
place să verifice el însuși încărcătura și s-o conducă până în port. 
Datorită devotamentului său a și fost numit preot temporar. Firea sa 
necioplită nu-l împiedică să admire Abydosul și să-și vadă de-ale lui. 
Bega își drese glasul. Dar care e pricina acestor întrebări? Îl bănuiți pe 
Gergu de lucruri necurate? 

— N-am dovezi. 

— Și totuși, vă îndoiţi de el! 

— Oare slujba sa de responsabil principal al hambarelor n-ar trebui 
să-i răpească tot timpul? 

— Demnitari de rang înalt vin adesea aici tocmai de la Memphis, 
Teba sau Elephantina! Având în vedere însemnătatea Abydosului, 
distanța nu contează. Unii rămân doar o săptămână sau două, alții mai 
mult. Niciunul nu renunță la sarcinile sale, oricât de simple sau de 
anevoioase ar fi ele. lar Gergu se numără printre acești preoți 
temporari statornici și credincioși. 

— Mulţumesc pentru ajutor, Bega. 

— Acum sunteți mai-marele nostru. Nu șovăiți să mi-l cereţi ori de 
câte ori aveţi nevoie. 

Privindu-l pe Fiul regal cum se îndepărtează, aliatul lui Seth 
mestecă, nervos, o bucată de pâine. Îi părea rău că-l apărase pe Gergu, 
dar, învinuindu-l, i-ar fi oferit lui Iker prilejul de a scotoci iar 
pretutindeni și de a începe niște căutări care s-ar fi răsfrânt asupra lui 
Bega însuși. 

Dar oare cuvintele sale l-au convins pe Fiul regal de nevinovăția lui 
Gergu? 


Fără îndoială că nu. 

Acest Iker devenea tare primejdios. Dobândind de-acum puteri 
sporite și fiind considerat vrednic de Misterele lui Osiris, trimisul lui 
Sesostris căpătase o forță neașteptată. Crezând că Abydosul îl va 
respinge, Bega se înșelase amarnic. 

Tânărul acesta era însufleţit de o lumină ciudată, pe care ritualurile 
lui Osiris o hrăneau. 

O clipă, o singură clipă, Bega se întrebă dacă n-ar fi fost mai bine să 
uite de trădare și de toate uneltirile, să redevină un preot adevărat și să 
urmeze calea lui Iker. 

Supărat, se frecă la ochi. 

Puritatea lui Iker, năzuințele sale, respectarea tradiţiilor nu puteau 
duce la nimic bun. Doar Prevestitorul însemna de-acum viitorul. 

Și apoi, Bega mersese prea departe. 

Renegându-și trecutul și jurămintele, luând parte la uneltirile 
Răului, nu se mai putea întoarce din drum. Alegerea făcută îi eliberase 
pornirile prea multă vreme înfrânate, dorinţa de a se îmbogăţi și pofta 
de putere. Cei aidoma lui Iker aveau să piară. 

lar Prevestitorul trebuia să treacă degrabă la fapte. 

TTT 

Shab Strâmbu” se întâlni cu stăpânul său lângă scara Marelui Zeu, 
departe de ochii soldaţilor care patrulau în deșert, în afara Abydosului. 
Odată isprăvite ritualurile ce se desfășurau la apusul soarelui, lămpile 
se aprinseseră în odăile preoților permanenţi și ale celor temporari 
cărora le fusese îngăduit să doarmă în Abydos. După masa de seară, 
preoţii pricepuţi în observarea cerului se urcaseră pe acoperișul 
templului lui Sesostris, scrutând stelele și străduindu-se să deslușească 
mesajul zeiței Nut. 

— Ai reușit să te apropii de mormântul lui Osiris? 

— La prima vedere, nu pare să fie protejat, răspunse Strâmbu’. Doar 
un preot bătrân verifică peceţile și rostește formulele. 

— Niciun fel de pază? 

— Nici cea mai firavă. După cum m-aţi sfătuit, m-am ţinut la o 
depărtare de treizeci de pași de ușa mormântului. Pesemne există vreo 


apărare nevăzută. E cu neputinţă ca la un monument atât de însemnat 
să se ajungă așa de ușor. 

— Sacrul ce domnește peste acel loc și strălucirea lui Osiris îi 
descurajează pe curioși, socoti Prevestitorul. Se tem de mânia zeului. 

— Și dacă preoţii au așezat acolo o stavilă magică? 

— Asta nu o să mă oprească, viteazul meu prieten. Puțin câte puţin, 
voi nărui zidurile Abydosului. 

— Trebuie să mai stau ascuns în această capelă, stăpâne? 

— Nu pentru multă vreme. 

Strâmbu' rânji. 

— Voi căpăta privilegiul de a-l ucide pe Iker? 

Ochii Prevestitorului se înroșiră puternic. Trupul său răspândea în 
jur o căldură ca de jăratic. 

Înspăimântat, Shab se trase îndărăt. 

— Statuetele mele au ieșit din cufăr, zise Prevestitorul cu voce 
amenințătoare. Deschizându-l, Sobek Păzitorul tocmai a săvârșit 
ultima sa greșeală. În noaptea asta, vom scăpa de el, și oamenii noștri 
din Memphis vor putea porni la atac. 


13. 


Sesostris se bucură că inițierea lui Iker din Locașul Aurului se 
sfârșise cu bine. După spusele Pleșuvului, tânărul se purtase în chip 
desăvârșit și-și îndeplinise misiunea cu grijă și pricepere. Fără să știe, 
trecuse în felul acesta de prima poartă a Cercului de Aur din Abydos 
și, prin urmare, devenea puţin câte puţin un Osiris. Curând, 
conducând ritualul din luna khoiak se va afla, totodată, în centrul lui și 
va pătrunde, pe deplin, în inima celei mai tainice confrerii din Egipt. 

Astfel, Iker se construia aidoma pietrei de lumină din care se năștea 
fiecare piramidă, fiecare templu, fiecare locaș de veci. Și, pe această 
piatră, faraonul își întărea regatul, nu pentru slava sa, ci pentru cea a 
lui Osiris. Atâta vreme cât Cele Două Regate îi prelungeau înfăptuirea 
zeului, moartea nu-i va atinge pe cei vii. 

Potrivit unor zvonuri stăruitoare, Sesostris avea să-l numească pe 
Iker coregent și să-l asocieze la tron ca să-l pregătească pentru 
domnie. Dar planul monarhului, deși nu înlătura cu totul o atare 


posibilitate, era mult mai cuprinzător. După pilda înaintașilor săi, el 
trebuia să transmită KA-ul lui Osiris unui om vrednic să-l primească, 
să-l păstreze, să-l sporească, apoi, la rândul său, să-l transmită mai 
departe. Lui Iker, făuritor al bărcii și al statuii zeului, avea să-i revină 
această sarcină. Ajungând să cunoască misterele, el le va celebra. 
Pentru tânărul acesta fără pereche, nu exista nicio deosebire între a 
privi și a trece la fapte, între a descoperi și a da viaţă. Scurgerea orelor 
odată înlăturată, Fiul regal ar trăi, potrivit timpului lui Osiris, la 
obârșia timpului și a simbolurilor, plămădite din spirit și materie. I se 
va alătura lui Isis dincolo de calea de foc și va privi înăuntrul Arborelui 
vieţii. 

Ameninţările  Prevestitorului făceau cu atât mai însemnată 
existența acestui cuplu. Credinței sale oarbe și voinţei lui de a o 
impune prin violență Isis și Iker li se împotriveau printr-o 
spiritualitate senină, pură, hrănită de o lumină creatoare. 

Dar victoria nu era încă dobândită. 

Sesostris nu credea în dispariția Prevestitorului, care, precum o 
viperă a nisipurilor, știa să se ascundă înainte de a lovi. 

Pricepea el, oare, adevărata importanţă a lui Iker sau se înverșuna 
doar să lupte contra faraonului punând la cale noi atacuri în 
Memphis? În ciuda câtorva reușite, Sobek se temea de relele pe care 
le-ar putea săvârși luptătorii din umbră, atât de bine ascunși, încât 
până și lui Sekari îi era greu să le dea de urmă. 

La miezul nopţii, generalul Nesmontu rupse firul gândurilor lui 
Sesostris. 

— Am vești foarte proaste, Luminăţia Voastră. Sobek a căzut 
victimă unui atac. Niște statuete aduse într-un cufăr i-au pricinuit 
neînchipuit de multe răni. Doar focul le-a biruit. Doctorul Gua 
încearcă să-l salveze, dar nu se arată prea încrezător. lar nenorocirile 
nu se opresc aici! Când a fost chemat, doctorul se afla la căpătâiul 
vizirului, care se simțea foarte rău. Potrivit părerii lui Gua, pe Khnum- 
Hotep l-au lăsat de tot puterile. 

ttt 

— Să pornim chiar acum, stăruia Sekari. Dacă mai întârziem mult, 

netrebnicii ăia o să-și ia tălpăşița. 


Însărcinaţi cu paza lui Sobek, cei mai buni oameni ai săi erau peste 
măsură de abătuți. 

— Doar el poate să ia o astfel de hotărâre, reaminti aghiotantul său. 

— Priveşte adevărul în față! Sobek e pe moarte. El avea știre despre 
tot ce făceam și aștepta raportul meu. Și ar fi fost dornic să trecem la 
fapte. Păzitorul ar fi pornit într-acolo cu toate trupele, fii sigur! 

Copleșit, ofițerul nu părea în stare să se miște. 

— Doar Sobek știa să conducă toate forțele noastre strânse laolaltă. 
Fără el, suntem pierduţi. El făcea aproape toată treaba, cerceta toate 
dosarele și descâlcea toate ițele. Înlăturându-l, dușmanul ne-a țintuit 
la pământ. Niciodată n-o să mai găsim un comandant asemenea lui. 

— Un prilej ca ăsta n-o să se mai ivească prea curând. Dă-mi cât 
mai mulți oameni bine pregătiți și-am să-i călăuzesc până acolo. Avem 
cât de cât sorți de izbândă și vom reuși să nimicim o parte din oamenii 
Prevestitorului. 

Doctorul Gua ieși din odaia lui Sobek. 

— Duceţi-vă să aduceţi un urcior cu sânge de bou! 

— Trăiește... mai trăiește? întrebă aghiotantul. 

— Grăbiţi-vă! 

Fu trezit degrabă din somn meșterul măcelar de la templul lui 
Sesostris, care sacrifică doi boi grași și-i trimise doctorului prețiosul 
lichid. Gua i-l dădu rănitului să-l bea cu înghiţituri mici. 

— O să-l salvaţi? întrebă Sekari. 

— Știința mea nu săvârşeşte minuni, iar eu nu sunt faraon. 

— Pot să te ajut, grăi atunci monarhul pășind în cameră. 

Regele își lipi palmele de trupul Păzitorului, smulgându-l astfel din 
ghearele morţii. 

Rănitul își veni în simțţiri. 

— Lumindăţia Voastră... 

— Munca ta nu s-a isprăvit, Sobek. Lasă-te îngrijit, dormi și 
întremează-te. 

Doctorul Gua nu-și credea ochilor. Fără sprijinul regelui, Păzitorul 
s-ar fi stins din viață, în ciuda trupului său vânjos. Atingerea 
tămăduitoare a faraonului și sângele de bou îi aduseseră deja puţina 
culoare în obraz. 


— Farmacistul Renseneb să prepare întăritoarele cele mai 
puternice, porunci doctorul. 

Regele și Sekari se retraseră. 

— Printre gărzi domnește dezordinea, Luminăţia Voastră. Am 
nevoie de Nesmontu ca să încercuiesc un cartier din Memphis unde se 
ascund oameni de-ai Prevestitorului. 

— Alătură-te generalului și călăuzește soldații. 

Aghiotantul lui Sobek se apropie de suveran. 

— Luminăţia Voastră, cunoaștem numele făptașului. 

— Nu e vorba de Prevestitor? 

— Nu, Luminâţia Voastră. 

— De unde atâta siguranță? 

— l-am văzut iscălitura. 

— Ai vreo dovadă? 

— Da, acest papirus, scris de mâna ucigașului care i-a trimis lui 
Sobek cufărul, minţind că e un dar din partea voastră. 

Sesostris citi scrisoarea. 

La prima vedere, vinovatul era Sehotep. 

TET 

Întinerit la gândul că va aresta o bandă de luptători din umbră, 
Nesmontu conducea pregătirile de plecare, în răpăitul tobelor. El 
însuși îi trezise pe soldații din cazarma cea mare a Memphisului și se 
așezase în fruntea mai multor regimente, desfășurate potrivit 
îndrumărilor lui Sekari. 

În plină noapte, străduţele și pieţele erau pustii. 

— Să ne păzim să nu ni se întindă vreo capcană, își arătă Sekari 
îngrijorarea faţă de fratele său din Cercul de Aur. 

— Răufăcătorii ăștia n-o să mă păcălească așa cum i-am păcălit eu 
la Sichem, făgădui Nesmontu. Mai întâi, încercuim locul, apoi, trupe 
mici de pedestrași vor răscoli fiecare casă. Pe acoperișuri, arcașii vor 
ţine săgețile gata să le slobozească. 

Ordinele generalului fură împlinite cu iuțeală și fără greș. Zarva 
puse stăpânire pe întregul cartier. Oamenii vociferau nemulțumiți, 
copiii ţipau, dar nu izbucni nicio încăierare și nimeni nu încercă să 
fugă. 


Împreună cu vreo zece pedestrași, Sekari scotoci casa în care fusese 
cât pe ce să fie ucis. 

Resturi de mâncare, câteva lămpi vechi, niște rogojini tocite... Cei 
care încercaseră să-l omoare pe Sekari părăsiseră casa în mare grabă. 

Mai rămânea prăvălia vânzătorului de sandale, care, alături de soția 
sa și de un băiețandru speriat, își striga nevinovăția. 

— Căutaţi prin toate odăile, ordonă Nesmontu. 

— Din a cui poruncă? întrebă negustorul. 

— Nu te privește. 

— Am să mă plâng vizirului! În Egipt, nu te porţi așa cu oamenii. 
Trebuie să respecţi legile. 

Nesmontu îl sfredeli cu privirea. 

— Sunt generalul care comandă armata egipteană și n-o să mă 
învețe pe mine cum să-mi fac treaba un complice de-al Prevestitorului. 

— Complice... Prevestitorul... Nu înţeleg! 

— Poate vrei niște lămuriri. 

— Chiar le cer! 

— Te bănuim că ești unul dintre luptătorii din umbră cărora le 
place să ucidă egipteni. 

— Nu... nu știi ce vorbești! 

— Arată-mi puţin respect! Oamenii mei o să aibă grijă de tine, în 
timp ce eu am să-ţi întorc bârlogul pe dos. 

În ciuda împotrivirilor sale, soldaţii îl luară pe bărbat cu ei. 

Sekari căută, nerăbdător, o dovadă a vinovăţiei negustorului, dar nu 
dădu decât peste piei de toate soiurile, zeci de perechi de sandale, 
papirusuri cu socotelile prăvăliei și obiecte necesare unei familii mici 
pentru traiul de zi cu zi. 

— N-o să găsim nimic, zise el cu amărăciune. 

— Poate există pe undeva ascunzători burdușite cu arme, îi 
răspunse Nesmontu, îndârjit. 

— Credincioșii Prevestitorului au avut timp să le mute în altă parte. 

— Vom lua la întrebări pe toţi locuitorii cartierului. Și, crede-mă, au 
să vorbească! 

— Nu, generale. Dacă au mai rămas răufăcători prin preajmă, se vor 
lăsa prinși de bunăvoie. lar dacă-i arestăm, ori vor păstra tăcerea, ori 
ne vor îndruga numai minciuni. 


Bătrânul general recunoscu că Sekari avea dreptate. Totuși, își duse 
căutările până la capăt. Dar strădaniile lui se dovediră zadarnice. 

Nu-i dibuiră nici pe Morocănos, nici pe Creţ. Ba încă se văzu nevoit 
să-l elibereze pe vânzătorul de sandale, cerându-i iertare. 

TEF 

După încheierea ritualurilor de dimineață, Sesostris stătu de vorbă 
pe-ndelete cu doctorul Gua. 

— Sobek se va pune pe picioare, îl asigură Gua pe monarh. 
Leacurile pe care i le dau ar înzdrăveni și un taur sălbatic, și, din 
fericire, Sobek are un trup la fel de viguros! Singura bătaie de cap e să-l 
silim să stea în pat până ce rănile adânci se vor cicatriza. Dar întrucât 
niciun organ n-a fost grav atins, își va recăpăta toată puterea dinainte. 

— Și Khnum-Hotep? 

Doctorul nu-i ascunse regelui adevărul. 

— Nu mai există speranţe, Lumindţia Voastră. Din pricina unei 
istoveli nemăsurate, inima vizirului va înceta în curând să bată. 
Singura mea dorinţă e ca leacurile să-l împiedice să sufere. 

= Îngrijește-te, în primul rând, de el, îi ceru Sesostris. 

Generalul Nesmontu îi dădu regelui raportul despre căutările de 
peste noapte, fără să-i ascundă nimic și fără să se amăgească singur. 
De-acum gărzile trebuiau să cerceteze cu băgare de seamă trecutul 
tuturor locuitorilor cartierului și să verifice dacă aceștia spuseseră 
adevărul. Muncă anevoioasă, plină de migală și care s-ar fi putut să nu 
ducă nicăieri. Credincioșii Prevestitorului se amestecaseră atât de bine 
printre egiptenii din Memphis, că era greu să le iei urma. 

— Aghiotantul lui Sobek cere arestarea lui Sehotep, grăi suveranul. 

— Nici eu, nici Sekari nu credem în vinovăția lui! se împotrivi 
generalul. Un membru al Cercului de Aur din Abydos nu s-ar gândi în 
veci să-i ucidă pe mai-marele gărzilor. 

— Un document îl acuză. 

— Unul fals, fără îndoială! Din nou cineva încearcă să dezbine Casa 
Regelui. 

— Marele Consiliu nu se va strânge în dimineaţa aceasta, hotărî 
monarhul. Trebuie să-l ascult întâi pe Sehotep. 


TIT 


— Nu vrea să-și spună numele, generale, dar pretinde că e ceva grav 
și care nu suferă amânare. 

— Ai tu grijă de el, îi ordonă Nesmontu aghiotantului său. 

— Dar a zis că nu vorbește decât cu generalul Nesmontu și cu 
nimeni altcineva. Spune că siguranţa faraonului ar fi în joc. 

Dacă era vorba de-un răuvoitor, acesta avea să ajungă în fața 
judecătorilor pentru răspândirea de vești false și defăimarea armatei. 

În vârstă de vreo treizeci de ani, înalt, cu o cicatrice ce-i brăzda 
mâna stângă, bărbatul părea cumpătat și totodată neliniștit. 

— Din porunca lui Sobek, rosti el cu voce apăsată, m-am strecurat 
printre slujbașii conduși de Medes. Misiunea mea era să observ dacă el 
sau oamenii lui uneltesc ceva. 

Nesmontu scoase un soi de mormăit. 

— Păzitorul chiar n-are încredere în nimeni! A pus iscoade în toată 
administrația? 

— Asta n-o știu, generale. Dar eu trebuia să-i dau de veste lui Sobek 
de cum observam ceva nefiresc. Și pentru că un atare lucru s-a 
petrecut, iar Sobek nu mă poate primi, am socotit de cuviință să vă 
înștiințez. 

— Înţeleaptă hotărâre, te ascult. 

— Slujba mea e dintre cele mai însemnate, și pot să citesc cea mai 
mare parte a documentelor ce ajung sub ochii lui Medes și ai 
oamenilor săi apropiați. Să-i câștig încrederea și să o păstrez s-a 
dovedit o treabă tare grea. Se poartă ca un adevărat tiran, nu trece cu 
vederea nicio greșeală, și doar dacă muncești din răsputeri îi intri în 
voie. 

— De-aia Secretariatul Casei Regelui merge mai bine ca niciodată, 
își dădu cu părerea Nesmontu. 

— Purtarea lui Medes e pilduitoare, continuă bărbatul, iar treburile 
și le îndeplinește fără cusur. Până ieri nu văzusem nimic nefiresc sau 
care să-mi dea de bănuit. Fiind însărcinat cu verificarea odăilor de 
lucru înainte de închiderea lor, am aruncat o privire printre dosarele 
pe care Medes urmează să le citească în dimineaţa aceasta. Printre ele 
se afla și următoarea scrisoare neiscălită: 


Un trădător s-a strecurat în Casa Regelui. El a născocit 
povestea Prevestitorului, un răsculat sirian, mort de multă 
vreme. Acest monstru cu sânge rece și neabătut în hotărârea 
lui este căpetenia luptătorilor ascunși din Memphis, a săvârșit 
fapte cumplite și plănuiește să-l omoare pe mai-marele 
gărzilor din regat. Apoi va pune la cale un nou atac împotriva 
faraonului. Un ucigaș mai presus de bănuieli: Sehotep. 


— Ai pus mâna pe acest document? 

— Nu, căci tocmai ceea ce va face Medes cu scrisoarea contează. Va 
vorbi despre ea sau va tăcea? Dar pe mine lucrul acesta nu mă mai 
privește, întrucât i-am spus că părăsesc slujba din pricina sănătăţii 
mele șubrede. Aș vrea sa mă întorc printre tovarășii mei din cazarmă 
înainte ca Medes să descopere cine sunt cu adevărat. 

Lui Nesmontu nu-i mai rămânea decât să se grăbească să-l 
înștiințeze pe monarh. 


14. 


De când sacagiul, cea mai bună iscoadă a sa, dispăruse, Libanezul 
se văita că ţine greu legătura cu trupele sale de luptători. Totuşi, 
trimișii acestora se înfățișau înaintea portarului său, care le transmitea 
poruncile stăpânului. 

Libanezul ar fi trebuit să găsească pe altcineva în locul sacagiului, 
dar nu se bizuia pe credincioșii Prevestitorului și n-ar fi primit în casa 
lui decât un bărbat de nădejde, care-și dovedise stăpânirea de sine. 
Doar Medes se bucura de acest privilegiu, căci Secretarul Casei 
Regelui, care purta semnul de neșters al lui Seth, nu mai putea să dea 
înapoi. 

Portarul îi înmână un mesaj încifrat al cărui cuprins îl umplu de 
bucurie: cu trupul aproape golit de sânge de pe urma rănilor pricinuite 
de statuetele vrăjite, Sobek Păzitorul trăgea să moară! 

Carevasăzică, Prevestitorul dăduse o lovitură hotărâtoare. Râmase 
fără căpetenie, gărzile din Memphis se vor lăsa pe tânjeală și capitala 
va fi mai ușor de atacat. 


Bucuros, Libanezul înghiţi, una după alta, trei prăjituri îmbibate de 
grăsime. 

Portarul apăru din nou. 

— Crețul dorește să vă întâlniți degrabă cu el în piaţă. 

Bogatul negustor ieșea arareori din sălașul său. De aceea, o astfel de 
cerere îi dădea de înțeles că se petrecuseră fapte grave, neliniștitoare 
chiar. 

Greutatea trupului său îi îngreuna mersul, iar drumul i se păru 
foarte lung. 

În faţa unei tarabe cu smochine se opri. Vânzătorul se număra 
printre credincioșii Prevestitorului și nu avea de ce să se ferească de el. 

Creţul veni lângă Libanez. 

— Nu sunt gărzi prin preajmă? 

— Două la intrarea în piață și alte două amestecate printre 
cumpărători, dar le supraveghem. Dacă se apropie, o să fim preveniţi. 

— Ce s-a întâmplat? 

— O iscoadă egipteană ne-a descoperit adăpostul. Am încercat de 
două ori să-i facem de petrecanie, dar am dat greș. Așa că eu și 
oamenii mei, temându-ne să nu trimită gărzile peste noi, am părăsit 
neîntârziat cartierul, având grijă să nu lăsăm vreo urmă. Dar mare ne- 
a fost mirarea când am văzut că armata a dat buzna pe străzi și a 
scotocit prin case! 

— Și ce-au găsit? 

— Nimic. Soldaţii au plecat cu mâna goală, ba încă s-au ales și cu 
bruftuluieli din partea locuitorilor și a oamenilor noștri rămași pe loc. 
Vânzătorului de sandale chiar i-au cerut iertare că l-au învinuit pe 
nedrept! În Egipt nu se glumește cu legile, și armata nu se poate purta 
cu supușii faraonului după cum are poftă. Slăbiciunea asta o să ducă 
regatul la pieire! 

— A fost arestat vreunul de-ai noștri? 

— Niciunul. Zvonurile despre moartea lui Sobek par întemeiate de 
vreme ce cârmuirea a folosit armata și nu gărzile, devenite 
neputincioase fără comandantul lor. Îmi și închipui deznădejdea ce i-a 
cuprins pe Sesostris și pe înalții demnitari! Atâta risipă de forţe, atâtea 
strădanii, atâtea căutări, și tot nu ne-au prins! Slăvit fie măreţul nostru 
stăpân, Prevestitorul. Datorită protecției sale am ajuns de neatins. 


— Bineînţeles, bineînțeles, încuviință Libanezul, dar trebuie să ne 
arătăm și de-acum înainte la fel de uniţi și de prevăzători. 

— Înlăturarea lui Sobek nu ne va înlesni oare drumul? 

— Să nu-l uităm pe generalul Nesmontu. 

— Un bătrân care nu știe altceva decât să-și muștruluiască trupele. 
lar acestea nu vor fi în stare să ne ţină piept. 

— Unde plănuiești să vă ascundeţi tu și oamenii tăi? 

— Acolo unde nu-i va trece nimănui prin minte să ne caute: în 
cartierul care tocmai a fost răscolit de la un capăt la altul! Judecând 
după noile noastre locuri de taină, e peste putinţă să fim descoperiți. 

Ultima idee a Libanezului îi ferea, într-adevăr, de necazuri pe 
luptătorii din umbră, care aveau să pornească în curând la atac. 

— Să nu ne lași să lâncezim. Soiul ăsta de locuinţă e tare neplăcut. 

— Aștept ordinul Prevestitorului. 

Aceste cuvinte îl mulțumiră pe Creţ. Uneori, el se îndoia de buna- 
credință a Libanezului, sclav al traiului îmbelșugat, și se întreba dacă 
puterea pe care i-o încredințase Prevestitorul, numindu-l comandant 
al luptătorilor din Memphis, nu i se urcase cumva la cap. Dar vorbele 
rostite de negustor îl liniștiră pe deplin. 

— Când va sosi clipa, eu și celelalte căpetenii, împreună cu oamenii 
noștri, vom lovi în numele Prevestitorului. Îi vom zdrobi pe netrebnici 
și doar cei care se vor supune noii credinţe vor scăpa cu viață. Legea 
Zeului va birui, îi vom prigoni pe necredincioși și pe femeile 
nerușinate. 

— Cucerirea Memphisului nu va fi treabă ușoară, încercă să-i mai 
domolească avântul Libanezul. Să ţin legătura cu toți oamenii noștri 
îmi dă destulă bătaie de cap. 

— Găseşte iute o cale să ocolești toate piedicile! Orice-ar fi, 
Prevestitorul va alege clipa potrivită. Egiptenii ţin atât de mult la 
fericirea lor și la plăcerile vieţii, încât vor fi copleșiți de valul nostru 
purificator. Sute de gărzi și de soldaţi vor îngenunchea și ne vor ruga 
să-i cruțăm. lar când vom ridica în vârful lăncilor noastre capetele lor 
tăiate, ofițerii o vor rupe la fugă și-l vor părăsi pe faraon. Cât despre 
Sesostris, îl vom prinde viu și i-l vom oferi Prevestitorului! 

Gustând din plin aceste minunate priveliști ale unui viitor nu 
tocmai îndepărtat, Libanezul nu-și nesocotea totuși dușmanul și se 


îndoia de trupele sale. Dacă lupta se va încheia cu izbânda lor și noua 
lui slujbă îi va da voie să taie și să spânzure, o să-l osândească la 
moarte pe Creţ și pe cei asemenea lui, învinuindu-i de desfrâu. 
Folositor în timpul luptei, nebunul ăsta care se lăsa pradă unei 
înflăcărări nemăsurate avea să se preschimbe mai apoi într-o creatură 
vătămătoare și greu de controlat. 

ttt 

Nevasta lui Medes respecta întru totul sfaturile doctorului Gua: 
două hapuri dimineața, unul la prânz și trei seara și multe infuzii de-a 
lungul zilei. Odată ce înghițea leacurile acestea pregătite de 
farmacistul Renseneb, se simţea ușoară și împăcată cu sine. Somnul îi 
era tihnit și își regăsise liniștea. Slujitoarea cea nouă care-i aranja părul 
și noul bucătar îi împlineau toate poftele. Ultimul prepara bucate de o 
fineţe fără seamăn și prăjituri îmbietoare pe care nevasta lui Medes le 
înfuleca întruna. 

Dobândind parcă puteri neașteptate, începu să se îngrijească de 
casă. De cu zori, chemă la ea o întreagă armată de meșteri, împărțind 
porunci cu nemiluita: să vopsească pereţii, să curețe bazinul cu apă, să 
taie crengile uscate ale copacilor, să verifice jgheaburile prin care se 
scurgea apa folosită în gospodărie. Această forfotă o făcea să uite de 
gravele greșeli care o chinuiau, așa că nu mai era nevoită să i le 
destăinuie doctorului Gua și să rupă astfel tăcerea la care soțul ei o 
forţa. 

— Ce sănătate înfloritoare! observă Medes, uimit. 

— Doctorul Gua e duhul meu bun. Nădăjduiesc c-ai să fii mândru 
de mine! Casa noastră avea nevoie de multe reparații, și, în sfârșit, am 
hotărât să văd de ea. 

— Felicitări, scumpa mea. Eşti stăpână aici, și nu te sfii s-o arăţi. 
Dar mai ales nu te lăsa păcălită. Muncitorii ăștia nu se gândesc decât 
să ne fure. 

Zâmbind, Medes porni spre odăile de lucru ale vizirului. 

Falsul scrib, iscoada lui Sobek, citise, pesemne, scrisoarea neiscălită 
strecurată printre dosare. Fiind ultimul care pleca acasă, neisprăvitul 
scotocea peste tot. lar o descoperire atât de importantă îi răsplătea 
răbdarea! 


Bineînţeles, acum aștepta să vadă ce va face Medes. 

Dacă se prefăcea că nu știe nimic și nu sufla o vorbă, Secretarul 
Casei Regelui nu ar fi dovedit, oare, că era complicele lui Sehotep și că 
unelteau împreună? 

În odăile de lucru ale vizirului domnea o mâhnire adâncă. 

— Ne facem griji pentru sănătatea lui Khnum-Hotep, îi mărturisi 
lui Medes unul dintre apropiații vizirului. Am crezut că o să-l pierdem 
din pricina unui rău cumplit ce-l cuprinsese. Dar, din fericire, doctorul 
Gua l-a readus în simţiri. 

— Și acum vizirul s-a hotărât, în sfârșit, să se mai odihnească 
puţin? 

— Din păcate, nu. Intraţi, vă așteaptă. 

Ca în fiecare dimineață, Medes se întâlnea cu vizirul ca să 
primească noile porunci. 

Aerul pierdut a lui Khnum-Hotep, cândva atât de impunător, îl uimi 
pe Medes. Slăbit, cu ochii adânciţi în orbite, cu obrajii supți și pielea 
pământie, vizirul de-abia respira. 

— Nu îndrăznesc să vă dau eu sfaturi, zise, întristat, Medes, dar n- 
ar fi, oare, înţelept să vă ușuraţi de o parte din sarcinile ce vă apasă 
atât de greu? 

— Uiţi că muncă se spune kat și ne oferă KA, energia fără de care 
viața nu e cu putință? Să mori muncind e cel mai frumos mod de a 
dispărea. 

— Nu vorbiţi de nenorocire! 

— Să nu ne ascundem după deget. Până și doctorul Gua a renunțat 
să mai spere că mă va vindeca. Un alt demnitar credincios lui Sesostris 
mă va înlocui și va sluji regatul la fel de bine. 

Secretarul Casei Regelui își luă un aer încurcat. 

— Mi-a fost trimis un document ciudat. E vorba despre un șir de 
minciuni, fără nicio iscălitură. Scrisoarea aceasta îl împroașcă pe unul 
dintre membrii Casei Regelui cu noroi. Am șovăit să o distrug, deși 
clocoteam de furie, socotind că se cuvine mai degrabă să v-o aduc. 

Medes îi întinse scrisoarea vizirului. 

— Într-adevăr, e mai bine să mă previi. 


PHF 


Sehotep petrecuse o noapte minunată în tovărășia unei tinere 
femei, iscusite în jocurile dragostei. Veselă și neastâmpărată, se deda la 
tot soiul de desfătări fără nicio opreliște. Împotrivindu-se cu 
încrâncenare căsătoriei, voia să se bucure din plin de tinerețe înainte 
de a-i urma tatălui ei la cârma familiei. 

Fericiți, cei doi amanți se despărțiră dimineața, după ce mâncaseră 
pe săturate ca să-și recapete puterile. Acum, lăsându-se pe mâinile 
frizerului său, Sehotep se gândea la ceea ce avea de spus în fața 
marelui consiliu, unde trebuia să dea seamă despre cum înaintau 
lucrările pe șantierele din regat. 

Îndată ce sosi la palat, un ofițer din garda faraonului îl conduse în 
odaia de lucru a lui Sesostris, nu în sala unde se adunau membrii Casei 
Regelui. 

De fiecare dată când se întâlneau, elegantul Sehotep simţea tot mai 
multă admiraţie pentru acest uriaș care nu cunoștea oboseala și nu 
dădea înapoi în fața nici unei piedici. La drept vorbind, Sesostris se 
ridica deasupra vremurilor și a supușilor săi. 

— N-ai nimic să-mi destăinui, Sehotep? 

Mai-marele peste toate lucrările regelui fu luat pe neașteptate. 

— Trebuie să-mi spun raportul între patru ochi? 

— Nu găsești că purtările lui Sobek sunt greșite? 

— Deși cândva s-a înșelat în privința lui Iker, socot că este o 
căpetenie fără pereche. 

— Nu i-ai trimis, în numele meu, un cufăr din lemn de salcâm în 
care se aflau niște statuete magice? 

În ciuda minţii sale agere, Sehotep rămase cu gura căscată. 

— Cu siguranţă că nu, Luminăţia Voastră! Cine a făcut o glumă așa 
dezgustătoare? 

— Însufleţite de un duh râu, statuetele au încercat să-l omoare pe 
Sobek. Suferind din pricina nenumăratelor răni, aproape că și-a 
pierdut tot sângele. Acum pare să fie în afara primejdiei, dar trebuie 
să-l descoperim și să-l pedepsim pe vinovat. lar el și-a iscălit fapta. Și 
această iscălitură e a ta. 

— Peste putinţă, Lumindţia Voastră! 

— Priveşte acest papirus. 


Tulburat, Sehotep citi scrisoarea mânjită de sânge, găsită lângă 
trupul lui Sobek. 

— N-am întocmit eu aceste rânduri. 

— Îţi recunoșşti scrisul? 

— Asemănarea mă uimește! Cine a putut să plăsmuiască un astfel 
de fals? 

— Încă un document te acuză, adăugă regele. Potrivit unei scrisori 
neiscălite, tu ai fi comandantul trupelor de luptători din umbră 
ascunși în capitală și plănuiești să mă ucizi. Ca să îndepărtezi de tine 
orice bănuială, l-ai născocit pe acest Prevestitor, luând ca model un 
tâlhar mort de multă vreme. 

Sehotep rămăsese atât de năucit, că nu mai putea scoate un cuvânt. 

— Aghiotantul lui Sobek și ceilalți ofițeri ai gărzilor cer arestarea ta, 
grăi în continuare Sesostris. Papirusul acesta le e de ajuns ca să 
depună o plângere la vizir. 

— Încercarea nu vi se pare grosolană? Dacă eram într-adevăr 
monstrul despre care vorbiţi, n-aş fi fost atât de prost încât să-mi 
iscălesc ticăloșiile! Și o scrisoare fără iscălitură nu înseamnă nimic în 
ochii judecătorilor egipteni. 

— Khnum-Hotep se vede totuși nevoit să ia în seamă plângerea și să 
facă oarecare cercetări. Deocamdată, nu mai poți îndeplini slujba de 
mai-mare peste lucrările regelui. 

— Luminăţia Voastră... vă îndoiți de mine? 

— 'Ţi-aș mai vorbi astfel? 

O fericire adâncă însenină privirea lui Sehotep. Câtă vreme se 
bucura de încrederea regelui, se va bate din răsputeri. Dar cum să-l 
descopere pe cel care pusese la cale această mârșăvie? 

— Din pricina învinuirilor ce ţi se aduc, continuă Sesostris, nu-i 
mai pot aduna laolaltă pe toți inițiaţii Cercului de Aur. Locul tău va 
rămâne gol până îţi va fi recunoscută nevinovăția. 

— Cel mai mare vrăjmaș al meu sunt bârfele ce se vor isca. Limbile 
veninoase au să se dezlege! lar dușmănia gărzilor n-o să ne ușureze 
câtuși de puţin sarcina. Acum pricep că atacul nu se dovedește atât de 
grosolan pe cât îmi părea la început... Vizirul, Senankh și Nesmontu 
sunt, neîndoielnic, următoarele ţinte ale Prevestitorului. 


— Sănătatea lui Khnum-Hotep se năruie de la o zi la alta, îi 
destăinui monarhul. 

— Doctorul Gua... 

— De data aceasta se dă bătut. 

Deși încrezător din fire, Sehotep șovăi. 

— Răul vrea să lovească în Luminăţia Voastră! Îndepărtându-i pe 
cei care vă sunt devotați, semănând haosul în administraţie, 
atingându-se chiar de Cercul de Aur, încearcă să vă șubrezească 
puterea. Nu e vorba de o luptă pe față, ci de o otravă picurată cu 
pricepere și ale cărei urmări se văd în timp. Împrejurările vă cer să mă 
înlocuiți, căci bunul renume al Casei Regelui nu trebuie pătat. lar 
lucrul de pe șantierele deschise nu trebuie să se oprească. 

— N-am să înlocuiesc pe nimeni, hotărî faraonul. Altminteri ar 
însemna că te socot vinovat înainte de judecata tribunalului vizirului. 
Legile sunt la fel pentru toţi, și pentru cei mici, și pentru cei mari. 

— Și dacă nevinovăția nu-mi va fi recunoscută? Să zicem că un 
răuvoitor va ațâţa o parte din gărzi împotriva mea. Atunci nu mai am 
sorți de izbândă. 

— Să urmăm mai departe calea lui Maat, și adevărul va ieși la 
lumină. 

Sehotep se înfioră. Un vânt rece sufla peste regat și amenința să-l 
pustiască. 

Neclintit, faraonul se pregătea pentru o bătălie a cărei întindere și 
încrâncenare i-ar fi înspăimântat și pe cei mai curajoși. 


15. 


Comandantul forțelor de pază din Abydos îi tăie calea Binei. 

— Unde zorești așa? 

Fata îi surâse. 

— Ca de obicei, merg la templu să iau mâncarea ce trebuie dusă 
preoţilor permanenți. 

— Cam plictisitor, nu? 

— Îmi place mult munca mea și n-aș schimba-o pe o alta. 

— La anii tăi, nu se vorbește așa! Dacă ai să-ți dai în continuare 
silința, o să capeți o slujbă aleasă. 


— Vreau doar să fiu de folos. 

— Haide, haide, n-o face pe sfioasa! Acum vreau să văd dacă nu 
ascunzi ceva pe sub veșminte. 

— Din ce pricină? 

— Nu ghicești? O fată așa frumoasă ca tine nu se poate mulțumi 
doar să servească masa unor preoți bătrâni, cărora nu le pasă decât de 
ritualuri și de hieroglife. După părerea mea, te întâlnești cu un iubit. 
Ținând seama de îndatoririle mele, vreau să-i aflu numele. 

— Îmi pare rău că te dezamăgesc, dar nu am niciun iubit. 

— Îmi vine greu să te cred, frumoasa mea! Dacă încerci să-l aperi pe 
fericitul ales, te înțeleg. Dar eu trebuie să știu tot ce se petrece în 
Abydos. 

— Cum să-ţi arăt că te înșeli? 

Comandantul își încrucișă brațele. 

— Bine, să zicem că-i așa... Atunci înseamnă că ai de gând să te 
măriți. 

— Nu e nicio grabă. 

— Greșești, Bina! Dar vezi să nu te arunci în braţele vreunui 
neisprăvit și caută să te sfătuiești cu un bărbat trecut prin viaţă. 

— Tu, de pildă? 

— Multe tinere fermecătoare îmi dau târcoale. Dar nu m-am lăsat 
ispitit tocmai din cauza ta. 

Bina se prefăcu emoţionată. 

— Vorbele tale mă tulbură. Din păcate, cu munca mea nu câștig 
prea mult și n-aș putea să mă arăt vrednică de un om atât de însemnat 
ca tine. 

— Unii demnitari își aleg drept soţii fete din popor. 

Frumoasa brunetă își plecă ochii. 

— M-ai luat pe nepregătite! Nu pot să-ți răspund. 

Bărbatul îi mângâie umărul. 

— Nu te pripi, scumpa mea. Avem tot timpul să fim fericiți. 

— Chiar crezi asta? 

— Bizuie-te pe mine, n-ai să fii dezamăgită! 

— Îmi dai un răgaz să mai chibzuiesc? 

Comandantul zâmbi prostește. 


—  Hotărăște după cum te îndeamnă inima, micuța mea. 
Nădăjduiesc însă că nu vei sta în cumpănă prea mult. 

Bina se îndepărtă legănându-se. 

Lucrurile mergeau tot mai rău. Nu va mai izbuti multă vreme să-l 
respingă pe acest desfrânat mereu în căutare de fete ușoare. Fiecăreia 
îi îndruga aceleași minciuni. Și, întrucât se plictisea repede, trecea de 
la una la alta, seara ademenindu-le cu măritișul, iar dimineaţa 
uitându-și făgăduielile. 

Bina spera că Prevestitorul nu va întârzia să pornească atacul 
hotărâtor împotriva Abydosului. Și atunci avea să-l ucidă pe 
comandant cu mâna ei. 

Otrăviţi, cei patru salcâmi tineri nu mai generau decât unui câmp 
slab de forțe, care nu-l stingherea pe Prevestitor, înțepăturile ca de ac 
pe care le simţea de-a lungul picioarelor chiar îl făceau să zâmbească. 

Cei patru lei ai căror ochi nu se închideau niciodată alcătuiau 
ultima protecție a Arborelui vieţii. Păzitori neobosiţi, omorau 
fulgerător pe oricine ar fi încercat să rănească salcâmul lui Osiris. Un 
stâlp în vârful căruia se afla o tainiță, simbolul Marelui Ținut, îi 
înzestra cu o putere de temut. 

Prevestitorul se feri să-l atingă. Până nu-l va ucide pe Osiris, fetișul” 
acesta va răspândi în jur o energie periculoasă. 

În schimb, nu-i era frică să înfrunte fiarele, căci el o preschimbase 
cândva pe Bina într-o leoaică înspăimântătoare. 

Păzitorii aveau înfățișări diferite. Prevestitorul se apropie de leul cu 
chipul cel mai sever, așezat spre miazănoapte, și-i picură pe pleoape o 
licoare roșiatică făcută din neghină, nisip din Nubia, sare din deșert și 
sângele Binei. Apoi frecă răbdător calcarul, până ce lichidul pătrunse 
în el și orbi leul. 

Ceilalți trei, care străjuiau la miazăzi, la apus și la răsărit, avură 
aceeași soartă, pierzându-și vederea. 

Curând, colții și ghearele lor nu vor mai avea nicio putere, și din 
vajnicii păzitori nu vor mai rămâne decât niște pietre neînsufleţite. 

TTT 

Purtătorul paletei de aur, Iker, celebra ritualul de dimineață, ajutat 

de Pleșuv. Însoțit de acesta, verifică munca preoților permanenți, apoi 


se reculeseră, împreună, în fața mormântului lui Osiris. 

— N-ai săvârșit nicio greșeală, observă bătrânul preot, și ai devenit, 
cu adevărat, mai-marele confreriei noastre. 

— Sunt doar trimisul regelui. Nu eu îndrum preoții. 

— De-acum lucrurile se schimbă, Iker. Într-un timp scurt, ai 
străbătut un drum lung, ai ocolit zeci de piedici, ai îndepărtat multe 
primejdii și ai îndeplinit o misiune anevoioasă. Vârsta nu contează. 
Preoţii permanenţi te recunosc drept urmașul meu și nici eu nu 
puteam visa la mai mult. 

— Nu credeţi că ați luat această hotărâre prea devreme? 

— Unii oameni au răgazul să se pregătească pentru sarcinile 
viitoare, alții învaţă să le stăpânească împlinindu-le. Destinul tău îţi 
cere să-ți croiești drumul pe măsură ce înaintezi. Jinduiai după 
Abydos, iar Abydosul îţi răspunde. 

— Cercul de Aur... 

— Te afli deja înăuntrul lui. O ultimă poartă îți mai rămâne de 
trecut, în timpul celebrării misterelor. De aceea pregătirea lor trebuie 
să fie fără cusur. Începând din această seară vom cerceta să vedem 
dacă nu lipsește niciunul dintre obiectele trebuincioase. Apoi vom 
vorbi despre desfășurarea, pas cu pas, a ritualului. 

Când Iker se întoarse în micuța casă albă, Isis îl întâmpină cu un 
surâs minunat și se îmbrăţișară cu toată dragostea. 

— Mă voi dovedi, oare, la înălțimea sarcinii mele? o întrebă el, 
neliniștit. 

— Asemenea întrebare nu se pune. Cine s-ar încumeta să se creadă 
demn de marile mistere? Spiritul Abydosului ne cheamă, inima 
noastră se deschide spre lumina lui și împlinim ritualurile călcând pe 
urmele lăsate de pașii strămoșilor. Faţă de această datorie, mai presus 
de orice altceva, ce contează îndoielile și frământările noastre? 

Amândoi urcară pe terasă, apărată de soare cu o pânză de în legată 
la colțuri de patru mici coloane din lemn. 

Fericirea se năștea din desăvârșita unire a vieţii zilnice cu sacrul, a 
idealului cu împlinirea sa. 

Împărțind parcă același trup, Iker și Isis mulțumiră divinităților 
pentru că le oferiseră o asemenea șansă. 

— Sora mea din Cercul de Aur mă primește, cu adevărat, lângă ea? 


— M-am gândit mult la asta, îi răspunse Isis în glumă, și m-am 
codit îndelung. Dar cum tu pari să fii cel mai puţin rău dintre cei 
dornici să stea în preajma mea... 

Pe Iker îl fermecau râsul cristalin și blândeţea ochilor ei. Dragostea 
născută încă de la prima lor întâlnire sporea neîncetat. Și unul, și altul 
știau că timpul nu avea s-o spulbere, ba dimpotrivă. 

Dar neliniști ascunse puseră iar stăpânire pe sufletul Fiului regal. 

— Bega l-a lăudat pe Gergu. Totuși, eu îi împărtășisem toate 
bănuielile mele, bizuindu-mă pe judecata ta limpede. 

— Mă miră. El nu laudă niciodată pe nimeni. 

— Răceala cu care se poartă nu-l face deloc plăcut, dar mie mi s-a 
părut sincer. Responsabilul principal al hambarelor respectă întocmai 
poruncile lui Bega, ferindu-se să-l nemulțumească. Dar tot mai am o 
nelămurire: Gergu a venit din proprie voință la Abydos sau l-a 
împuternicit cineva? 

— Bega ce crede? 

— Zice că nu-i pasă, de vreme ce Gergu își vede de treabă și trece de 
pază fără greutate. 

— Ciudate cuvinte din partea unui om atât de sever ca el. 

— Vrei să spui că-l bănuiești și pe Bega? 

— Nu, n-am nicio învinuire să-i aduc, în afară de faptul ca are inima 
împietrită. 

— Așa îi e firea sau se preface? 

— Bega se ţine departe de toți preoții, răspunse Isis. Și totuși, s-a 
străduit, în zadar, să-mi câștige prietenia. 

— Având în vedere rangul tău, nu-l macină, oare, ranchiuna? 

— Greu de spus, căci de felul lui e ursuz peste măsură. Respectarea 
Legii n-ar trebui să alunge orice bucurie din suflet. Chiar și Pleșuvului, 
care se arată tot atât de sever, nu-i lipsește căldura sau veselia. 

— Bega mi-a făgăduit ajutorul său. A recunoscut că sosirea mea aici 
și cercetările mele au stârnit nemulțumiri mari, acum risipite. 

— Să nădăjduim că așa stau lucrurile. 

— Neîncrederea ta mă nedumerește! 

— Nu-ţi dai seama ce putere ai dobândit, Iker. Preoţii bătrâni se 
înclină în fața ta, din respect pentru ea. Știu că n-ar putea să te 
înfrunte, în ciuda tinereţii tale. Unii s-au împăcat cu gândul acesta, 


alții se simt înșelați în așteptările lor. Și să nu uităm că regele te-a 
prevenit. Nicio clipă să nu ne slăbim atenţia. 

— Am să-l rog pe Sobek Păzitorul să iscodească legăturile lui Gergu. 
Dacă e amestecat în treburi necurate, vom afla. Cât despre Bega, am să 
fiu cu mare băgare de seamă în privinţa lui. De-a lungul pregătirii 
ritualului misterelor, o să-i cer mereu sfatul. Marea preoteasă a lui 
Hathor se învoiește să mă ajute? 

— Legea îmi spune că n-am încotro, încuviinţă ea, zâmbind. 

ttt 

De când pășise pe pământul Abydosului, frumoasa Nephtys dormea 
puțin. Lua parte la ritualurile preoteselor, pregătea numeroasele 
pânzeturi trebuincioase la celebrarea misterelor, verifica, împreună cu 
preoții, obiectele necesare... Aproape că nici nu simțea cum se scurg 
zilele și trăia ore de neuitat, care-i întreceau toate speranțele. 

Întâlnirea cu Isis era un soi de miracol. Ea o îndruma, arătându-i 
cum să ocolească greșelile, și îi ușura sarcinile în orice împrejurare. 
Între cele două preotese domnea o asemenea armonie, încât abia dacă 
aveau nevoie să-și vorbească. 

Nephtys porni spre templul lui Sesostris, ca să controleze cupele și 
vasele ce aveau să fie folosite în timpul lunii khoiak. Ajunsă aici, îi ceru 
supraveghetorului preoților temporari să-l vadă pe cel care răspundea 
de îngrijirea vaselor. 

Fu condusă într-o capelă unde muncea un bărbat înalt, arătos, 
distins și semeț. Din întreaga sa făptură se răspândea un farmec 
ciudat, care o cuceri de îndată pe tânăra preoteasă. Cu fața rasă 
îngrijit, parfumat cu gust, înveșmântat într-o pânză de in de un alb 
desăvârșit, bărbatul avea gesturi blânde, care-i dovedeau răbdarea. 

Tocmai isprăvise de curăţat un splendid vas de alabastru, făcut în 
vremea primei dinastii. 

— Poţi să te oprești puţin? 

Preotul își ridică încet ochii de o surprinzătoare culoare roșiatică. 

— Sunt gata să vă ascult poruncile, răspunse el cu o voce 
învăluitoare. 

— Câte asemenea obiecte de preț numără comoara templului? 

— Cam o sută, cele mai multe din granit. 


— În stare bună? 

— Bineînţeles. 

— Vor putea fi întrebuințate în timpul ritualului? 

— În afară de unul singur pe care l-am trimis meșterului sculptor ca 
să-l dreagă. lertaţi-mi curiozitatea... Sunteţi cumva sora geamănă a 
Marii Preotese a lui Hathor? 

Tânăra femeie zâmbi. 

— Semănăm, într-adevăr. Eu mă numesc Nephtys, și regina mi-a 
făcut marea cinste de a-mi îngădui să iau locul unei preotese care a 
murit. 

— Locuiţi la Memphis? 

— Da, dar nu duc dorul acestui oraș minunat. Abydosul îmi 
împlinește toate dorinţele. 

— Eu nu cunosc capitala, minţi Prevestitorul. M-am născut într-un 
sat din vecinătatea Abydosului și am râvnit de când mă știu să-l slujesc 
pe Osiris. 

— Dorești să devii preot permanent? 

— Mi-ar trebui niște haruri pe care nu le am. Îmi duc traiul 
meșterind vase. Dar în fiecare an, vreme de două sau trei luni, am 
bucuria să lucrez aici. Sarcinile care mi se încredințează nu au nicio 
însemnătate. Contează doar că mă simt aproape de Marele Zeu. 

— Am să-i vorbesc Pleșuvului despre tine. Poate se învoiește să te 
păstreze aici un timp mai îndelungat. 

— Nici nu îndrăznesc să visez la așa ceva! Mulţumesc pentru ajutor. 

— Cum te cheamă? 

— Asher. 

„Asher, «clocotitorul». Un nume care i se potrivește, în ciuda liniștii 
sale, gândi Nephtys. Multe femei trebuie să-și fi pierdut somnul din 
pricina lui.” 

— E rândul meu să fiu curiosa: ai o soţie? 

— Îndeletnicirea mea îmi aduce un câștig prea mic ca să pot ţine o 
nevastă și copii. Gândul că n-ar fi fericiți mă îngrozește. 

— Faptul că îi pui mai presus de tine pe ceilalți îţi face cinste. Dar 
dacă ai întâlni o femeie care să aibă și ea o meserie, chiar o preoteasă 
temporară din Abydos? 


Prevestitorul păru mirat, aproape nevenindu-i să-și creadă 
urechilor. 

— Munca mea îmi răpește tot timpul și... 

— Te felicit pentru asta, Asher. Felul în care iau naștere din piatră 
vase atât de frumoase mi se pare vrednic de atenţie. Nu ţi-ar plăcea să- 
mi povestești mai multe despre acest meșteșug într-o seară? 

Femeia asta era la fel de nerușinată ca toate egiptencele. Sub 
domnia adevăratului zeu, o greșeală atât de gravă va fi neîntârziat 
pedepsită cu lovituri de bici și de baston, apoi netrebnica va muri 
ucisă cu pietre. Prevestitorul își înfrână mânia și vorbi la fel de mieros. 

— Sunteţi preoteasă, iar eu nu sunt decât un om simplu, și n-aș 
vrea să vă plictisesc cu trăncăneala mea. 

— Mâine-seară e bine? 

Cu toate că în sinea lui hotărâse s-o pedepsească pe această 
ușuratică, Prevestitorul o găsea atrăgătoare. 

Așa că se învoi să-i facă pe plac. 

— Mă îndoiesc, grăi Sobek Păzitorul către aghiotantul său. Mai dă- 
mi o bucată de carne și o cupă cu vin. 

Deși era țintuit la pat, iar zvonurile continuau să vorbească despre 
apropiata lui moarte, căpetenia tuturor gărzilor din regat își recăpăta 
puterile cu o iuțeală de necrezut. Sângele de bou și întăritoarele 
farmacistului Renseneb îi priau de minune. 

— Cu tot respectul, comandante, vă înșelați! Dovezile sunt 
zdrobitoare. Avem chiar iscălitura lui Sehotep. 

— ÎI crezi atât de neghiob? Nu este el omul care să se poarte așa 
prostește! 

— Dacă acel cufăr nu v-ar fi fost trimis de un prieten de încredere, 
l-aţi fi privit cu ochi bănuitori. Statuetele trebuiau să vă ucidă, și apoi 
să distrugă papirusul, ștergând orice urmă a vinovăţiei lui. 

Judecata aceasta părea să se bazeze pe un sâmbure de adevăr. 

— Zeii vă apără, comandante, dar nu vă forțați norocul! Aveţi acum 
prilejul să-l reduceți la tăcere pe ucigașul ascuns în inima Casei 
Regelui. 

— Sehotep, căpetenia luptătorilor din umbră... Cu neputinţă! 

— Ba, dimpotrivă! Tocmai de aceea n-am izbutit să punem mâna pe 
ei. Fiind primul care afla planurile faraonului, Sehotep își prevenea 
complicii în caz de primejdie. Și era nevoit să vă înlăture pentru că 
începeaţi să vă apropiați de el. V-aţi apucat să așezați iscoade pe lângă 
toți demnitarii, și el și-a pierdut cumpătul. Omorându-vă, lăsa gărzile 
fără comandant și punea capăt cercetărilor începute. Oare un membru 
al Casei Regelui nu știe să mânuiască magia și să dea viață statuetelor 
ucigașe? 

Tulburat, Sobek mușcă din carnea sângerândă. 

— Și ce-ai de gând? 

— Eu și tovarășii mei din corpul de elită al gărzilor vom face 
plângere pe lângă vizirul Khnum-Hotep. Faptele sunt limpezi, iar 
dovezile, de netăgăduit. Vom cere ca Sehotep să apară în fața 
judecătorilor sub învinuirea că a încercat să vă ucidă cu bună știință. 

— Va fi osândit la moarte. 


— Cu atât mai bine! E o pedeapsă dreaptă pentru un astfel de 
nelegiuit! 

Casa Regelui dezonorată, Sesostris slăbit, temeliile regatului 
șubrezite... Urmările se vădeau a fi dezastruoase. Pe de altă parte însă, 
lipsiţi de căpetenia lor, luptătorii din umbră fie se vor împrăștia în cele 
patru zări, fie vor trece la atacuri nesăbuite, devenind ușor de învins. 

Și coșmarul se va risipi. 

Fără nicio îndoială, iscoadele din preajma lui Medes dispăruseră! 
Datorită priceperii soției sale de a imita scrisul altora și scrisorii 
neiscălite, toate bănuielile se îndreptau către Sehotep. De aceea, 
urmărirea celorlalți demnitari nu-și mai avea rostul. 

Medes era în culmea bucuriei. În ochii stăpânirii, Sehotep avea să 
plătească pentru toate nenorocirile din trecut. 

Dornici să-l răzbune pe Sobek, gărzile nu vor da drumul prăzii cu 
niciun chip. lar Medes va continua să treacă drept un slujbaș fără pată, 
devotat trup și suflet monarhului. 

Neîncrezător, verifică locurile ca să se asigure că nicio iscoadă nu 
dădea târcoale prin jur, nici chiar după căderea nopții. 

Liniștit, așteptă apoi ca toţi ai casei să adoarmă, îmbrăcă o tunică 
închisă la culoare, diferită de cele pe care le purta de obicei, și își 
acoperi capul cu o glugă. În ciuda oricăror primejdii, trebuia neapărat 
să stea de vorbă cu Libanezul. 

Memphisul se cufundase în somn. 

Deodată însă, se auzi zgomot de pași. Străjile! 

Medes se lipi de ușa unei magazii, în spatele unor case. Poate că 
soldaţii vor trece pe lângă el fără să-l vadă. 

Închise ochii, gândindu-se ce să le spună dacă-l zăreau. 

Astfel se scurseră clipe nesfârșite. 

Străjile făcură cale întoarsă. 

Medes apucă de zece ori pe străzi diferite, până când se încredință 
că nimeni nu se ține după el. Răsuflând ușurat, porni spre locuința 
Libanezului, unde îi arătă portarului, ca de fiecare dată, bucata de 
cedru cu hieroglifa arborelui scrijelită pe ea. 


De cum trecu pragul, trei bărbaţi cu chipurile respingătoare îl 
înconjurară. 

— Stăpânul ne-a poruncit să controlăm pe oricine vine aici, îl 
lămuri unul dintre ei, cu obrajii acoperiți de o barbă deasă. 

— Nici să nu-ţi dea prin minte una ca asta! 

— Ascunzi o armă? 

— Bineînţeles că nu. 

— Atunci nu te mai împotrivi. Altminteri, o să te îmbrâncim afară. 

Apariţia Libanezului îl potoli pe Medes. 

— Spune-le netrebnicilor ăstora să mă lase în pace! se răsti 
Secretarul Casei Regelui. 

— Nici gând. Vreau să-mi fie respectate ordinele, ceru negustorul. 

Uluit, Medes se supuse. 

Pătrunzând în odaia de primire unde nu se mai înghesuiau, ca 
altădată, urcioare cu vin și tăvi cu prăjituri, își luă la rost gazda. 

— Ai înnebunit? Te porți cu mine de parc-aș fi un răufăcător! 

— În împrejurările de acum sunt nevoit să mă arăt din cale-afară de 
prevăzător. 

Pentru prima oară de când se cunoșteau, Medes găsea că pe 
Libanez îl frământa ceva. 

— Carevasăzică, atacul stă să înceapă. 

— Doar Prevestitorul va lua această hotărâre. Eu, unul, sunt 
pregătit. Am reușit, în sfârșit, nu fără oarecare greutăţi, să înnod 
legăturile cu toți oamenii noștri. 

— Și, datorită șiretlicului meu, gărzile sunt ațâțate împotriva lui 
Sehotep, învinuit că a încercat să-l ucidă pe Sobek Păzitorul. 

— A scăpat cu viaţă? 

— E rănit grav. lar furia oamenilor săi ne va fi de folos. Osândirea 
lui Sehotep va lovi drept la temelia Casei Regelui. Chiar dacă Sesostris 
îl crede nevinovat, vizirul va respecta legile. 

— Clipa cea mai potrivită pentru noi se apropie... Numai de n-ar 
întârzia porunca Prevestitorului! Trebuie să mă ajuţi mai mult, Medes. 

— În ce fel? 

— Omenii mei au nevoie de arme. Pumnale, săbii și lănci cât de 
multe. 

— Anevoioasă treabă. Prea anevoioasă. 


— Suntem la un pas de ţintă, slăbiciunile nu-și mai au loc printre 
noi. 

— Am să mă gândesc la asta, dar nu-ţi făgăduiesc nimic. 

— E vorba de un ordin, spuse apăsat Libanezul. Neîndeplinirea lui 
ar duce la o binemeritată pedeapsă. 

Cei doi bărbaţi se înfruntară din priviri. 

Medes nu luă amenințarea în glumă. Pentru moment, trebuia să-și 
calce pe inimă. 

Dar, odată victoria dobândită, avea să se răzbune cu vârf și îndesat. 

— Să-i cumpărăm pe paznicii atelierului celui mare, unde se fac 
armele, mi se pare cu neputinţă. Cred c-ar fi mai nimerit un atac rapid 
asupra magaziei din port, unde sunt strânse armele înainte de a fi 
trimise armatei. Gergu va atrage atenţia santinelelor, iar oamenii tăi 
vor înhăța prada. 

— Prea bătător la ochi. Caută alt mijloc. 

— Să furăm încărcătura unei corăbii menită unui oraș din 
provincii... Mai greu, dar se poate. Înlocuim documentele, schimbând 
felul mărfurilor. Dar să nu ne amăgim că vom repeta o asemenea 
ispravă! Greșeala va fi, neîndoielnic, descoperită, iar cei răspunzători, 
pedepsiți. O dată, o singură dată, aș izbuti să ies din încurcătură, 
aruncând vina pe alții. 

— Fă cum știi, numai s-o scoţi cu bine la capăt. Nu gărzile au 
ameninţat o parte din trupele mele, ci armata. Și de vreme ce Sobek 
nu ne mai stânjenește, mai avem o singură piedică de înlăturat ca să 
zdrobim apărarea Memphisului. Lipsiţi de marele lor general, ofițerii 
se vor sfâșia între ei. 

— Ai îndrăzni să te atingi de Nesmontu? 

— Îl admiri pe unul dintre cei mai răi dușmani ai noștri? 

— E păzit cum nici nu-ți închipui! 

— Nu chiar. Crezându-se de nedoborât, bătrânul Nesmontu se 
poartă ca un soldat de rând. Pieirea lui va semăna cu un cutremur. 
Armata și gărzile râmase fără comandanți... Ce să ne dorim mai mult 
de atât? 

Credincios obiceiurilor sale, Nesmontu oferi un ospăț tinerilor 
recruți. Carne de vită înăbușită, fiertură de legume, brânză de capră și 
prăjituri, toate stropite din belșug cu vin roșu. Generalul depănă 
amintiri din diferite bătălii și ridică în slăvi binefacerile disciplinei, 
temelia oricărei izbânzi. Copleșit de întrebări, răspunse cu plăcere și 
făgădui că toţi cei care se vor antrena din greu și nu se vor codi în fața 
nici unui ordin vor ajunge departe. 

O suită de cântece, care nu erau pentru toate urechile, încheie acest 
ospăț unde se băuse zdravăn. 

— Mâine vă veţi trezi dis-de-dimineaţă și vă veți spăla cu apă rece, 
îi înștiință, la plecare, Nesmontu. Apoi veți alerga și veți învăţa să 
mânuiţi armele. 

Un tânăr lat în umeri se apropie. 

— Generale, v-aș ruga să-mi faceţi o cinste uriașă. 

— Te ascult. 

— Soţia mea a născut de curând. Primiţi să fiți nașul băiatului meu? 

— Un soldat bătrân ca mine? 

— Tocmai de aceea. Soţia mea crede că o viață așa îndelungată ar fi 
un semn bun, ba chiar o binecuvântare pentru copil. S-ar bucura așa 
tare să vi-l arate pe fiul nostru. Locuim aproape de cazarmă, n-o să 
pierdeţi multă vreme. 

— Bine, atunci să nu mai zăbovim! 

Mergând cu pași iuți, noul recrut o luă înaintea generalului, 
călăuzindu-l. 

Străbătură o primă străduță, apoi încă una la dreapta și o a treia 
care cotea foarte strâns. 

Când un zgomot ciudat împrăștie liniștea, tânărul soldat o luă la 
fugă. 

— Atenţie! urlă Sekari, care îi urmărea pe cei doi bărbaţi, temându- 
se de un atac pe la spate împotriva lui Nesmontu. 

Generalul stătu în cumpănă câteva clipe dacă să-l urmărească pe 
falsul soldat sau să se întoarcă. Și această șovăială fu pricina unei mari 
nenorociri. Grinzile unei schele, slăbite de complicii soldatului, se 
prăbușiră peste Nesmontu, acoperindu-l precum un giulgiu de lemn. 

Sekari încercă să le dea la o parte. 

— Nesmontu... mă auzi? Sunt eu, Sekari! Răspunde! 


La fiecare grindă, Sekari se opintea din răsputeri. 

Într-un târziu, zări trupul generalului. 

Nesmontu avea ochii deschiși. 

— Îţi pierzi sprinteneala, băiete, zise el printre dinţi. Lepădătura aia 
a scăpat. Cât despre mine, am brațul stâng rupt și o grămadă de 
vânătăi. Dar pot să mă ridic singur. 

— O capcană bine pregătită, își dete cu părerea Sekari. Făcută 
anume ca să rămâi în ea. 

— Pentru ceilalți, am și rămas. De vreme ce credincioșii 
Prevestitorului voiau să mă ucidă, să le facem pe plac. Vestea morții 
mele îi va îndemna să iasă din ascunzătoare. 

ttt 

Să iscălească actul de învinuire a lui Sehotep, fratele său din Cercul 
de Aur, îi sfâșia sufletul vizirului Khnum-Hotep, dar trebuia să 
respecte legea, lăsând deoparte orice îngăduință sau prietenie. lar 
dovezile împotriva lui Sehotep îl forțau să ia această hotărâre. 

Și totuși, nevinovăția lui Sehotep se afla mai presus de orice 
îndoială. 

Aceasta și era marea iscusință a vrăjmașului: să păcălească gărzile și 
să se folosească de legile după care se călăuzea Egiptul ca să clatine 
Casa Regelui și să slăbească puterea lui Sesostris. lar o asemenea 
înfrângere vizirul n-o putea îndura. Așa că își puse în gând să încerce 
să-i lămurească pe Sobek și pe tovarășii săi că, făcând plângere, 
înlesneau planul Prevestitorului. 

Deodată, Khnum-Hotep se simţi cuprins de amețeli. Timp de 
câteva clipe, mintea i se întunecă. Apoi, venindu-și în fire, își târî 
picioarele până la fereastră, se sprijini în coate de ea și se căzni să 
respire adânc. 

O durere cumplită îi sfâșie pieptul, silindu-l să se așeze iar. Lipsit de 
aer, nefiind în stare să strige după ajutor, pricepu că sfârșitul se 
apropia. 

Ultimele gânduri ale vizirului se îndreptară spre Sesostris, rugându- 
l să nu renunţe la luptă și mulțumindu-i că îi dăruise atâta fericire. 

Câinii lui Khnum-Hotep începură să urle a moarte. 


TT 


Construit la nord de piramida de la Dachur, la cincizeci de metri 
depărtare de aceasta, splendidul locaș de veci al Khnum-Hotep primi 
mumia vizirului în prezența tuturor membrilor Casei Regelui, a lui 
Medes și a lui Sobek Păzitorul. 

O căldură grea apăsa întregul ținut. Pregătită în grabă, dar cu mare 
grijă, mumia fu coborâtă în fundul unui puț și așezată într-un 
sarcofag. 

Regele însuși celebră ritualurile de înmormântare. După ceremonia 
deschiderii gurii, a ochilor și a urechilor mumiei, faraonul însufleți 
picturile și scrierile cu hieroglife din capela unde un preot al lui KA va 
păstra vie memoria lui Khnum-Hotep. 

Moartea aceasta trezise în Medes mari speranţe. Sehotep înlăturat, 
Senankh de neînlocuit la cârma trezoreriei, Medes nu vedea cine 
altcineva, în afară de el, putea fi numit vizir. Socotindu-l pe Secretarul 
Casei Regelui un muncitor neobosit și un slujitor vrednic de laudă, 
Sesostris va ridica la un rang atât de înalt pe un complice al 
Prevestitorului! 

Dispariţia neașteptată a generalului Nesmontu sporea mâhnirea 
tuturor. Căznindu-se să se arate cât mai îndurerat, Medes se miră 
totuși că-l vede pe Sobek, care, slăbit, se sprijinea într-un baston. 

După ce ieși din capelă, Sesostris privi îndelung mormântul lui 
Khnum-Hotep. Apoi le vorbi demnitarilor. 

— Trebuie să plec îndată spre Abydos. După atâtea nenorociri, ne 
dăm seama cu toţii de primejdiile care amenință Memphisul. În lipsa 
mea, noul vizir va veghea asupra locuitorilor și se va arăta neîndurător 
față de cei care le vor tulbura liniștea. Fie ca urmașul lui Khnum- 
Hotep să continue cu vrednicie munca acestui om fără pereche. Tu, 
Sobek Păzitorul, ia-l drept pildă și îndeplinește această slujbă la fel de 
amară ca fierea. 


17. 


Sorbind pe îndelete dintr-o cupă cu vin dulce, Libanezul se felicită 
că îi vorbise lui Medes cu toată asprimea cuvenită. Nu cumva 
Secretarul Casei Regelui, prea obişnuit să-şi apere cu orice preț 
liniştea, se lenevise? Înfigându-i un ghimpe în nemăsurata lui trufie, 


căpetenia luptătorilor din Memphis îl împingea să treacă la fapte și să- 
și arate devotamentul față de Prevestitor. 

lar urmările nu aveau să-l dezamăgească pe Libanez. 

Din cartier în cartier, vestea năuci întregul Memphis: Nesmontu 
pierise. După unii, fusese vorba de un atac, după alţii, de o întâmplare 
nefericită. Moartea lui Khnum-Hotep, învinuirea lui Sehotep, 
dispariția bătrânului general dovedeau că soarta se înverșuna 
împotriva apropiaților lui Sesostris, care devenea tot mai singur și mai 
neputincios. Numirea lui Sobek Păzitorul ca vizir nu liniștea pe 
nimeni. Chiar dacă rănile trupești și sufletești i se vindecau, lucru de 
care, la drept vorbind, mulți se îndoiau, nu va fi în stare să se 
îngrijească de această slujbă, atât de grea. O gardă rămâne o gardă, iar 
lui Sobek îi va păsa mai ales de pază și de pedepsirea celor care 
încălcau legile, decât de celelalte treburi ale regatului. 

Puterea stăpânirii se fărâmița. 

Această alegere nefirească stătea mărturie pentru deznădejdea 
regelui care, în vremuri de pace, l-ar fi numit fie pe Senankh, fie pe 
Medes. Încolţit, silit să se apere împotriva unui dușman de neatins, 
monarhul încredințase puterea adevărată unui om cu sănătatea 
șubrezită, pe care-l credea în stare să oprească înaintarea râului. 

Creţul și oamenii săi se întorseseră în adăposturile lor din cartierul 
aflat la miazănoapte de templul lui Neith. Aici găsiră străjile obișnuite, 
iscoadele știute de multă vreme, dar nici picior de soldat. Trimișii lui 
Sobek n-aveau decât să scotocească oricât casele și prăvăliile, că tot nu 
aveau să descopere nimic. 

Știindu-i pe sacagii, pe frizeri și pe vânzătorii de sandale 
supravegheați îndeaproape, Libanezul își răspândea poruncile prin 
mijlocirea slujnicelor care mai schimbau câte o vorbă între ele prin 
pieţe. 

Astfel se statornicise legătura între trupele Prevestitorului, aflate 
deja pe picior de război. Dornici să se bată, luptătorii visau să 
cucerească  Memphisul ucigând cât mai mulți  necredincioși. 
Măcelărirea femeilor și a copiilor va semăna groaza, iar gărzile și 
soldaţii nu vor reuși să stăvilească valul pustiitor al apărătorilor noii 
credinţe. 


Până și Libanezul începea să-și piardă răbdarea. Prevestitorul 
întârzia să pornească atacul. Planul său de a lovi drept în inima 
Abydosului întâmpina, pesemne, mari greutăţi, atât de mari încât îl 
forțau să mai aștepte o vreme. 

Cicatricea ce-i brăzda pieptul îl săgetă. Îndată ce Libanezul se 
îndoia de marea căpetenie, urma ghearelor de șoim devenea 
dureroasă. 

Negustorul goli cupa dintr-o înghiţitură. 

Lovite de moarte, Abydosul și Memphisul, orașul sacru al lui Osiris 
și capitala, centre ale spiritualităţii și ale bunăstării, se vor nărui, 
pricinuind astfel prăbușirea întregului regat. 

Însă doar Prevestitorul știa ziua și ora, căci el era trimisul Zeului. Și 
să nu i te supui orbește însemna să-i stârnești mânia. 

EET 

Marele Trezorier Senankh, mai-marele Dublei Case Albe, avea 
pentru ce să fie mulțumit: treburile Egiptului de care se îngrijea el 
mergeau de minune. Slujbașii erau răsplătiți după merit, 
meşteşugurile și agricultura înfloreau, toți demnitarii, mari sau mici, 
respectau legea lui Maat, iar aceia dintre ei care se dedau la tot soiul 
de furtișaguri, amestecându-se în felurite lucruri necurate, își primeau 
pedeapsa cuvenită. Planul faraonului prindea viață puţin câte puţin și 
dădea roade dintre cele mai bune. 

Și totuși, Senankh socotea că-i mai rămâneau o grămadă de 
probleme de rezolvat, căci era un dușman neîmpăcat al lenei și se 
străduia să-i trezească pe cei nepăsători din amorţeală. 

Dar cum să se bucure de toate aceste împliniri, când fratele și 
prietenul său, Sehotep, fusese învinovăţit că pusese la cale uciderea lui 
Sobek? lar victima sa era acum vizirul însărcinat să conducă 
tribunalul! Nevoit să respecte legea, Păzitorul trebuia să ia seama la 
acuzaţii și să rostească sentința. Dacă se arăta părtinitor, ar fi săvârșit o 
mare greșeală. 

Dar Senankh nu avea de gând să-și părăsească prietenul la necaz. În 
ciuda faptului că nevinovăția lui Sehotep sărea în ochi, asprimea 
legilor ameninţa să-l zdrobească pe mai-marele peste toate lucrările 
regelui. 


Sekari rămânea singura scăpare. 

Cei doi bărbaţi se întâlniră într-un lupanar din cartierul de miazăzi, 
ca să nu atragă atenția nimănui. 

— Trebuie să-l scoatem pe Sehotep din această capcană care se 
închide deasupra lui. Cu siguranţă ai tu o idee, Sekari! 

— Din păcate, n-am. 

— Dacă și tu te lași păgubaș, Sehotep e pierdut! 

— Nu mă las păgubaș, dar mă cheamă alte treburi mai grabnice. 
Nădăjduiesc să înhaţ o trupă de luptători din umbră. 

— Uitând de Sehotep? 

— Are să fie găsit nevinovat, căci dovezile sunt false. 

— Te înșeli, vizirul Sobek se va înverșuna împotriva lui! Mai bine 
am face noi niște cercetări ca să dăm la iveală adevărul. 

— Fără ajutorul gărzilor e greu. lar ele se vor strânge în jurul 
Păzitorului. 

— Doar n-o să stăm cu braţele încrucișate! 

— Un pas greșit ar înrăutăţi lucrurile. Plecarea regelui îi lasă cale 
liberă lui Sobek. 

TET 

Medes nu reușea să-și potolească furia. I se cuvenea rangul de vizir 
ținând seama de priceperea și de harurile sale. Încă o dată, 
încăpățânându-se să nu-i recunoască meritele, Sesostris îl umilise. lar 
Medes îndura greu o înfrângere atât de usturătoare. De aceea va privi 
cu nespusă plăcere căderea faraonului și nașterea unei noi cârmuiri în 
inima căreia va sta însuși Secretarul Casei Regelui. 

Înlăturarea Libanezului n-o să-i dea bătăi de cap. În schimb, cea a 
Prevestitorului părea anevoioasă. Dar, oricât de mari i-ar fi fost 
puterile, avea și el unele slăbiciuni. Poate va ieși slăbit din lupta 
purtată la Abydos și din înfruntarea cu Sesostris. 

Medes se știa hărăzit unui destin măreț. Și nimeni nu-l va împiedica 
să pună mâna pe putere. 

Până atunci însă, își va îndeplini noua misiune: să facă rost de arme 
pentru oamenii Libanezului. Vestea morţii lui Nesmontu îi înlesnea 
sarcina, căci ofițerii, descumpăniţi, începuseră să dea ordine care se 
băteau cap în cap. Mulţi soldaţi, care asigurau paza, fuseseră chemați 


în cazarma cea mare a orașului. lar unul dintre atelierele în care erau 
reparate săbiile și pumnalele rămăsese nesupravegheat. 

Hotărând să tragă foloase de pe urma acestui noroc nesperat, 
Medes lăsă în seama lui Gergu grija de a plăti gras niște muncitori din 
port, care nu puneau întrebări, și de a goli atelierul, ducând armele 
într-o magazie părăsită, de unde luptătorii din umbră le puteau apoi 
lua. Secretarul Casei Regelui îi va dovedi astfel Libanezului că era în 
stare să treacă la fapte, ferindu-se să-i spună însă că va păstra pentru 
sine o parte din arme ca să-și înzestreze propriile trupe. 

Acest prilej neașteptat îl făcu pe Medes să lase baltă primejdiosul 
plan de a fura încărcătura unei corăbii, după cum îi spusese 
Libanezului. 

Neîndoielnic, sorții erau de partea lui. 

ttt 

Deși munca îi lipsea și nu avea voie să-și părăsească superba 
locuinţa, Sehotep nu căzu pradă deznădejdii. În fiecare dimineaţă se 
lăsa mai întâi pe mâinile bărbierului său, apoi se îmbăia, se parfuma și 
își alegea cele mai elegante veșminte. 

Se isprăvise cu ospeţele la care afla dorinţele întregului Memphis, 
cu nopțile petrecute în tovărășia unor femei frumoase, cu plecările în 
provincii, cu repararea vechilor edificii și cu deschiderea de noi 
șantiere. Dar învățatul Sehotep se simţea bine acum citind toată ziua 
vechile scrieri și descoperind în ele nenumărate minunăţii de care 
uitase. Niciodată stilul marilor cărturari nu trecea înaintea 
înțelepciunii, care oglindea o spiritualitate transmisă încă din 
vremurile de aur ale piramidelor și neîncetat reformulată. 

Această comoară străveche îi dădu lui Sehotep tăria să ţină piept 
vitregiei sorții. Pe deasupra, păstra mereu în minte învățătura Cercului 
de Aur din Abydos, care îi dezvăluise chipul ascuns al lucrurilor. Faţă 
de inițierea în renașterea lui Osiris ce însemnătate mai aveau 
necazurile sale? În timpul ritualurilor luminii, lătura sa omenească și 
latura sa cerească se contopiseră. Omul nu era alcătuit doar din plăceri 
și din durere. Vremelnicia devenea partea cea măruntă a existenţei, 
veșnicia, partea cea mai de preţ a vieții. Oricare ar fi fost suferințele 


ce-l așteptau, va încerca să le înfrunte cu nepăsare, de parcă nu l-ar fi 
privit pe el. 

O rază de soare lumină un cufăr din lemn de salcâm împodobit cu 
flori de lotus incrustate cu migală. Sehotep zâmbi gândindu-se că o 
mobilă asemănătoare fusese pricina nenorocirii ce se abătuse asupra 
lui. Și totuși, această culme a măiestriei stătea drept mărturie a 
înfloririi pe care o cunoscuse Egiptul sub cârmuirea faraonilor care 
puseseră mai presus de toate incarnarea spiritului într-o mulțime de 
forme, de la o simplă hieroglifă, până la o piramidă imensă. 

— Vizirul Sobek dorește să vă vadă, îl înștiință intendentul. 

— Condu-l pe terasă și adu-ne vin alb rece din anul întâi al domniei 
lui Sesostris. 

Păzitorul ar fi putut să-l cheme pe Sehotep în odaia sa de lucru, dar 
preferase să-l întâlnească la el acasă și să-i vorbească fără ocolișuri, 
nădăjduind să-i smulgă adevărul. 

Sobek nu-l înțelegea pe bărbatul acesta de treizeci de ani, elegant, 
cu trăsături fine și cu ochii scăpărând de inteligență. Pe deasupra, îl 
mai tulbura ceva: de ce Khnum-Hotep nu iscălise actul de învinuire a 
lui Sehotep? Răspunsul era simplu: chinurile morţii. Mâna i se 
înțepenise, neputând să-i mai împlinească voinţa. 

Dar, la fel de bine, se putea ca vizirul sa nu fi crezut în vinovăția lui 
Sehotep și să fi avut de gând să continue cercetările înainte de a 
trimite în fața marelui tribunal al Egiptului un membru al Casei 
Regelui. 

— Judecătorul îl ia la întrebări pe un ucigaș osândit dinainte, grăi 
Sehotep, sau mai plutește vreo umbră de îndoială asupra faptelor 
mele? 

Încruntat, Sobek nu-și găsea locul. 

— Barem desfată-ți ochii cu priveliștea, îl sfătui gazda sa. De pe 
această terasă se văd Zidul Alb al lui Menes, care a unit Egiptul de Sus 
cu Egiptul de Jos, și multe dintre templele orașului de o frumuseţe fără 
pereche. 

Întorcându-i spatele lui Sehotep, Sobek rămase nemișcat. 

— Am să admir priveliștea altă dată. 

— N-ar trebui să gustăm fiecare clipă? 


— Mă aflu sau nu înaintea căpeteniei luptătorilor din umbră 
ascunși în Memphis, vinovat de a fi pus la cale uciderea atâtor 
egipteni? Aceasta e singura mea întrebare. 

— Ca să se facă ascultat, noul vizir trebuie să ofere celorlalți o pildă. 
Soarta mea fiind hotărâtă dinainte, mă bucur de ultimele ore de așa- 
zisă libertate. 

— Nu mă cunoşti, Sehotep! 

— Nu l-ai azvârlit tu în temniță pe Iker învinuindu-l de trădare? 

— Atunci am greșit, recunosc. Dar noile mele îndatoriri mă 
îndeamnă să mă arăt mai prevăzător și să chibzuiesc mai bine. 

Sehotep întinse braţele spre Păzitor. 

— Leagă-mă! 

— Așadar, mărturisești? 

— Când am să fiu osândit la moarte, va trebui să mă ucizi cu 
mâinile tale, Sobek. Căci n-am de gând să-mi pun singur capăt zilelor 
şi-mi voi striga nevinovăția până în ultima clipă. 

— Te porţi ca un nesăbuit! Uiţi faptele săvârșite? 

— În privinţa falsurilor și a vicleniilor, vrăjmașul nostru e peste 
măsură de înzestrat. lar noi, supuși legilor, devenim victimele lor! 

— Legile noastre ți se par nedrepte? 

— Orice lege are punctele ei slabe. E sarcina judecătorilor și mai 
ales a vizirului să fie cu mare băgare de seamă și să caute adevărul 
dincolo de lucrurile pe care le vede oricine. 

— Voiai să mă omori, Sehotep! 

— Nu. 

— Tu ai modelat statuetele vrăjite, care urmau să-mi ia viața. 

— Nu. 

— După ce scăpai de mine, venea rândul faraonului. 

— Nu. 

— De luni de zile dădeai de știre complicilor tăi despre hotărârile 
Casei Regelui, ajutându-i să scape de gărzi. 

— Nu. 

— Răspunsurile tale sunt cam scurte, nu crezi? 

— Nu. 

— Istețimea nu te pune la adăpost de pedeapsă. lar dovezile sunt 
zdrobitoare. 


— Care dovezi? 

— Scrisoarea neiscălită mă cam încurcă, într-adevăr. Totuși, are și 
ea o noimă care se potrivește cu restul. 

Sehotep se mulțumi să se uite ţintă în ochii vizirului. 

Privirile sincere și directe ale celor doi bărbaţi se încrucișară. 

— Ţi-ai iscălit fapta, iar supraviețuirea mea nu schimbă cu nimic 
lucrurile. Gândul și împlinirea lui sunt deopotrivă, iar tribunalul nu-ți 
va arăta nici pic de îngăduință. Mai bine mărturisește și spune-mi 
numele complicilor tăi. 

— Îmi pare rău că te dezamăgesc, dar sunt credincios faraonului și 
n-am săvârșit nicio nelegiuire. 

— Atunci cum îţi închipui că a ajuns scrisul tău pe documentul ce 
însoțea cufărul? 

— De câte ori să-ţi repet? Dușmanul se folosește de un măsluitor 
iscusit care-i cunoaște bine pe membrii Casei Regelui. Fie ca vizirul să 
nu se lase înșelat! 

Seninătatea lui Sehotep îl surprinse pe Sobek. Nu cumva se 
prefăcea? 

— Oricât de atent a fost urzit acest plan, continuă Sehotep, poate 
că undeva s-a strecurat o greșeală. Cercetează cu grijă purtările 
apropiaților mei. Doar unul dintre ei a avut la îndemână scrisul meu. 

— Dar iubitele tale? 

— Am să întocmesc o listă din care nu va lipsi niciuna. 

— Îi bănuiești și pe unii demnitari? 

— Vizirul e cel care trebuie să se călăuzească după legea lui Maat 
dând la iveală adevărul, oricare ar fi urmările. 


18. 


Odată înlăturată pavăza alcătuită din cei patru salcâmi tineri și cei 
patru lei, mai rămâneau două piedici de trecut: „fetișul” Abydosului și 
aurul ce acoperea trunchiul Arborelui vieţii. Adus din Nubia și din 
Punt, preţiosul metal avea să-și piardă toată puterea când Prevestitorul 
va ridica vălul ce acoperea vârful stâlpului așezat în mijlocul raclei. 

Dar această pângărire nu putea avea loc înainte de uciderea noului 
Osiris, desemnat cu ajutorul ritualurilor - Fiul regal și Prietenul unic 


Iker. Tânărul încă nu știa ce-l aștepta, dar Prevestitorul pregătise 
această clipă cu mulți ani în urmă. 

Alegându-l pe acest băiat singuratic, aplecat spre învăţarea limbii 
sacre, nesimțitor la onoruri și în stare să îndure o mulțime de încercări 
fără să-și piardă avântul ce-l însuflețea, nu se înșelase. Și totuși, nu-l 
cruțase, trimițându-l de câteva ori la moarte sigură, ca să se 
încredinţeze de harurile sale. 

Nimeni și nimic, nici chiar o mare furtunoasă, un fals soldat, un 
animal înfuriat, uneltiri de tot soiul sau oricare alte forțe distrugătoare 
nu izbutiseră să-l răpună pe Iker. Cuprins de teamă, stâlcit în bătaie, 
umilit, învinovăţit pe nedrept, el se ridica și-și continua drumul. 

Un drum care îl conduse până la Abydos, sanctuarul vieţii veșnice, 
dar și sălașul morții lui. 

Punând capăt renașterii lui Osiris și tăind orice legătură cu tărâmul 
de dincolo, Prevestitorul și aliații lui Seth aveau să ucidă însuși viitorul 
Egiptului și să-i sfărâme creaţia. Și, în ciuda curajului său, Sesostris va 
privi neputincios la toate acestea. 

Nici monarhul nu se înșelase alegându-l pe Iker drept fiu spiritual, 
noua incarnare a lui Osiris și viitor stăpân al Marilor Mistere din 
Abydos. Vârsta nu conta, de vreme ce în inima lui se afla tot harul 
cerut de această sarcină. Până și Pleșuvul, cu îndelungata lui 
experienţă, îl primise pe Iker lângă el și-i ușurase calea. 

Deși își dădea seama de primejdiile ce pândeau, Sesostris nu putea 
să-și închipuie ce unealtă va întrebuința Prevestitorul: Iker, în același 
timp vrăjmaș înverșunat al complicilor lui Seth și armă în bătălia 
hotărâtoare împotriva faraonului, împotriva tuturor faraonilor! 
Înălțându-l pe Iker așa cum se înalță un templu, regele credea că ridică 
un zid magic în stare să oprească atacurile Răului. Odată eliminat Iker 
și Abydosul rămas fără apărare, Prevestitorul va da ultima lovitură. 

ETT 

Isprăvindu-și treaba la templu, Prevestitorul se îndreptă spre odaia 
unde avea să mănânce laolaltă cu alți preoți temporari, încântați să 
lucreze la Abydos. 

Binevoitor, gata oricând să dea o mână de ajutor tovarășilor săi, le 
câștigase iute respectul. Potrivit unor zvonuri, Pleșuvul nu va întârzia 


să-i încredințeze sarcini mai importante. 

Mergând cu pas agale, se gândea la masa de seară din casa lui 
Nephtys. Bucatelor celor mai alese li se va adăuga farmecul tinerei 
femei serioase, dar totodată pline de viață și cu o minte fără pereche 
de ageră. Prevestitorul plănuia s-o ademenească în patul lui și să se 
desfete pe săturate cu ea. 

lar dacă Nephtys va refuza, mai târziu, să se supună adevăratei 
credinţe, el va arunca prima piatră atunci când ea va fi omorâtă în 
piață, sub privirile tuturor. Trebuiau ucise nerușinatele care vor 
îndrăzni să-și păstreze toate libertăţile, în schimb, femeile care se vor 
pleca înaintea lui vor deveni războinice aprige, mai crude chiar decât 
bărbaţii. Necunoscând mila, vor urma pilda Binei și-i vor măcelări, cu 
înverșunare și cu bucurie, pe cei îndărătnici. Apoi, din pântecele lor se 
vor naște armatele Prevestitorului. Femeile nu vor mai întrebuința tot 
soiul de mijloace ca să nu rămână grele, așa cum făceau egiptencele, 
familiile vor avea o droaie de copii, iar numărul supușilor va spori 
neîncetat. Mulțimea se va întinde pretutindeni, gălăgioasă și ușor de 
cârmuit. 

— Doriţi puţină sare? întrebă Bina. 

— Bucuros. 

Ochii tinerei brunete sclipeau de furie. 

— Te supără ceva? 

— Această Nephtys... Vă dă târcoale! 

— Purtarea ei te nedumerește? 

— Nu sunt eu regina nopții, singura femeie ce are voie să vă stea în 
preajmă? 

Prevestitorul o privi cu superioritate. 

— Cazi în greșeală, Bina. Ai uitat că femeia este mai prejos de 
bărbat? Doar el poate să ia hotărâri. Unui bărbat i se cuvin mai multe 
femei și nu va putea să se mulțumească doar cu una singură. În 
schimb, o soție trebuie să râmând devotată soțului, altminteri ar fi 
ucisă cu pietre. Acestea sunt poruncile Zeului. Egiptul s-a înșelat 
oprindu-i pe bărbați să țină mai multe neveste și dând femeilor un loc 
pe care nu-l merită și care le face primejdioase. Dar noua credință va 
șterge aceste neajunsuri. 

Prevestitorul mângâie pletele Binei. 


— Legea divină îţi cere s-o îngădui pe Nephtys alături de tine și pe 
oricare altă femeie pe care o voi alege. lar tu îi vei da ascultare. Tu și 
suratele tale trebuie să începeți prin a vă supune călăuzelor voastre, a 
căror mare căpetenie sunt eu. Trag nădejde că nu te îndoiești nicio 
clipă de asta. 

Bina îngenunche și sărută mâinile Prevestitorului. 

— Faceţi ce vreți cu mine. 

ttt 

La scrisoarea în care ceruse ca Gergu să fie urmărit, Iker primi un 
răspuns neliniștitor, în care se povestea ce i se întâmplase lui Sobek 
Păzitorul, care fusese grav rănit și nu mai putea să ia hotărâri. Așadar, 
luptătorii din umbră ascunși în capitală porneau din nou la atac! 

Iker se grăbi să-i împărtășească soției sale veștile proaste. 

— Sobek se va înzdrăveni, prezise ea. Faraonul îi va scoate din trup 
magia cea rea, iar doctorul Gua îl va tămădui. 

— Vrăjmașul ne ameninţă iar! 

— N-a încetat niciodată s-o facă, Iker. 

— Dacă Sobek se pune pe picioare, va cerceta tot ce are legătură cu 
Gergu. Cine știe, poate prin el vom ajunge la căpeteniile luptătorilor. 

— Cum se poartă Bega? 

— Prietenos și plin de respect. Îmi răspunde fără înconjur la orice 
întrebare și-mi ușurează sarcina. Încă o zi de lucru și pregătirile 
pentru ritual vor fi încheiate. 

Isis și Iker se priviră cu dragoste. 

— Pentru prima dată, murmură Isis, ai să conduci ceremonia 
misterelor. la aminte, mai ales, să nu faci niciun gest, să nu rostești 
nicio vorbă la repezeală. Trebuie să devii calea pe care o străbat 
formulele puterii, instrumentul prin care sunetele lor se împletesc în 
deplină armonie. 

Iker se simțea nedemn de o asemenea răspundere, dar nu avea de 
gând să dea înapoi. În fiecare dimineaţă le mulțumea zeilor pentru 
viața sa care semăna cu un șir de miracole. Trăia alături de Isis, în 
Abydos, se bucura de încrederea regelui, înaintase pe calea 
cunoașterii, ce-ar fi putut cere mai mult? Încercările trecute dăinuiau 
încă în inima lui, pătrunsă acum de o bucurie pe care o gusta sub toate 


chipurile, fie că era vorba de contemplarea unui apus de soare, fie de 
celebrarea unui ritual. 
PET 

Harul de țesătoare al lui Nephtys n-avea pereche. Pânzeturile și 
veşmintele ce aveau să fie întrebuințate în timpul misterelor din luna 
khoiak erau de o frumusețe orbitoare. Zgârcit cu laudele, Pleșuvul 
recunoscu totuși măiestria preotesei. 

Isis și sora sa numărau bucățile de pânză necesare ritualurilor, ca să 
se încredințeze că nu lipsea niciuna. 

— Îi cunoşti bine pe cei mai mulți dintre preoții temporari, zise 
Nephtys. 

— Nu chiar pe toți, ci mai ales pe cei care obişnuiesc să vină aici de 
multă vreme. 

— Mă gândesc la unul dintre ei, care lucrează la templul lui 
Sesostris. Un bărbat foarte frumos, înalt, arătos și plin de farmec. În 
viața de zi cu zi meșterește vase din piatră. O îndeletnicire grea, pe 
care însă o stăpânește cu desăvârșire. Aici, la Abydos, i-a fost 
încredințată sarcina de a curăța cupele și vasele rituale. După părerea 
mea, merită mai mult. Și-ar afla loc chiar printre preoții permanenți. 

— Câtă înflăcărare! Nu cumva te-a... cucerit? 

— Poate. 

— Fără îndoială. 

— Am luat masa împreună, mărturisi Nephtys, și o să ne revedem 
în curând. Este chibzuit, înțelept, muncitor, dar... 

— Există și ceva care te pune pe gânduri? 

— Blândeţea lui mi se pare nefirească, de parcă în spatele ei zace o 
cruzime bine ascunsă. Pesemne că mă înșel. 

— Ascultă-ţi presimţirile înainte de a merge mai departe. 

— Și tu ai simţit la fel în privinţa lui Iker? 

— Nu, Nephtys. Eu știam doar că dragostea lui era adâncă, deplină 
şi-mi cerea să mă dăruiesc ei pe de-a-ntregul. Forța aceasta mă 
înspăimânta, nu deslușeam ce se petrece cu mine și nu voiam să-l 
mint. Totuşi, mă gândeam adesea la el și uneori îmi lipsea. Puțin câte 
puţin, această legătură magică s-a preschimbat în dragoste. Și am 
înțeles că el era singurul bărbat din viața mea. 


— Și convingerea ta nu e tulburată nici acum de nimic? 

— Dimpotrivă, se adânceşte pe zi ce trece. 

— Ai noroc, Isis. Eu, una, nu știu dacă frumosul meu preot 
temporar îmi va dărui atâta fericire. 

— la aminte la presimţiri. 

ttt 

Precum o fiară aflată mereu la pândă, Shab Strâmbu’ ghici că se 
apropie cineva de ascunzătoarea lui. 

Dând la o parte una dintre ramurile joase ce acopereau intrarea în 
capelă, zări silueta greoaie a lui Bega. 

Lui Shab nu-i plăcea câtuși de puţin bărbatul acesta înalt și urât și 
se întreba cum de putea privirea lui șireată să-i păcălească pe preoţii 
permanenți. În locul lor, el s-ar fi îndoit de acest netrebnic ros de 
ambiţii tainice. Bega își închipuia că-l așteaptă un viitor strălucit și se 
vedea deja cârmuind o întreagă preoțime din rândurile căreia aveau să 
fie înlăturați cei care se împotriveau noii stăpâniri. Dar Bega se înșela. 
De curățirea preoţimii se va îngriji Shab. lar Bega se va număra printre 
primii osândiți. Orice urmă a trecutului trebuie ștearsă pentru ca o 
lume potrivită cu vrerea Prevestitorului să se poată ridica. 

— Eşti singur? întrebă Shab cu glas bănuitor. 

— Singur, ieși fără frică. 

Cu pumnalul în mână și tot trupul încordat, Strâmbu' se supuse. 

— Prilejul mult așteptat s-a ivit, îi destăinui preotul. Pregătește-te 
să-l ucizi pe Iker. 

ttt 

Purtând măști de șacal, doi preoți îi întruchipau pe deschizătorii de 
drumuri, unul în relație cu miazănoapte, celălalt cu miazăzi. 

— Împliniţi-vă datoria! porunci Iker. Veniţi și aveţi grijă de tatăl 
vostru, Osiris. 

Însărcinat să o aducă înapoi pe zeița îndepărtată care fugise în 
adâncurile Nubiei și s-o preschimbe pe leoaica înspăimântătoare în 
pisică blândă, un lăncier îi apăra pe șacali. Aproape de ei se ținea Thot, 
cel cu cap de ibis, care păstra asupra lui scrierile magice, fără de care 
nu puteau fi alungate forțele întunecate, hotărâte să împiedice 
procesiunea lui Osiris. 


În centru se afla barca Marelui Zeu. Ea urma să străbată o parte a 
ținutului, să călătorească pe lacul sacru și să lege iar văzutul de 
nevăzut. 

— Într-adevăr, grăi Thot, stăpânul Abydosului va renaşte și va 
apărea în toată gloria sa. 

Zeul se odihnea înăuntrul capelei așezate în mijlocul bărcii. 

— Să fie purificat drumul ce duce spre pădurea sacră, ceru Iker. 

Fu adusă o sanie mare de lemn, pe care barca avea să fie depusă și 
purtată apoi de-a lungul drumului, umplând de bucurie inima 
locuitorilor de la Răsărit și de la Apus. Ei îi vor admira frumuseţea 
când ea se va întoarce, purificată și înnoită, în locașul ei de veci. În 
timpul nopţii în care Zeul este ascultat și i se oferă deplinătatea, 
munca din Locașul Aurului va da roade. 

Mai rămânea de întruchipat înfruntarea dintre slujitorii lui Osiris și 
părtașii lui Seth. Înarmându-se cu un baston cu vârful ascuţit, numit 
„cel plin de vigoare”, Iker îi strânse laolaltă pe primii, ca să ţină piept 
cetei de vrăjmași. 

ttt 

Cu țeasta acoperită de o perucă roșie, cu sprâncenele și mustața 
vopsite în roșu, înveșmântat într-o tunică din pânză grosolană, Shab 
Strâmbu era de nerecunoscut. Amestecat printre preoţii temporari, 
strângând în mână un baston, nu avea ochi decât pentru Iker. 

Mai întâi o să-l izbească tare în ceafă, după aceea, prefăcându-se că- 
l ajută, o să-l sugrume cu un șnur din piele. Trebuia să se miște cu 
mare iuțeală. Apoi, folosindu-se de învălmășeala iscată, va reuși să 
fugă. 

— Să-i doborâm pe dușmanii lui Osiris! porunci Iker. Să cadă la 
pământ și să nu se mai ridice! 

Și unii, și ceilalți își luară treaba în serios, dar fără a lovi cu putere. 
Bastoanele se ridicau și coborau în cadență, ca într-un dans. 

Strâmbu' se văzu nevoit să facă la fel cu tovarășii săi. 

Unul câte unul, războinicii lui Seth se prăbușiră. 

Furios că picase în capcana acestui ritual, a cărei desfășurare n-o 
prea cunoștea, Shab ar fi trebuit să se năpustească printre apărătorii 
lui Osiris și să-i zdrobească lui Iker capul. 


Din păcate, Fiul regal mânuia o armă de temut. lar Strâmbu nu-și 
ataca niciodată fățiș victimele. 

Silit să se lase păgubaș, își azvârli bastonul și se culcă la pământ. 

Biruiți, părtașii lui Seth nu se mai puteau împotrivi procesiunii care 
se îndrepta spre mormântul lui Osiris. 

Învinșii se ridicară, scuturându-se de praf. 

— "Ţi-a luat ceva timp să cazi! se miră un preot. La ceremonia 
adevărată să nu mai întârzii atât. 

— Dar nu trebuie să ne batem cu înverșunare? întrebă Shab. 

— Doar ne prefacem că suntem de partea lui Seth, însă tu, băiete, 
te-ai cam înfierbântat! Contează numai înțelesul ritualului. Du-te 
acasă, spală-te cu apă rece și scapă de tot roșul de pe tine. Aici nu 
prețuim deloc această culoare. 

Shab l-ar fi strâns de gât, bucuros, pe acest neisprăvit căruia prea îi 
plăcea să împartă sfaturi, dar era mai bine să aibă răbdare. 

Supărat, se întoarse în ascunzătoarea lui, sperând că Prevestitorul îl 
va ierta pentru că dăduse greș. 


19. 


O furtună de nisip așternu peste Abydos o mantie galbenă- 
roșiatică. Era greu să mergi dintr-un loc în altul, și de-abia dacă 
deslușeai ceva la o depărtare de câțiva pași. 

Totuși, Iker porni spre locuinţa lui Bega. Preotul îl poftise să ia 
masa împreună ca să-i dezvăluie, potrivit spuselor sale, niște 
informaţii preţioase pentru Abydos. 

— Ar trebui să vă adăpostiţi, îl sfătui comandantul forțelor speciale, 
care plecase să verifice străjile. N-am văzut niciodată asemenea urgie! 

— Bega mă așteaptă. 

— Atunci grăbiți-vă! 

Ofiţerul se temea să nu se întâmple vreo nenorocire, căci, forțați să 
rămână în cazarmă, soldaţii săi nu și-ar fi putut face datoria în caz de 
pericol. 

Pe când se întorcea, zări silueta unei femei. 

Ofiţerul se apropie. 

— Bina! Nu mai sta afară, e primejdios! 


— Doream să te văd. 

Încântat, bărbatul zâmbi. 

— Și nu mai aveai răbdare? 

Fata își legănă șoldurile, ademenitoare. 

— Cred că... 

— Haide, vino! Sprijină-te de mine! 

Frumoasa bruneta se atârnă de gâtul comandantului și-i ceru un 
sărut. 

— Nu aici, cu toată furtuna asta! 

— Aici și acum. 

Aţâţat, ofițerul făcu să alunece bretelele rochiei pe umerii aurii. 
Dar, în clipa în care îi sărută sânii, Shab Strâmbu” răsări în spatele lui 
și-l sugrumă cu un șnur de piele. 

Moartea fu dureroasă și rapidă. 

De vreme ce știa încotro se îndreptase Iker, soarta ofițerului fusese 
pecetluită. Și, oricum, Bina îi pusese de mult gând râu, căci nu-i mai 
putea răbda privirile pofticioase. 

ttt 

Locuința lui Bega, sărăcăcioasă și neprimitoare, ar fi avut nevoie de 
reparații temeinice. Spre surprinderea lui Iker, Bega pregătise un soi de 
ospăț. Pe o masă lungă din lemn, acoperită cu o pânză, se înșirau două 
urcioare cu vin și tăvi încărcate cu pește, carne, legume și fructe. 

— Sunt fericit să vă primesc în casa mea, Fiule regal. Astă seară, 
sărbătorim. 

— Ce anume? 

— Izbânda voastră, bineînţeles. Tocmai aţi cucerit Abydosul, nu? Să 
bem în cinstea acestei uriașe victorii. 

Iker primi cupa întinsă de Bega și sorbi din ea. Găsi vinul cam 
amărui, dar nu îndrăzni s-o spună cu voce tare. 

— Cuvintele acestea mă miră și mă nedumeresc, mărturisi el. Nu 
sunt un învingător și nu e vorba de niciun război. Singura mea dorință 
este să-i slujesc pe Osiris și pe faraon. 

— Haideţi, nu mai faceţi pe smeritul! La vârsta voastră, să ajungeţi 
mai-marele preoților permanenţi din Abydos, ce destin de 
neînchipuit! Mâncaţi și beţi, vă rog. 


Lui Iker îi displăcu zeflemeaua preotului. 

Supărat, gustă puțin pește uscat, câteva frunze de salată și goli 
cupa. 

— Ce voiaţi să-mi dezvăluiţi, Bega? 

— Păreţi tare grăbit! Dacă furtuna se înteţește, n-o să puteți pleca. 
Vă ofer, bucuros, găzduire. 

— Când m-aţi chemat aici, ați pomenit ceva despre niște informații 
de cea mai mare însemnătate. 

— Chiar așa și sunt, credeți-mă! 

Privirea lui Bega deveni de-a dreptul sălbatică. O răutate înghețată 
îl însuflețea, de parcă ar fi reușit să lovească o ţintă, socotită multă 
vreme de neatins. 

— Vorbiţi mai limpede! 

— Nu mai fi nerăbdător, o să capeţi toate lămuririle! Lasă-mă să mă 
bucur de această clipă. Triumful tău e doar o părere, tinere ambițios. 
Furându-mi rangul ce mi se cuvenea pe drept, ai săvârșit o greșeală de 
neiertat. lar acum, ai să plătești pentru ea. 

Iker se ridică. 

— V-aţi pierdut minţile! 

— Uită-te în palma mâinii mele stângi. 

Un moment, lui Iker i se împăienjeniră ochii. Fără îndoială, din 
pricina oboselii și a vinului prost. 

Apoi desluși clar palma lui Bega și un chip micuț și surprinzător 
desenat pe piele. 

— S-ar zice că... Nu e cu putinţă! Capul... capul zeului Seth! 

— Întocmai, Fiule regal. 

— Ce... ce înseamnă asta? 

— Așază-te pe scaun, te clatini. 

Silit să-i dea ascultare, Iker își mai reveni puţin. 

Bega îl privea cu o ură sălbatică. 

— Asta înseamnă că sunt aliat al lui Seth și părtaș la uneltirile 
Răului, deopotrivă cu Medes și Gergu. Minunate dezvăluiri, nu? Și 
surprizele încă nu s-au isprăvit. 

Ameţit, Iker răsufla greu. Sângele parcă îl ardea, dar puse toate 
acestea pe seama uimirii. Cine să-și închipuie atâta mârșăvie din 


partea unui preot permanent? Faraonul nu se înșelase. Răul înflorea 
chiar în inima Abydosului. 

Apăru un bărbat înalt, cu faţa și țeasta rase. Ochii săi roșietici îl 
fixau pe Iker. 

Bega se plecă adânc înaintea lui. 

— De astă dată, stăpâne, nimeni și nimic nu-l va salva pe Fiul regal. 

— Cine sunteți? întrebă Iker. 

— la gândește-te bine, îl povăţui o voce blândă. Ghicitoarea nu mi 
se pare așa greu de dezlegat. 

—  Prevestitorul! Prevestitorul, aici, pe pământul sacru al 
Abydosului... 

— Ai trecut prin cele mai aspre încercări și ai izbândit mereu, Iker, 
înfruntând nenumărate primejdii. N-am greșit când te-am ales. Niciun 
alt om n-ar fi fost în stare de atâtea isprăvi. lată-te acum ajuns la 
capătul destinului tău fără pereche, moștenitor și urmaș al faraonului, 
cunoscător al Marilor Mistere, fiu spiritual de neînlocuit. De aceea 
trebuie să dispari. Lipsit de viitor, Sesostris se va prăbuși, trăgând după 
el, în cădere, întregul Egipt. 

Adunându-și ultimele puteri, Iker apucă o cupă și încercă să-l 
lovească pe monstru. 

Țâșnind din spatele lui, Shab Strâmbu îl prinse de mijloc, forțându- 
] să dea drumul cupei și să se așeze la loc. 

— Te lasă puterile, continuă Prevestitorul. Din scrierile păstrate în 
templul lui Sesostris am aflat multe. Învăţaţii egipteni sunt neîntrecuţi 
în privinţa otrăvurilor. Felul în care întrebuințează veninul șerpilor și 
al scorpionilor pentru tămăduirea bolilor e vrednic de admiraţie. Dar 
eu am ales să stric gustul vinului turnând în el un amestec ucigător. 
Află că noua credinţă îi va opri pe supușii ei să bea vin. Așa că tu vei 
pieri din pricina obiceiurilor destrăbălate ale acestui regat blestemat. 

Bina apăru și ea. 

— În sfârșit, iată-te doborât, nemaiputând să te aperi. Visai să te 
ridici cât mai sus, dar te-ai prăbușit. Căderea ta mă bucură din cale- 
afară. 

Scăldat în sudoare, imobilizat, Iker simțea cum viața i se scurge din 
trup. 


— Înainte ca întunericul să te înghită, urmă Prevestitorul, trebuie 
să-ți dezvălui cum va arăta viitorul. Mulțumită dispariţiei tale, temelia 
Celor Două Regate va fi zguduită. Nenorocirea îl va copleși pe 
Sesostris. Apropiaţii îl vor părăsi, iar Memphisul va îndura furia 
discipolilor mei. Doar cei care se vor supune noii credințe vor 
supravieţui, în vreme ce răzvrătiți și necredincioșii vor pieri. Sculptura, 
pictura, literatura, muzica vor fi interzise. Cuvintele mele vor fi copiate 
și rostite fără încetare și n-o să mai fie nevoie de altă învăţătură. 
Oricine va îndrăzni să se îndoiască de adevărurile mele va fi ucis. 
Femeile, care sunt mai prejos decât bărbaţii, vor sta închise în case, își 
vor sluji soţii și le vor dărui milioane de prunci care să alcătuiască o 
armată de războinici biruitori ce vor răspândi credința noastră în 
lumea întreagă. Nicio părticică din trupurile femeilor nu va rămâne 
descoperită, iar fiecare bărbat își va alege câte neveste va dori. Aurul 
zeilor va asigura bogăţia celor devotați mie. Dar, mai presus de toate, 
Iker, Osiris nu va mai reînvia. 

— Te înșeli, demonule. Moartea mea nu va schimba nimic, faraonul 
are să te zdrobească. 

Prevestitorul zâmbi. 

— Nu-ţi vei salva lumea, micule scrib, pentru că am osândit-o deja. 
lar eu nu pot fi nimicit. 

— Te înșeli... Lumina... lumina te va învinge. 

Buzele lui Iker se strânseră. Focul îl mistuia, mâinile și picioarele 
nu-l mai ascultau, vederea i se stingea. 

Însă moartea nu-l îngrozea, căci se lepădase de Rău. 

Înălță rugi către faraon, tatăl său, și își îndreptă ultimele gânduri 
spre Isis, care se afla atât de aproape, și totuși atât de departe. Își 
adună toată dragostea într-un ultim suspin, încredințat că ea nu-l va 
părăsi. 

Bega fu primul care cercetă trupul neînsuflețit. 

— N-o să ne mai stânjenească de-acum, rosti el, cu răceală. 

Dintr-o mișcare, smulse colierul de aur al Fiului regal și călcă în 
picioare amuleta reprezentând sceptrul Putere. Apoi ridică pânza și 
dădu la iveală un sarcofag din lemn. 

Cu ajutorul lui Shab, așeză trupul lui Iker înăuntru. 


—  Luaţi-l și duceţi-l lângă templul lui Sesostris, porunci 
Prevestitorul. Eu mai am încă multe de făcut. 

— Furtuna s-a întețit, zise Bina, neliniștită. 

Prevestitorul îi mângâie părul. 

— Crezi că un biet vânt de nisip mă va opri să atac mormântul lui 
Osiris? 

— Fiți prevăzător, stăpâne. Se spune că protecția magică a acestui 
loc împiedică pe oricine să se apropie. 

— Iker a murit, și niciun zid, văzut sau nevăzut, nu-mi va sta în 
cale. 

ttt 

Nisipul pătrundea peste tot. 

Cu ferestrele și ușa închise, Isis renunță, până la urmă, să mai 
încerce să-l scoată afară. Trebuia să aştepte sfârşitul urgiei ca să scape 
de acest musafir nepoftit. 

Urletele vântului o înfiorară pe tânăra femeie. Vaietele și gemetele 
lui răsunau pretutindeni, năpustindu-se fără odihnă asupra clădirilor. 

Dintr-odată, Isis fu cuprinsă de îngrijorare. 

De ce nu se întorsese Iker? Poate că preferase să rămână în templu 
până când furtuna se potolea, continuând să vegheze asupra 
pregătirilor pentru marea ceremonie ce se apropia. 

Brusc, preoteasa simţi o durere năprasnică sfâșiindu-i inima. 
Nevoită să se așeze, își recăpătă cu greu suflarea. 

Niciodată n-o copleșise o teamă atât de adâncă. 

Pe o măsuţă joasă, paleta de aur avea o strălucire ciudată. Biruindu- 
și suferința, Isis o atinse. 

Pe paletă apăru hieroglifa tronului, ce slujea la scrierea numelui 
preotesei. 

Iker o chema. 

Amintiri tulburătoare îi reveniră în minte. Nu-i dezvăluise, oare, 
bătrâna Mare Preoteasă, cu puţină vreme înainte să moară, că va avea 
de îndeplinit o misiune primejdioasă, fiindcă ea, Isis, nu era o 
preoteasă ca toate celelalte? Dar nu, nu trebuia să se lase pradă 
deznădejdii. O simplă furtună de nisip, o simplă întârziere a soțului ei, 


o simplă durere de inimă pricinuită de prea multă muncă, atâta tot... 
Isis își răcori fața cu apă rece și se întinse pe pat. 

Paleta de aur, numele său, chemarea lui Iker... Nu putea să stea 
nepăsătoare. 

Își îmbracă rochia lungă și albă de preoteasă a lui Hathor, își încinse 
mijlocul cu o centură roșie și se încălță cu sandale din piele. 

Vântul o biciuia, nisipul îi zgâria obrajii. 

Nu vedea drumul la o distanță mai mare de cinci pași. Ar fi trebuit 
să se întoarcă în casă, dar Iker avea nevoie de ea. Sufletele lor, inimile 
lor erau într-atât de strâns legate, încât, chiar și despărțite, se simțeau 
apropiate. 

Însă, de câteva clipe, Iker parcă se îndepărta. Oare Isis nu risca să-l 
piardă? 

Înfruntând vremea potrivnică, preoteasa înainta spre templul lui 
Sesostris. Și dacă, alături de preoți, Fiul regal se adâncise iar în 
cercetarea misterelor, pierzând șirul orelor? Sau poate că întâmpina 
greutăți neprevăzute. 

Dar niciunul dintre aceste gânduri nu-i domoli lui Isis zbuciumul. 

Cu fiecare pas pe care-l făcea, presimţea că se întâmplase o 
nenorocire. Răul tocmai lovise Abydosul. 

Nicicând noaptea nu fusese atât de întunecată. 

„Vei trăi încercări cumplite, îi prezisese regina, și trebuie să știi 
cuvintele puterii ca să lupţi împotriva vrăjmașilor văzuţi și nevăzuți.” 

Piciorul lui Isis atinse o dală din piatră. 

În sfârșit, găsise aleea ce ducea la templu. 

Isis cunoștea aceste locuri mai bine decât oricine. Și totuși, șovăi să- 
și continue drumul. 

Lângă primul portal se împiedică de un sarcofag. Pe capacul 
acestuia era desenat cu cerneală roșie capul lui Seth. 

Cu înfrigurare, preoteasa ridică iute capacul. 

Înăuntru zăcea un trup neînsuflețit. 

Sperând că se înșală, Isis închise ochii câteva clipe. 

— Nu, Iker, nu... 

Apoi, îndrăzni să-l atingă și să-l sărute. 

Scoțându-și centura, făcu un nod magic și îl așeză pe trupul lui Iker 
ca să păstreze legătura dintre sufletele lor. Apoi puse pe degetul 


mijlociu al soțului ei un inel ce avea forma crucii vieţii. 
Din vârtejurile de nisip roșiatic se ivi un uriaș. 
— Luminăţia Voastră... 
Sesostris își strânse fiica la piept. 
Ea plânse, așa cum niciodată o femeie nu mai plânsese vreodată. 


CĂUTĂRILE LUI ISIS 

Presimţind un dezastru, faraonul se temea să nu ajungă prea târziu. 
Dar greutățile călătoriei pe Nil îl împiedicaseră să sosească în Abydos 
la timp. 

lar vrăjmașul tocmai îl lovise drept în inimă. 

Omorându-l pe Iker, ucisese însuși viitorul Egiptului. 

Isis privi îndelung cerul. 

— Cel care încearcă să-l despartă pe frate de sora sa nu va birui. 
Vrea să mă doboare aruncându-mă în cea mai neagră deznădejde. Dar 
am să-l strivesc, fiindcă mi-a distrus fericirea. Moartea nu e, oare, o 
boală care poate fi vindecată? Trebuie să-l readucem pe Iker la viață, 
Luminăţia Voastră, folosindu-ne de Marele Secret. 

— Îţi împărtășesc durerea, dar nu cumva vrei un lucru cu neputinţă 
de înfăptuit? 

— KA-ul nu trece din faraon în faraon? Nu există doar un singur 
faraon? Dacă această putere îl însuflețește pe Iker, am putea încerca s- 
o facem să renască. Cel puţin în cazul arhitectului Imhotep, veșnic viu 
încă din vremea piramidelor, KA-ul său n-a încetat să fie transmis de la 
un inițiat la altul, iar el rămâne singurul întemeietor al templelor. 

— Treaba cea mai grabnică e să înlăturăm pricina morții și să oprim 
putrezirea trupului. Adu giulgiul osirian pregătit pentru celebrarea 
misterelor și vino după mine în Casa Vieţii. 

Gărzile de elită care-l însoțeau pe monarh purtară sarcofagul până 
la intrarea în clădire. 

Furtuna de nisip se potoli, în sfârșit. 

— Luminăţia Voastră, îl înștiință un ofițer, tocmai am descoperit 
leșul comandantului forțelor de pază. A murit sugrumat. 

Pe chipul regelui nu se citea nimic. 

Așadar, după cum bănuise, dușmanul pătrunsese chiar în orașul lui 
Osiris. 


— Trezește toate gărzile, cere întăriri din orașele cele mai apropiate 
și căutați prin tot ținutul Abydosului, chiar și prin deșert. 

Răvășit, șchiopătând ușor, Pleșuvul se înclină în fața regelui. 
Privirea îi căzu pe sarcofag. 

— Iker! E... 

— Complicii Prevestitorului l-au ucis. 

Pleșuvul păru dintr-odată foarte bătrân. 

— Într-adevăr, se ascund printre noi, și eu nu mi-am dat seama de 
NIMIC! 

— Vom împlini ritualurile Marelui Secret. 

— Luminăţia Voastră, ele pot să fie folosite doar pentru faraon și 
pentru oamenii deosebiți ca Imhotep sau... 

— Oare Iker nu se număra printre ei? 

— Dacă ne înșelăm, Iker e sortit să piară pe vecie! 

— Isis dorește să ducă această luptă. Și eu la fel. Să ne grăbim, 
trebuie să alung moartea. 

Pleșuvul deschise ușa Casei Vieţii. 

La vederea faraonului, pantera, păzitoarea arhivelor sacre, rămase 
liniștită. 

Îndată ce Isis se întoarse, aducând un sipet din fildeș și faianță 
albastră, regele ridică trupul lui Iker și îl duse înăuntrul Casei. În acest 
loc unde luau naștere vorbele fericite, unde se trăia prin Cuvânt, unde 
vorbele puteau fi deslușite cu toate înțelesurile lor, faraonul medita, 
citea și alcătuia ritualuri, șlefuite apoi de preoţii permanenți de-a 
lungul anilor. 

Sesostris așeză rămășițele pământești ale fiului său spiritual pe un 
pat de lemn împodobit cu figuri de zei ţinând în mâini cuțite. Niciun 
duh rău nu avea să-l atace pe cel adormit. 

— Îmbrăcaţi-l cu tunica osiriană, le porunci monarhul lui Isis și 
Pleșuvului. Capul său să odihnească pe căpătâiul lui Shu, aerul 
luminos, obârșie a tuturor vieților. 

Isis deschise sipetul și despături veșmântul regal de in pe care Iker 
ar fi trebuit să i-l ofere lui Osiris în timpul celebrării misterelor. Tânăra 
femeie spălase și netezise prețioasa țesătură. Doar o inițiată în 
misterele lui Hathor putea să atingă această pânză strălucitoare ca o 
flacără. 


— Sudoare a lui Ra, imagine a luminii divine, giulgiul purifica și 
oprea trupul să putrezească. 

Spre mirarea Pleșuvului, chipul lui Iker, cu ochii larg deschiși, 
rămase netulburat. 

Flacăra ţesăturii sacre ar fi trebuit să-i mistuie carnea și să pună 
capăt speranţelor nebunești ale lui Isis. 

Preoteasa îl privea și îi vorbea, deși buzele ei nu rostiseră niciun 
cuvânt. Odată trecută această primă încercare, Iker lupta mai departe 
într-o lume care nu era nici moarte, nici renaștere. 

Bineînţeles, soţia lui ar fi putut să se mărginească la ritualurile ce 
îngăduiau sufletului celor drepţi să trăiască din nou în paradisul 
tărâmului de dincolo. Dar această moarte era lucrarea Răului, care nu 
se mulțumea doar să ucidă un om, ci năzuia să-l nimicească pe fiul 
spiritual al faraonului și destinul pe care el îl întruchipa. 

Isis înțelegea că Pleșuvul nu consimţea la acest ritual, care 
presupunea o serie de riscuri. Dar încercarea giulgiului nu dovedea, 
oare, că Osiris îl încuviințase și că Iker nu i se împotrivea? 

Când apăru un uriaș purtând masca lui Anubis, șacalul care 
cunoștea adevăratele căi ale Apusului și drumurile celeilalte lumi, Isis 
și Pleșuvul se retraseră și plecară să caute în Comoara Casei Vieţii 
obiectele de trebuință pentru continuarea ritualului. 

— Adun laolaltă cărnurile sufletului întreg, rosti Sesostris, vindec 
moartea, modelez soarele, piatră de aur cu raze dătătoare de rod și 
plămădesc luna plină, ce renaşte neîncetat, îţi transmit forța lor. 

Până în zori, cu ajutorul mâinilor, faraonul îi insuflă această putere 
lui Iker. 

Mumificat, încremenit între două lumi, trupul Fiului regal nu se va 
descompune. 

Pleșuvul îi întinse regelui un baston cu mâner curbat, vopsit în alb 
și împodobit cu cercuri roșii, iar Sesostris îl așeză sub Iker. El avea să 
ţină locul șirei spinării și măduvei acesteia, astfel încât energia să 
circule în continuare și să alunge frigul morții. 

Isis îi înmână tatălui ei o piele de animal pe care Anubis o rupse în 
fâșii, apoi înfășură cu ele corpul fiului său. 

— Seth este prezent, glăsui el. După ce te-a ucis, te ocrotește. De- 
acum înainte, n-o să te mai rănească. Focul său nimicitor te apără de el 


însuși și păstrează căldura vieţii. Să fie aduse cele șapte uleiuri sfinte! 

Reunite, ele formau ochiul lui Horus, armonia ce biruia dezordinea. 
Cu degetul mic, Isis atinse buzele lui Iker, insuflându-i energia 
uleiurilor „parfum de sărbătoare”, „bucurie deplină, „pedeapsa lui 
Seth”, „unirea', „sprijinul”, „cel mai ales dintre pini” și „cel mai bun din 
Libia”. 

Anubis destupă vasul pe care i-l dăduse Pleșuvul. În el se afla 
chintesența mineralelor și a metalelor, rod al lucrărilor de alchimie din 
Locașul Aurului. 

— Te ung cu această substanţă divină, plămădită anume pentru KA- 
ul tău. Și astfel, tu devii o piatră, loc al preschimbărilor. 

Folosindu-se de o teslă din metal ceresc, Anubis deschise canalele 
inimii, urechile și gura lui Iker. Astfel, noi simţuri se treziră la viață, 
douăsprezece canale se întâlniră în inimă, zămislind suflarea și 
alcătuind o mantie protectoare. 

Deși devenise trup osirian la adăpost de orice stricăciuni, Iker era 
totuși departe de a renaște. Trebuia ca făptura lui să capete strălucire, 
să fie însuflețită de lumina dinaintea oricărei nașteri. 

Scoţându-și masca de șacal, faraonul rosti prima formulă din 
Textele Piramidelor, cea prin care începea reînvierea sufletului regal: 

— Fără îndoială, n-ai plecat mort, ci ai plecat viu. 

lar Isis adăugă: 

— Ai plecat, dar te vei întoarce. Dormi, dar te vei trezi. Ai ajuns pe 
țărmul lumii de dincolo, dar trăiești. 

Pleșuvul îi lăsă singuri pe faraon și pe fiica sa. 

— Moartea s-a născut, glăsui Sesostris. Prin urmare, va pieri. Ceea 
ce strălucește dincolo de lumea pe care o vedem, dincolo de ceea ce 
noi numim „viață” și „moarte” nu cunoaște deșertăciunea. Făpturile 
dinaintea creației scapă de ziua morţii. De aceea, inițierea în Misterele 
lui Osiris nu se înfățișează doar ca o naștere nouă și o trecere peste 
moarte. Oamenii dispar pentru că nu știu să se unească iar cu 
vremurile de început ale lumii și nu ascultă mesajul mamei lor cerești, 
Mut. Mut atrage după sine moartea, dreptatea, precizia, clipa cea 
potrivită, energia dătătoare de rod și zămislirea unei noi semințe. 

— Locașul morţilor nu e adânc și întunecat? se neliniști Isis. El nu 
are nici uși, nici ferestre. Nicio rază nu-l luminează, niciun vânt de 


miazănoapte nu-l răcorește. Niciodată soarele nu se înalță acolo. 

— Astfel se înfățișează infernul celei de-a doua morţi. Un om 
cunoscător îi scapă și nicio magie nu are puterea să-l țină acolo. 
Amintește-ţi de inițierea ta și de încercarea sarcofagului. În acea clipă 
ai înţeles Marele Secret: inițiații în misterele lui Osiris se pot întoarce 
din morți, dar numai dacă s-au lepădat de rău și au fost recunoscuți ca 
niște oameni drepţi în faptele și în inima lor. 

Isis își aduse aminte. 

Făptura omenească e alcătuită dintr-un trup pieritor, un nume ce 
are înrâurire asupra destinului său, o umbră ce dăinuie după moarte 
ca să înfăptuiască o primă renaștere, un ba, sufletul-pasăre în stare să 
zboare până la soare și să aducă de acolo strălucire trupului osirian, un 
KA, energia nepieritoare, și un akh, spiritul luminos trezit la viață în 
timpul iniţierilor în mistere. 

Iker le avea pe toate. 

Și totuși, moartea le despărțea și le risipea. Dacă judecata 
tribunalului osirian era prielnică, ele se întregeau pe tărâmul celălalt și 
se adunau într-o nouă ființă, în stare să trăiască două eternități - cea a 
clipei și cea a timpului. 

Dar Isis voia mai mult. 

— Trei sfere alcătuiesc lumea de dincolo, arătă regele. Cea a 
dezordinii și a tenebrelor, unde sunt închiși cei osândiţi. Cea a luminii, 
unde Ra și Osiris se unesc în prezenţa celor drepţi. Între ele se găsește 
cea în care Răul trebuie prins în laț. Tu și Nephtys veţi împlini 
ritualurile acestei lumi de mijloc. 

TET 

Isis și Nephtys se fardară una pe alta. 

O dungă de fard verde, provenind din ochiul lui Horus, înfrumuseța 
pleoapele de jos, una de fard negru, izvorând din ochiul lui Ra, 
pleoapele de sus. Păstrate într-o cutie numită „cea care deschide 
vederea”, aceste farduri, roade ale meșterilor din templu, îngrijeau 
ochiul divin. 

Argila roșie învioră culoarea buzelor, iar uleiul de cimbrișor ajută 
pielea să-și recapete moliciunea. 


În dreptul inimii lui Nephtys, Isis desenă o stea, iar în jurul 
propriului buric, un soare. Și astfel deveniră două bocitoare, Isis - Cea 
Mare, asemănată cu pupa bărcii cerești, Nephtys - Cea Mică, amintind 
de proră. 

Nephtys înșiră înaintea lui Isis șapte rochii de culori diferite, 
reprezentând încercările prin care trecuse în Locașul Salcâmului 
Marea Preoteasă a lui Hathor. 

Apoi, cele două surori îmbrăcară câte o tunică din pânză de in 
foarte fină, albă ca puritatea zorilor, galbenă ca brândușele și roșie ca 
flacăra. Își împodobiră părul cu diademe din aur, incrustate cu flori 
din comalină și trandafirași de lapislazuli, și își acoperiră pieptul cu 
coliere late din aur și turcoaze, ale căror închizători aveau forma unui 
cap de șoim. La încheieturile mâinilor și la glezne își prinseră brățări 
din comalină roșie și se încălțară cu sandale albe. 

Nephtys se strădui să-i mai aline surorii sale durerea. 

— Isis... îţi împărtășesc suferința cum nici nu-ţi închipui. Moartea 
lui Iker e o nedreptate ce cu greu poate fi îndurată. 

— Tocmai de aceea vom merge să reparăm această nedreptate. Am 
nevoie de ajutorul tău, Nephtys. Energia faraonului și cuvintele puterii 
au oprit ființa lui Iker în lumea de mijloc. lar nouă ne revine sarcina 
să-l scoatem de acolo. 

Cele două tinere femei pătrunseră în odaia mortuară, în care 
pâlpâia o singură lampă. Isis se așeză la picioarele raclei, iar Nephtys, 
la căpătâi. 

Întinzându-și braţele, ele îi dădură viaţă din viaţa lor. Din palmele 
lor ţâșniră unde care învăluiră trupul neînsuflețit într-o lumină 
blândă. 

Pe rând, bocitoarele intonară tânguirile rituale, transmise din 
vremea lui Osiris. Vibraţiile acestor cuvinte îngrădeau forțele 
distrugătoare și le îndepărtau de mumie, întinzând între lumea celor 
vii și lumea celor morți o plasă de vorbe magice, purificatoare. 

Veni și clipa ultimei rugăminți. 

— Întoarce-te în templul tău, imploră Isis, întoarce-te în pace! Eu 
sunt sora ta care te iubește și care alungă deznădejdea. Nu părăsi acest 
loc, unește-te cu mine, eu izgonesc nenorocirea. Lumina îți aparține, 
tu strălucești. Vino spre soţia ta, care te îmbrățișează, adună-ți oasele 


și mădularele ca să devii o făptură întreagă și desăvârșită. Cuvântul 
stăruie pe buzele tale, iar tu respingi întunericul. Te apăr pentru 
totdeauna, inima mea e plină de dragoste pentru tine, doresc să te 
liniștesc și să rămân atât de aproape de tine încât nimic să nu ne 
despartă. lată-mă aici, în mijlocul acestui sanctuar tainic, hotărâtă să 
birui răul care te apasă. Sunt sora ta, nu te îndepărta de mine. Zeii și 
oamenii te jelesc. Eu te chem până în înaltul cerului! Nu-mi auzi 
glasul? 
ttt 

După o veghe îndelungată, faraonul, Pleșuvul, Isis și Nephtys se 
așezară împrejurul raclei. 

— Osiris nu e zeul tuturor morților, aminti regele, ci doar al celor 
credincioși lui Maat, care, în timpul vieţii lor, au urmat calea dreptăţii 
și a adevărului. Judecătorii lumii de dincolo ne văd viața într-o singură 
clipă și nu ţin seama decât de faptele noastre, puse grămadă lângă noi. 
Nu se vor arăta îngăduitori, și numai cel drept va păși liber pe 
frumoasele căi ale veșniciei. Dar, înainte de toate acestea, se reunește 
tribunalul oamenilor. Eu reprezint Egiptul de Sus și Egiptul de Jos, 
Pleșuvul - preoţii permanenţi din Abydos, Isis - preotesele lui Hathor. 
Îl socotiți pe Iker vrednic să apară în faţa Marelui Zeu și să se urce în 
barca lui? 

— Iker n-a săvârșit nicio greșeală împotriva Abydosului și a iniţierii, 
rosti Pleșuvul, adânc tulburat. 

— Inima lui Iker e mare și nicio greșeală însemnată n-a pătat-o, zise 
Isis. 

Mai rămăsese judecata regelui. 

Oare Sesostris avea să-l învinuiască pe Iker din pricina rătăcirilor 
sale din trecut? 

— Iker și-a urmat destinul, fără lașitate și fără șovăială. Este fiul 
meu. Fie ca Osiris să-l primească în regatul său. 


21. 


Judecata prielnică a tribunalului lui Osiris se înfățișa adesea sub 
forma unei păsări, a unui fluture sau a unui scarabeu. 
Indată ce ieși din Casa Vieţii, Isis scrută cerul. 


Bineînţeles, cunoștea inima lui Iker, puritatea și sinceritatea ei. Dar 
care avea să fie hotărârea nevăzutului, de care atârna continuarea 
ritualului? 

Deodată, un ibis mare cu aripi largi și zbor elegant străbătu cerul. 

Privirea lui se încrucișă cu a lui Isis. 

Atunci preoteasa știu că Iker rostise cuvintele potrivite, ajutat de 
Thot, protectorul scribilor. Ușoară precum pana de struț a zeiței Maat, 
inima lui trăia. Dovedindu-și priceperea într-ale formulelor învăţate de 
la stăpânul hieroglifelor, Fiul regal își croia drumul spre cealaltă viaţă. 

Pe paleta de aur se iviră cuvintele „cel drept”. 

— Greul de-abia acum începe, arătă Sesostris. Trebuie să trecem 
moartea lui Iker în mumia lui Osiris. Zeul o va birui, iar trupul osirian 
al lui Iker va renaște. 

Coloană vertebrală a Egiptului, temelie a oricărei construcții, 
materiale și spirituale, Osiris slujea drept reazem templelor, 
locașurilor de veci, caselor, canalelor... Nu lipsea de nicăieri și niciun 
fel de moarte nu-l putea atinge. Rezervată faraonilor și marilor 
înţelepţi precum Imhotep, această trecere putea fi oare săvârșită și 
acum? 

În timp ce Pleșuvul vărsa libaţiile de apă și lapte la rădăcina 
Arborelui vieţii, Sesostris și fiica sa porniră spre mormântul Marelui 
Zeu. 

Preotul permanent însărcinat să vegheze asupra lui alergă în 
întâmpinarea lor. 

— Luminăţia Voastră, o nenorocire cumplită s-a petrecut! Astă- 
noapte, peceţile de pe ușă au fost rupte. 

Faraonul străbătu pădurea sacră, luând-o pe singurul drum ce 
ducea la intrarea în mormânt, ascunsă în verdeaţa înconjurătoare. 

În apropiere se vedeau salcâmii arși. 

Cel care pângărise locul dusese o luptă aprigă împotriva apărărilor 
magice ale sanctuarului. 

În faţa intrării se zăreau rămășițele peceţilor. 

Sesostris trecu pragul. 

Pretutindeni zăceau risipite, sfărâmate, călcate în picioare bijuterii, 
felurite vase și alte obiecte rituale trebuincioase veșniciei lui Osiris. 
Ospăţul lumii de dincolo nu mai putea fi celebrat. 


Temându-se de tot ce era mai rău, monarhul înaintă. 

Câteva lămpi luminau camera învierii, distrusă și ea. 

Aici, pe un pat din bazalt negru, format din trupurile a doi lei, 
odihnea, nu de mult, mumia lui Osiris, purtând pe cap coroana albă și 
ţinând în mâini sceptrul Magie și cel a nașterii triple. 

Simbolurile fuseseră fărâmițate în mii de bucăţi. 

Pângărind acest loc al păcii unde locuia Marele Zeu, stăpânul 
liniștii, Prevestitorul străpunsese cele șapte apărări ale sarcofagului. 

Din mumie, suport al reînvierii, nu mai rămăsese nimic. 

Prevestitorul împrăștiase părțile trupului divin astfel încât nimeni 
să nu izbutească să le adune. 

Mai dăinuia însă o speranţă. 

Sesostris ridică din pardoseală o dală mare și grea, dând la iveală un 
șir de trepte ce duceau într-o sală întinsă, aflată sub pământ. Acolo, un 
cerc de flăcări străjuia vasul pecetluit care conţinea taina operei divine, 
limfele lui Osiris și izvorul vieţii. 

Focul continua să ardă, dar vasul dispăruse. 

În privirea tatălui său, Isis citi un zbucium adânc. 

Pentru prima oară, uriașul stătea în cumpănă. 

— Nu-mi ascunde nimic, îi ceru ea. 

— Doar Prevestitorul a putut să pângărească astfel locașul de veci al 
lui Osiris. 

— Mumia Zeului... 

— A fost smulsă de pe patul ei și nu e de găsit. 

— Vasul pecetluit... 

— A fost furat și distrus. 

— Deci nu mai putem trece moartea lui Iker în Osiris și să-l 
reînsuflețim apoi, folosind vasul pecetluit. 

Cu chipul răvășit, Pleșuvul sosi în fugă. 

— Luminăţia Voastră, Arborele vieții se usucă din nou! Cei patru lei 
păzitori au fost orbiți, iar câmpul de forțe protectoare al celor patru 
salcâmi - spulberat. Aurul salvator își pierde strălucirea. 

— Fetișul din Abydos? 

— Stâlpul a fost dărâmat, tainiţa - zdrobită. 

— Relicvariul osirian? 

— Nimicit și el. 


Așadar, Prevestitorul nu se dăduse în lături să-l desfigureze pe Zeu. 

— N-ar trebui să formăm Cercul de Aur? întrebă Pleșuvul. 

— Peste putință, răspunse Sesostris. Noul vizir, Sobek Păzitorul, se 
teme că Memphisul va fi atacat. Ca să-i ademenească pe luptătorii din 
umbră afară din vizuinile lor, a răspândit vestea morţii lui Nesmontu, 
ucis mișelește. Generalul trebuie să rămână ascuns și să apară doar la 
timpul potrivit. Pe deasupra, învinuit de a fi încercat să-l omoare pe 
Sobek, Sehotep nu are voie să-și părăsească locuinţa și e în primejdie 
să fie osândit la moarte. 

— Suntem legați de mâini și de picioare, învinși pentru totdeauna? 

— Nu încă, îl asigură faraonul. Să întărim neîntârziat protecţia lui 
Iker. Mai-marele dulgherilor și meșterii inițiați să ducă barca lui Osiris 
înăuntrul Casei Vieţii. Apoi gărzile să înconjoare Casa și să nu lase pe 
nimeni să intre, în afară de voi doi și de Nephtys. Oricine va încerca să 
pătrundă cu forța să fie răpus de îndată. Tu, Pleșuvule, caută să afli 
dacă a văzut cineva cum au fost uciși Iker și comandantul forțelor 
speciale. 

— Și dacă ucigașii au fugit din Abydos? 

— Atunci să nu-i lăsăm să ne scape! 

— Poate nu și-au atins încă toate ţintele, zise bătrânul preot cu o 
voce prevestitoare de rău. 

Monarhul și cele două surori depuseră mumia lui Iker în barca 
făurită de curând pentru celebrarea misterelor. Ea și numai ea îl 
întruchipa pe Osiris cel reîntregit. Datorită îmbinării desăvârșite a 
părților ei, stăpânul Apusului reunea toate divinităţile. 

— Fie ca tu să plutești și să mânuiești ramele, grăi regele către Iker, 
să te îndrepți încotro dorește inima ta, să fii primit în pace de către 
mai-marii Abydosului, să iei parte la ritualuri și să-l urmezi pe Osiris 
pe drumurile pure ce străbat pământul sacru. 

— Trăiește laolaltă cu stelele, rosti Isis. Al tău suflet-pasăre aparține 
lumii celor treizeci și șase de decani, te prefaci în fiecare din ei după 
cum ţi-e voia și te hrănești din lumina lor. 

Nephtys udă o grădină micuță aflată în apropierea bărcii. Sufletul- 
pasăre avea să vină aici ca să-și potolească setea înainte de a se înălța 
iar spre soare. 


ttt 

Respectând poruncile regelui, meşterul sculptor din Abydos ciopli 
statuia-cub a lui Iker. Ea îl înfățișa pe scrib șezând, cu picioarele 
strânse la piept și genunchii aproape la același nivel cu umerii. Trupul 
îi era acoperit cu giulgiul reînvierii, iar ochii îi erau deschişi către 
lumea de dincolo. 

Ferit de răzleţire, inițiatul astfel incarnat se înscria în inima unei 
ordini veșnice. Oare cubul nu cuprindea toate figurile geometrice 
răspunzătoare de construcția neîncetată a universului? Deși această 
sculptură închidea sufletul lui Iker într-o piatră de lumină, sarcini 
anevoioase îi așteptau pe monarh și pe fiica sa. 

Uitând să mănânce și să doarmă, Isis nu se dezlipea de sarcofag. 
Nephtys plecă să se odihnească puţin. 

Când faraonul o strânse blând la pieptul său, Marea Preoteasă din 
Abydos se gândi la tot ce putea fi mai râu. 

— Nu mai avem nicio speranţă, nu-i așa? 

— Ne-au mai rămas puţini sorți de izbândă, Isis. Puţini, dar există. 

Sesostris nu rostea niciodată vorbe goale și nu încerca s-o 
amăgească. 

— Nu-l vom elibera pe Iker din temniţa lumii de mijloc fără vasul 
pecetluit, adăugă suveranul. 

— Să-l găsim întreg e doar un vis frumos! 

— De asta mă tem și eu. 

— Moartea a biruit. 

— Poate că există un alt vas pecetluit care conţine, și el, limfele lui 
Osiris. 

— Și unde să fie ascuns? 

— La Medamud. 

— Satul lui Iker? 

— În timpul luptei pe care o purtăm împotriva Prevestitorului, 
nimic nu se petrece la întâmplare. Destinul a făcut ca Iker să se nască 
în acel ținut al lui Osiris, atât de vechi, încât a căzut în uitare. Voi 
merge, așadar, la Medamud, chiar dacă am să dau greș. Nimeni nu știe 
unde se află sanctuarul străvechi al lui Osiris. Ultimul păstrător al 


acestei taine era un bătrân scrib, ocrotitorul și învățătorul lui Iker. De 
aceea Prevestitorul i-a curmat viaţa. 

— Și cum vei descoperi acest sanctuar? 

— Trecând printr-un anume fel de moarte care mă va pune în 
legătură cu strămoșii. Sau ei mă vor călăuzi, sau puterea regală se va 
dovedi neîndestulătoare și va dispărea. Dacă reînvierea lui Iker nu se 
împlinește, Osiris va pieri pentru totdeauna. Prevestitorul va avea 
atunci cale liberă și vor începe vremurile credinţei oarbe, ale cruzimii 
și ale asupririi. Acum, datoria mea e să găsesc acest vas pecetluit, dacă 
într-adevăr el s-a păstrat până azi. Și nici sarcina ta nu se vădește a fi 
mai ușoară. 

Sesostris îi înmână fiicei sale coșul misterelor, împletit din stuf 
colorat în galben, albastru și roșu și având fundul întărit cu două 
stinghii din lemn așezate în cruce. În el se strângea tot ce se 
împrăștiase, în el se întregea sufletul osirian. În timpul ritualului 
secerișului, Iker avusese prilejul să-l zărească. 

—  Prevestitorul și aliaţii lui Seth vor să spulbere cuvântul cel 
adevărat, rod al luminii incarnate în Osiris. Tu, Isis, să străbați 
provinciile, să cercetezi orașele, să cauţi taina templelor și a 
necropolelor, să aduni mădularele divine și să le aduci la Abydos ca să 
le reunim. Osiris e viața. Prin el, cei drepți rămân la adăpost de 
moarte, cerul nu se năruie și pământul nu se scufundă. Trebuie să-l 
păstrăm neatins și întreg, astfel încât să transmitem mai departe 
această viață. Datorită inițierilor tale, ai o inimă nouă, în stare să 
deslușească misterul sanctuarelor răspândite de-a lungul și de-a latul 
Celor Două Regate. Dacă izbutești să-ți închei căutările înainte de 
începutul lunii khoiak, ne mai rămân treizeci de zile ca să-l înviem pe 
Osiris-lker. 

Isis își însoți tatăl până la locașul de veci al acestuia. Aici, faraonul 
intră în Sala comorii, de unde se întoarse cu o armă din argint masiv. 

— lată cuțitul lui Thot, Isis. El va descoperi drumul cel bun și va 
străpunge vălurile ce ascund bucăţile din trupul lui Osiris care au fost 
risipite pretutindeni. 

— Dar răgazul nu e prea scurt? se neliniști tânăra preoteasă. 

— Ai uitat sceptrul din fildeș al regelui Scorpion? Modelat de către 
magia izvorâtă din trupurile divinităţilor, el te va feri de atacurile 


Răului, îți va insufla vorbe înțelepte și-ţi va îngădui să te mişti dintr- 
un loc în altul împreună cu vântul. Afundă-te în apele lacului sacru, 
atinge adâncurile oceanului începuturilor. Dacă zeii nu ne-au părăsit, 
vei găsi acolo sulul de piele pe care și-a scris hieroglifele Thot, în 
vremea slujitorilor lui Horus. El a zugrăvit fiecare provincie a 
Egiptului, desenată după imaginea cerului, și îți va dezvălui unde 
trebuie să poposești în cursul călătoriei tale. 

Isis văzuse deja Nun-ul în mijlocul acestui lac pe malurile căruia 
venea în fiecare zi să ia apa necesară pentru udarea salcâmului. Cobori 
încet treptele scării de piatră și dispăru sub apă, înarmată cu sceptrul 
Magie și purtând cuțitul lui Thot. 

Când bezna o învălui cu totul, o rază de lună îi deschise drumul. La 
capătul unei nopţi întunecate, ea lumina un cufăr de fier. 

Isis înfipse vârful cuţitului în închizătoare. 

Capacul se ridică singur. Înăuntru se afla un cufăr de bronz care 
conținea un altul din lemn, care adăpostea, la rândul său, un al 
patrulea din fildeș și abanos în care era închis al cincilea cufăr, din 
argint. Isis folosi sceptrul ca să-l deschidă și dădu la iveală un sipet de 
aur înconjurat de șerpi ce șuierau furioși, apărând comoara. 

Dar strălucirea lamei cuţitului îi domoli. Așa că animalele se 
îndepărtară, formând un cerc împrejurul preotesei. 

Când Isis desfăcu sipetul de aur, din el ţâșni un lotus cu petale de 
lapislazuli pe care odihnea un chip liniștit, strălucind de tinereţe. 

Chipul lui Iker. 

După ce luă sulul lui Thot din sipet, preoteasa închise în el lotusul 
și se întoarse la suprafața apei. 

— lată capul lui Osiris, îi spuse ea faraonului, înmânându-i relicva. 
Divinităţile nu ne-au părăsit și ne ajută în continuare. Iker devine noul 
suport al învierii. De-acum înainte, de soarta sa atârnă destinul 
nostru. 

Sesostris deschise iar ochii celor patru lei, trezi la viață cei patru 
salcâmi tineri, puse la loc fetișul Abydosului, în vârful stâlpului, și îl 
acoperi cu un văl țesut de Nephtys. 

Cerul se însenină, soarele prinse iar a străluci. 

Sute de păsări se roteau deasupra Arborelui vieţii, al cărui aur își 
recăpătase întreaga frumuseţe. 


— Ascultă-le, o îndemnă regele pe Isis. Și ele te vor călăuzi. 
Preoteasa le pricepea graiul. Într-un singur glas, sufletele lumii 
celeilalte îi cereau să reîntregească trupul lui Osiris. 


22. 


Faraonul și fiica sa stătură îndelung de vorbă cu Pleșuvul și cu 
Nephtys. În numele regelui, bătrânul preot avea să se îngrijească de 
siguranța Abydosului, fără însă a uita să celebreze ritualurile împreună 
cu tânăra soră a lui Isis. Ales dintre gărzile personale ale monarhului, 
noul comandant al forțelor speciale urma să-i ajute. 

— În afară de voi doi, porunci Sesostris, nimeni nu va intra în Casa 
Vieţii. Cei mai destoinici soldaţi vor sta de veghe zi și noapte în jurul 
ei. Răspândiţi vestea morții lui Iker. Dacă ucigașii se află prin preajmă, 
se vor lăsa îmbătaţi de izbândă și vor face, poate, un pas greșit. 

— O pază atât de severă nu va stârni nedumerirea? se îngrijoră 
Nephtys. 

— Drept dovadă a deznădejdii ce ne-a cuprins, paza se va întinde la 
toate monumentele și locurile importante ale Abydosului. Două 
lucruri trebuie să le aveţi în vedere înainte de toate. Mai întâi, 
păstrarea mumiei lui Iker. În fiecare zi, să rostiți cuvintele puterii. Apoi 
să împiedicaţi pe oricine să intre în ţinutul lui Osiris sau să-l 
părăsească. 

— Socotiți că vă veţi întoarce curând, Luminăţia Voastră? întrebă 
Pleșuvul. 

— Voi aduce vasul pecetluit ce conţine limfele Marelui Zeu sau nu 
mă voi mai întoarce. 

Când faraonul se îndepărtă, Pleșuvul se gândi că Abydosul își trăia 
ultimele zile. 

Isis își luă rămas-bun de la Nephtys, sfătuind-o să fie cu mare 
băgare de seamă. Vrăjmașul nu se dădea în lături de la nimic și n-ar fi 
șovăit să ucidă o femeie. 

Potrivit celor scrise pe sulul lui Thot, văduva trebuia să meargă, 
pentru început, la Elephantina, capul Egiptului, și apoi să coboare de-a 
lungul Nilului. 


Isis urcă pe o corabie iute, al cărei căpitan era de-o iscusinţă fără 
pereche. Format din corăbieri încercaţi, echipajul cunoștea toate 
capcanele fluviului. Zece arcași de elită o însoțeau pe fiica lui Sesostris. 

De-abia fură întinse pânzele, că tânăra femeie ridică spre cer vârful 
sceptrului Magie. În câteva clipe se stârni dinspre miazănoapte un 
vânt puternic. 

Niciodată căpitanul nu cârmuise o corabie care să înainteze cu o 
asemenea viteză, iar oamenilor săi nu le rămâneau prea multe de 
făcut. 

— Vom călători și noaptea, îl înștiinţă Isis. 

— Dar e foarte primejdios! 

— Razele lunii ne vor lumina drumul. 

ttt 

Shab Strâmbu’ ieși din ascunzătoare. 

Nu se vedea nimeni prin preajmă. 

Voia să afle dacă întregul ținut era încercuit de soldați sau dacă 
existau și locuri nepăzite. 

Dincolo de ultimele capele, se întindea o regiune nisipoasă. 
Cândva, pe aici scosese Bega din Abydos micile stele. 

Dacă n-ar fi fost înzestrat din naștere cu o neîncredere fără margini, 
Shab ar fi devenit acum o pradă ușoară. La mică depărtare unul de 
altul, doi arcași stăteau la pândă. Judecând după gesturile lor, păreau 
deprinși cu asemenea treburi. 

Ghemuit, Shab se furișă cu grijă. 

„Pesemne că doar unele locuri se bucură de o așa mare atenţie”, 
cugetă Shab. Dar recunoscu, în curând, că se înșelase. Peste tot se 
vedeau soldați. Carevasăzică, nu se putea fugi din Abydos pe aici. 

Înciudat, se întoarse în adăpostul său. 

Deodată, se auziră pași. 

Shab dădu la o parte o ramură joasă. 

— Intră, Bega. 

Preotul se aplecă anevoie și pătrunse în micuța capelă. 

— Armata supraveghează deșertul, n-avem cum să trecem fără să 
fim zăriți. 


— Pretutindeni sunt soldaţi, încuviință Bega. Au primit ordin să 
tragă fără să stea pe gânduri. 

— Cu alte cuvinte, faraonul crede că ucigașii lui Iker se află încă în 
Abydos! Prevestitorul o să ne scoată din capcana asta. 

— Să nu te mai mişti de aici, am să-ți aduc de mâncare. 

— Dar dacă m-aș amesteca printre preoţii temporari? Iker nu mai e 
ca să mă recunoască! 

— Gărzile îi iau la întrebări pe toţi. Ai trezi bănuieli și ai fi arestat. 
Așteaptă noile porunci. 

ttt 

Bega era la fel de nervos ca Shab, dar gustul plăcut al victoriei îl 
liniștea. Măsurile luate de rege nu te făceau, oare, să zâmbești? O 
armată întreagă desfășurată în Abydos nu avea să-l readucă pe Iker la 
viaţă. 

Luându-și o înfățișare potrivită cu împrejurările, se jelui și el în 
tovărășia preoţilor permanenţi chemaţi de Pleșuv, de la care 
nădăjduiau să primească lămuriri. 

— Ce nedreptate înfiorătoare! se văită Bega. Dacă e adevărat că 
nefericitul Iker a pierit înseamnă că moartea l-a secerat chiar când 
dobândise cele mai înalte ranguri. Cu toţii ajunseserăm să-l prețuim 
pentru că ne respecta obiceiurile. 

Ceilalți preoți și preotesele încuviințară. 

Sacerdotul însărcinat să vegheze asupra mormântului lui Osiris 
părea, la rândul său, peste măsură de îndurerat. 

— Arăţi sleit de puteri, observă Bega. N-ar trebui să te vadă un 
doctor? 

— La ce bun? 

— Ce vrei să spui? 

— Îmi pare rău, trebuie să păstrez secretul. 

— Nu și între noi. 

— Ba chiar și între noi. Aceasta e porunca Pleșuvului. 

Bega zâmbi în sinea sa. Așadar, bătrânul încerca să împiedice 
răspândirea veștilor dezastruoase care aveau să năruiască speranţele 
celor care trăiau pe pământul Marelui Zeu, înainte de a se împrăștia în 
tot Egiptul. 


— Se șoptește că Iker a fost ucis, se încumetă să deschidă vorba 
slujitorul lui KA. 

— Baţi câmpii! i-o reteză Bega. Să nu plecăm urechea la astfel de 
bârfe fără nicio noimă. 

— N-a fost sugrumat și un ofițer? 

— Neîndoielnic, în urma vreunei încăierări. 

— Şi desfășurarea armatei, înmulțirea măsurilor de siguranţă, 
întărirea pazei clădirilor? E limpede că o primejdie cumplită ne 
amenință! 

Intrarea Pleșuvului puse capăt discuţiilor. 

Zbârcituri adânci îi brăzdau fața, îmbătrânită, parcă, dintr-odată. 
Severităţii sale obișnuite i se adăuga acum o tristețe sfâșietoare. Până 
și cei mai încrezători din fire pricepură cât de rău stăteau lucrurile. 

— Fiul regal Iker a murit, rosti el. Totuși, vom continua să pregătim 
celebrarea misterelor din luna khoiak. 

— A fost ucis? întrebă slujitorul lui KA. 

— Da. 

O tăcere desăvârșită se așternu. 

Până și Bega simţi un fel de tulburare, de parcă o lume întreagă 
tocmai se prăbușise. Un omor pătase ţinutul sacru al lui Osiris, o 
cruzime neînchipuită se ivise în mijlocul tărâmului liniștii și al păcii. 

— Vinovaţii au fost arestaţi? 

— Nu încă. 

— Li se cunosc numele? 

— Din nenorocire, nu. 

— Se știe dacă au fugit din Abydos? 

— Nu. 

— Atunci suntem în primejdie! se îngrozi slujitorul lui KA. 

— Dar comandantul forțelor speciale? sări și preotul în stare să 
vadă secretele. Și el a fost ucis! 

— Adevărat. 

— De către altă bandă de nelegiuiți? 

— Nici asta nu știm, dar cercetările au început. Luminăţia Sa a luat 
măsurile ce se cuvin ca să fiți la adăpost. Să respectăm mai departe 
Legea și să ne îngrijim de ritualuri. Nu există o cale mai bună de a 
cinsti amintirea lui Iker. 


— N-o văd nicăieri pe biata Isis, zise Bega. A părăsit Abydosul? 

— Soţia lui Iker trece printr-o suferință atât de zdrobitoare, că nu 
mai are tăria să-și vadă de îndatoririle ei de Mare Preoteasă. Nephtys îi 
va ţine locul. 

Bega nu-și mai încăpea în piele de bucurie. Iker mort, Isis plecată! 
O mie de soldaţi erau mai puţin periculoși decât ei doi. De multă 
vreme dorea să-i vină de hac acestei femei prea frumoase, prea 
inteligente, prea strălucitoare. Dispariţia lui Iker o doborâse și-o lipsise 
de puterea de a-i mai pricinui vreun rău Prevestitorului. Pesemne că se 
va prăpădi de durere în vreun palat din Memphis. 

— Șirul nenorocirilor noastre nu se oprește aici, continuă Pleșuvul. 
Mormântul lui Osiris a fost pângărit, iar preţiosul vas, furat. 

— Nici Abydosul, nici Egiptul nu vor supravieţui acestei urgii, 
murmură slujitorul lui KA, abătut. 

— Vă mai spun încă o dată, stărui bătrânul: să trăim mai departe 
potrivit Legii. 

— În numele cărei speranţe? 

— Nu e nevoie să speri ca să îţi vezi de îndatoriri. Ritualurile se 
transmit prin noi și dincolo de noi, oricare ar fi împrejurările. 

Descumpăniţi, preoţii permanenţi se întoarseră la treburile lor 
obișnuite, începând cu împărțirea de porunci preoţilor temporari, 
printre care domneau nedumerirea și neliniștea. lar cum Pleșuvul nu 
ceruse nimănui să păstreze taina asupra celor petrecute, veștile 
zburară cu iuțeală. 

ttt 

La căderea nopții, Bina îi masă picioarele stăpânului său. În 
întunericul micii locuințe unde dormea preotul temporar, 
Prevestitorul îi aparținea doar ei și nu se mai gândea la blestemata 
aceea de Nephtys, pe care Bina ar fi ucis-o cu propriile mâini. Blândă, 
binevoitoare, supunându-se celor mai mărunte dorințe ale 
Prevestitorului, ea avea să fie soția principală, îndepărtându-le pe 
celelalte și trimițându-le să se îngrijească de treburile casei. lar dacă 
una dintre ele ar încerca să-i ia locul, Bina îi va sfâșia carnea, îi va 
scoate ochii și-i va arunca măruntaiele la câini. 


Prevestitorul mâncă puţină sare, dar Bina nu puse nimic în gură. 
Hotărâse să nu mai bea vin și să se ferească de mâncărurile grase de 
teamă să nu i se rotunjească trupul și să nu-i mai fie pe plac stăpânului 
ei. Dacă își păstra frumuseţea și rămânea la fel de ademenitoare ca 
acum, Prevestitorul nu se va sătura niciodată de ea. 

O siluetă trecu pragul. Bina înșfăcă un pumnal și-i tăie calea. 

— Sunt eu, Bega! 

— Încă un pas și te spintecam. Data viitoare, dă-ne de știre că vii. 

— Nu voiam să fac zgomot. Sunt soldaţi la pândă prin preajmă. 
Gărzile și santinelele supraveghează tot ţinutul, zi și noapte. Nimeni 
nu poate intra în Abydos, nimeni nu poate ieși. 

— Ne rămâne cărarea ascunsă, îi aminti Bina. 

— După spusele lui Shab, n-o putem folosi nici pe aceea. Arcașii 
patrulează prin deșert. 

— Nu vă mai frământaţi atâta, îi sfătui Prevestitorul. la zi mai bine 
dacă Pleșuvul a dezvăluit tuturor adevărul. 

— Era prea tulburat ca să tacă! Mâine, toată suflarea din Abydos va 
ști cât de mare e dezastrul. Preoţii permanenți sunt înspăimântați, 
frumosul monument osirian se fărâmițează. Lipsiţi de ocrotirea 
Zeului, se simt sortiți pieirii. lzbânda e deplină, stăpâne! Când capitala 
va fi trecută prin foc și scăldată în sânge, forțele de ordine se vor risipi 
ȘI noi vom pune mâna pe putere. 

— Sesostris ce face? 

— A părăsit Abydosul. 

— Ca să meargă unde? 

— Nu cunosc. Copleșită de durere, Isis a plecat și ea. 

— Fără să ia parte la înmormântarea soțului ei? 

— Poate că a trebuit să îngroape leșul în mare grabă. 

— Un lucru ce nu le stă deloc în fire egiptenilor, socoti 
Prevestitorul. Nu cumva beţia victoriei ţi-a întunecat judecata? 

— Lovit în plin, vrăjmașul se poartă ca un animal în cursă! 

— Sau încearcă să ne arate nouă că e așa! 

— De ce nu vă vine să credeţi că și-au ieșit din minți? 

— Pentru că regele a redat tăria câmpului de forţe al celor patru 
salcâmi tineri, a deschis iar ochii leilor păzitori și a ridicat la loc în 
mijlocul relicvariului stâlpul și tainița. 


— O simplă păcăleală! Vrea să ne facă să credem că măcar capul lui 
Osiris e la adăpost. 

— Pleșuvul v-a spus ceva în privinţa aceasta? 

— Nu, dar ne-a mărturisit că mormântul Marelui Zeu a fost 
pângărit și că vasul pecetluit a dispărut. Nicio energie nu mai 
ocrotește Abydosul. 

— Însă cea a salcâmilor tineri a dat deja roade. lar puzderia asta de 
soldați mă împiedică să mă apropii de Arborele vieţii ca să-i grăbesc 
pieirea. Dacă faraonul se recunoaște învins, de ce-a mai luat atâtea 
măsuri de prevedere? 

— Praf în ochi! își dădu cu părerea Bega. Temându-se să nu se iște 
tulburări la Memphis, a alergat într-acolo. 

— La drept vorbind, așa o cer împrejurările. Totuși, monarhul 
acesta știe să ducă un război mai presus de fire. Moartea îi răpește fiul 
spiritual, furtuna mătură Abydosul, iar el părăsește ţinutul, 
mărginindu-se la câteva porunci pentru paza ținutului sacru... Nu, 
toate astea nu i se potrivesc. 

— Apărarea Memphisului nu suferă amânare. 

— Salvarea lui Osiris e încă și mai importantă. Un rege ca el n-o ia 
la goană ca un laş în fața primejdiei și nici nu-și lasă de izbeliște 
armata în toiul bătăliei. Refăcând brâul magic al Abydosului, oricât de 
neînsemnat ni se pare nouă, ferind salcâmul de alte vătămări, își 
mărturisește dorinţa de a lupta mai departe cu cele mai bune arme. 

Ochii roșii ai Prevestitorului sclipiră. 

— Sesostris nu se îndreptă spre Memphis, grăi el. Vreau să aflu ce 
plănuiește cu adevărat. Întreabă-i pe slujbașii din port și pe corăbieri. 

— Am să trezesc bănuieli! 

— Continuă să-mi fii credincios, viteazul meu prieten. 

Arsura pe care o simți Bega în palmă îi tăie pofta de a se mai 
împotrivi. 

— Plecarea lui Isis nu vă pune pe gânduri? întrebă Bina. 

Prevestitorul îi mângâie pletele. 

— Cum ar putea izbuti o femeie să-mi facă rău? 


23. 


Provinciile Egiptului erau imaginea pământească a universului. 
Unind lumea de dincolo cu cea de aici, legăturile și armonia făceau 
din Cele Două Regate țara iubită de zei. Ea se înfățișa precum trupul 
lui Osiris, pe care orice dezbinare îl punea în primejdie. Legând trainic 
Sudul cu Nordul, faraonul celebra realitatea reînvierii. 

Fiecare provincie adăpostea mai multe relicve, printre care și o 
bucată din trupul lui Osiris, ascunsă cu grijă și protejată. Mulțumită 
Cărții lui Thot, Isis știa că paisprezece dintre ele aveau o importanţă 
anume, căci ar fi fost de ajuns pentru crearea unei mumii care să 
dăinuiască veșnic, în stare să primească moartea lui Iker. 

Însă dușmani de temut îi stăteau în cale. 

Mai întâi, timpul. Datorită sceptrului Magie, Isis va reuși să și-l facă 
aliat, poate chiar să-l stăpânească. Totuși, nu trebuia să piardă nicio 
clipă. 

Apoi, mai-marii provinciilor. Deși se supuneau voinţei regelui, al 
cărui sol era tânăra preoteasă, ei nu-i vor privi cu ochi buni cererile și 
vor încerca s-o abată din drum. 

În sfârșit, complicii lui Seth nu-i vor da pace de-a lungul căutării 
sale. Putea trece nebăgată în seamă doar câtă vreme ei nu cunoșteau 
ţinta călătoriei sale. Dar, mai devreme sau mai târziu, aveau să prindă 
de veste. 

Primul popas, Elephantina. 

Un soare blând scălda capitala primei provincii a Egiptului de Sus, 
hotar sudic al dublului regat, marcat de prima cataractă. Canalul săpat 
din porunca lui Sesostris făcea posibile călătoriile pe apă de-a lungul 
întregului an, iar fortăreaţa și zidul de cărămizi înlesneau negoțul care 
se desfășura în deplină siguranţă, ajutând astfel la înflorirea Nubiei. 

Tânăra femeie merse la palatul guvernatorului provinciei, Sarenput. 
Aici o întâmpinară 'lovarăș-Bun, un dulău mare, negru și zvelt, și 
Gazela, nedespărţita sa tovarășă, o cățea micuță, grasă, cu mamelele 
atârnând. În ciuda vârstei lor înaintate, rămăseseră niște paznici fără 
pereche. Sarenput nu avea încredere în oaspeţii pe care cei doi câini îi 
lătrau prea mult. 

Dar Isis căpătă din partea lor numeroase dovezi de prietenie. 
Tovarăș-Bun se ridică și își puse labele din față pe umerii ei, iar Gazela 
se gudură pe lângă preoteasă și îi linse picioarele. 


Curând apăru și stăpânul locurilor, la fel de impunător ca 
întotdeauna, cu fața pătrată, fruntea joasă, bărbia și pomețţii ascuțiți, 
umerii largi și privire hotărâtă. 

— Sunt mândru s-o primesc pe Marea Preoteasă din Abydos, zise 
el, solemn și sincer. Cărui fapt îi datorez onoarea acestei vizite? 

Isis îi povesti tot, fără să-i ascundă nimic din nenorocirea ce lovise 
Abydosul. 

Tulburat, Sarenput ceru să-i fie adus iute vin din cel mai tare. 

— Măreaţa înfăptuire a lui Sesostris se află în primejdia de a fi 
distrusă, iar regatul va dispărea atunci! Cum să luptăm împotriva 
acestui vrăjmaș sălbatic? 

— Alcătuind un nou Osiris. Trebuie să încep cu relicva din 
Elephantina. Te învoiești să mi-o încredințezi? 

Isis se temea de ceea ce-ar fi putut spune guvernatorul, care ținea la 
privilegiile sale și care nu obișnuia să vorbească pe ocolite. 

— Vă conduc până la ea chiar acum, dacă doriţi. 

Tânăra femeie urcă în barca preferată a guvernatorului, la care 
începu să vâslească el însuși cu multă tragere de inimă. 

La vederea insulei sacre a lui Osiris, Isis își aminti de înfricoșătoarea 
încercare prin care trecuse ea, când fusese gata să-și jertfească viața ca 
să înlesnească revărsarea Nilului. Iker îi venise atunci în ajutor, 
scoţând-o la suprafața apei. lar acum, ea încerca să-l salveze pe el de la 
pieire. 

Barca trase la mal lângă stânca ce proteja grota numită „Cea care-și 
adăpostește stăpânul”. Din vârful unui salcâm și al unui jujub, un șoim 
și un vultur îi priveau pe nou-veniţi. 

— Nu există alți păzitori mai buni ca aceștia, îi dezvălui Sarenput 
preotesei. Un singur smintit a vrut să dezlege taina grotei, dar cele 
două păsări de pradă nu i-au îngăduit nici să se apropie. lar la vederea 
leșului său, celorlalți curioși li s-a tăiat pofta. De atunci, nimeni nu s-a 
mai încumetat. Acum e rândul vostru, prințesă. Eu vă aștept afară. 

Isis pătrunse într-o galerie strâmtă din piatră, în care răzbătea 
susurul unui izvor. Deși nu recunoștea locurile, nu șovăi să meargă 
mai departe, fără să se sinchisească de umezeală și de lipsa aerului. 

Deodată, galeria se lărgi și o lumină se zărea licărind din adâncuri. 


Acolo se afla locașul lui Hapy, duhul Nilului, energia inundaţiei 
dătătoare de rod! Liniștită, Isis se strecură de-a lungul peretelui 
stâncos și ajunse în mijlocul unei grote albăstrii. 

În faţa ei se înălța un fetiş aidoma celui din Abydos! 

Preoteasa ridică vălul ce acoperea tainița din vârful stâlpului și 
descoperi tălpile lui Osiris, făcute din aur, argint și pietre prețioase. 

— Îmi pare rău că vă adeveresc temerile, zise Sarenput, mâhnit, 
însă unii guvernatori de provincii și unii mari preoţi nu vă vor arăta 
bunăvoința cuvenită. Nu pun la îndoială vitejia gărzii voastre, dar în 
fața unor îndărătnici ca aceia despre care vă vorbesc ea nu va atârna 
prea greu. 

— Ce mă sfătuiești? 

— Să vă însoțesc. O corabie de război și o trupă de soldaţi 
neînfricaţi vor domoli firile aplecate spre răzvrătire și le vor face mai 
înțelegătoare. 

Isis nu refuză un ajutor așa de preţios. 

— Marea noastră piedică este, deocamdată, lipsa vântului dinspre 
miazăzi, continuă Sarenput. Ne vom folosi de curenţii apei, vâslașii se 
vor speti, dar tot vom înainta prea încet. 

— Nădăjduiesc să înlătur aceste neajunsuri. 

La prora corăbiei sale, Isis îndreptă sceptrul Magie spre cataractă. 

Îndată se iscă un suflu puternic și cele două corăbii începură să 
alunece cu mare iuțeală către Edfu, capitala celei de-a doua provincii a 
Egiptului de Sus, Tronul lui Horus. 

Un șoim se rotea în jurul prorei. 

— Să-l urmăm, porunci Isis. 

Pasărea conduse corăbiile departe de marele debarcader. Sarenput 
bombăni, nemulțumit. 

După ce zbură în cercuri largi deasupra unei podgorii, șoimul 
poposi în vârful unui salcâm. 

— Să acostăm, ceru tânăra femeie. 

Deși treaba era anevoioasă, fu dusă neîntârziat la bun sfârșit. 
Arcașii coborâră îndată pe mal, prevăzători și gata de luptă. 

Dar locul părea liniștit. 

— Nici vorbă să găsim prin preajmă vreo relicvă osiriană, își dădu 
cu părerea Sarenput. În schimb, pe meleagurile astea se face un vin 


dintre cele mai alese. Am cumpărat adesea de aici urcioare pline cu 
această minunată licoare și n-am avut niciodată a mă plânge de nimic. 

Împrejmuită de ziduri, podgoria provinciei Tronul lui Horus 
număra douăsprezece soiuri de plante și curmali. În ianuarie și 
februarie se tăiau cu grijă butucii îmbătrâniţi, iar pământul unde 
aveau să crească alții noi era arat. O puzderie de șănțuleţe asigurau 
apa necesară, iar prășitoarele împrospătau pământul și înlăturau 
buruienile. Găinaţul de porumbel slujea drept îngrășământ, iar 
stropitul cu un amestec pe bază de aramă, preparat de învățații din 
templu, ferea via de boli. 

În curând, lucrătorii aveau să încheie un cules ce se făcea cu bună 
știință mai târziu și din care se obținea un nectar gros și parfumat, 
foarte căutat și prețuit. 

Isis și Sarenput se apropiară de un teasc mare. 

Unii podgoreni strângeau ciorchinii grei și bine copţi într-o 
tocitoare, iar alții îi storceau cântând. Prin cele câteva deschizături se 
scurgea un suc ce avea să fie lăsat să fermenteze două sau trei zile în 
urcioare de argilă destupate. După aceea, începea munca meșterilor 
care turnau acest prim vin în alte urcioare, de forme diferite. 

Ucenicii adunau resturile de pielițe și sâmburi și le puneau într-un 
sac pe care-l storceau cu putere, scoțând astfel din ele un must 
delicios. 

— Vreţi să gustaţi? îi îmbie un voinic cam ameţit de băutură. 

— Nici nu mă gândesc să te refuz, răspunse Sarenput. 

Mai-marele podgorenilor interveni. 

— Ce înseamnă desfășurarea asta de forțe? Mi-am plătit toate dările 
la vreme. 

— Nu-ţi face griji, nimeni nu-ţi aduce vreo învinuire. 

— Cunoști adevăratul nume al strugurelui stors? îl întrebă Isis. 

Meșterul o privi descumpănit. 

— Judecând după o astfel de întrebare, ar trebui să vă numărați 
printre... 

— Preoţii din Abydos, într-adevăr. 

— Adevăratul nume este Osiris, în același timp pâine și vin, putere 
divină ce se întrupează în orice hrană. Strivind strugurele îl osândim la 
moarte, și această încercare desparte ceea ce e pieritor de ceea ce e 


veșnic. Apoi, noi îl bem pe Osiris. Vinul ne dezvăluie una dintre căile 
nemuririi. Astăzi, oferim celor morți un vin de soi. El va îndepărta de 
noi nălucile și morţii cei răi. Dar morţii cei buni, mai-marii din 
Abydos, făpturile de lumină vor continua să ne ocrotească podgoria. 
Dacă am uita să-i cinstim, nenorocirea s-ar abate asupra noastră. 

— În afara acestui vin, ce alte ofrande ai mai pregătit? 

— Aștept procesiunea preoţilor lui Horus. Ei vor aduce toate cele de 
trebuinţă. 

Sarenput nu avu răgazul să bea pe săturate, căci preoţii se și iviră. În 
fruntea lor pășea un bătrân cu privire aprigă. Însoţitorii săi cărau o 
mulțime de urcioare, pânzeturi și flori. lar în mijlocul cortegiului se 
vedea o barcă. 

Isis le dezvălui cine era. 

— Marea Preoteasă din Abydos a bătut atâta cale până aici... E o 
mare onoare pentru noi! Ne faceţi bucuria de a lua parte la ritualul din 
aceasta noapte? Vom aprinde torţe și vom petrece în amintirea celor 
morți, închinându-le cele mai bune vinuri. 

— Barca voastră are o formă neobișnuită, nu? 

— O copiază pe cea a lui Osiris! Simbol al trupului divin reîntregit, 
ea va primi coroana purității și va feri templul nostru de atingerea 
morții. Vreţi să o așezați pe un altar și să rostiți formulele de ocrotire? 

— Misia mea cere împlinirea altor ritualuri. Acesta e coșul 
misterelor unde se adună ceea ce e risipit. Vă învoiţi să-mi daţi pieptul 
lui Osiris, relicva sacră a provinciei voastre? 

În viaţa sa îndelungată, Marele Preot din Edfu auzise o sumedenie 
de vorbe nesocotite și credea că nu-l mai poate mira nimic. 

De data aceasta însă rămase cu gura căscată. 

— Salvarea Egiptului este în joc, adăugă Isis cu glas scăzut. 

— Relicva... relicva e a noastră! 

— "Ţinând seama de împrejurări, trebuie să se întoarcă pentru o 
vreme la Abydos. 

— Am să mă sfătuiesc și cu ceilalți preoți. 

Unul dintre cărăușii care ajutau la culesul viei îndeplinea și slujba 
de mesager. Întâmpina corăbiile iuți folosite de Medes pentru 
răspândirea decretelor regale și-și rotunjea câștigul destăinuindu-le 


căpitanilor felurite informaţii despre provincie. lar răsplata sa era pe 
măsura „mărfii” ce-o avea de vânzare. 

Văzând zarva iscată pe podgorie, unde toată lumea se aștepta la o 
ceremonie liniștită, iscoada pricepu că se petrecea ceva neobișnuit. 

Ocolindu-i pe arcașii care priveau în toate părţile cu ochi bănuitori, 
bău puțin must și se amestecă printre podgorenii care, cu toate că de 
felul lor erau oameni plini de voioșie, acum rămăseseră tăcuți. 

— Ciudaţi oaspeţi, zise cărăușul. 

— O trupă de elită, îl lămuri unul dintre ei. Cu ăștia nu se glumește! 
Înţelept ar fi să nu-i zgândări. Fratele meu mai mare l-a recunoscut pe 
guvernatorul de provincie Sarenput care, de obicei, ne trimite câte-o 
corabie s-o încărcăm cu urcioare de vin. Dar azi comandă o corabie de 
război! Nu-mi miroase a bine. 

— Și femeia aceea frumoasă de-ţi ia ochii? 

— O preoteasă din Abydos. După cum mi-a spus cineva cu auzul 
fin, ar fi chiar Marea Preoteasă! Îţi dai seama? În mod normal, nu 
coboară în mijlocul oamenilor de rând! Fără îndoială, s-a întâmplat 
vreun lucru grav. 

Cărăușul gândi c-a dat marea lovitură. Oare cât prețuiau asemenea 
informaţii? Cu siguranţă, o avere. Avea să se târguiască la sânge ca să 
capete cât mai mult în schimbul lor. Apoi o să-și cumpere o casă 
arătoasă, pământ cât poftea și o să plătească oameni care să-i 
muncească ogoarele. lar el se va bucura de o bătrâneţe tihnită. 
Norocul lui că se aflase la locul potrivit, în ziua potrivită! 

Mai intră în vorbă și cu alți podgoreni care întăriră spusele 
primului. Prin urmare, n-avea niciun rost să mai piardă vremea. 

Își luă tălpășița fără să fie văzut de nimeni și alergă spre malul 
Nilului. Apoi merse de-a lungul său până la debarcader, unde se găsea 
una dintre corăbiile lui Medes, pășind hotărât să-și vândă marfa cât 
mai scump. De altfel, se și vedea întins la umbra terasei sale, privindu- 
și slujitorii care trebăluiau de zor. 

Șoimul își luă zborul. 

Un țipăt ciudat, înspăimântător îl ţintui locului pe cărăuș. Cu 
răsuflarea tăiată, își ridică ochii și, cum soarele îl orbise, i se păru că o 
piatră se prăvălea spre el din văzduh. 

Apoi se prăbuși mort, cu ţeasta zdrobită. 


După ce-și împlini datoria de protector al lui Isis, șoimul lui Horus 
se întoarse în vârful salcâmului. 

— Atâta vorbărie n-o să ducă la nimic, fu de părere Sarenput. Mai 
degrabă i-am zgâlțâi puţin pe flecarii ăștia și am lua relicva. 

— Să avem răbdare, îl domoli Isis. Preotul înțelege cât de grave sunt 
împrejurările. 

— lubiți prea mult oamenii! Nu sunt decât o adunătură de 
palavragii cărora nu trebuie să le oferi prilejul să trăncănească despre 
orice. 

În sfârșit, sacerdotul cu privire de tăioasă se apropie de tânăra 
femeie. 

— Urmaţi-mă, vă rog. 

O conduse până la barca purtată de alai. Acolo, dintr-un sipet din 
lemn de sicomor, marele preot scoase pieptul lui Osiris, făcut din 
nestemate. 

— Potrivit hotărârii preoților din Edfu, vă încredințez această 
comoară nepreţțuită. Folosiți-o cât mai bine și apărați Cele Două 
Regate de nenorocire. 


24. 


Nici cei mai ageri ochi nu l-ar fi recunoscut pe Sekari. Neîngrijit, cu 
părul și sprâncenele încărunțite, gârbovit, semăna cu un bătrân obosit 
care se străduia, cu mare greutate, să-și vândă oalele prost lucrate, pe 
care le căra un măgar, leneș și îndărătnic, întovărășit de un câine care 
de-abia se mișca. Prefăcându-se de minune, Vânt-de-Miazănoapte și 
Sângerosul păreau niște animale chinuite, la capătul puterilor. 

Lui Sekari nu-i dădea pace un gând: Creţul și Morocănosul se 
adăposteau în același cartier, unde nu-i mai trecea acum prin minte 
nimănui să-i caute. Lipsă de prevedere? Prostie? Fără îndoiala că nu. 
Luptătorii din umbră își dovediseră eficacitatea și precizia. Prin 
urmare, aceștia doi și complicii lor aveau la îndemână o ascunzătoare 
atât de sigură, încât nu se temeau de gărzi nici dacă ele ar fi venit pe 
neașteptate. 

Niciunul nu trădase, niciunul nu se dăduse în vileag vorbind prea 
mult și nicio iscoadă nu izbutise să se strecoare printre ei. Disciplina 


care domnea în rândul lor era desăvârșită. Dar în mintea lui Sekari 
încolțise o bănuială, greu de verificat. Și totuși, în sufletul său licărea 
speranţa. Dacă nu se înșela, unul dintre credincioșii Prevestitorului 
avea să iasă, mai devreme sau mai târziu, din bârlog, ca să respire aer 
curat sau, pur și simplu, să se plimbe. Nu-l pândea nicio primejdie, la 
drept vorbind. Cartierul nu era pus sub pază severă, iar pândarii l-ar fi 
prevenit când soseau străjile. 

Locuitorii cartierului se  obișnuiseră cu  bătrânelul acesta 
neputincios care nu punea întrebări și care de-abia își ducea zilele din 
negoțul său amărât. Trecătorii îi dădeau adesea, bucuroși, pâine și 
legume, pe care el le împărțea cu măgarul și cu câinele său. 

După ce se înnopta, Sekari obișnuia să moţăie într-un colț. Dar în 
seara aceasta Sângerosul îl tot lovea cu labele. 

— Lasă-mă să dorm un pic! 

Însă câinele nu se cuminţi, așa că Sekari deschise ochii. 

La câţiva pași de el, un bărbat cumpăra curmale de la un vânzător 
ambulant și le înfuleca pofticios. 

Creţul. 

Sekari hotărî să nu-l mai lase să-i scape cu niciun preţ. 

Continuând să mestece fructe, Creţul se îndepărtă. Sekari se ridică 
binișor și porni după el. Acum avea un ajutor de nădejde: mirosul fin 
al câinelui și al măgarului. Putea astfel să-l urmărească pe Creţ de la 
distanță, fără să fie văzut. 

Drumul nu fu prea lung. 

Măgarul se opri în faţa unei case frumoase, cu două etaje. O 
slujnică furioasă începu să se răstească la Sekari. 

— Pleacă de-aici, păduchiosule! Nu pot să sufăr boșorogii. 

— Oalele mele nu sunt scumpe! Îți vând două la preț de una. 

— Pe cât sunt de urâte, pe atât de ușor se sparg! Du-te sau chem 
străjile. 

Sekari se supuse bodogănind. Nu mai rămânea nicio îndoială: 
Creţul se ascundea în această casă. 

Și totuși, soldaţii o scotociseră prin toate ungherele. 

Așadar, bănuiala lui Sekari se adeverea. 


FFI 


Potrivit obiceiurilor sale, Sekari înșelă atenţia gărzilor și se strecură, 
ca o umbră, chiar pe sub nasul lor, până în odaia de lucru a vizirului. 

În toiul nopţii, Sobek lucra. Deși bănuia cât de apăsătoare era 
povara slujbei de vizir, nu-și închipuise cât de multe sarcini îi reveneau 
acum. Ca să o scoată cu bine la capăt trebuia să muncească din 
răsputeri, să cerceteze atent fiecare dosar și să cunoască toate 
greutățile, mari și mici, care amenințau bunăstarea Celor Două Regate. 

Parcă străduindu-se să le facă în ciudă gurilor rele, Sobek învăța 
repede. Bucurându-se de tot sprijinul lui Senankh, îl chema adesea la 
el pe Marele 'Trezorier când avea nelămuriri. 

Paza Memphisului rămăsese însă grija sa cea mai mare. Cunoscând 
groaznica ameninţare ce plutea asupra orașului, nădăjduia că 
numeroasele căutări începute de oamenii săi vor da roade sau că 
dușmanul va face, în cele din urmă, un pas greșit. 

Ca de fiecare dată, apariția lui Sekari îl luă prin surprindere. 
Sprinteneala și iscusința de a trece nebăgat în seamă de nimeni nu-i 
slăbiseră deloc. 

Cu chipul împietrit, vizirul se ridică. 

— Trebuie să-ți spun că... 

— Mai întâi eu, îl opri, nerăbdător, Sekari. Tocmai am dibuit un 
bârlog al luptătorilor din umbră. 

Cei doi bărbaţi se aplecară de îndată asupra unei hărți a 
Memphisului pe care fosta căpetenie a gărzilor o desfășurase. Sekari 
puse degetul pe locul cu pricina. 

Sobek îl privi îmbufnat. 

— Am răscolit de zece ori casele astea! Degeaba. 

— Și nici n-are rost s-o facem iar, că nu vom găsi nimic. 

— Atunci, de ce ești așa încrezător? 

— Pentru că am fost orbi și ne-am purtat ca niște copii neștiutori. 
Creţul se ascunde chiar aici și n-o să-l scoatem afară prin mijloacele 
obișnuite. 

— Doar nu-mi vorbești de o vedenie! 

— Faptele grăiesc de la sine. 

— Lămurește-mă odată, că nu-mi arde acum de ghicitori. 

— Nu trebuie să căutăm înăuntrul casei, ci sub ea. 

Sobek izbi cu pumnul în hartă. 


— Hrube... Au săpat pe sub pământ galerii în care se pitesc precum 
șobolanii! Ai dreptate, lucrurile se limpezesc acum! 

— Să-i lovim fără întârziere, să le nimicim o parte din trupe. 

— Nici nu încape vorbă! Zvonurile despre boala mea și dispariția 
generalului Nesmontu îi vor ademeni afară din vizuină. Când cei mai 
mulți dintre ei vor ieși la lumină, o să-i atacăm. Vreau să-i izbesc tare 
și să ajung la căpetenia lor. 

— Primejdios plan! 

Dintr-odată, chipul lui Sobek se întunecă. 

— Ai făcut o treabă vrednică de laudă, Sekari. Mi-ar fi plăcut s-o 
sărbătorim împreună, dar trebuie să-ți dau o veste cumplită. 

Păzitorul simţi un nod în gât. 

— Iker a murit. 

— A murit... Eşti sigur? 

— Din nenorocire, da. De astă dată, nu s-a mai putut feri de 
lovitura ce i-a adus sfârșitul. 

Copleșit, Sekari se așeză. 

Pierderea acestui prieten, a acestui frate și tovarăș alături de care 
trecuse prin multe îi pricinuia o durere cu neputinţă de îndurat. 

— A murit... Cum? 

— Ucis. 

— La Abydos? Nu pot să cred. 

— Potrivit mesajului trimis de rege, vinovat e Prevestitorul. 

Suferinţei lui Sekari i se adăugă acum uimirea. 

— Adică Prevestitorul a spurcat ţinutul sacru al lui Osiris? 

— Din porunca faraonului, vei părăsi Memphisul și te vei întâlni cu 
Isis în sud. Ea te va lămuri ce aveţi de făcut. Fără ajutorul tău nu poate 
reuși să-și ducă misiunea până la capăt. 

Pe Sekari îl încerca dorința nestăvilită să lase totul baltă și să-și 
părăsească slujba. Prevestitorul și cohorta sa de demoni păreau de 
nebiruit. 

— Ce-ţi veni? îl dojeni Sobek. Tu nu ai voie să te dai bătut. Iker nu 
ți-ar ierta-o. 

Cu umerii încovoiați, Sekari se ridică. 

— Dacă n-o să ne mai revedem, vizire Sobek, să nu mă plângi, căci 
dovedindu-mă mai slab decât vrăjmașul, îmi voi merita soarta. 


ttt 

Sobek se tot întorcea de pe-o parte pe alta. Somnul nu se lipea de 
el. Gândurile îi zburau la Iker, pe care-l bănuise atâta vreme că era 
aliatul dușmanului, la acest tânăr scrib cu un curaj fără pereche, care 
dobândise cu ușurință prețuirea tuturor. Cine și-ar fi închipuit că pe 
Fiul regal îl pândea primejdia la Abydos și că Prevestitorul ar îndrăzni 
să lovească chiar în inima regatului lui Osiris? 

Furia îl cuprinse într-atât ca avea poftă să adune toate gărzile și să 
șteargă de pe fața pământului cartierul unde se ascundeau nelegiuiții 
aceia. l-ar fi strâns de gât cu mâna lui, încet, foarte încet. 

Dar asta n-ar fi însemnat să-și dezonoreze slujba de vizir și să-l 
trădeze pe rege? Nici el, nici aliaţii faraonului nu trebuiau să se lase 
pradă mâniei și să-și piardă judecata limpede. Prevestitorul s-ar fi 
folosit de o asemenea slăbiciune, dornic să-și sporească puterea și să 
grăbească prăbușirea regatului. 

Căci nimeni nu se îndoia: Fiu regal, Prieten unic, urmaș al lui 
Sesostris, Iker era de neînlocuit. 

Încă de la începutul acestui război, dus când pe față, când pe 
ascuns, Prevestitorul își pusese în gând să distrugă Abydosul și să-l 
ucidă pe acest tânăr, pregătit temeinic și cu răbdare pentru cele mai 
înalte ranguri. lar o asemenea lovitură fulgerătoare arăta, poate, că 
Egiptul fusese înfrânt pentru totdeauna în ciuda voinţei sale de a lupta 
împotriva Răului. 

Dar el, Sobek, se va bate până la capăt. 

Dacă trupele Prevestitorului se vor năpusti asupra Memphisului, 
aveau să se izbească de Păzitor. 

ttt 

Nesmontu se învârtea aidoma unui leu în cușcă. Și totuși, nu exista 
o ascunzătoare mai bună pentru un „mort” care tocmai fusese 
îngropat fără prea multă zarvă, ca să nu trezească îngrijorarea 
populaţiei. Cui i-ar fi dat prin minte să-l caute tocmai în casa lui 
Sehotep, care-și aștepta osânda și nu avea voie să-și părăsească 
locuința? 

Petrecându-și timpul împreună, cei doi frați din Cercul de Aur 
puteau măcar să vorbească despre Abydos, amintindu-și de inițierea 


lor și lăsând deoparte necazurile de acum. 

— Mâncarea îmbietoare pregătită de bucătarul tău mi-a schimbat 
obiceiurile de la cazarmă, mărturisi generalul, și toată trândăveala asta 
mă moleșește! Sunt nerăbdător să mă întorc printre soldaţii mei. 
Barem luptătorii din umbră or fi prins de veste că am murit? 

— Fii pe pace. N-au dovedit, oare, până acum, că sunt bine 
informați și pricepuţi din cale-afară? 

Nesmontu îl privi ţintă pe Sehotep. 

— Eşti abătut! Nu mai ai poftă de mâncare, ţi-ai pierdut veselia... 
Chiar într-atât îți lipsesc femeile? 

— Urmează să fiu osândit la moarte. 

— Nu mai vorbi prostii! 

— Soarta mea pare hotărâtă dinainte, Nesmontu. Sobek Păzitorul 
va respecta legea, doar îl cunoști! Și nu pot să nu-i dau dreptate. 

— Regele nu va îngădui așa ceva. 

— Regele nu se află mai presus de Maat. El este chezașul ei pe 
pământ, iar vizirul, braţul său. Am să fiu socotit vinovat și am să 
primesc pedeapsa cuvenită. 

— N-am ajuns încă acolo! 

— Dar clipa aceasta se apropie, simt eu. Nu mă sperie moartea, ci 
dezonoarea, vorbele de ocară, numele meu murdărit, șters din scrieri... 
Așa ceva nu pot să îndur. Oare n-ar fi mai nimerit să-mi pun capăt 
zilelor înainte de a fi târât prin noroi? 

Nesmontu nu-l văzuse niciodată pe strălucitorul Sehotep căzut în 
ghearele deznădejdii. 

Bătrânul soldat îl prinse de umeri. 

— Să ne agățăm de adevăr: ești nevinovat. Într-adevăr, lucrul acesta 
e greu de dovedit! Dar n-am înfruntat noi și alte piedici, la prima 
vedere, de netrecut? Și-acum e vorba tot de o luptă, iar noi suntem în 
tabăra celor slabi. Așa că va trebui să întoarcem forța dușmanului 
împotriva lui însuși. Încă nu știu cum anume, dar vom găsi noi o cale! 
Tribunalul vizirului vrea adevărul, de asta să nu te îndoiești. lar 
adevărul ține cu noi. Înzestrați cu arme hotărâtoare, vom învinge. 

Un zâmbet firav însufleți chipul neliniștit al lui Sehotep. Nesmontu 
ar fi redat încrederea și unei trupe întregi de șchiopi, împresuraţi din 
toate părțile. 


— Aproape că m-ai convins. 

— Cum adică aproape? Urăsc jignirile! Cere-ţi iertare împărțind cu 
mine această amforă cu vin roșu care se cere băut pe îndelete. 

Vinul ales îi readuse culoarea în obraji lui Sehotep. 

— Fără tine, Nesmontu... 

— Haide, haide! Nu ești tu omul căruia să-i piară curajul. 

Ofițerul însărcinat să vegheze asupra impunătoarei locuinţe a lui 
Sehotep îi înștiință despre sosirea Marelui 'Trezorier. 

Senankh își pierduse veselia sa obișnuită. Cu un chip prevestitor de 
rele îi privi pe cei doi frați din Cercul de Aur de parcă nici nu-i 
cunoștea. 

— Sehotep, Nesmontu... murmură el. 

— Noi suntem, îl asigură generalul. Ce s-a întâmplat? 

— Tocmai am vorbit cu vizirul Sobek. 

Sehotep făcu un pas înainte. 

— Au apărut noi dovezi împotriva mea? 

— Nu, e vorba de Iker și de Abydos. O nenorocire, o mare 
nenorocire... 

— Lămurește-ne! ordonă Nesmontu. 

— Iker a fost ucis, Abydosul pângărit. Prevestitorul a învins. 

TET 

Cei trei prieteni rătăciră până în zori pe străzile Memphisului. 

O armată întreaga de luptători din umbră, înarmați până în dinți, 
ar fi putut să-i taie calea lui Sekari fără ca el să bage de seamă. Zdrobit 
de durere, mergea la întâmplare, cu privirea pierdută, cu Sângerosul în 
stânga sa și cu Vânt-de-Miazănoapte în dreapta. 

Cele două animale nu se depărtau de el nici cu un pas, ba chiar i se 
lipeau de picioare. Și câinele, și măgarul îi vedeau suferința cumplită 
și, în felul lor, îi cereau să le dezvăluie și lor pricina. Întârziind pe cât 
posibil clipa mărturisirii, Sekari continua să-și amintească fiecare 
păţanie și încercare prin care trecuse alături de Iker, de la cele mai 
mari primejdii până la cele mai nemăsurate bucurii. Păstrase în inimă 
toate clipele în care se simţiseră ca frații și întreaga înflăcărare ce le 
aprinsese sufletele urmând calea lui Maat, căreia îi închinaseră viețile 
lor. 


Prezentul era însă nedrept și crud. 

Deodată, picioarele i se înmuiară, și Sekari se prăbuși lângă o 
schelă. 

Cele două animale se așezară de-o parte și de alta. 

— Sunt dator să vă spun adevărul... Adevărul, atât de greu de rostit. 
Înţelegeţi? 

Tonul vocii lui Sekari le fu de ajuns. 

Împreună, Vânt-de-Miazănoapte și Sângerosul sloboziră strigăte 
atât de sfâșietoare, atât de puternice, că-i treziră pe cei care dormeau 
în casele din preajmă. 

Unul dintre ei ieși afară și descoperi o priveliște neobișnuită: un 
bărbat, ţinând de gât un câine și un măgar, plângea cu lacrimi amare! 

— Nu mai isprăvești odată cu gălăgia asta? Eu încep lucrul devreme 
și mi-ar plăcea să mă odihnesc până atunci! 

— 'Ţine-ţi gura, neisprăvitule, și cinstește amintirea unui viteaz care 
și-a dat viața ca să-ţi apere ţie somnul. 


25. 


Sosirea corăbiei de război la debarcaderul din capitala Ariei, cea de- 
a treia provincie a Egiptului de Sus, stârni zarvă mare. Uadjet, zeița 
șarpe, și Nekhbet, vulturul, protejau acest ţinut dominat de străvechiul 
oraș sacru Nekhen, chezașul numelui regal. 

Sarenput îl cunoștea pe guvernatorul provinciei. Cei doi bărbaţi se 
îmbrăţișară. 

— Se pune la cale vreun război? 

— Marea Preoteasă din Abydos are nevoie de ajutorul tău. 

Impresionat de frumusețea și rangul oaspetelui său, guvernatorul se 
înclină adânc înaintea lui Isis. 

— L-aţi dobândit deja! 

Isis nu se simţea în largul său. Forțe întunecate dădeau târcoale 
prin apropiere. 

— În ultima vreme s-au iscat tulburări pe-aici? 

— Culoarea Muntelui Roșu devine tot mai aprinsă, mulți socotind-o 
chiar amenințătoare. Preoţii sunt și ei într-atât de îngrijorați din 
pricina aceasta, încât rostesc în fiecare dimineaţă și în fiecare seară 


formulele pentru liniștirea sufletelor din Nekhen. Fără ocrotirea lor, 
pământul ar rămâne sterp. 

— Am venit să caut relicva lui Osiris, alcătuită din ceafa și 
maxilarele sale. 

Pe chipul guvernatorului se citea refuzul său. 

— Potrivit datinilor, nouă ne-a fost încredințată această comoară, 
pe care nimeni nu ne-o va lua! 

— Dar acum Abydosul nu poate fi salvat fără ea, spuse Isis. Mai 
târziu relicva o să se întoarcă în provincia Ariei. 

— Abydosul să fie, oare, în primejdie? 

— Însăși supraviețuirea Egiptului e în joc. 

Atât de semeaţă, dar atât de tristă, această femeie nu minţea. 

— l-ai făgăduit ajutorul tău, reaminti Sarenput. 

— Dar nu știam că... 

— O făgăduială rămâne o făgăduială. La judecata lui Osiris, inima 
celor care au jurat strâmb va depune mărturie împotriva lor. 

Năucit, guvernatorul provinciei se înduplecă. 

— Ca urmare a furiei Muntelui Roșu, Marele Preot din Nekhen a 
scos din templu relicva. În afară de el, doar eu și meșterul fierar 
cunoaștem noua ascunzătoare. 

— Așa că fă bine și du-ne acolo, se înveseli Sarenput. 

— Mai întâi o previn pe Marea Preoteasă că... 

— Lasă asta. Timpul ne zorește. 

Sub paza arcașilor din Elephantina se îndreptară toţi trei spre 
marea topitorie, unde lucrau vreo cincizeci de oameni. 

Suflând aer prin niște tuburi făcute din trestie și care aveau la un 
capăt un vârf din pământ ars, ei întețeau flăcările ce ardeau într-o 
vatră, pe care erau rânduite niște vase. Când focul devenea îndeajuns 
de puternic, topeau metalele, apoi, în clipa cea mai potrivită și pe care 
învățaseră s-o recunoască fără greș, le lăsau să se închege. 

Dar numai meșterii cei mai curajoși și încercați se încumetau să 
apuce vasele umplute cu metal topit ca să le toarne în cupe de forme și 
mărimi diferite. 

Înalt, voinic și pleșuv, mai-marele meșterilor veni în întâmpinarea 
oaspeților. 


— Nu îngăduim străini printre noi, tainele meseriei trebuie să fie 
păstrate. Nici chiar guvernatorul provinciei nu intră aici. 

— Dar Marea Preoteasă din Abydos? întrebă Isis. 

Meșterul strânse din buze. 

— Osiris e cel care dă puritate metalelor, iar ele își pierd orice 
înzestrare dacă lumina divină nu le apără unirea, îi reaminti tânăra 
femeie. 

— Ce doriţi? 

— Să-mi dai relicva osiriană ce ţi-a fost încredinţată. 

— Credeam că... 

— Îţi poruncesc, grăi, apăsat, guvernatorul. 

Meșterul topitor îi privi într-un fel ciudat. 

— Doar cei care stăpânesc aceasta meserie pot îndura dogoarea 
cuptorului și știu să se ferească de primejdii. Nu sfătuiesc o tânără 
femeie atât de firavă să se apropie de el. 

— Arată-mi drumul, îi ceru Isis, fără să stea pe gânduri. 

Sarenput presimţea că avea să se întâmple ceva rău. 

— Vă însoțesc, hotărî el. 

— Ba nu, se împotrivi meșterul. Doar o inițiată în misterele din 
Abydos poate să vadă și să atingă relicva. 

Isis încuviință. 

Pătrunzând în acest loc de temut, o izbi un suflu fierbinte care ar fi 
trebuit să o facă să dea înapoi. Dar, după Calea de Foc, căldura de aici i 
se părea aproape plăcută. 

Fără a se sinchisi de tânăra preoteasă, meșterul se opri de mai multe 
ori ca să verifice cum merge lucrul. El cercetă pietrele ce serveau drept 
ciocane și nicovale, tuburile de suflat, cleștii, grosimea foițelor de 
metal și stătu de vorbă cu unul dintre topitori, învinuindu-l că nu se 
arăta destul de atent. Apoi curăță el însuși suprafeţele ce trebuiau 
lipite și isprăvi un aliaj de aur, argint și aramă, pe care trecerea 
timpului nu avea să-l strice. 

Isis aşteptă, răbdătoare. 

— Ah! se minună meșterul, privind-o drept în ochi, sunteți încă 
aici? O adevărată ispravă pentru o femeie! De obicei, ele trăncănesc, se 
plâng și strâmbă din nas. 

— Dar prostia lor? În privinţa aceasta, ai putea chiar să le-ntreci. 


Meșterul apucă un clește înroșit la capăt. 

— Ți-ar plăcea să mă lovești, observă Isis, dar n-ai curaj. De când ai 
plecat din Abydos ai decăzut cu totul. 

Bărbatul lăsă jos cleștele. 

— Cum... cum v-aţi dat seama? 

— Felul în care lucrezi l-ai deprins, fără îndoială, când ai slujit ca 
preot temporar în templul lui Osiris. Alchimiștii din Abydos te-au 
învățat tot ce știi. Mânuind metalul topit, frate cu soarele, tu atingi 
trupul zeilor, formele divine și puterile incarnate de Sokaris. Bucăţi de 
eternitate luminoasă nasc opere nepieritoare la care mâinile tale și ale 
oamenilor tăi iau parte. Dar tu ai dat uitării acum măreția 
meșteșugului tău și te porţi ca un mic tiran. 

Meșterul își coborî privirea în pământ. 

— Am vrut să iau de soţie o preoteasă, dar ea m-a respins. Și totuși, 
un viitor strălucit mă aștepta! Așa că am ales să părăsesc Abydosul și 
să mă întorc acasă. Barem aici sunt prețuit, iar femeile... 

— Dacă Răul distruge ţinutul lui Osiris, și atelierul tău va fi nimicit. 

— Nu cumva vă pripiţi, socotind primejdia mai mare decât este? 

— Te îndoiești de cuvântul meu? 

— Bine, să zicem... Am să vă dau relicva, dar apoi plecaţi de-aici. 

Bărbatul se îndreptă spre capătul topitoriei, care se prelungea 
printr-o grotă cu tavanul jos. Din adâncurile ei se răspândea un fum 
înțepător. 

— Acolo se află lacul de flăcări, o lămuri el pe Isis. Cazanul acesta 
clocotitor a fost descoperit cu multe veacuri în urmă. Fălcile sale când 
se deschid, când se închid. Mulțumită lui, nu ne lipsește niciodată 
energia de care avem nevoie. 

Isis se uită îndelung la îngrozitoarea priveliște ce se desfășura sub 
ochii săi. Bășici nenumărate se spărgeau la suprafața lacului 
împrăștiind o miasmă grea. 

— Există oare ascunzătoare mai bună pentru relicvă decât aceasta? 
întrebă meșterul zâmbind. Mistuind-o, focul schilodește pe veci trupul 
lui Osiris. 

— De ce ai săvârșit o așa nelegiuire? 

— Pentru că îi sunt credincios pe de-a-ntregul Prevestitorului! 


Cu brațele întinse, meșterul se năpusti spre tânăra femeie cu gând 
s-o arunce în lacul de flăcări. Când mai avea doar un pas până la Isis, 
se împiedică de un colț de stâncă ieșit în afară, își greși ținta și se 
prăbuși în gol. 

Îndată ce capul său atinse suprafaţa clocotitoare, fu cuprins de 
flăcări. În câteva clipe, întregul trup îi ardea. 

Un miros respingător umplu grota. 

Isis strânse și mai tare la piept micul sceptru Magie din fildeș. 
Respingând atacul, sceptrul tocmai îi salvase viața. 

Dar ce folos, de vreme ce relicva fusese distrusă? 

Totuși, preoteasa vru să se încredințeze cu ochii ei. 

Se apucă să coboare cu mare grijă. În pofida căldurii, peretele 
stâncos rămânea umed și alunecos. Atentă, încordată, tânăra femeie 
înainta fără grabă. 

Până la urmă, cu tot fumul care-o orbea, zări ceea ce căuta. 

Pe malul lacului, înconjurate de flăcări, două blocuri de piatră 
aidoma unor fălci adăposteau relicva. 

Dar vai! Isis nu putea cobori mai mult, căci ar fi căzut pradă 
flăcărilor. Deja faţa i se înroșise, iar rochia începuse să ardă. 

Stăpânită de amărăciune, fu silită să se întoarcă. Apropiindu-se de 
ieșirea din grotă, auzi larma unei încăierări. 

Și, pe când își trăgea sufletul, privi cum erau înfrânți credincioșii 
Prevestitorului, vreo zece topitori care, după ce tăbărâseră asupra 
tovarășilor lor de muncă, se ciocniseră de soldaţii lui Sarenput, 
chemați în ajutor. 

— Adevăraţi demoni, nemernicii ăștia! îi judecă Sarenput. Chiar și 
răniți de moarte, continuă să se bată. 

— Atenţie! strigă un arcaș. 

Înarmat cu un pumnal abia făurit, a cărui lamă încă fumega, un 
tânăr se pregătea s-o lovească pe Isis în spate. 

Dar Sarenput nu-i lăsă răgaz să-și ducă treaba la bun sfârșit. 

Cu capul înainte, ca un berbec, îl izbi în pântece cu atâta 
înverșunare, încât atacatorul fu azvârlit vreo zece pași îndărăt și se 
înfipse în vârfurile săbiilor. 

— Scotociţi peste tot, porunci Sarenput, înfuriat. Poate a mai rămas 
pe undeva vreun vierme ca ăsta. 


— Relicva pare întreagă, dar nu avem cum ajunge la ea, îi spuse Isis. 

— Arătaţi-mi-o! 

Când descoperi lacul de flăcări, guvernatorul se trase înapoi, 
ferindu-se de dogoare. 

— Dacă folosim o frânghie, va lua foc. lar un băț lung ar avea 
aceeași soartă. 

La auzul ultimelor cuvinte, ochii văduvei sclipiră plini de speranţă. 

— Depinde de lemn! 

— Niciun fel de lemn n-ar rezista acestor vâlvătăi, stărui Sarenput. 

— Să mergem până la corabie. 

„Nu cumva Marea Preoteasă din Abydos se amăgește singură?” se 
întrebă guvernatorul. Totuși, admirându-i dârzenia, porni alături de 
ea. 

La ieșirea din atelier, Sarenput zări un fugar. 

Cu o torţă în mână, bărbatul alerga din răsputeri. 

— Opriţi-l! 

Doi arcași traseră zadarnic după el. Ținta era prea departe. 

Fugarul se îndrepta spre fluviu. 

— 'Turbatul ăsta vrea să-mi atace corabia! 

Prevăzător, Sarenput lăsase pe punte mai mulţi soldați vânjoși, în 
stare s-o apere și să dea alarma. 

Dar netrebnicul nu voia să ajungă acolo, ci la țărușul cel mare de 
care se legau corăbiile și căruia încercă să-i dea foc. 

Numai că, de data asta, se găsea în bătaia săgeţilor, iar arcașii, în 
picioare pe punte, îl nimeriră ușor. 

Când Sarenput și Isis sosiră la locul cu pricina, torța se stinsese deja 
pe pământul umed de pe mal. 

— Pesemne că-și pierduse minţile! hotărî Sarenput. 

— Dimpotrivă, zise Isis, plănuia să distrugă singurul nostru mijloc 
de a salva relicva. 

Preoteasa îngenunche lângă țţăruș. 

— Plângi pentru Osiris, cel care suferă, îl imploră ea. Eu, 
bocitoarea, devin una cu tine, căci am plecat în căutarea lui. 
Îndepărtez piedicile și îl strig pe nume pentru ca stăpânul Abydosului 
să nu cunoască oboseala morţii. Vorbește, alungă Răul! Deschide calea 
lacului și risipește furtuna. 


Isis se ridică și apucă strâns bucata groasă de lemn, pe care o ridică 
fără greutate, spre marea uimire a soldaților. 

Neîncrezător, Sarenput și arcașii o însoţiră până la grotă. 

— Doar nu vă închipuiţi că veți domoli acest pârjol! 

Isis începu să coboare panta alunecoasă, iar guvernatorul înțelese 
că, oricât s-ar fi străduit, n-o putea face să se răzgândească. 

Pe la jumătatea povârnișului, preoteasa azvârli în lac ţărușul 
purtător al vorbelor Marii Bocitoare, hotărâtă să-și vindece fratele. 

Lemnul pică drept în mijlocul flăcărilor uriașe, care îl învăluiră. Dar 
țărușul le înghiți, rămânând întreg. Una câte una, bășicile plesniră și 
clocotul se potoli. 

Isis continuă să coboare și atinse relicva. Îndepărtând cele două 
pietre ce-o protejau, scoase la iveală ceafa și maxilarele lui Osiris, care 
nu suferiseră nicio stricăciune. 

Nevenindu-i să-și creadă ochilor, Sarenput nu mai găsea cuvinte să 
laude o asemenea ispravă. 

— Nicio forță a întunericului nu v-ar putea rezista! 

Isis surâse cu tristeţe. 

— Prevestitorul n-a fost încă înfrânt, iar primejdiile o să se tot 
înmulțească. 

— Una dintre trupele lui a răzbit până aici... Oare să se fi strecurat 
și în capitalele altor provincii? 

— Te mai îndoiești? 

Aceeași întrebare neliniștitoare le trecu amândurora prin minte: 
sosirea lui Isis îi luase prin surprindere pe credincioșii Prevestitorului 
sau fuseseră deja preveniţi de către un complice? Și poate că acum în 
tot regatul țeseau planuri menite s-o ucidă pe Marea Preoteasă din 
Abydos. 


26. 


Uaset, capitala celei de-a patra provincii a Egiptului de Sus, Sceptrul 
Putere, era podoaba unei întinse câmpii mănoase, ai cărei locuitori 
socoteau că frumuseţea și farmecul ei nu aveau seamăn. Nu se spunea, 
oare, că sămânţa ieșită din Nun, oceanul de energie, se închega aici la 
căldura flăcării ochiului solar? Pe pământul dătător de viață se ridica 


movila începuturilor, înconjurată de patru stâlpi ce sprijineau bolta 
cerească. 

Isis merse mai întâi la templul cel mare, Karnak, „Heliopolisul 
Sudului”, unde se împlinea unirea dintre Atum - Zămislitorul, Ra - 
lumina divină și Amon - cel ascuns. Aici, Cerul și Pământul se 
întâlneau și cele nouă puteri din care izvorau toate lucrurile se 
dezvăluiau la răsărit. 

Tânăra femeie se reculese în fața celor doi coloși ce-l înfățișau pe 
Sesostris stând în picioare, primul având pe cap Dubla Coroană, cel 
de-al doilea, pe cea albă. Ținând cu o mână sigură testamentul zeilor 
care-i încredințau pământul Egiptului, regele pășea înainte, iar pe 
chipul său se citea o seninătate plină de hotărâre. 

Marele Preot din Karnak îi întâmpină pe Isis și pe Sarenput. Arcașii 
rămăseseră în afara sanctuarului. 

— Amintirea splendorilor acestei domnii va dăinui multă vreme, 
grăi bărbatul, aflat în plină putere a vârstei. Mulțumită înfăptuirilor 
sale, faraonul nu va dispărea. lar cea mai strălucitoare înfăptuire 
reprezintă chiar eternitatea, al cărei chezaș este. Fiţi bine-venită, Mare 
Preoteasă din Abydos. 

— Aţi putea să mă conduceţi la capela lui Osiris? 

— Marele loc se deschide înaintea voastră. 

Ca și la Abydos, mormântul zeului era înconjurat de arbori. În 
preajma lui domnea o tăcere adâncă, apăsătoare chiar. 

Înăuntrul capelei, în spatele unei uși cu două canaturi, se afla 
naosul. 

Isis rosti formulele de trezire în pace și trase zăvorul, degetul lui 
Seth. Tânăra preoteasă privi îndelung o minunată statuetă din aur a lui 
Amon-Ra, înaltă de un cot. 

Dar micul monument nu conţinea simbolul pe care-l căuta Isis. 

Stăpânindu-și dezamăgirea și  neliniștea, preoteasa respectă 
rânduielile rituale, închise ușa naosului și ieși mergând cu spatele, 
ștergând, totodată, urmele pașilor săi cu mătura lui Thot. 

La umbra unei colonade, Marele Preot o aștepta. 

— Aţi fost jefuiţi? îl întrebă ea. 

— Cine ar cuteza să tulbure pacea acestui sanctuar? Nici celor mai 
sângeroși ucigași nu le-ar trece prin cap să săvârșească o asemenea 


ticăloșie! 

— Îi cunoașteţi pe toţi preoţii temporari și răspundeţi pentru ei? 

— Da... Mă rog, aproape pe toţi. Ajutoarele mele nu le îngăduie să 
intre aici decât oamenilor pricepuți și vrednici de încredere. Nimeni n- 
ar putea aduce vreo învinuire preoților din Karnak. 

— În ultimele luni, nu s-a petrecut vreo faptă care să vă dea de 
gândit? 

— Nicidecum! 

— Dar prin împrejurimi nu s-au iscat tulburări? 

— Nici cea mai măruntă! În sfârșit, ar fi ceva, o întâmplare lipsită 
de însemnătate... 

— Aș vrea să mi-o povestiți pe îndelete. 

— Nu v-ar fi de niciun folos. 

— Spuneţi-mi, totuși. 

Șovăind, Marele Preot îi făcu în cele din urmă pe plac. 

— Gărzile deșertului vorbesc despre un lucru ciudat petrecut prin 
preajma colinei lui Thot. Locul e pustiu și gărzile nu-l cercetează prea 
des. Un netrebnic a crezut că a găsit acolo o comoară și a luat-o la 
fugă, vorbind de unul singur, de parcă ar fi înnebunit. 

Luând-o în direcţia arătata de Marele Preot, Isis trecu Nilul și 
ajunse pe malul apusean. Sub paza lui Sarenput și a soldaţilor săi, 
străbătu o zonă uscată, mergând spre o colină înconjurată de râpe 
adânci. 

Soarele li se păru dintr-odată arzător, iar căldura apăsătoare le 
încetini înaintarea. 

— Fiţi cu ochii în patru, le ceru guvernatorul oamenilor săi, 
temându-se de o capcană. 

Soldaţi încercaţi, arcașii descoperiră iute locurile unde ar fi putut 
sta la pândă posibilii atacatori. 

O sclipire metalică îl sperie pe cel care încheia șirul. 

— La pământ! strigă el. 

Mica trupă se supuse fără întârziere. 

Doar tânăra femeie rămase în picioare, privind spre locul cu pricina. 

— Lăsaţi-vă jos, o rugă Sarenput, sunteţi o ţintă ușoară! 

— Nu are de ce să ne fie frică. 


Cum nicio săgeată nu ţâșnise de nicăieri, se ridicară cu toții, încă 
neliniștiți. 

— S-o apucăm pe drumul acesta, porunci Isis. 

— Este atât de strâmt și de povârnit, că va trebui să ne cățărăm 
încet, unul câte unul, se plânse Sarenput. 

— O iau eu înainte. 

— Lăsaţi asta în seama unuia dintre oamenii mei! 

— O sa fim bine primiţi pe colina lui Thot. 

Guvernatorul nu mai stărui. Cunoștea de-acum încăpățânarea 
tinerei femei și mai știa că nu dădea ascultare sfaturilor ce-o 
îndemnau la prudenţă. 

Drumul se dovedi greu și obositor. Bolovanii alunecau sub tălpi și se 
rostogoleau în jos, pe coasta abruptă. Din fericire, nimeni nu fu 
cuprins de amețeli. 

În vârf se întindea un podiș scăldat de soare, iar în mijlocul lui se 
înălța un sanctuar sărăcăcios, ale cărui ziduri păstrau încă urmele unui 
pârjol. 

Soldaţii îşi potoliră setea ce-i chinuia. Isis trecu pragul 
monumentului cu pereţii acoperiți de funingine. Doar o pictură, 
stricată și ea în mare parte, ce-l înfățișa pe zeul Thot se mai păstrase. 

Ciocul ascuţit al ibisului atingea hieroglifa coșului ce însemna 
„Stăpânire”. 

Isis își aminti de una dintre învățăturile de bază ale Abydosului: 
puterea zeilor este Thot, cel care face inima darnică și lucrurile pline 
de înţeles. 

În ciuda dezastrului pricinuit de flăcări, chipul ibisului rămânea 
luminos. 

Isis atinse ciocul păsării. Coșul se afundă în perete, dezvăluind o 
scobitură. Înăuntru se găsea un mic sceptru de aur, aidoma celui 
întrebuințat la celebrarea misterelor lui Osiris și care înzestra 
simbolurile cu o forță miraculoasă. 

Așadar, oamenii Prevestitorului dăduseră foc degeaba sanctuarului 
zeului Thot. 

Sarenput fu fericit s-o vadă ieșind teafără din sanctuar pe Marea 
Preoteasă. Îi arătă o sabie scurtă, găsită în apropiere. 

— lată de unde venea sclipirea ce ne-a speriat. După cum arată, e o 
armă siriană. Am să-l povăţuiesc pe guvernator să răscolească și să 
curețe tot ținutul. 

— "Trebuie să slăvesc KA-ul faraonului și să-l întreb dacă această 
provincie ne mai poate oferi ceva. 

Drumul ce ducea la templul din Dei el-Bahari și pe care-l urmau 
procesiunile era mărginit de statui înfățişându-l pe Sesostris cu 
mâinile puse pe fâșia de pânză ce-i înfășură coapsele. 

Legătura dintre tată și fiică era atât de trainică și de adâncă, încât, 
chiar dacă se aflau foarte departe unul de altul, gândurile lor se 
întâlneau. Și de data aceasta ea îi puse întrebări și primi răspunsuri 
limpezi. Da, trebuia să-și continue căutarea, să-și biruie deznădejdea 
și să nu dea înapoi în fața piedicilor. Da, Iker încă trăia, sufletul lui 
plutea între cer și pământ, fără să se statornicească nici în moarte, nici 
pe tărâmul celălalt. 

Isis se gândi la sărbătoarea Văii, celebrată în aceste locuri, în timpul 
căreia cei morți și cei vii petreceau împreună în capelele mormintelor. 
Vreme de mai multe zile, statuia lui Amon părăsea Karnakul la bordul 
corăbiei regale, ca să poposească pe malul apusean, Pământ al Vieţii, și 
să înzestreze cu o energie nouă templele sale menite să dăinuiască 
milioane de ani. Noaptea, necropolele erau luminate și celor morți li 
se aducea o mulțime de ofrande, mai ales apa întineririi de sorginte 
divină și buchete numite „viață”. Cântece se înălțau spre cer, hotarul 
dintre lumea de dincolo și cea de aici se ștergea și fiecare mormânt 
devenea „locașul marii bucurii”! 

Ultima oprire a procesiunii avu loc la minunatul monument al lui 
Montu-Hotep de la Deir el-Bahari. Montu-Hotep domnise cu două 
sute de ani înaintea lui Sesostris și îi servise acestuia drept pildă în mai 
multe privinţe, precum cea a unirii Egiptului, a iniţierii în misterele lui 
Osiris și a alchimiei. 

De la templul de primire pornea o alee ce urca până la o movilă 
osiriană pe care creșteau salcâmi. 


În josul pantei se înșirau cincizeci și cinci de arbori de tamarisc și 
două rânduri de sicomori ce adăposteau statui înfățișându-l pe faraon 
șezând, înveșmântat în tunică albă, specifică pentru sărbătoarea 
înnoirii. 

O preoteasă elegantă ieși înaintea tinerei femei. 

— Cum te cheamă și care e rangul tău? 

— Isis, Marea Preoteasă din Abydos și fiica lui Sesostris. 

Impresionată, preoteasa se înclină adânc. 

— Doriţi să începeţi deja pregătirile pentru sărbătoarea Văii? 

— Nu, vreau să-mi spui dacă în sanctuarul lui Osiris se găsește o 
relicvă. 

— Dar nu știu. 

— Nu intri niciodată în mormântul lui Osiris? 

— E închis de multă vreme! 

— Deschide-mi ușa! 

— Oare n-ar fi asta o... pângărire? 

— Oare tatăl meu nu ocrotește acest sanctuar? 

Preoteasa încuviință printr-o mișcare a capului. 

— Ela pus să se ridice statui ce-l arată cinstindu-l pe Montu-Hotep, 
înaintașul său îndepărtat. Mulțumită faraonului, pacea lui Osiris 
dăinuie și acum. 

— Eşti sigură de asta? 

— Vă... vă îndoiţi? 

— În ultimul timp, curioșii n-au încercat s-o tulbure? 

— Gărzile veghează mereu asupra ținutului! De ce să ne temem? 

— Condu-mă la intrarea în mormânt. 

În pofida calmului și a vocii sale blânde, vorbele lui Isis sunară 
aidoma unei porunci căreia nu i te puteai împotrivi. Preoteasa o 
călăuzi până la o criptă ascunsă în munte. 

Un colos păzea intrarea. 

Purtând coroana roșie, cu chipul, mâinile și picioarele negre, 
înveșmântat într-o tunică albă, faraonul ținea braţele încrucișate pe 
piept și mânuia sceptrele osiriene. Impunător, cu privire sfredelitoare, 
îi alunga pe cei neinițiați. 

— Eu nu merg mai departe, zise preoteasa, răspicat. 

— Lucru de mirare, fu de părere Isis. 


— Uriașul acesta nu glumește! 

— Dar n-ar trebui să cunoști formulele pentru liniștirea KA-ului? 

— Bineînţeles, dar locul acesta e atât de diferit de altele și... 

— Prevestitorul te-a însărcinat să descoperi taina mormântului lui 
Montu-Hotep și tu nu știi cum să faci. 

Văzându-se dată în vileag, falsa preoteasă se trase îndărăt până pe 
marginea unei cornișe. Din palma mâinii sale stângi țâșni o flacără ce-i 
smulse un strigat de durere. Îngrozită, încercă să se ferească și se 
prăvăli în hăul ce se deschidea dedesubt. 

Isis se întoarse cu fața spre colos. 

— Unește-te cu KA-ul tău, îi spuse ea. Aproape de spiritul tău, fiul 
tău veghează asupra lui, iar tu ai devenit propriul său KA. Lumina îţi 
dă la iveală puterea, așa ca tu nu vei pieri. Principiul creator și zeul 
Pământ îți oferă un templu și un locaș de veci. 

Chipul statuii părea mai puţin dușmănos. Isis străbătu esplanada 
care o despărțea de intrarea în mormânt, acum deschis. 

Galeria, a cărei boltă falsă era acoperită cu dale de calcar, făcea 
legătura între camerele rânduite de-o parte și de alta, pline de obiecte 
funerare. Pătrunzând sub munte, galeria ducea spre camera 
sarcofagului, unde KA-ul regal se unea cu zeul ascuns. 

Isis medita îndelung, căutând să deslușească gândurile marelui 
rege. El, un iniţiat în mistere, păstrase, negreșit, un lucru de mare preţ, 
întrebuințat în ritualurile osiriene. Cărţile din Casa Vieţii nu 
pomeneau despre nicio relicvă. Atunci despre ce era vorba? 

Tânăra femeie dădu ocol sarcofagului de șapte ori. Când isprăvi, 
atmosfera încăperii se schimbă. 

Tavanul se înroși, pereţii se albiră, podeaua se înnegri. Țâșnind din 
sarcofag, o limbă de foc se întinse până la o cameră mică din granit. În 
ea se zărea o statuie asemănătoare colosului, înfășurată într-o pânză și 
așezată precum o mumie osiriană. 

Isis o ridică și astfel observă că statuia se odihnea pe o piele de 
berbec despre care hieroglifele de pe perete spuneau că fusese folosită 
la Abydos în timpul celebrării misterelor. 

Preoteasa o luă și o împături, apoi ieși afară. În urma ei, ușa 
mormântului se închise. 

Soarele scălda movila osiriană cu razele lui blânde. 


Îndată ce o văzu pe Isis părăsind locașul sfânt, Sarenput alergă 
înspre ea. 

— Începusem să mă îngrijorez! S-a întâmplat ceva? 

— Să ne întoarcem pe corabie și să ne continuăm călătoria. 


27. 


Când intră în satul Medamud, la nord-est de Karnak, Sesostris știa 
că fiica sa găsise pielea de berbec necesară celebrării marilor mistere. 
Această reușită însemna un pas mare pentru Isis care se afla abia la 
începutul căutării sale. Primejdii nenumărate aveau s-o pândească de- 
acum înainte, iar armata tenebrelor nu-i va lăsa nicio clipă de răgaz. 

Gândurile lor se împleteau neîncetat, și lucrul acesta le dădea o 
putere cum nu mai exista alta. În ciuda distanţei dintre ei, Isis nu va fi 
niciodată singură. lar faraonul rămânea în legătură și cu sufletul lui 
Iker, țintuit în mumia sa, la adăpost de cea de-a doua moarte, dar încă 
departe de înviere. Formulele rostite în fiecare zi de către Pleșuv și 
Nephtys opreau descompunerea și păstrau neatins trupul Fiului regal, 
devenit suport al renașterii. 

Dacă la sfârșitul lunii khoiak cerințele ritualurilor nu erau 
îndeplinite, toate strădaniile de până atunci aveau să se dovedească 
zadarnice. 

De aceea trebuia ca Isis să izbutească să adune relicvele, iar regele 
să aducă la Abydos un nou vas pecetluit, care să conţină limfele zeului. 

Copiii alergau și strigau, femeile nu se mai sinchiseau de mături și 
de vase, bărbaţii își părăsiseră ogoarele și atelierele ca să privească 
trecerea neașteptatului cortegiu alcătuit din soldați și un uriaș. 

Faraonul la Medamud? Smuls cu brutalitate din toropeala de după- 
amiază, primarul se îmbrăcă în grabă cu cea mai frumoasă tunică a sa. 
Când să iasă din casă, dădu nas în nas cu un ofițer. 

— Tu ești mai-marele satului? 

— N-am fost prevenit, altminteri... 

— Luminăţia Sa vrea să te vadă. 

Tremurând, primarul îl urmă pe ofițer până la micul templu. 

Monarhul stătea așezat pe un tron, în fața porţii. 


Neputând să-i îndure privirea, primarul se plecă până la pământ 
înaintea faraonului. 

— Cunoști numele acestui loc? 

— Luminăţia Voastră, eu... nu vin prea des aici și... 

— Aceasta e Poarta unde se fac auzite plângerile celor slabi precum 
și ale celor puternici și unde se împarte dreptatea după legea lui Maat. 
De ce sanctuarul acesta e lăsat în paragină? 

— N-a mai rămas niciun preot aici din pricina furiei taurului! Eu n- 
am mijloacele trebuincioase ca să îngrijesc un asemenea monument. 
Înţelegeţi-mă, sunt silit să mă gândesc, mai presus de orice, la 
bunăstarea sătenilor. 

— Ce anume i-a stârnit furia? 

— Nu știu, Luminăţia Voastră! Nimeni nu se poate apropia de el, 
sărbătoarea sa n-a mai fost celebrată, iar preoții au părăsit satul 
nostru. 

— Nu cumva de la tine a pornit acest dezastru? 

Primarul simți că se sufocă. 

— De la mine? Nu, vă jur că nu! 

— Patru tauri ocrotesc în chip magic acest ţinut. Ei își au adăpost la 
Teba, Hermonthis, Tod și Medamud și alcătuiesc o fortăreață 
împotriva forțelor Răului, aidoma unui ochi întreg în mijlocul căruia 
strălucește o lumină nepieritoare. Tu însă, prin faptele tale mârșave, ai 
pus în primejdie templul și ai răpit ochiului vederea. 

— Dar nu sunt decât un om sărman, cum să fiu în stare de o așa 
ticăloșie? 

— Uiţi nelegiuirile pe care le-ai săvârșit? L-ai vândut piraților pe 
Iker, un tânăr sărac și fără familie, apoi l-ai ucis și l-ai jefuit pe 
bătrânul scrib, învățătorul și ocrotitorul său. Când Iker s-a întors pe 
neașteptate, în loc să-ți îndrepţi greșeala și să-i ceri iertare, i-ai furat 
moștenirea ce i se cuvenea, l-ai izgonit din casă și din sat și ai trimis 
un ucigaș după el ca să-i curme viaţa. Toate aceste fapte josnice au 
dezlănţuit furia taurului. 

Scăldat în sudori urât mirositoare, primarul nu îndrăzni să 
tăgăduiască. 

— De ce te-ai purtat ca un netrebnic? 

— Luminăţia Voastră, eu... O clipă de rătăcire, niște... 


— Supunându-te Prevestitorului, grăi răspicat Sesostris, ţi-ai trădat 
ţara și ţi-ai mânjit sufletul pe veci. 

Învinuitul izbucni în hohote de plâns. 

— Nu sunt răspunzător de nimic, el avea puterea să facă din mine 
ce voia, de parcă nu mai eram eu, fie blestemat, eu... 

Cu privirea rătăcită și răsuflarea tăiată, primarului i se păru că îi 
smulge cineva inima. Se îndreptă de spate, varsă pe gură sânge și fiere, 
apoi se prăbuși ca trăsnit. 

— Ardeţi leșul, porunci Sesostris. 

Regele se duse la ţarcul taurului din Medamud. Cu partea din față a 
capului neagră și cea din spate albă, taurul trăia din unirea sa cu 
soarele. În timpul sărbătorii celebrate în onoarea sa de către 
muzicieni, cântăreţi și dansatoare, el tămăduia o mulțime de boli, mai 
ales pe cele de ochi. 

Privirea animalului se aprinse de o furie atât de aprigă, încât nici 
măcar monarhul n-ar fi izbutit s-o domolească fără să înțeleagă mai 
întâi care erau dorinţele animalului sacru. 

— Tocmai au fost șterse vechile greșeli, îi spuse el, iar vinovatul a 
fost pedepsit. Eu și Marea Preoteasă din Abydos vom face tot ce ne stă 
în puteri ca să-l smulgem pe Iker din ghearele morţii. Dacă trebuie 
străbătute și alte căi, arată-mi-le. 

Încetând să spumege și să bată cu copitele în pământ, impunătorul 
animal se uită țintă la rege cu ochii săi negri. 

Între faraon și întruparea animală KA-ului său, gândurile treceau cu 
ușurință de la unul la altul. 

După ce dezvăluirile se isprăviră, furia taurului se aprinse iară. 

Însoţit de căpetenia gărzii sale, Sesostris cercetă templul. 

— Un mesager să plece la Teba și să aducă arhitecţi, sculptori, 
desenatori și pictori. Acest sanctuar va fi reparat și mărit, un lac sacru 
va fi săpat și vor fi construite locuinţe pentru preoţii permanenți. 
Lucrările vor începe chiar mâine, în zori, și vor continua zi și noapte. 
Montu și taurul cer să aibă un locaș demn de ei. lar în jurul șantierului 
să fie rânduită o pază aspră. 

Mesagerul porni la drum de îndată. 

La primărie, Sesostris îi adună pe mai-marii satului, niște creaturi 
lacome, devotate fostului primar și care acum tremurau de spaimă. 


Scârbindu-se iute de prefăcătoria, jurămintele de nevinovăție și 
tânguielile lor, monarhul îi chemă la el pe bătrânii satului cărora de 
ani întregi nu le mai ceruse nimeni părerea. 

— Vă trebuie un nou primar. Cine credeţi că ar fi potrivit? 

— Stăpânul celor mai mănoase pământuri, răspunse un moșneag 
înalt, cu părul de un alb strălucitor. Îl ura pe tâlharul de care tocmai 
ne-a scăpat Luminăţia Voastră și izbutea chiar să i se împotrivească, în 
ciuda amenințărilor și a loviturilor pe la spate. Bogăția sa va fi pusă în 
slujba sătenilor și nici unuia nu-i va mai lipsi mâncarea. 

Sfatul bătrânilor încuviinţă alegerea. 

— Templul vostru va deveni una dintre minunăţiile acestei 
provincii, îi înștiință suveranul. Cei mai iscusiți meșteri din Teba îi vor 
oferi lui Montu un nou locaș. 

— Dar lucrul acesta va fi de ajuns pentru a domoli taurul? se 
neliniști moșneagul. 

— Nu, căci s-au săvârșit prea multe fărădelegi și prea multe 
primejdii ne ameninţă. Se cuvine ca eu să-l îmbunez pe spiritul vostru 
protector. 

— Putem să vă ajutăm? 

— Vreunul dintre voi cunoaște locul unde se află străvechiul 
sanctuar al lui Osiris? 

Cu îndoială în glas, bătrânii schimbară câteva cuvinte între ei. 

— După câte se pare, nu e decât o poveste, răspunse în numele lor 
moșneagul. 

— Dar arhivele Casei Vieţii din Abydos spun că există. 

— Din câte știm de la strămoșii noștri, Medamudul a apărut ca 
movila lui Geb, zeul Pământ. Învingând negurile, lumina divină s-a 
unit cu ea și a făcut-o să devină roditoare. 

— Condu-mă la locul acesta sacru. 

— Luminăţia Voastră, movila e ascunsă în mijlocul unui desiș 
încâlcit, prin care nu se poate pătrunde. Nebunii care au încercat 
odinioară să răzbată până la ea au pierit sufocaţi. Încă din copilărie, 
am ocolit-o cu grijă și niciunul dintre noi n-a cutezat să pângărească 
acest pământ de temut. 

— Arată-mi-l! 


Resemnat, moșneagul porni încet la drum, ajutându-se cu un toiag. 
Sesostris îi oferi brațul drept sprijin. 

— L-ai întâlnit vreodată pe Iker? 

— Ucenicul scrib? Bineînţeles! După spusele învățătorului său, un 
înțelept printre înţelepţi, era plin de har și sortit unui destin măreț. 
Singuratic, tăcut, muncea până la istovire și nu-l interesa altceva decât 
limba sacră. Răpirea lui și moartea învățătorului său au aruncat 
Medamudul în tristețe și mizerie. Nici măcar soarele nu ne mai 
încălzea. Dar astăzi, Luminăţia Voastră ne-a scăpat de această 
nenorocire! 

— Bătrânul scrib știa unde se află sanctuarul lui Osiris. 

Moșneagul cugetă câteva clipe. 

— Dacă e așa, înseamnă că n-a dezvăluit nimănui taina. În mai 
multe rânduri ne-a vorbit despre o ameninţare cumplită. Dar noi am 
socotit că prea se gândește numai la rău și nu l-am luat în seamă. 
Apoi, străinul acela cu turban pe cap și cu mantie de lână a pus 
stăpânire pe sufletul primarului. N-a zăbovit prea mult la noi, dar, 
după plecarea lui, întunericul a învăluit Medamudul. 

Dincolo de templul în ruină, o grădină alcătuită din tot soiul de 
arbori răspândea parfumuri delicate. 

— lată pământul străbunilor, arătă moșneagul. Tăcerea grea ce 
domnește aici e pricinuită de lipsa păsărilor. Să nu vă apropiaţi de 
marele jujub care mărginește hotarul ținutului sacru. Energia pe care o 
răspândește în jur e ucigătoare. 

— Îţi mulțumesc pentru ajutor. 

— Luminăţia Voastră, nu vă duceți... 

— Pregătiți un ospăț pentru a sărbători numirea noului primar. 

Sesostris zăbovi puţin, gândindu-se la Fiul său spiritual și la 
cuvintele taurului. Pentru ca Iker să poată reînvia trebuia mai întâi ca 
însuși faraonul să treacă prin această încercare, ce urma să aibă loc în 
inima celei mai vechi movile a lui Osiris. 

Unirea în viața cealaltă cerea unirea în moarte. 

Regele se îndreptă spre jujub. 

Raze galbene și albe îl atacară. Purtătoare a semnelor statorniciei, 
pânza ce înconjura șoldurile faraonului le absorbi. 


La poalele arborelui, zăceau două discuri, unul din aur, celălalt din 
argint, pe care erau mâzgălite figuri magice cananeene. Monarhul le 
șterse cu frunze de salcâm și sicomor. 

O adiere blândă se stârni, frunzișul fremăta și zeci de păsări 
începură să cânte. Vocea strămoșilor se făcea auzită din nou, soarele și 
luna aveau să lumineze de-acum înainte, pe rând, grădina. 

Când regele dădu la o parte ramurile groase, ele scoaseră un geamăt 
sfâșietor. Dar faraonul nu se opri, croindu-și drum mai departe. 

După ce înaintă vreo cincizeci de pași, ajunse la un pilon în ruină, 
singura deschizătură într-un zid împrejmuitor, din cărămizi, în parte 
dărâmat. 

Nicio pasăre nu vieţuia în acest pâlc de arbori, sortit unei tăceri 
desăvârșite de zeci de ani. 

Sesostris păși peste pragul micului templu. Străbătu o curte 
dreptunghiulară năpădită de verdeață, trecu pe lângă un al doilea 
pilon și intră într-o altă curte, mai mică și cu mai puţini copaci. 

Deodată, frunzele se mișcară și un șarpe lung, roșu cu alb, culorile 
celor două coroane ale Egiptului, se strecură printre ele, făcându-se 
nevăzut. Monarhul bătu cu piciorul în pământ ca să-i îndepărteze și 
pe ceilalți șerpi care s-ar fi putut afla prin preajmă și apoi cercetă cu 
atenţie locurile. 

Nicăieri nu se zărea nicio inscripţie, niciun basorelief. 

În cele din urmă, descoperi două firide, una așezată spre apus, alta 
spre răsărit. Din fiecare pornea o galerie întortocheată și boltită ce 
sfârșea într-o încăpere dreptunghiulară, cu nisip fin pe jos și acoperită 
de o movilă ovală. 

Acestea erau cele două locuri de odihnă ale lui Osiris. 

Și astfel, cuvintele taurului căpătau un înţeles deplin, iar calea 
regelui era hotărâtă. 

TET 

Sesostris îi dăduse mai-marelui meșterilor aduși din Teba porunci 
precise: în bună parte, templul din Medamud va fi dedicat sărbătoririi 
regenerării faraonului. Statui și basoreliefuri vor celebra această clipă 
însemnată a unei domnii, când puterea suveranului se reînnoiește 
mulțumită legăturii sale de nezdruncinat cu divinităţile și cu 


strămoșii. Ca o încununare a neîncetatei lucrări cerești, stăpânul Celor 
Două Regate va renaște, înzestrat cu energia necesară împlinirii 
îndatoririlor sale. 

Dar, înainte de a cunoaște această bucurie, Sesostris trebuia să 
îndure o încercare ce va însemna, poate, sfârșitul existenței sale 
pământești. Potrivit profeţiei taurului, locul unde se găsea vasul ce 
conţinea limfele lui Osiris i se va dezvălui monarhului doar în 
întunericul criptei, în timpul unui somn vecin cu moartea. 

Acolo, zeul Pământ îi încredinţase fiului său Osiris tronul celor vii. 
Acolo, Sesostris avea să devină păstrătorul KA-ului tuturor strămoșilor 
săi regali. 

Dar va supravieţui, oare, nopţii care urma? 

Să mai amâne lucrurile nu folosea la nimic. 

În prima firidă osiriană se vedea un tron, pe care, în locul 
monarhului, era așezat un buchet de flori. 

În cea de-a doua se găsea un pat sărăcăcios, având la căpătâi 
pecetea lui Maat, care o înfățișa pe zeiță șezând și ţinând în mână 
hieroglifa vieţii. 

Sesostris își unse craniul cu o pomăda ce-i îngăduia să poarte Dubla 
Coroană fără teama de a fi fulgerat. Uraeusul, cobra reprezentând 
ochiul lui Ra, nu-și va îndrepta flăcările împotriva lui. 

În jurul gâtului, regele își înnodă o eșarfa cu franjuri din pânză de 
in roșie, adusă de la templul din Heliopolis. În stare să alunge 
întunericul, eșarfa va călăuzi gândurile regelui dincolo de ceea ce ochii 
muritorilor simpli puteau să vadă. 

Înainte de a se întinde pe patul morţii sau al renașterii, Sesostris 
contemplă îndelung o stea din lapislazuli. Pe ea se găseau înscrise 
legile cerești cărora faraonul li se supunea, transmițându-le totodată 
regatului și poporului său. 

Monarhul închise ochii. 

Sau el va celebra sărbătoarea reînnoirii și-i va oferi ajutor lui Iker, 
sau Prevestitorul va dobândi o victorie hotărâtoare, înlăturându-și cel 
mai mare dușman. 


28. 


Potrivit Cărţii de geografie sacră, ce dezvăluia unde erau adăpostite 
relicvele osiriene, următorul popas al lui Isis era Dendera, capitala 
celei de-a șasea provincii a Egiptului de Sus, Crocodilul. Datorită 
vântului neobișnuit, corabia înainta cu o viteză uimitoare. 

La debarcader nu se vedea ţipenie de om. 

Neliniștit, Sarenput porunci ca doi dintre oamenii săi să cerceteze 
împrejurimile. 

Satele erau părăsite, iar ogoarele, pustii. 

— Să mergem la templu, hotărî tânăra femeie. 

Impunătorul locaș al zeiței Hathor se înălța în mijlocul unei 
vegetaţii bogate. În grădinile minunate domnea răcoarea. Atâta 
frumuseţe și pace îndemnau la meditaţie și la reculegere. 

Arcașii lui Sarenput stăteau însă pregătiți să tragă în orice clipă. 

Marea ușă dublă era închisă, lucru firesc, de altfel, căci nu se 
deschidea decât în anumite împrejurări, îndeosebi când barca divină 
era scoasă afară din templu. În fiecare an, Hathor urca pe fluviu până 
la Edfu, pentru a se uni cu Horus și a forma din nou perechea regală. 

Toate intrările în templu, chiar și micuța galerie unde se purificau 
preoţii permanenți, erau blocate. 

Pe coama unui zid apăru o preoteasă, pe chipul căreia se citea 
spaima. 

— Cine sunteți? 

— Marea Preoteasă din Abydos. 

— Ce caută soldaţii aceștia aici? 

— Mă însoțesc pe mine. 

— Albinele... Nu v-au atacat albinele? 

— N-am văzut niciuna. 

Preoteasa cobori, întredeschise o ușă lăturalnică și o pofti pe Isis să 
intre. 

Sarenput vru s-o urmeze. 

— Bărbaţii înarmați nu au voie să pășească în templul lui Hathor! 
se împotrivi preoteasa. 

— Dar ce se petrece? 

— De câteva zile, albinele parcă au înnebunit. De obicei, ele ne 
oferă un leac nepreţuit, aurul vegetal, în armonie cu Aurul Zeilor, 
numele zeiței noastre. Dar acum ucid pe oricine se încumetă să iasă în 


afara acestor ziduri. l-am găzduit în templu pe oamenii din sat și o 
rugăm neîncetat pe zeiță să pună capăt acestei grozăvii. 

— Aţi aflat ce le-a întărâtat pe albine? întrebă Isis. 

— Din nefericire, nu! Îndeplinim ritualurile, cântăm din sistre și 
dansăm, dar nimic nu se schimbă. 

— Unde se găsește relicva osiriană? 

— În pădurea sacră, în care acum nu se mai poate pătrunde! Zeci de 
roiuri au pus stăpânire pe ea. O să pierim, dacă nu ne ajută cineva. Şi, 
de vreme ce albinele nu v-au înțepat, cred că vă stă în putere să ne 
salvați. 

— Du-mă în sălile unde sunt îngrijiţi bolnavii. 

Dendera era vestită pentru leacurile ei. Din tot Egiptul, preoții 
suferinzi veneau aici ca să-și recapete sănătatea. 

Îngroziţi, sute de locuitori ai provinciei, femei, bărbaţi și copii, o 
implorau pe Hathor să alunge nenorocirea, pentru ca ei să se întoarcă 
la traiul lor liniștit de până atunci. Când o văzură pe Isis, nădejdea li se 
aprinse în suflete. Oare nu era ea mesagera zeiței a cărei prezență 
vestea sfârșitul urgiei? 

Mai-marele doctorilor, o femeie bătrână și voinică, împărțea 
porunci în stânga și-n dreapta, iar ajutoarele sale abia mai pridideau 
cu munca. Alergând încoace și-ncolo, neobosite, împărțindu-se între 
cei atinși de boli grele și cei cu suferințe mai ușoare, îngrijitoarele se 
bucurau arar de o clipă de răgaz, în care să-și tragă sufletul. 

— Deschideţi-mi o sală de purificare, ceru Isis. 

— Niciuna nu e liberă! 

— Ca Mare Preoteasă a Abydosului, trebuie să cercetez nevăzutul și 
să încerc să aflu cum poate fi salvată provincia. 

Vorbele acestea o impresionară pe bătrâna femeie. 

— Aşteptaţi numai puţin, am să mut un bolnav în altă parte. 

Nu trecu mult și bătrâna o conduse pe Isis într-o odaie micuță, cu 
tavanul jos. Pe pereţi erau zugrăvite formule magice, iar în mijloc se 
găsea o scăldătoare plină cu apă caldă. 

— Dezbrăcaţi-vă, sprijiniți-vă capul, închideţi ochii și încercaţi să 
dormiți. Aburi parfumaţi vor umple încăperea. Dacă zeița va socoti de 
cuviință, o să vă vorbească. Dar, de când s-a abătut această năpastă 
asupra noastră, n-a mai rostit nicio vorbă. 


Isis făcu întocmai cum i se spusese. 

Baia îi oferi plăceri nebănuite. Destinsă, își lăsă mintea să 
hoinărească. Miresmele o învăluiră una câte una, alcătuind un vârtej 
de arome îmbătător. 

Deodată, o albină monstruoasă se repezi spre Isis. 

Agăţându-se de marginile căzii, tânăra preoteasă rămase nemișcată. 
Ştia că tot soiul de vedenii vor încerca s-o sperie și s-o silească să 
renunţe. 

Un roi întreg îi acoperi în întregime pielea. 

Dar Isis, ţinându-și mai departe ochii închiși, se gândi la Iker, la 
călătoria sa și la nevoia de a reface trupul lui Osiris. 

Un parfum de crin îi alungă încordarea și chipul zeiței Hathor i se 
arătă. Cu glas limpede, aceasta îi dezvălui ce trebuia să facă în 
continuare. 

FTT 

Comoara templului din Dendera adăpostea nenumărate feluri de 
metale și pietre prețioase. O preoteasă ridică, unul câte unul, capacele 
cuferelor și-i îngădui lui Isis să ia din ele cele trebuincioase. Oare nu în 
Isis își puseseră cu toţii ultima speranţă de a învinge blestemul? 

Calmă, cu mișcări sigure, Isis făuri iar ochiul lui Horus zdrobit de 
către Seth. Cristal de rocă de o puritate fără pereche pentru cornee, 
carbonat de magneziu conţinând oxizi de fier sub forma unor 
vinișoare roșii pentru albul ochiului, obsidian pentru pupilă, rășină 
neagră-brună pentru conturarea irisului... 

Apoi, purtând cu sine simbolul sănătăţii desăvârșite, Isis ieși din 
templu și se îndreptă spre pădurea sacră. 

Roiuri de albine, ca niște nori groși, o înconjurară. 

În pofida fricii care-o cuprinsese, Isis își păstră sângele rege. 
Strălucirea ochiului ținea la depărtare zburătoarele întărâtate. 

Pădurea răsuna de un zumzet asurzitor. 

În mijlocul ei se ridica o movilă pe care creșteau salcâmi. După ce 
preoteasa așeză acolo ochiul, roiurile se potoliră și armonia se instaură 
iar printre ele. Apoi, conduse de reginele lor, albinele se întoarseră la 
stupurile din marginea deșertului. 

La rădăcina celui mai înalt salcâm licărea ceva. 


Era chiar relicva, gambele lui Osiris. 
TEE 

Drumul până la Batiu, „Templul sistrului Putere”, capitala celei de-a 
şaptea provincii a Egiptului de Sus, fu scurt. 

Însă de această dată la debarcader și pe maluri se îngrămădea o 
mulțime gălăgioasă. Trupele de ordine încercau zadarnic să împingă 
înapoi sutele de curioși. Câțiva preoți se tânguiau, scrutând fluviul. 

— Nu mi se pare câtuși de puţin înțelept să ne apropiem, își dădu 
cu părerea Sarenput. 

— Dar trebuie să descoperim pricina acestei zarve și să luăm 
relicva, zise Isis. 

O corabie a gărzilor Nilului le tăie calea. La bordul ei stătea un 
ofițer pe care Sarenput îl pregătise cândva. 

Prorele celor două corăbii se atinseră. 

— Ce bucurie să vă revăd, domnule guvernator! 

— Ai ajuns departe, băiete. 

— Mă îngrijesc de paza acestei provincii. E o treabă pe gustul meu. 

— Dar deloc ușoară, după câte văd! 

— Preoţii au săvârșit o mare greșeală și oamenii se tem de mânia 
divină. 

— Marea Preoteasă din Abydos îi va liniști. Răspândește vestea 
sosirii sale. 

Când auziră cine era înaltul oaspete, spaimele tuturor se risipiră. 
Oare magia pe care mesagera lui Osiris o stăpânea, nu va alunga 
nenorocirea ce-i lovise? 

Corabia lui Sarenput trase la mal. 

Deși scăpaţi de furia mulțimii, preoţii continuau să se vaite. Isis le 
ceru să-i povestească ce se petrecuse. Unul dintre ei se încumetă într- 
un târziu să vorbească. 

— Mergând în fruntea unei procesiuni, Marele Preot ducea relicva 
provinciei, sexul lui Osiris. Dar deodată i s-a făcut rău și a căzut în Nil, 
iar relicva a fost înghițită de un pește. N-o s-o mai găsim niciodată. 

— De ce ești atât de sigur? 

— Pentru ca până și cei mai buni pescari au dat greș. Făptură a 
celeilalte lumi, peștele scapă din orice plasă. 


— Condu-mă la templu. 

Așadar, Prevestitorul nu punea stăpânire doar pe minţile oamenilor. 
Puterea lui se dovedea și mai mare, căci se folosise de o viețuitoare a 
apelor ca să pună capăt aici căutării lui Isis și să-l osândească pe Iker la 
moarte veșnică. 

O rază de lumină palidă o însuflețea încă pe tânăra femeie. 
Refuzând să se împace cu gândul că totul s-a sfârșit, se agăţă de o 
slabă speranță: să se ajute de emblema acestei provincii, sistra 
împodobită cu capul lui Hathor. Din vibraţiile ei poate se va naște un 
nou drum. 

Înţelegând că greșeala lor era de neiertat, preoții rămaseră 
prosternațţi. 

Isis străbătu aleile unei grădini în care fuseseră săpate bazine 
acoperite de lotuși. Cu frunzele alungite, cu sepalele și petalele 
rotunjite, aproape lipsiți de miros, cei albi se deschideau seara și se 
închideau în zori. Cu frunzele rotunde, cei albaștri înfloreau dimineața 
și răspândeau o mireasmă delicată. Sepalele și petalele lor fine se 
terminau cu un vârf ascuţit. 

Potrivit vechilor scrieri, vârful acesta amintea de sexul dătător de 
viață al lotusului venerabil, apărut la începutul lumii. 

Tânăra femeie culese un minunat lotus albastru și îi vorbi, 
nădăjduind să capete unele răspunsuri de la el. Nu, relicva provinciei 
nu dispăruse. O forță întunecată o ţinea ascunsă, iar peștele nu era 
decât o momeală. 

Când o preoteasă îi aduse, în cele din urmă, sistrul Putere, vibraţiile 
acestuia iscară o mulțime de raze de un roșu-aprins, asemănătoare 
flăcărilor, care lunecară, una după alta, pe suprafaţa bazinelor. 

Isis îi chemă pe preoți. 

— leșiți din amorțeala ce v-a cuprins, le ceru ea. Nu auziţi acest 
cântec? 

Sunetele ascuţite ale unei muzici ca de pe alt tărâm le sfâșie 
urechile. 

— Dacă nu-mi spuneţi adevărul, vă veţi pierde toate simţurile. Ce 
ascundeţi? 

— Arborele lui Seth, mărturisi un preot în vârstă de vreo optzeci de 
ani. Am socotit că e mai bine să uităm că există, de teamă să nu ne 


tulbure pacea și să nu ne lipsească de relicva osiriană. Dar, neținând 
seama de primejdia ce ne pândea, am săvârșit o greșeală cu neputinţă 
de îndreptat. 

— Arătaţi-mi unde se află arborele! 

— Nu vă sfătuiesc să-l înfruntaţi, căci... 

— Să ne grăbim! Condu-mă acolo! 

La nord de templu se întindea un ţinut pustiu. Pe pământul ce 
dogorea nu creștea nicio floare, nici măcar un fir de iarbă. 

— Căldura izvorăște din nările lui Seth, o lămuri preotul pe Isis. 

Dintr-o crăpătură adâncă a pământului se înălța un arbore negru, 
uscat, cu ramurile răsucite în toate părțile. Lângă el stătea culcat un 
animal ciudat, cu urechi lungi și bot de girafă. 

— Pot să... pot să plec? întrebă preotul. 

Isis încuviinţă, iar bătrânul se îndepărtă iute. 

— Te cunosc, Seth, grăi cu voce răspicată Marea Preoteasă din 
Abydos, și îţi ofer lotusul albastru. Tu domnești peste aurul 
deșerturilor și îi dai forța ta. Prin tine trece focul ocrotitor, în stare să 
învingă moartea. Îngăduie-mi să iau relicva fratelui tău. 

Animalul se scutură și se ridică. Avea ochii roșii, fixând musafirul 
nepoftit. 

Isis păși înainte, iar patrupedul făcu la fel. Încet, se apropiară unul 
de altul. 

Preoteasa simți răsuflarea fierbinte a păzitorului arborelui, îndrăzni 
să-l mângâie și văzu că pielea lui era acoperită cu o unsoare. Rupându- 
și una din mânecile tunicii, adună această unsoare, apoi întoarse 
spatele fiarei, devenind astfel o pradă ușoară. Totuşi, străbătu fără 
teamă distanța ce-o despărțea de arbore. 

Ramurile  începură să trosnească și arborele se fărâmiţă, 
preschimbându-se în pulbere. Din râpă se ridică un fum roșiatic, 
învăluind-o pe tânăra femeie. Dar vântul, purtând mireasma lotusului 
albastru, îl risipi degrabă. 

Pe marginea prăpastiei, odihnea falusul din electrum, aliaj de aur și 
argint, al lui Osiris. 

Isis îl înfășură în bucata de pânză. Unsoarea animalului lui Seth 
avea să-i redea mădularului divin forța și vigoarea. 

În jurul preotesei răsărise o iarbă deasă, de un verde crud. 


Ciudatul patruped dispăruse. 
ttt 

În zare se contura Marele Ținut al Abydosului, capitala celei de-a 
opta provincii a Egiptului de Sus, loc al tuturor bucuriilor și al 
nenorocirii supreme. Cât i-ar fi plăcut lui Isis să ducă aici o viață 
îndelungată și fericită alături de Iker, la adăpost de suferințele lumii! 

Debarcaderul era păzit de o mulțime de soldați. 

Printre ei, tânăra preoteasă îi recunoscu pe Sekari, Vânt-de- 
Miazănoapte și Sângerosul. 


29. 


Multă vreme, Isis și Sekari nu fură în stare să rostească niciun 
cuvânt. Bărbatul o îmbrăţișă cu respect pe tânăra femeie, iar măgarul 
și câinele scoaseră sunete jeluitoare. Ochii li se umeziră, iar ea încercă 
să le aline durerea. Și, într-adevăr, întâlnirea aceasta le mai ușură puțin 
suferinţa. 

— Nu e totul pierdut, mărturisi Isis. Trebuie să adun relicvele lui 
Osiris și să pun la loc ceea ce s-a risipit. Dacă reușesc, dacă vom ști să 
celebrăm ritualurile și să transformăm misterul, poate că Iker se va 
vindeca de moarte. 

Sekari nu credea una ca asta, dar se feri să-și dea pe faţă îndoielile. 
Și, la urma urmelor, Egiptul, ţara iubită de zei, nu fusese martorul 
atâtor minuni? 

— Vom continua călătoria împreună, o înștiință el, și am să te 
protejez. 

— Creaturile Prevestitorului sunt pretutindeni, îi spuse Isis. 

Măgarul și câinele cerură să fie mângâiați din nou. 

Sekari și Sarenput se îmbrățișară. 

— N-am mai văzut o așa femeie, șopti guvernatorul. Deși n-are 
sorți de izbândă să-și atingă țelul, își croiește drum asemenea unui 
războinic dintre cei mai viteji și nu ţine seama de primejdii. Nicio 
piedică n-o va opri și ar prefera să moară decât să se dea bătută. Am 
scăpat deja din capcane întinse cu multă viclenie! lar vrăjmașul își va 
înzeci forţele. 


— Corabia ta e prea bătătoare la ochi, socoti Sekari. O să 
continuăm călătoria cu una iute și ușoară. Tu poți să te întorci la 
Elephantina. 

— Ai nevoie de arcașii mei? 

— Da, dar vreau să se îmbrace și să se poarte ca niște simpli 
corăbieri a căror îndeletnicire e să transporte mărfuri. Își vor ascunde 
armele și nu se vor folosi de ele decât siliți de împrejurări. Tu, 
Sarenput, să stai mereu cu ochii-n patru. Viitorul ne-ar putea oferi 
surprize neplăcute. 

— Te temi de un atac al nubienilor? 

— În privinţa lor nu există pricini de neliniște. În schimb, 
Memphisul e ameninţat. Fără îndoială, Prevestitorul vrea să distrugă 
tronul celor vii. Fiecare guvernator va trebui să-și apere provincia. 

— Elephantina va fi de neclintit, făgădui Sarenput. lar tu veghează 
asupra lui Isis. 

Emoţionat, asprul Sarenput își luă rămas-bun de la Marea Preoteasă 
din Abydos. Deși ar fi dorit să dea glas admiraţiei ce i-o purta și să-i 
arate cât o îndrăgise, nu izbuti decât să îndruge câteva cuvinte 
obișnuite care nu-i oglindeau adevăratele simțăminte. 

Dar privirea lui Isis îl făcu să priceapă că tânăra preoteasă deslușise 
vorbele nerostite. 

— Știu că v-aș îndemna zadarnic să fiți mai prevăzătoare, adăugă el. 
Totuși, vrăjmașul... 

— O să-l învingem, Sarenput. 

Isis, Sekari, Vânt-de-Miazănoapte și Sângerosul porniră spre ţinutul 
lui Osiris. În preajma tinerei femei, măgarul și câinele își regăsiseră 
vioiciunea de odinioară. 

— Tatăl meu trece printr-o mare primejdie. N-ar fi mai nimerit să te 
afli alături de el? 

— Am primit poruncă să te ajut și să te apăr. Alături de garda sa 
personală, pregătită de însuși Sobek, regele e în siguranţă. 

— Deși nu se mișcă din loc, călătoria lui se anunţă plină de 
primejdii. Dacă nu se întoarce pe tărâmul vieţii și nu-și celebrează 
reînnoirea folosind vasul pecetluit, suntem pierduţi cu toții. 

— Sesostris are să se întoarcă. 


ttt 

— Mai doriți puțină apă? îl întrebă Bina pe căpitanul soldaților care 
supravegheau Casa Vieții din Abydos. 

— N-ar strica. 

— Când să v-o aduc? 

Farmecul și purtările ei ademenitoare îl cuceriseră pe ofițer, care se 
stăpânea din răsputeri să nu-și părăsească postul și s-o ducă pe Bina 
într-un loc ferit. 

— Cât de repede poți. Adică, vreau să spun... la ora cuvenită. În 
mod normal, n-avem voie să stăm de vorbă. 

— Atâţia bărbaţi pe-aici, zi și noapte... Pesemne păziți o comoară 
nemaivăzută! 

— Nu, doar ne supunem ordinelor. 

— Chiar nu știi nimic? 

— Nimic. 

Bina îl sărută în fugă pe obraz. 

— Să nu mă minţi! Mai ales dacă o să ne revedem astă-seară... 

— Atunci rămâne pe diseară, se învoi ofițerul. Am să părăsesc 
Abydosul, un coleg o să mă înlocuiască. Și acum, pleacă de-aici. 

Această schimbare bruscă pe care-o arătau vorbele bărbatului era 
pricinuită de apariția Pleșuvului și a lui Nephtys. 

Ca o preoteasă temporară devotată și tăcută, Bina se îndepărtă. 

Încercările sale, îndeajuns de rare ca să nu atragă atenţia, se loviseră 
de un zid de netrecut. Nu izbutea cu niciun chip să afle ce se punea la 
cale înăuntrul acestei clădiri misterioase în care bătrânul preot și 
blestemata de Nephtys intrau de mai multe ori pe zi. 

Și nimeni, nici măcar un alt preot permanent, nu putea să-i dea 
vreo lămurire slujitoarei Prevestitorului. 

Soldaţi înarmați pe pământul sacru al lui Osiris! O atare priveliște 
era cu totul și cu totul surprinzătoare, dar nu avuseră loc aici două 
omoruri? Cei mai mulți ziceau că trebuie păzite arhivele sacre, și 
Pleșuvul alesese cele mai severe mijloace. 

Dar pe Bina n-o mulțumeau aceste zvonuri. Oare bătrânul și cu 
Nephtys cercetau vechile scrieri, căutând formule magice în stare să 
protejeze ţinutul și să împiedice săvârșirea altor omoruri? Sau rosteau 


blesteme și le scriau pe papirusuri? Dar atunci de ce era nevoie de 
atâţia soldați în jur? 

Supărată, porni spre odaia Prevestitorului. 

Dar, din păcate, nu avea nicio veste să-i dea. 

a ti Bă 

Continuând să verse apă proaspătă pe mesele de ofrandă și să 
supravegheze, grijuliu, împărțirea merindelor, Bega își stăpânea 
anevoie furia. Veninul îi otrăvea sufletul și de-abia își mai putea mișca 
picioarele. 

Pleșuvul se încăpățâna să se poarte cu el de parcă ar fi fost un preot 
de rând! Dacă bătrânului ăstuia îndărătnic îi plăcea să-i trateze cu 
dispreț pe temporari, n-avea decât. Dar să nu-i îngăduie lui, un preot 
cu atâta experienţă, să intre în Casa Vieţii și să nu-i destăinuiască ce se 
petrecea acolo era mai mult decât putea îndura Bega. 

Din păcate, ceilalți preoţi, ca niște biete oi fără minte, încuviințau 
faptele Pleșuvului, și Bega n-ar fi reușit să se alieze cu ei împotriva 
acestui netrebnic bătrân. Însă, îndată ce Sesostris își va pierde tronul, 
iar Prevestitorul va pune mâna pe putere, Bega avea să-i preschimbe în 
sclavi pe toți preoţii permanenți. Cu atâtea responsabilități și 
probleme apăsătoare, Pleșuvul va muri curând epuizat. Și atunci, în 
sfârșit, Bega va izbucni în hohote de râs! 

Oare, părăsind Abydosul, Sesostris se îndrepta spre Memphis sau 
avea alte planuri și își alesese o ţintă mai potrivită cu acestea? 

Cea mai simplă cale de a afla adevărul era să-l tragă de limbă pe un 
corăbier pe care Bega îl cunoștea de multă vreme. Bolnav de rinichi, 
bărbatul avea încredere în micile amulete care îi mai ostoiau durerile. 

Cei doi bărbaţi se întâlniră pe cheiul principal. Bega verifică 
încărcătura de legume proaspete ce tocmai fusese adusă în port. 

— Cum îți merge, prietene? 

— Durerile mă chinuiesc iar. 

— O călătorie lungă până la Memphis și înapoi lasă urme! 

— Memphis? N-am mai fost acolo în ultimul timp. 

— Nu te numeri printre cei care însoțesc garda regală? 

— Ba da, dar... 

Corăbierul șovăi. 


— Nu la Memphis trebuia să ajungem. Îmi pare rău, nu pot să spun 
mai multe. E secret. 

— Oh! Nu sunt curios și nici nu mă privesc lucrurile acestea! 

Bega scoase de sub faldurile tunicii sale o micuță amuletă din 
comalină, în formă de coloană. 

— Noaptea, așază în dreptul rinichilor această amuletă aducătoare 
de vigoare. O să-ți ușureze suferințele. 

— Sunteţi atât de mărinimos, atât de darnic! Cine-ar fi crezut că s- 
ar putea petrece așa nenorociri la Abydos?!... Să nădăjduim cu toţii că 
faraonul va ști, încă o dată, să alunge primejdia. Dar de ce s-o fi dus la 
Medamud, un sătuc din provincia tebană, în loc să se întoarcă în 
capitală? Fără îndoială, are socotelile lui; să ne încredem în ele! 

— Înţelepte vorbe, consimţi Bega. De ce ne-am teme câtă vreme ne 
aflăm sub pavăza unui suveran atât de măreț? Când amuleta își va 
pierde puterea, să mă cauţi. Am să-ţi dau alta. 

— Sunteţi bun... Sunteţi atât de bun! 

— Medamud, repetă Prevestitorul, nedumerit. Cel care ţi-a spus 
asta e vrednic de încredere? 

— Bineînţeles, răspunse Bega. Un corăbier prost și naiv, care nici 
măcar nu și-a dat seama că mi-a destăinuit secretul. 

— Medamud, satul în care s-a născut Iker, locul unde trăia bătrânul 
scrib ce cunoștea taina unui străvechi sanctuar al lui Osiris, uitat acum 
și părăsit! Sesostris speră să găsească acolo un mijloc de a lupta 
împotriva mea. 

— Înfrângerea sa e mai presus de orice îndoială, își dădu cu părerea 
Bega. Se străduiește să-și întârzie căderea. Fiul său spiritual a murit, 
vasul pecetluit a dispărut, fetișul Abydosului a fost distrus, așa că 
regelui nu i-a mai rămas niciun sprijin! Zdrobit, caută ajutor în vechile 
credinţe. 

— Nu cunoști însemnătatea acestui sătuc. Dar faraonul o presimte. 
Și o să-i afle taina, o să găsească cele două firide unde el și KA-ul său, 
sub forma unui buchet de flori, vor încerca să dobândească noi puteri. 

Vorbele Prevestitorului îi uimi pe Bega. 

— Se pare că... se pare că știți totul despre ritualurile noastre! 

— Numai astfel pot să le nimicesc până la ultimul. 


Teama sfâșie măruntaiele preotului ca o gheară. Nu cumva sub 
înfățișarea omenească a Prevestitorului se ascundea o forță pustiitoare 
care avea să dăinuiască și după ce trupul său va pieri? Alungând iute 
acest gând care-l tulbura, Bega își spuse că faptele sale erau 
îndreptăţite și că doar cu ajutorul Prevestitorului dorinţele sale s-ar fi 
împlinit. 

— Chiar și înzestrat cu forțe proaspete, la ce-ar mai putea spera 
Sesostris? 

Prevestitorul își ridică ochii. 

— Văd Medamudul, îl văd pe faraon. Sufletul lui călătorește. 

— E... mort? 

— Continuă să se lupte. Trebuie să mă folosesc de această clipă de 
slăbiciune ca să-l azvârl în întunericul cel mai adânc. 

— Stăpâne, nu se poate ieși din Abydos! Soldaţii au înconjurat tot 
ţinutul și iau la întrebări pe oricine. Până și deșertul e păzit. 

— N-am nevoie să mă mișc de aici. Folosindu-mă de calitățile de 
medium ale Binei, am să blestem numele lui Sesostris. Sufletul lui n-o 
să-și mai regăsească trupul, ci o să rătăcească prin locuri pustii și o să 
piară de foame. 

— Bina trecu pragul și se prosternă înaintea Prevestitorului. 

— Stăpâne, Isis s-a întors. 

ERT 

Abydosul adăpostea una dintre cele mai importante relicve, capul 
lui Osiris. 

Isis ridică masca ce-l acoperea. 

Chipul senin al zeului păstra şi acum trăsăturile feței lui Iker. 
Prevestitorul nu izbutise să le şteargă. 

Și totuşi atmosfera era tristă. 

Pleșuvul nu căută să înfrumuseţeze lucrurile. 

— Am vorbit cu toţi, am scormonit peste tot, am fost mai 
prevăzător ca niciodată... zadarnic. N-am găsit nimic, nicio urmă 
lăsată de ucigași. Preoţii permanenți și cei temporari își îndeplinesc 
sarcinile cu multă râvnă, de parcă Abydosul nu cunoaște deznădejdea 
și niciun omor nu s-ar fi petrecut aici. 

— A încercat cineva să dezlege misterul Casei Vieţii? grăi Isis. 


— Paza aspră a dat roade. Deși în sinea mea nu sunt împăcat cu 
prezenţa atâtor soldaţi, știu că nu există alt mijloc de a-l apăra pe Iker. 

— Nu v-a întrebat nimeni din ce pricină au fost aduși aici soldații? 

— Ba da, bineînţeles! Ba chiar aș fi privit cu ochi bănuitori pe cei 
care nu s-ar fi arătat uimiţi de lucrul acesta. Preoţii permanenți și cei 
temporari deprinși cu legile noastre au fost nedumeriţi și e firesc să-mi 
pună întrebări. Dar eu și Nephtys i-am lăsat să creadă că noi căutăm 
cu înfrigurare vechi formule magice în stare să ocrotească Abydosul. 

Nephtys luă mâinile surorii sale Isis într-ale ei. 

— Barca lui Osiris păstrează neatinsă mumia lui Iker, îi spuse ea. În 
fiecare zi, o înzestrez cu energie întăritoare, iar Pleșuvul rostește 
cuvintele puterii. N-a apărut nicio urmă de stricăciune, soțul tău 
trăiește între două lumi. Udăm mereu grădina unde sufletul-pasăre al 
lui Iker vine să bea, iar plantele continuă să crească. Adună relicvele, 
Isis, nu renunţa cu niciun chip! 

Surâsul palid al văduvei oglindea slabii sorți de izbândă. 

— Vrei să-l vezi? întrebă Nephtys. 

— Ucigașii stau, neîndoielnic, la pândă în preajma Casei Vieţii. 
Dacă intru în ea, o să priceapă ce avem de gând. Să încercăm, așadar, 
să păstrăm secretul cât mai multă vreme cu putință. Dacă 
Prevestitorul îl află, va dezlănțui noi forțe distrugătoare ca să-l omoare 
pe Iker a doua oară. 

— Nici Pleșuvul, nici eu nu te vom trăda! 

— Mi-ar fi plăcut atât de mult să-i vorbesc lui Iker, dar asta ar 
însemna să-l pun în primejdie! Vorbește-i tu pentru mine, sora mea. 

Din coșul misterelor, Isis scoase relicvele adunate până acum în 
cursul călătoriei sale. 

— Du-le în Casa Vieţii. Eu am să plec de îndată. 

Nephtys o însoţi pe sora sa până la corabie. 

— Unul dintre preoţii permanenţi nu-mi place deloc, îi mărturisi 
ea. 

— Bega? 

— Și tu îl bănuiești că ascunde ceva? 

— E prea mult spus că-l bănuiesc. Dar nu reușesc să-mi dau seama 
care sunt adevăratele lui gânduri. Îl învinuiești de un lucru anume? 

— Nu încă. 


— Crezi că are vreo legătură cu moartea lui Iker? 

— N-am găsit deocamdată nicio dovadă împotriva lui. 

— Fii cu băgare de seamă, o sfătui Isis. Dușmanul nu șovăie să 
ucidă. 

Nephtys nu-i pomeni însă nimic lui Isis despre legăturile ei cu 
misteriosul și fermecătorul Asher. Nu voia s-o întristeze, ba poate 
chiar s-o rănească, aducând vorba despre asemenea sentimente într-o 
clipă când soarta Abydosului și supraviețuirea lui Iker erau în joc. 


30. 


Memphisul întreg dormea, dar nu și generalul Nesmontu. După o 
masă îmbelșugată, măsura cu pași mari terasa casei lui Sehotep. Fără 
să se sinchisească de minunata priveliște a orașului, bătrânul general 
nu mai putea îndura să stea degeaba. Departe de cazarmă și de 
oamenii săi, se simţea fără rost pe lume. 

Elegantul Sehotep i se alătură. Lipsit de ospeţele la care iscodea 
gândurile și planurile înalților demnitari, neputând să mai vegheze 
asupra reparării templelor și construirii altora noi, scribul cu privire 
vie și inteligență pătrunzătoare se ofilea. 

— M-am îngrășat, se plânse Nesmontu. Bucătarul tău e atât de 
priceput, încât nu reușesc să mă înfrânez în fața bucatelor lui. Și, cum 
nu ies deloc din casă, mă rotunjesc pe zi ce trece! 

— Vrei să auzi câteva dintre învățăturile lui Ptah-Hotep despre 
stăpânirea de sine? 

— Le știu pe dinafară și adorm repetându-le în gând! Oare de ce ne 
lasă Sobek să așteptăm atât? 

— Pentru că vrea să lovească la sigur. 

— Sekari a dibuit un cuib al luptătorilor din umbră. l-aș scoate din 
bârlog, i-aș lua la întrebări, ei mi-ar spune numele căpeteniilor, apoi 
am spulbera lesne această armată a întunericului! 

— Nu luptăm împotriva unui vrăjmaș obișnuit, îi reaminti Sehotep. 
Adu-ţi aminte de reisprezece-Ani și de cei asemenea lui. Sunt 
călăuziți de o credință oarbă care le ațâţă furia, nu vor da înapoi și nu 
vor vorbi, preferând mai degrabă să moară. Planul ticluit de Sobek e 
cel mai bun: lasă-i să-și închipuie că au cale liberă. 


— Dar n-au făcut nicio mișcare până acum! 

— Trebuie mai întâi ca zvonurile să se răspândească prin tot orașul, 
mai ales cele despre moartea ta și despre boala fără leac a lui Sobek, 
iar ei să le dea crezare. Armata lipsită de marele ei general, Egiptul 
lipsit de vizir, certuri nesfârșite între cei care vor să capete aceste 
slujbe, iată un prilej minunat pentru a porni la atac! Dar oamenii 
Prevestitorului sunt prevăzători și nu vor începe lupta fără să fie 
convinși că vor birui. 

— Am înţeles, am înțeles! Atunci, să muște odată momeala! 

— N-o să mai întârzie mult, prezise Sehotep. 

— Mi-ar plăcea să fiu la fel de încrezător ca tine. 

— Și totuși, nici eu nu sunt așa în toate privinţele, la drept vorbind. 

— Isprăvește cu chinul ăsta! Nevinovăţia ta o să iasă la iveală. 

— Timpul nu trece în folosul meu. Dar nu mai contează, dacă 
faraonul salvează Cele Două Regate și păstrează neatins Abydosul. 

Cu mâinile la spate, Nesmontu începu iar să se plimbe încolo și- 
ncoace. lar Sehotep privi capitala, pradă oferită acelor fiare de temut. 

TEE 

Furios că fusese dat la o parte, fostul ajutor al primarului din 
Medamud avea de gând totuşi să iasă cu bine din încurcătură. Fiind o 
iscoadă de-a Prevestitorului, se mirase de sosirea lui Sesostris la 
Medamud. 

Faraonul nu bătuse atâta drum doar pentru a-l pedepsi pe primar! 
Punând tot felul de întrebări despre Templul lui Osiris, își dezvăluise 
adevăratul ţel: să găsească un sanctuar uitat, poate chiar distrus de 
multă vreme. 

Redevenit sătean de rând, credinciosul Prevestitorului își rase 
mustața, se îmbrăcă sărăcăcios ca un țăran și începu să dea târcoale 
șantierului unde lucrau meșterii veniți de la Teba. Aceștia fuseseră 
împărțiți în mai multe echipe, unele care munceau ziua, iar altele 
noaptea. lar atâta grabă îi dădea de gândit. Oare de ce dorea monarhul 
ca reparaţiile să fie isprăvite atât de iute? Și de ce soldaţii 
supravegheau împrejurimile?  Neîndoielnic, în ochii regelui, 
Medamudul avea o mare importanță. 


Dacă fostul ajutor al primarului ar fi descoperit pricina acestei 
purtări, Prevestitorul l-ar fi răsplătit cu generozitate, iar el ar fi părăsit 
pentru totdeauna satul ăla amărât și ar fi locuit la Memphis într-o casă 
frumoasă. lar alți demnitari, deveniți niște bieți slujitori, i-ar fi 
împlinit cele mai mărunte dorințe. Și pentru un astfel de viitor merita 
să înfrunte acum primejdiile. 

Cu capul plecat, îi oferi comandantului gărzilor plăcinte calde. 

— Un dar din partea noului primar, grăi el. Mai vreţi? 

— Nu pot să te refuz. 

— Diseară am să vă aduc fiertură de bob. Cât despre rege, socot că 
preferă bucatele alese. Ce să-i spun bucătarului să pregătească? 

— Nu te îngriji de asta. 

— Luminăţia Sa e cumva bolnav? 

— Du-te, mai bine, după restul de plăcinte. 

Tăcerea comandantului spunea multe. Sesostris era nevoit să 
rămână aici din pricina unei piedici însemnate sau poate că urma să 
împlinească un ritual legat de sanctuarul lui Osiris din Medamud. 

Fostul ajutor al primarului se furișă în spatele templului și, spre 
marea sa mirare, văzu că pădurea sacră în care nimeni nu mai 
pătrunsese de zeci de ani era, și ea, păzită îndeaproape! 

Regele... regele răzbise prin hăţișul de arbori! Așadar, numai acest 
uriaș putea să-i alunge pe demonii care sălășluiau acolo și care-i 
omorau pe curioșii ce se apropiau. 

În vreme ce templul era reparat și mărit, Sesostris avea să rămână în 
mijlocul grădinii interzise. Dar cum să afle ce punea monarhul la cale? 

De bunăvoie sau cu forța, cineva o să-i dezvăluie adevărul: 
moșneagul de optzeci de ani care conducea sfatul bătrânilor. 

Așezat pe un scaun de culoarea paiului, bătrânul se uită chiorâș la 
fostul ajutor al primarului. 

— Sanctuarul lui Osiris nu există. E doar o poveste. 

— Isprăvește cu minciunile! l-ai convins pe toți sătenii să păstreze 
secretul, iar eu vreau să-l cunosc. 

— Baţi câmpii. leși afară din casa mea! 

— Chiar și la anii tăi, un om ţine la viața lui și mai cu seamă la cea a 
copiilor și a nepoților săi. Răspunde-mi, altminteri o să te căiești 
amarnic. 


— Îndrăznești să... 

— Ce contează mijloacele, când am atâtea de câștigat! 

Bătrânul luă ameninţarea în serios. 

— Sanctuarul exista, dar e în ruină. 

— Și nu are cumva niște cripte ce adăpostesc o comoară? 

— Se poate. 

— la aminte cum vorbești, că încep să-mi pierd răbdarea! 

— Da, are două capele săpate în pământ. 

— Ce se află în ele? 

Moșneagul zâmbi. 

— Sunt goale. 

— Îţi baţi joc de mine! 

— Atunci încredințează-te cu ochii tăi. 

— Spune-mi cum arată locul cu pricina. 

Bătrânul se supuse. 

Apoi, convins că acesta îi mărturisise adevărul, discipolul 
Prevestitorului îl sugrumă. Având în vedere vârsta sa înaintată, familia 
avea să creadă că murise de bătrâneţe. 

Nu-i mai rămânea acum decât să găsească o cale de a intra în 
pădurea sacră, de a pune mâna pe comoară și de a desluși ce uneltește 
regele. 

Cu puţin noroc, ar putea chiar să-l ucidă! 

Când își închipui cu ce s-ar fi ales de pe urma unei asemenea 
isprăvi, aproape că-și pierdu minţile. După ce întinse trupul bătrânului 
pe pat, ieși din casa aceea sărăcăcioasă și se duse să-și potolească 
foamea care-l cuprinsese. 

ttt 

Sekari admiră micul sceptru din fildeş, cu ajutorul căruia Isis 
stârnise dinspre miazăzi un vânt puternic, ce-i îngăduia corăbiei să 
plutească de-acum cu o viteză nemaipomenită. 

— E al regelui Scorpion, unul dintre primii monarhi ai Egiptului, 
îngropat la Abydos, îl lămuri Isis. Tatăl meu mi l-a încredințat ca să 
schimb cu el destinul. Sceptrul și cuțitul lui Thot sunt singurele mele 
arme. 


— N-ai pus la socoteală dragostea ce i-o porţi lui Iker, o dragoste 
fără pereche și statornică. Tot ce vă leagă pe acest pământ va dăinui. 

Ipu, capitala celei de-a noua provincii a Egiptului de Sus, se 
mândrea cu templul său. El adăpostea o dovadă neasemuită a zeului 
protector, care dăduse și numele ținutului: Meteoritul lui Min. Căzută 
din cer la începutul primei dinastii, această piatră născută din stele 
asigura bunăstarea provinciei și rodnicia pământului ei. 

În ciuda veșmântului său, un giulgiu alb ce amintea de trecerea lui 
prin moarte, zeul Min stătea mărturie a triumfului vieţii în felul cel 
mai clar fel cu putință: având sexul veșnic ridicat, el nu înceta să se 
împreuneze cu cosmosul. 

Isis merse la templu. Un sacerdot stătea de pază la ușa purificărilor. 

— Vreau să-i vorbesc marelui preot. 

— Cu ce drept? 

— Mă oprești să intru în Castelul Lunii? Aici poate fi auzit 
Universul și poate fi scris mesajul său. 

Păzitorul se albi la față. În doar câteva cuvinte, tânăra femeie își 
dovedise știința. Cunoștea unul dintre numele secrete ale templului și 
însușirile relicvei osiriene. 

Odată purificările isprăvite, preotul o pofti pe Isis să aștepte într-o 
curte largă, iar el plecă să-l caute pe mai-marele său. 

Acesta din urmă nu întârzie să apară. Impunător, în vârstă de vreo 
patruzeci de ani, bărbatul nu pierdu vremea cu vorbe curtenitoare. 

— Când aţi văzut Castelul Lunii? 

— În timpul iniţierii mele în Cele Două Drumuri. 

— Atunci s-ar zice că... 

— Sunt Isis, Marea Preoteasa din Abydos, și doresc să-mi daţi 
relicva acestui templu. 

Marele Preot nu ceru și alte lămuriri. Dacă trebuia reîntregit trupul 
lui Osiris însemna că se pregătea o înviere, ca aceea a marelui arhitect 
Imhotep. 

Și, fără să șovăie, îi încredinţă tinerei inițiate urechile lui Osiris. 

ttt 

Corabia îşi continuă, în mare grabă, călătoria spre miazănoapte. 
Magia lui Isis scurta timpul și micșora oboseala echipajului, redându- 


le oamenilor vigoarea. 

Străbătură mai multe provincii, fără să întâmpine vreo opreliște, 
până în dreptul marelui Khemenu, orașul lui Thot și al Ogdoadei. 

Sekari băgă de seamă că pe Isis o frământa ceva. 

— Trebuie să ne oprim aici? 

— Nu. Următorul nostru popas e sanctuarul zeiței ghepard Pakhet. 
Dar presimt că ne pândește o mare primejdie. 

Deasupra lor se rotea un șoim ciudat. Lipsindu-i măreţia pe care-o 
avea animalul lui Horus, trupul șoimului părea acoperit de sânge, 
ghearele îi erau enorme și se mișca fără graţie. 

Isis păli. 

— E șoimul-om venit din cazanul iadului! O arătare ce-și sfâșie 
dușmanii, le distruge bunurile și le nimicește urmașii. 

— Adică o creatură de-a Prevestitorului, încuviință Sekari, 
încercând să-l doboare cu bastonul de aruncat. 

Dar pasărea se feri. Furioasă, scoase niște strigăte pe care nicio 
făptură omenească nu le mai auzise vreodată. Doar prezenţa urechilor 
lui Osiris împiedică echipajul să încremenească de spaimă. 

— Înaintea noastră s-a ivit o insulă cuprinsă de flăcări! urlă 
căpitanul. 

Așezată de-a curmezișul Nilului, insula devenise o piedică de 
netrecut. 

— Cuibul șoimului-om, grăi văduva. Să ne amintim cuvintele 
regelui din timpul ritualului secerișului: „Osiris a venit din insula 
flăcării pentru a se întrupa în grâne”. Întorcând focul împotriva 
noastră, stricând rostul șoimului, Prevestitorul vrea să pustiască 
Egiptul și să pună pe el pecetea morţii. Să ne luptăm cu el! 

Cu toată dârzenia lor, arcașii lui Sarenput nu-și puteau stăpâni 
tremuratul. 

— Apucaţi vâslele, porunci Isis. 

— Fluviul întreg clocotește, observă căpitanul. N-o să izbutim să 
trecem. 

— Mulțumită sceptrului Magie, focul nu va arde vâslele, iar apa nu 
va înmuia lemnul. 

Sekari se apucă să vâslească din răsputeri, iar ceilalți îi urmară 
pilda, îmbărbătaţi. 


Pe insulă, tot soiul de siluete se agitau încoace și-n colo. Încercând 
să ia forma unor trupuri, hrănindu-se cu jăratic, crăpau, se sfărâmau 
în bucăţi, se uneau la întâmplare unele cu altele și scoteau strigăte de 
ură. 

Doar Isis, Vânt-de-Miazănoapte și Sângerosul îndrăzniră să 
privească zvârcolirile lui isefet. Trăind din plin armonia fiinţei lor, 
măgarul și câinele nu se temeau de dușmanii lui Maat. 

Corăbierii nu-și cruțară forțele, sperând să scape de nenorocire. Și, 
într-adevăr, vâslele râmaseră întregi. 

— Să acostăm, porunci Isis. 

Căpitanul crezu că nu a auzit bine. 

— Vreţi să spuneți... Să tragem la malul fluviului și să părăsim 
corabia? 

— Nu, să acostăm pe insulă. 

— O să pierim cu toţii! 

Luând un arc, Marea Preoteasă din Abydos îl încordă și trase o 
săgeată spre vârful celei mai înalte flăcări în spatele căreia se ascundea 
șoimul-om. 

Străpuns, monstrul plesni, preschimbându-se într-o jerbă de 
scântei care împrăștiară un miros de putreziciune. 

— Să acostăm, repetă Isis. 

Dogoarea jarului se potolise, flăcările se înghițiră unele pe altele, iar 
vrăjmașii luminii se sfâșiară între ei. 

Când Isis puse piciorul pe un strat de jăratic fără să se ardă, un 
suflu puternic stinse focul și împrăștie fumul. 

Sângerosul sări din corabie și înghiți un duh care nu voia să piară. 
Liniștit, cu urechile ciulite și adulmecând aerul, măgarul coborî la 
rândul său. 

Corăbierii fluturară vâslele și o aclamară pe Isis. Urmându-l pe 
Sekari, pășiră cu toţii pe insulă. 

Sekari își felicită sora. 

— Niciun om n-ar fi fost în stare să facă ceea ce ai făcut tu. 

— Focul acestei insule nu aparţine Prevestitorului. Îi înapoiez lui Ra 
flacăra și lui Osiris apa. Să ne umplem făpturile de magie, să 
preschimbăm acest pământ al lui isefet în pământ al celor vii. 


Și, pentru prima oară de când aflase de moartea lui Iker, Sekari se 
gândi că era posibil ca Isis să-și ducă la bun sfârșit căutarea. 


31. 


Urletul Prevestitorului o trezi din somn pe Bina, care, speriată, îi 
sărută fruntea acoperită de sudoare. Cu privirea pierdută, stăpânul ei 
părea să rătăcească în altă lume, nevăzută. 

— Întoarceţi-vă printre noi, vă implor! Altminteri, suntem pierduţi 
cu toții! 

Zvârcolirile Prevestitorului o îngrozeau. Bărbatul întredeschise 
buzele, iar balele i se prelinseră ușor. Pradă unei crize de epilepsie, 
șuiera printre dinți cuvinte de neînțeles. 

Bina îl masă din cap până-n picioare, se lungi lângă el și rugă Răul 
să-l părăsească pe stăpân și să treacă asupra ei. 

Deodată, trupul cel uriaș prinse viaţă. O licărire roșie se aprinse din 
nou în ochii Prevestitorului. 

— Isis a distrus cuibul șoimului-om, grăi el cu amărăciune. 

Izbucnind în hohote de plâns, Bina îl cuprinse cu braţele pe 
propovăduitorul adevăratei credinţe. 

— Aţi scăpat! Aţi scăpat! O s-o zdrobiţi pe netrebnica asta. Nicio 
femeie nu va putea să vi se-mpotrivească. 

Prevestitorul se ridică și îi mângâie pletele. 

— La vremea cuvenită, ai să le înveţi pe suratele tale să se supună 
bărbaților. Voi, făpturi fără minte, va trebui să ne daţi ascultare ca să 
vă salvați sufletele. Până la bătrâneţe rămâneți tot niște copile proaste. 
Îngăduind femeilor să ajungă la cele mai înalte ranguri, Egiptul nu 
respectă poruncile Zeului. În viitor nu va mai exista nicio preoteasă. 

— Dar această Nephtys... 

— O să-mi ofere plăcere trupească înainte de a fi ucisă cu pietre. 
Aceasta e soarta femeilor nerușinate. 

— Lăsaţi-mă să vă şterg și să vă parfumez. 

Desfătându-se cu mișcările pline de blândeţe ale Binei, 
Prevestitorul se gândi cu durere la moartea pasării întunericului și la 
dispariţia cuibului duhurilor rele, venite din iad ca să-i chinuiască pe 


oameni. Isis dobândise o frumoasă victorie înlăturând această stavilă 
pe care Prevestitorul o credea de netrecut. 

Dar de ce se înverșuna într-atât Marea Preoteasă din Abydos? Iker 
era mort, vasul pecetluit - sfărâmat, faraonul - neputincios. 
Deznădejdea ar fi trebuit s-o sleiască de puteri. 

Dar, iscodind pretutindeni, credincioșii săi urmau să-i vină în 
curând de hac acestei nebune, care-și ieșise din minți de durere. Lupta 
ei fără rost nu va duce nicăieri. 

Însă Prevestitorul avea de îndeplinit o altă treabă, mult mai 
grabnică. 

— Dezbracă-te și întinde-te, îi porunci el Binei. 

Frumoasa brunetă se supuse numaidecât. Să i se dăruiască 
stăpânului nu însemna, oare, cea mai aleasă răsplată? 

În loc să se bucure de farmecele ei, Prevestitorul îi așeză o lampă pe 
buric, iar pe frunte îi desenă niște semne. 

— Închide ochii, gândește-te la dușmanul nostru Sesostris al cărui 
nume tocmai l-am scris. Carnea ta poartă astfel pecetea vrăjmașului, 
fie ca ea să-l blesteme și să-l alunge! 

Prevestitorul repetă de câteva ori formulele pe care le rostea și în 
fața învățăceilor. Pe viitor, ele vor forma singura învățătură ce merita să 
fie cunoscută și fiecare credincios le va recita zilnic. 

Sorbindu-i cuvintele, Bina intră în transă. 

Hieroglifele ce alcătuiau numele faraonului crescură până când 
deveniră cu neputinţă de citit, apoi se topiră. Un sânge negru se 
revărsă peste chipul Binei. 

Prevestitorul se înveseli. 

Sesostris nu se va mai scula din somnul cel adânc. Pe patul învierii 
are să zacă doar un trup fără viaţă, iar tatăl i se va alătura fiului în 
străfundurile negurilor. 

PTET 

În preajma peșterii lui Pakhet, zeița ghepard a celei de-a 
șaisprezecea provincii a Egiptului de Sus, Sângerosul mârâi, iar Vânt- 
de-Miazănoapte lovi pământul cu copitele. 

— Liniștiţi-vă, îi îndemnă Isis, cunosc locurile. 


Cândva, aici, în timpul unui ritual, tânăra preoteasă întrupase 
vântul de miazăzi ce aduce inundația. Printre fericiții cărora li se 
îngăduise să privească ceremonia se numărase și Iker. Deși tulburată, 
Isis se purtase de parcă nici nu l-ar fi văzut. Și totuși, din acea clipă, nu 
mai putuse să-și abată gândurile de la el, încredinţată că acesta era 
bărbatul vieţii sale. 

— la aminte, o sfătui Sekari. Vânt-de-Miazănoapte și Sângerosul 
simt primejdia. 

Isis știa că animalele nu se înșală. Și totuși, zeița ghepard era o 
aliată de nădejde. Ca „Stăpână a magiei, ea le dăruia inițiaților din 
Abydos puterea de a-și înfrunta destinul și de a-l pune în armonie cu 
Maat. Ba, mai mult, ea proteja unitatea trupului osirian împotriva a tot 
soiul de atacuri. 

Fiara ar fi trebuit să iasă deja din grotă. Nedumerită, preoteasa se 
apropie. 

Din întuneric ţâșni o cobră de o mărime neobișnuită. 

Arcașii își încordară arcurile și ochiră monstrul. 

— Nu trageţi! porunci Isis. 

Pakhet, Cea-care-Sfâșie-cu-Ghearele, stăpânea focurile pustiitoare 
și se preschimba într-o reptilă ce era în stare să se lupte cu vrăjmașii 
soarelui. 

[sis se prosternă. 

— lată-mă din nou în fața ta. Acum, supraviețuirea lui Osiris este în 
primejdie. Am venit să-ți cer relicva pe care o păzești. 

Întărâtată, cobra se pregătea să atace. 

— Am s-o dobor! strigă Sekari. 

— Nu te mișca! 

Pe mal, Isis desenă nouă cercuri, iar în mijlocul lor, un șarpe 
încolăcit. 

Tu întrupezi spirala focului ce urcă spre lumină, calea ce trebuie 
urmată pentru a ieși din întuneric. În tine se împlinesc misterele 
renașterii. Cercetează-mi inima și deslușește cât de curate sunt 
gândurile mele. 

Când limba cobrei atinse ușor fruntea preotesei, lui Sekari îi trecu 
prin minte că ar trebui să slobozească săgeata. Dar se stăpâni și 
respectă dorința Marii Preotese din Abydos. 


Isis înlocui capul șarpelui cu cel al unui ghepard. 

Pe dată, uriașa reptilă se târî până lângă desen, urmă conturul celor 
nouă cercuri și își înghiți propriul trup. 

Fiara scoase un răcnet ce-i împietri pe toţi. Apoi îi îngădui tinerei 
femei s-o mângâie și o însoţi înăuntrul grotei. Deși se arăta blândă, 
nici Vânt-de-Miazănoapte, nici Sângerosul nu erau liniștiți, iar Sekari 
și arcașii rămaseră gata de luptă. 

Când Isis păși afară din sălașul lui Pakhet, ducea cu sine prețioasa 
relicvă, ochii lui Osiris. 

ttt 

Cea de-a douăzecea provincie a Egiptului de Sus, Leandrul de Jos, 
îşi merita pe deplin numele. Nenumărate pâlcuri de arbuști 
împodobeau malurile şi împrejurimile capitalei, Copilul Trestiei, 
simbol al regalității. Aidoma acestei plante simple căreia i se dădeau 
felurite întrebuințări, faraonul își slujea poporul clipă de clipă. 

Lângă templu, se întindea un lac mare protejat de zeul berbec. 

— E prea liniște pe-aici, își dădu cu părerea Sekari. 

Un băieţel îi întâmpină pe musafiri. 

— Fiţi bine-veniţi! Doriţi ceva de băut? 

— Cine ești tu? întrebă Sekari, bănuitor. 

— Cel mai tânăr preot temporar din templu. 

— Condu-ne la mai-marii tăi. 

— Preoţii permanenţi sunt bolnavi. 

— O molimă? 

— Nu, mâncarea ce le-a fost servită era stricată. Fierbinţeala îi face 
acum să aiureze. 

— Cine le-a pregătit bucatele? 

— Cel care l-a înlocuit pe vechiul bucătar. Gărzile au vrut să-l ia la 
întrebări, dar n-a mai fost de găsit. Vreți să vorbiți cu mai-marele 
preoților temporari? 

Posomorât, acesta din urmă îi primi cu răceală pe Isis și pe Sekari. 

— În lipsa preoţilor permanenți, eu nu-mi mai văd capul de treburi 
și n-am timp de pierdut cu trăncăneala. Așa că spuneţi-mi pe scurt ce 
căutați. 

— Arată-ne relicva osiriană, îi ceru Sekari. 


Preotul aproape că se sufocă de indignare. 

— Dar cine vă credeţi? 

— Pleacă-te în fața Marii Preotese din Abydos și supune-i-te! 

Înfăţișarea semeaţă a lui Isis îl făcu pe preot să priceapă că Sekari 
nu se jucase cu vorbele. 

— N-am puterea de a lua hotărâri în această privinţă, eu doar... 

— Ne grăbim foarte tare. 

— Bine... Haideţi cu mine! 

Preotul îi duse până la capela ce adăpostea relicva, o încăpere 
micuță, cu pereţii acoperiți cu texte ce descriau nașterea copilului 
luminii divine, apărut din lotusul începuturilor. 

— Mie nu-mi este îngăduit să intru acolo și cu atât mai puţin să 
deschid naosul. 

— Să lăsăm asta în seama Marii Preotese, hotărî Sekari, 
îndemnându-l pe preot să iasă împreună cu el afară. 

Isis citi cu voce tare ritualul săpat în piatră. Și, devenind ea însăși 
cuvânt viu, domoli duhurile păzitoare ale raclei și deschise ușa. 

ttt 

Isis ieşi din templu cu mâinile goale. 

— Relicva a dispărut. 

— Peste putință, grăi mai-marele temporarilor. Păzitorii nevăzuți l- 
ar fi ucis pe cel care ar fi cutezat s-o atingă! 

Judecând după pavăza magică a raclei, s-ar fi zis că preotul nu se 
înșela. 

Isis și Sekari se gândiră amândoi la același lucru: Prevestitorul, doar 
el, ar fi fost în stare să spulbere până și cea mai temeinică apărare. 

— Descrie-mi-l pe cel care l-a înlocuit pe bucătar, ceru Sekari. 

— Era un bărbat serios și priceput, venit dintr-un sat vecin. Nu ne-a 
dat niciun motiv să ne îndoim de el. 

— Dar prin preajma templului nu s-a învârtit, în ultima vreme, 
vreun curios? 

— Eu n-am observat nimic neobișnuit. 

Isis se așeză la piciorul unei coloane. 

Carevasăzică, Prevestitorul, sau unul dintre demonii lui, furase 
relicva, de negăsit de-acum înainte, și pusese capăt căutării sale. Nu-i 


mai rămânea decât să se întoarcă la Abydos și să-l revadă pe Iker 
pentru ultima oară. 

— Vino cu mine, șopti o voce de copil. 

Isis se răsuci și dădu cu ochii de tânărul preot temporar, cu chipul 
luminat de un surâs prietenos. 

— lartă-mă, sunt ostenită, atât de ostenită... 

— Vino, te rog. 

Isis îi făcu pe plac și se lăsă călăuzită de băiețandru până în templul 
acoperit. Apoi pășiră împreună în capela lui Ra, unde, pe un altar, 
odihnea barca din lemn aurit a zeului luminii. 

— De mai multe zile, îi dezvălui băiatul, mă nelinișteau anumite 
semne prevestitoare de rău. Forțe întunecate dădeau târcoale, iar mai- 
marii mei nu luau ameninţarea în serios. Atunci m-am hotărât să nu 
stau cu mâinile în sân și să ascund relicva. Nu se spune oare că braţele 
lui Osiris sunt vâslele bărcii lui Ra? ie, și numai ţie, pot să-ţi 
încredinţez această taină. 

Isis se apropie de altar, scoase capetele celor două mari vâsle și găsi 
înăuntrul lor brațele stăpânului din Abydos. 

Preoteasa vru să-i mulțumească salvatorului ei, dar acesta pierise 
fără urmă. 

După surâsul lui Isis, Sekari înțelese ca speranţele renăscuseră. 

— Ne vom continua călătoria, îl înștiință ea. De azi înainte, vâslele 
noastre vor avea puterea braţelor lui Osiris. 

— Magia ta... 

— Nu, e meritul băiețelului. Cum îl cheamă? îl întrebă ea pe mai- 
marele temporarilor. 

— Un copil în templu? 

— E cel mai tânăr preot. 

— Mare Preoteasă, cu tot respectul cuvenit, trebuie să vă spun că vă 
înșelaţi! Cel mai tânăr are douăzeci de ani. 

Isis își ridică privirea spre soare. 

— Născut din lotus, copilul luminii îi oferise sprijinul său. 

ttt 


— Ajută-mă să mă ridic, îi porunci Libanezul intendentului sau. 


Îi era tot mai greu să se miște, dar nici să se oprească din înghiţit 
prăjituri una după alta nu izbutea. Nesiguranţa și grijile îl rodeau și 
numai mulțumită dulciurilor putea să judece limpede și să-și păstreze 
sângele rece. 

În toiul nopţii sosi, nervos și agitat, Medes. 

— Se pare că șacalii lui Sobek au mai slăbit paza. Totuși, eu rămân 
în continuare la fel de prevăzător. 

— Neîncrederea e zălog de viaţă lungă, fu de părere Libanezul. Ai 
vești despre vizir? 

— Nu iese din odaia lui și ajutoarele sale se îngrijesc de treburile 
zilnice. Suferă de o boală pe care nici măcar doctorul Gua nu știe s-o 
tămăduiască. Sfârșitul nu mai poate întârzia prea mult. 

— Nesmontu mort, Sobek pe moarte... Minunat! 

— Pe deasupra, n-am niciun decret regal de întocmit. 

Libanezul mestecă o curmală înmuiată în alcool. 

— Și ce înţelegi tu din asta? 

— Oricât s-ar îndoi unii, eu cred că Sesostris fie a murit, fie nu mai 
e în stare să facă nimic, nici măcar să cârmuiască regatul. Și, fără el, 
Egiptul se duce de râpă. 

— Dar regina? 

— Zace abătută în odăile sale. 

— Și Senankh? 

— Nu poate să se împace cu gândul că prietenul său, Nesmontu, nu 
mai e. Pradă unei tristeți adânci, lucrează din ce în ce mai puţin. 

Libanezul își scărpină bărbia. 

— Nici că există împrejurări mai potrivite pentru noi! În locul meu, 
nimeni n-ar șovăi să pornească marele atac. 

— Și atunci de ce te codești? 

— Ceva îmi spune să nu mă pripesc... 

— Uneori, o așteptare prea îndelungată devine păgubitoare. 
Memphisul vi se oferă pe tavă, să-l luăm! 

— E nevoie de o ultimă verificare, hotărî Libanezul. Să punem la 
cale câteva mici atacuri. Dacă vrăjmașul va sta cu brațele încrucișate, 
am să ordon tuturor oamenilor noștri să se năpustească asupra 
orașului. 


32. 


În zori, Creţul își părăsi ascunzătoarea. Tot Memphisul se trezea din 
somn, iar rândunelele dansau în văzduh. Pâinea caldă era scoasă din 
cuptor, laptele proaspăt, turnat în vase și primele conversații începeau 
să se lege. 

Un vânzător de plăcinte îl îmbie pe Creţ să guste una. 

— Pornim la atac. 

— Din a cui poruncă? 

— Chiar a Libanezului. 

— Cuvântul de recunoaștere? 

— Glorie Prevestitorului! 

— Al doilea cuvânt de recunoaștere? 

— Moarte lui Sesostris! 

Creţul isprăvi de ronțăit plăcinta și apoi îi dădu vestea și 
Morocănosului. Mulţumiţi să treacă, în sfârșit, la fapte, cei doi se 
despărţiră. Fiecare știa ce are de făcut mai departe. 

ttt 

— Încep să se mişte, zise una dintre gărzile însărcinate cu 
supravegherea casei ce slujea drept adăpost luptătorilor din umbră. 
Pândarii i-au văzut pe Creţ și pe Morocănos ieșind și luând-o unul la 
dreapta, altul la stânga. Iscoadele noastre sunt pe urmele lor. 

— Nu care cumva să-i pierdeţi din ochi! se răsti vizirul Sobek. 

— În privinţa asta, fiți pe pace. Când trebuie să-i arestăm? 

— Să nu-i arestați! 

— Și dacă atacă oameni nevinovaţi și se dedau la jafuri, noi să... 

— Repet: oricare ar fi împrejurările, nu-i arestaţi. Cine nu respectă 
acest ordin va fi învinuit de trădare și pedepsit aspru. Am vorbit destul 
de limpede? 

Garda înghiţi în sec. 

— Limpede ca lumina zilei, vizire Sobek. 

ttt 

Crețul îi trezi pe cei care dormeau. 

Negustori, vânzători ambulanți, meșteri, cu toţii se amestecaseră 
printre egipteni atât de bine, încât nu stârneau nimănui bănuieli. Mai 


mult încă, pentru a câștiga încrederea gărzilor, mulți dintre ei, 
prefăcându-se iubitori de ordine și supuși devotați ai faraonului, 
dădeau o mână de ajutor la prinderea hoţilor mărunți. 

Acum însă gândul că vor semăna groaza în Memphis îi înveselea. 
Crezându-se la adăpost de orice atac, locuitorii capitalei vor fi luați 
prin surprindere. lar spaima ce-i va cuprinde va înlesni izbânda 
armatei întunericului. 

Primul atac avu loc noaptea, în port. 

După plecarea muncitorilor, Creţul și cinci tovarăși de-ai săi dădură 
foc unei magazii nepăzite, pline cu baloţi de pânză de in. 

Fumul se răspândi deasupra Memphisului și strigăte deznădăjduite 
izbucniră la scurt timp după incident. 

Gărzile care priviră neputincioase la săvârșirea acestei nelegiuiri 
blestemară în gând ordinele mai-marilor lor. 

ttt 

Cei doi tineri proaspăt căsătoriți se plimbau pe malul Nilului, 
gustând fericirea liniştită ce le învăluia inimile. La capătul unei zile de 
muncă, obişnuiau să se bucure astfel de răcoare, departe de larma 
oraşului. 

Înarmat cu un cuțit, un bărbat răsări brusc înaintea lor. 

— Să ne întoarcem, hotărî soțul. 

În spatele lor stăteau însă Morocănosul și alți trei complici de-ai săi, 
înarmați cu bâte. 

— Daţi-ne bijuteriile și veșmintele. Altminteri, vă batem până vă 
omorâm. 

— Să le facem pe plac, zise, împăciuitoare, soția. 

— Nici prin gând nu-mi trece să mă las despuiat! 

O lovitura de bâtă îi seceră picioarele. Nefericitul urlă de durere. 
Soţia sa își scoase colierul, brățările și inelele. 

— Luaţi tot, numai nu ne omorâţi! îi imploră ea pe tâlhari. 

— Vrem și rochia ta, tunica lui și sandalele amândurora. Repede! le 
ceru Morocănosul. 

Goi, umiliți, speriați, cei doi soți încercară să-și vină în fire, 
neîndrăznind nici măcar să-i privească pe atacatorii care se 
îndepărtau. 


Gărzile care stătuseră la pândă scrâșniră, cu furie, din dinţi. 

ttt 

Scribul număra greutățile de cântar întrebuințate la piață. Grijuliu, 
însemna totul într-un registru pe care mai-marele său îl verifica în 
fiecare săptămână. Vreme de douăzeci de ani își îndeplinise atât de 
bine sarcinile, încât nu fusese niciodată mustrat, iar oamenii puteau să 
cumpere tot soiul de mărfuri fără teama că vor fi înșelați. 

Câţiva netrebnici încercaseră în mai multe rânduri să-l păcălească 
sau să-i înapoieze greutăți false, întrebuințând fel de fel de șiretlicuri. 
Toţi zăceau acum în temniţă, căci negustorii necinstiți își primeau 
pedeapsa cuvenită. 

Odată munca isprăvită, scribul se pregătea să închidă ușa odăii de 
lucru, gândindu-se la bunătăţile ce-l așteptau acasă: prepelițe fripte, 
fasole, brânză proaspătă și prăjituri cu miere. Ziua de naștere a soției 
sale era prilej pentru un adevărat ospăț. 

Apariţia Creţului și a celor doi zdrahoni ce fluturau cuțite îl 
nedumeri. 

— leșiţi afară îndată! 

Izbindu-l cu pumnul în stomac, Creţul îl readuse la tăcere. 

Cu răsuflarea tăiată, nefericitul se prăbuși greoi, se lovi la cap de un 
perete și leșină. 

— Distrugeţi tot, le porunci Creţul tovarășilor săi. 

Aceștia distruseseră arhivele și aruncară resturile peste trupul 
victimei lor. 

Afară, nevăzute, gărzile rămaseră nemișcate. 

ETE 

Generalul Nesmontu și Sehotep ascultară cu atenție raportul 
amănunțit al vizirului. Furturi, jafuri, incendii, atacuri asupra 
locuitorilor... Memphisul nu vorbea decât despre aceste pagube și 
învinuia străjile că stătuseră cu mâinile în sân. 

— Doar Creţul și Morocănosul și-au părăsit ascunzătoarea, 
continuă Sobek. Niciun alt grup n-a luat parte la aceste mârșăvii. După 
ce și-au încheiat șirul nelegiuirilor, tâlharii ăștia doi și complicii lor s- 
au întors în bârlog. Așa cum bănuiam, marea lor căpetenie se arată 
prevăzătoare și vrea să vadă mai întâi de ce suntem în stare. Prin 


urmare, am trimis peste tot patrule. Dar ele nu vor descoperi nimic, 
dovedind astfel neputinţa noastră. 

— După toate cele întâmplate, se împotrivi Nesmontu, te 
încăpăţânezi să nu mişti un deget? 

— Sekari n-a dibuit decât un cuib al demonilor. Dar, fără îndoială, 
există și altele. Prevestitorul le-a împrăștiat în tot orașul, iar reușita 
atacului său atârnă de iuțeala acestor trupe. 

— Și cum ai să le ţii piept? 

Sobek zâmbi cu șiretenie. 

— Asta, generale, e treaba ta! Am să-ţi aduc o hartă a orașului, iar 
tu ai să-mi arăţi care sunt cele mai potrivite locuri unde să ne așezăm 
soldații, fără a fi văzuți. 

— lată cum poate fi readus la viață un mort! se înflăcără Nesmontu. 

— Bineînţeles, vei lua comanda chiar din prima clipă a atacului. 

— Dar în privinţa celui care ar trebui să-mi urmeze la cârma 
armatei cum merg lucrurile? 

— Întocmai așa cum am plănuit. Ofițerii se ceartă la nesfârșit între 
ei, fiecare vrea să fie numit mare general și să dobândească rangul tău. 
Regele lipsește, vizirul e bolnav, nu are cine să ia hotărâri. Armata și 
gărzile au rămas de izbeliște și niciun decret nu poate fi întocmit. 

— L-ai înștiințat și pe Medes? întrebă Sehotep. 

— Cred că e mai bine să nu știe nimic. În felul acesta, purtarea lui 
nu se va schimba și, dacă iscoadele Prevestitorului îl supraveghează, se 
vor încredința că neorânduiala domnește pretutindeni. 

— Dar Sehotep? se neliniști generalul. 

— Judecata trebuie să se desfășoare potrivit legilor, răspunse apăsat 
vizirul. 

EET 

Echipajul o privea pe Isis cu multă admirație. Înlăturase piedica 
ridicată de insula în flăcări, stârnise vântul de miazăzi, făcuse ca 
vâslele să fie ușoare și lesne de mânuit, înzestrându-le cu o putere de 
neînchipuit... Tânăra preoteasă înfăptuia minuni! 

Corabia intră în cea de-a douăzeci și una provincie a Egiptului de 
Sus, Leandrul de Sus, unul dintre cele mai roditoare ţinuturi ale 
regatului, datorită canalului ce făcea legătura cu Fayyum. 


Sekari cunoștea bine ţinutul și își amintea peripeţiile prin care 
trecuse aici alături de Iker. În pofida capcanelor ce i se întinseseră, 
reușise să-l salveze pe Iker. Cine ar fi crezut că locul cel mai primejdios 
avea să fie Abydosul? 

— Nu te mai socoti vinovat, îl sfătui Isis. 

— N-am fost lângă el în clipa aleasă de Prevestitor, deci nu mi-am 
făcut datoria. Când regele va strânge iar laolaltă Cercul de Aur, am să-i 
spun că-mi părăsesc slujba. 

— Faci o mare greșeală, Sekari! 

— Am făcut-o deja. 

— Părerea mea e alta. Dar ţii tu seama vreun pic de ea? 

Întrebarea îl tulbură pe Sekari. 

— Doar tu și faraonul sunteţi în stare să-l învingeţi pe Prevestitor, 
iar Cercul de Aur vă va sprijini fără odihnă. 

— Atunci nu mai vorbi de părăsirea lui. Altminteri, l-ai trăda pe 
Iker. 

Corabia se apropia de orașul Crocodilului, capitala provinciei, 
străbătută în lung și-n lat de canale. Construit pe o vastă ridicătură de 
pământ, micul oraș dormita sub razele soarelui. Aici își avea sălașul un 
crocodil uriaș, incarnare a zeului Sobek. Doar cu puţin mai 
impunătoare decât el, soaţa zeului purta cercei de aur și sticlă. 

— Ce relicvă trebuie să luăm de aici? întrebă Sekari. 

— Până acum am adunat toate cele pomenite în Cartea de geografie 
sacră din Abydos. Dar în templul acestui oraș se celebrează în fiecare 
an o primă unire a mădularelor divine. Înnoind vechiul soare în inima 
marelui lac, crocodilul lui Sobek biruie negurile și vestește domnia lui 
Osiris, cel regăsit și reînviat. 

La debarcader se zărea obișnuita forfotă. Muncitorii descărcau 
corăbiile, iar scribii notau felul mărfurilor și cantităţile. 

— Așteaptă puțin aici, mă duc să cercetez împrejurimile. 

— De ce te temi? 

— N-am încredere în locurile prea liniștite. 

Câtă vreme Sekari lipsi, echipajul, cu tot cu Vânt-de-Miazănoapte și 
Sângerosul, își trase sufletul. Câinele îi descuraja pe curioși să se 
apropie prea mult de corabie. 

Sekari se întoarse destul de îngrijorat. 


— Templul este închis. Va trebui să aflăm ce se întâmplă fără să 
atragem atenţia, căci am simţit multe priviri dușmănoase. 

Însoţită de Vânt-de-Miazănoapte, Isis se plimbă pe lângă sanctuar. 
În spatele ei, la câţiva pași, Sângerosul stătea la pândă. 

Preoteasa intră în vorbă cu un vânzător de pește. 

— Aș vrea să duc o ofrandă la templu. 

— Ai de așteptat, frumoasa mea! Din pricina unui blestem, preoții 
au părăsit locurile și, dacă nu se întorc, crocodilul o să ne mănânce pe 
toți. 

— Unde s-au dus preoţii? 

— În ţinutul flăcărilor, pe o insulă pierdută în partea de 
miazănoapte a marelui lac. Doar o minune îi mai poate salva de la 
înec. 

— Cine știe să mă conducă până acolo? 

— Podarul cunoaște așezarea insulei, dar urăște femeile drăguţe și 
cere mult pentru așa o treabă! Mai bine uită de el, frumoasa mea, și 
pleacă de aici înainte ca demonii să pună stăpânire pe provincie. 

Calmul măgarului și al câinelui îi dădură de înţeles lui Isis că nu-i 
pândea nicio primejdie. Nimeni nu-i urmărea. Și nici Sekari nu găsise 
ceva care să-i trezească bănuielile. 

— Prevestitorul ne-a luat-o înainte, grăi el. 

— Trebuie să-mi schimb înfățișarea și să-l conving pe podar să mă 
ducă acolo unde s-au adunat preoții. 

— E o capcană! 

— O să vedem în curând, hotărî Isis. 

TTF 

Cu părul încărunțit, cu fața pământie, îmbrăcată într-o rochie 
sărăcăcioasă, Isis se preschimbase într-o femeie bătrână. Când urcă în 
barca podarului, un bărbat înalt și, parcă, fără vârstă, acesta nu se 
ridică și nu-i aruncă nici măcar o privire. 

— Te învoiești să mă duci în ţinutul flăcării? 

— E departe și costă mult. Cu siguranţă tu n-ai cu ce plăti. 

— Ce anume ceri? 

— Eu nu mă mulțumesc doar cu o bucată de pâine și un burduf cu 
apă proaspătă! Ai un inel de aur? 


— Uite-l aici. 

Barcagiul cercetă inelul pe toate părțile. 

— Mai vreau o bucată de pânză dintre cele mai bune și un vas de 
bronz. 

— lată și pânza. 

Bărbatul o pipăi, apoi o împături. 

— Cunoști Numerele? 

— Cerul este Unu. Doi înseamnă focul zămislitor și aerul luminos. 
Trei sunt toţi zeii, iar Patru - zările. Cinci deschide spiritul. 

— De vreme ce știi să așezi laolaltă părțile podului plutitor, el are să 
te poarte până la ţinta spre care-ai pornit. Ocolește abatorul, complicii 
lui Seth te așteaptă acolo. 

Bărbatul coborî de pe pod, care se avântă cu de la sine putere către 
marele lac. Luat pe nepregătite, Sekari rămase pe mal. 

FET 

O ceață deasă învăluia ținutul flăcării. Podul plutitor își croi drum 
printr-un labirint de braţe de apă și se opri în faţa unei insule pline de 
verdeață. Fluturându-și mâinile, preoţii din templul lui Sobek cereau 
ajutor. 

Mânuind cârma, Isis se apropie. Trebuia să-i salveze cu orice preţ. 

Ascunși în spatele prizonierilor lor, siliți astfel să se supună, părtașii 
lui Seth își agitau lăncile. 

Un pelican se înălță deasupra insulei. Din pliscul său țâșni o rază de 
soare ce risipi ceața și arse abatorul și pe nelegiuiții care se adăposteau 
în el. 

Teferi şi nevătămaţi, preoţii o întâmpinară cu bucurie pe 
salvatoarea lor. 

— Fie ca pliscul pelicanului să se deschidă iar pentru tine, îi zise cel 
mai vârstnic dintre sacerdoțţi, iar din el să iasă la lumină cel reînviat. 
Dându-și sângele ca să-și hrănească puii, el întrupează dărnicia lui 
Osiris. Astfel se primenesc relicvele Egiptului de Sus. Venind până aici, 
tu le-ai redat tăria. 


33. 


În timpul mesei, Senankh, căruia îi plăcea să mănânce bine, de-abia 
ciuguli câte ceva. În schimb, bău mai mult decât obișnuia. 

— Locuitorii Memphisului se tem, Medes, și noi nu suntem în stare 
să-i liniștim! 

— N-ar trebui, oare, ca Luminăţia Sa să se îngrijească de asta? 

— Nici măcar nu știm unde se află faraonul, mărturisi Senankh. 
Casa Regelui n-a mai primit nicio porunca. 

— Dar regina... 

— Stă singură și tăcută în odăile sale, vizirul e pe moarte, Sehotep 
își așteaptă osânda. Eu mă descurc așa cum pot cu treburile regatului, 
dar am mâinile legate în privința siguranţei. Armata și gărzile nu-mi 
vor da ascultare. 

Medes se prefăcu îngrozit. 

— Sesostris... Sesostris o fi...? 

— Nimeni nu cutează să rostească un asemenea cuvânt. Poate s-a 
retras într-un templu. Oricum, dispariția lui Iker l-a zdrobit și n-are 
cine cârmui regatul. 

— Trebuie să numim un ofițer în locul lui Nesmontu și să 
desfășurăm armata, își dădu cu părerea Medes. 

— Fiecare ofițer e sprijinit de oamenii săi și nu se va da bătut cu 
una, cu două. Ne găsim în pragul unui război în care ofițerii se vor 
sfâșia între ei și nu văd niciun mijloc de a stăvili o astfel de nenorocire. 
Din fericire, luptătorii din umbră nu s-au dedat decât la atacuri 
răzlețe. Dacă ar fi știut mai bine cum stau lucrurile, s-ar fi năpustit cu 
toată forţa și ar fi pus lesne mâna pe Memphis. 

— Nu putem îngădui așa ceva! se împotrivi Medes. Să încercăm noi 
doi să întocmim un plan de bătaie! 

— Gărzile se supun lui Sobek, armata lui Nesmontu. În ochii lor noi 
nu însemnăm nimic, poate doar niște piedici. 

— Nu îndrăznesc să mă gândesc la... 

— E o nebunie să rămânem la Memphis, n-o să scăpăm nici de 
oamenii Prevestitorului, nici de răzmerițe. Regatul se prăbușește, 
trebuie să plecăm. 

— Nici nu-mi trece prin minte una ca asta. Sesostris se va întoarce 
și ordinea va domni iarăși pretutindeni! 


— Îţi admir curajul, dar în anumite împrejurări devine curată 
nesăbuință. Nu slujește la nimic să te amăgești. 

Medes se opri din mâncat și bău două cupe de vin pe nerăsuflate, 
străduindu-se să-și vină în fire. 

— Dar trebuie să existe o cale, grăi el cu voce tremurătoare. Nu 
putem lăsa totul să se ducă de râpă! 

— Maat ne-a părăsit, se plânse Senankh. 

— Și dacă luptătorii din umbră sunt mai slabi decât ne închipuim 
noi și se mărginesc doar la jafuri și tâlhării? 

— Căpetenia lor, Prevestitorul, vrea moartea lui Osiris, pieirea 
faraonului și distrugerea Egiptului. În curând, toate cele trei dorinţe i 
se vor îndeplini. 

— Ei bine, nu! răcni Medes. Fuga n-ar fi demnă de niște oameni ca 
noi. Și, la drept vorbind, unde să ne ducem? Mai bine luptăm să-i 
strângem laolaltă pe cei devotați lui Sesostris și să arătăm limpede că 
nu ne clintim de-aici. 

Cuvintele  Secretatului Casei Regelui îl uimiră pe Senankh. 
Socotindu-l slujbaș destoinic și curtean șiret, Marele Trezorier credea 
că Medes ține mult la traiul său îmbelșugat și că nu-i dă ghes inima să 
se jertfească în vreun fel. 

— E adevărat că nu putem întocmi și răspândi în toată țara un 
decret, continuă Medes. Dar nimic nu ne oprește să dovedim trăinicia 
cârmuirii. Faraonul a părăsit adesea Memphisul, iar regina a vegheat 
asupra treburilor regatului. Duceţi-vă la ea, vorbiţi-i, vă rog, și 
convingeți-o să nu se lase doborâtă. Vrăjmașul n-a câștigat încă. 

— Dar suntem, oare, în stare să-i ținem piept? 

— Neîndoielnic! Soldaţii și gărzile trebuie sa simtă că cineva îi 
conduce. 

— Am să mă străduiesc, făgădui Senankh. 

— În ceea ce mă privește, îl asigură Medes, am să răspândesc vești 
liniștitoare. De încrederea noastră în viitor atârnă multe. 

Tulburat, Marele Trezorier se ridică de la masă. 

Poate că s-ar fi cuvenit să-i dezvăluie lui Medes planul lui Sobek 
Păzitorul. Dar, respectându-și cuvântul dat, Senankh tăcu. Și, 
chibzuind mai bine la cele spuse de Medes, fu bucuros să-l numere pe 


Secretarul Casei Regelui printre apărătorii cei mai înfocaţi ai lui 
Sesostris. 
TT 

Corabia lui Isis intră într-o altă lume, cea a Egiptului de Jos. După 
ce șerpuise printre două deșerturi, Nilul își lua avânt și se desfăcea 
într-o deltă întinsă. Cele șapte brațe mari ale fluviului, din care luaseră 
naștere o puzderie de canale, alcătuiau o regiune înverzită, plină de 
palmieri. 

În portul cel mic al Memphisului, Sekari schimbă echipajul. Fericiți 
să se întoarcă acasă, arcașii lui Sarenput nu aveau să uite nicicând 
curajul tinerei preotese. Rând pe rând îi mulțumiră pentru ocrotirea ce 
le-o oferise. 

Noii corăbieri făceau parte din trupele speciale pregătite de 
Nesmontu. Noul căpitan, un bărbat cu purtări grosolane, dar aprig 
luptător, cunoștea cele mai ascunse cotloane ale acestor ţinuturi, 
adesea neprimitoare, și mânuia cârma la fel de bine noaptea, ca și 
ziua. Născut într-un sat din mlaștinile aflate de-a lungul coastelor, nu 
se temea nici de șerpi, nici de insecte și nu se folosea de hărți. 

— O femeie! strigă el când dădu cu ochii de văduvă. Doar n-are de 
gând să călătorească pe corabia mea! 

— E corabia ei, îl lămuri Sekari, iar tu ai să i te supui. 

— Glumești? 

— Niciodată, atunci când mă aflu în slujba Marii Preotese din 
Abydos. 

Căpitanul o măsură pe Isis cu ochi bănuitori. 

— Urăsc să-și bată cineva joc de mine. Ce înseamnă toată povestea 
asta? 

— Regatul trece printr-o mare primejdie, îi destăinui Isis. Trebuie 
să adun iute relicvele răspândite în Egiptul de Jos. Și fără ajutorul tău 
n-am să izbutesc. 

— Atunci, sunteți într-adevăr... 

— Eşti gata de plecare? 

— Prietenul meu Sekari a ales echipajul, și eu am încredere în el. 
Totuși... 


— Eu îţi spun încotro ne îndreptăm, iar tu dai poruncile cuvenite. 
Vâslele sunt înzestrate cu magia lui Ra și vântul ne va fi prielnic. În 
schimb, o mulțime de dușmani vor încerca să ne răpună. 

Căpitanul se scarpină în cap. 

— Am îndeplinit destule misiuni nebunești în viața mea plină de 
peripeții, dar asta le va întrece pe toate. Și-acum să isprăvim cu 
trăncăneala și să pornim! Dacă am înţeles eu bine, timpul ne zorește. 
Care-i prima ţintă? 

— Letopolis, capitala Coapsei, cea de-a doua provincie a Egiptului 
de Jos. 

EET 

Blând, binevoitor, Marele Preot o întâmpină cu bucurie pe Marea 
Preoteasă din Abydos, care nu venise să caute o parte din trupul lui 
Osiris, ci unul dintre sceptrele zeului. 

— Primejdii cumplite v-au îndemnat să veniți până aici, nu? 

— Din păcate, da. 

— Ținutul lui Osiris e amenințat? 

— Misiunea mea e să-l protejez. Încredințându-mi simbolul triplei 
naşteri, îmi sunteți de mare ajutor. 

— Să vă facem pe plac e o cinste pentru noi. 

Isis și gazda sa vorbiră despre misterele luminii, ale pământului și 
ale stelelor. 

Apoi preotul deschise ușile unei capele și scoase dinăuntru sceptrul 
de care atârnau trei curele din piele. 

Isis o atinse pe prima, dar nu se întâmplă nimic. 

— Încercaţi încă o dată! 

Tânăra femeie pipăi cea de-a doua curea. Zadarnic. 

— Trebuie să începeți cu a treia! 

Preoteasa urmă sfatul, însă tot degeaba. 

Preotul nu-și găsea cuvintele. 

— Nu, murmură el, nu pot să cred! 

— Sceptrul e fals, zise Isis. În afara voastră, cine mai intră în capelă? 

— Cele două ajutoare ale mele, un bătrân de nouăzeci de ani, 
născut la Letopolis, și un tânăr preot temporar. Am încredere deplină 
în ei! 


— N-ar fi trebuit să vă dovediți mai prevăzător? 

— Doar nu bănuiţi că... 

— Unul dintre ei a furat adevăratul sceptru și l-a înlocuit cu acest 
fals, lipsit de orice putere. 

— Cum a fost cu putință să se săvârșească o asemenea nelegiuire în 
templul meu? 

Preotului i se făcu rău, și Isis se repezi să-l sprijine ca să nu se 
prăbușească. 

— lertați-mă, dar rușinea... 

— Unde locuiesc cele două ajutoare? 

— Lângă lacul sacru. 

— Să mergem să vorbim cu ei! 

Deși se clătina la fiecare pas, Marele Preot era dornic să-l găsească 
pe făptaș. După dezamăgirea de mai înainte, simțea acum o mânie 
surdă. Ocara ce-i fusese adusă îl îndemna să-l prindă pe nelegiuit și să- 
] dea pe mâna judecătorilor. 

Smuls din somnul de după prânz, preotul cel bătrân nu se pierdu cu 
firea și vorbi limpede, înșirând orele când intrase și ieșise din templu 
și mulțumind zeilor care îi dăruiseră o asemenea fericire. Nu băgase de 
seamă că s-ar fi petrecut ceva nefiresc în ultima vreme. Zilele se 
scurgeau liniștite în Letopolis, iar el își trăia bătrâneţile în pace. 

Marele Preot bătu la ușa celuilalt ajutor al său. 

Nimeni nu răspunse. 

— Ciudat... Trebuia să fie acasă! 

— Să intrăm. 

— În lipsa lui... 

— N-avem timp de pierdut. 

Mica locuinţă era goală, la fel și lăzile pentru veșminte. 

— A fugit, recunoscu preotul, înciudat. El să fure, cine și-ar fi 
închipuit? 

— Să încercăm să găsim un lucru de-al lui. 

Scotociră peste tot, însă nu dădură decât peste o rogojină tocită. 

— Îmi e de ajuns, zise Isis. 

Tânăra femeie înfășură rogojina și o ridică în dreptul ochilor. Puțin 
câte puţin, intră în legătură cu fugarul, îl văzu limpede și desluși locul 
unde se ascunsese. 

Nemișcat, hoțul privea sceptrul pe care-l scosese din locașul lui și-l 
înlocuise cu o copie desăvârșită. 

Devenit discipol al Prevestitorului, spera să primească o răsplată 
uriașă în schimbul distrugerii acestui însemn al puterii lui Osiris. 

Până acum, sarcina se dovedise ușoară. Naivitatea mai-marelui său, 
capela nepăzită, această locuinţă tainică din afara orașului, pe care o 
căpătase... În curând, tovarășii săi aveau să vină să-l ia și să-l ducă 
departe de Letopolis, ca să îngroașe rândurile viitorilor stăpâni ai 
Egiptului. 

În pragul unui astfel de viitor măreț, el șovăia totuși să distrugă o 
așa comoară. 

Slujba sa de preot temporar îi oferise atâtea revelații, încât nu se 
prea încumeta să pângărească obiectul sacru. Bineînţeles, noua 
credință îl atrăgea mai ales datorită privilegiilor de care se bucurau 
bărbaţii și supunerii depline a femeilor, făpturi desfrânate, gata 
oricând să-și arate farmecele. Se credea în stare să se lepede de trecut 
și să-și uite vechea îndatorire. Trebuia, prin urmare, să sfarme acest 
mâner simplu din lemn de salcâm de care erau agăţate trei curele din 
piele. 

Pentru a doua oară, lama cuţitului său le atinse în treacăt. 

Și, pentru a doua oară, se lăsă păgubaș. 

Furios pe el însuși, își crestă braţele și pieptul. Mirosul sângelui îl 
mai potoli. Mâine, cel al necredincioșilor va curge în valuri! 

La gândul acesta își recăpătă întreaga tărie. 

Va învinge magia lui Osiris! Apucă din nou arma, hotărât să scape 
odată de obiectul stânjenitor. 

Ușa ascunzătoarei se deschise brusc, lovindu-se de perete. 

Uimit, preotul rămase cu mâna ce ţinea cuțitul ridicată în aer și 
văzu năpustindu-se spre el un bărbat voinic ce-l înșfăcă de picioare și-l 
trânti la pământ. Năucit, hoţul scăpă cuțitul, iar Sekari îi petrecu o 
sfoară în jurul gâtului. 

Isis luă cu grijă sceptrul. 

leșindu-și din minţi, hoţul îl înălță în slăvi pe Prevestitor și-i 
blestemă pe vrăjmașii săi. Sătul de ocările lui, Sekari îl sugrumă. 


Când Isis atinse prima curea, cea a nașterii luminoase, soarele se 
aprinse și mai tare, iar cerul deveni și mai albastru. Raze de aur 
învăluiră templul, iar privirile statuilor fură însuflețite de o licărire 
nepământeană. 

Cea de-a doua curea făcu să se ivească puzderie de stele în plină zi, 
iar când tânăra femeie își plimbă degetele peste cea de-a treia curea, 
din pământ răsăriră o sumedenie de flori și grădina din faţa 
sanctuarului se împodobi cu mii de culori. 

Văduva așeză sceptrul în coșul misterelor și se întoarse pe corabie. 


34. 


Fostul ajutor al primarului din Medamud își înmulțea dovezile de 
credință. Învinuindu-l întruna pe vechiul primar, căindu-se pentru 
propriile rătăciri și lăudând meritele noilor aleși, ducea el însuși 
mâncare și băutură soldaților care păzeau șantierul templului, oprind 
pe oricine să intre în pădurea sacră. 

Discipolul Prevestitorului își pierduse nădejdea că va găsi un soldat 
mai slobod la gură. Flăcăii ăștia vânjoși nu vorbeau cu nimeni, 
respectând ordinele primite, și de-abia dacă rosteau câteva cuvinte de 
mulțumire. 

Un singur lucru era mai presus de orice îndoială: de când 
pătrunsese în ținutul interzis, acolo unde se ascundea sanctuarul lui 
Osiris, regele nu mai dăduse niciun semn. 

La înmormântarea bătrânului, iubit de săteni, ucigașul său nu mai 
contenea cu jelaniile. 

— Am pierdut memoria satului, se văita un prieten al dispărutului, 
aproape tot atât de bătrân. Odată cu el au pierit destule taine. 

— Cât i-ar fi plăcut să vadă noul templu! grăi ucigașul. Întâlnirea cu 
faraonul a fost ultima lui mare bucurie. Păcat că regele a plecat atât de 
iute. Sărbătoarea deschiderii ar fi stârnit și mai multă veselie dacă lua 
și monarhul parte la ea. 

Mâinile moșneagului se încleștară pe toiag. 

— Faraonul n-a părăsit Medamudul, șopti el. 

— Conduce chiar el lucrările de pe șantier? 

— Cred că trece prin încercarea lui Osiris în inima pădurii sacre. 


— Și ce înseamnă această încercare? 

— Nu știu. Doar monarhul e în stare s-o înfrunte, primejduindu-și 
viața. De reușita lui atârnă bunăstarea regatului. 

— Atunci să ne rugăm să izbândească! 

Moșneagul încuviință. 

Ucigașul nu-și mai încăpea în piele de fericire. Carevasăzică, uriașul 
era acum o pradă ușoară. Dacă discipolul Prevestitorului răzbea până 
în mijlocul ținutului lui Osiris, l-ar fi putut omori pe Sesostris. 

Apoi, socotit drept un viteaz fără pereche de către stăpânul său și 
de ceilalți credincioși, avea să capete o răsplată pe care nici măcar nu 
îndrăznea să și-o închipuie. Deja se vedea primar al Tebei, slăvit de 
supușii săi! Cei care i se vor împotrivi vor fi doborâţi fără milă, iar 
groaza îi va cuprinde pe necredincioși. 

Însă, mai înainte de toate, trebuia să se strecoare în pădure fără ca 
soldaţii să-l zărească. 

Nu putea să se bizuie pe niscaiva complici și nici să înjunghie vreun 
soldat, bine pregătit de altfel, fără să atragă atenţia celorlalți. 

Așa că va folosi o armă ascunsă: va turna în mâncăruri o licoare 
adormitoare. 

Şi Medes se îngrășa văzând cu ochii. Pe măsură ce ziua hotărâtoare 
se apropia, numai mâncarea îi domolea zbuciumul. 

Lacom, înfuleca în toiul nopţii din bucatele alese ale Libanezului. 
Rața cu sos era demnă de un ospăț regesc. Cât despre vin, ar fi desfătat 
până și sufletele strămoșilor în ziua sărbătorii vinului. 

— Senankh mi s-a destăinuit, mărturisi Medes. Nu mă vedea cu 
ochi buni și n-avea încredere în mine, dar i-am schimbat părerea 
dovedindu-i credința mea deplină față de rege, în aceste vremuri de 
restriște. Deznădăjduit, Marele Trezorier voia să fugă și mă sfătuia să 
fac la fel! Dar, în loc să încuviințez aceste planuri, am încercat să-l 
îmbărbătez. Oare nu e de datoria noastră să luptăm contra 
dușmanului arătându-le locuitorilor capitalei că n-au a se teme de 
nimic? 

Medes izbucni în râs, dar Libanezul râmase tăcut. 


— Să pornim atacul, îl povățui Secretarul Casei Regelui. Nu vom 
întâmpina decât o slabă împotrivire. Odată Memphisul căzut în 
mâinile noastre, regatul se va prăbuși. 

— Nicio veste despre Sesostris? 

— Aș fi primul care-ar afla-o, căci ar trebui să întocmesc un decret 
îndată ce s-ar întoarce! Bolnav sau neputincios, faraonul nu mai 
cârmuiește și golul pricinuit de lipsa lui se mărește cu fiecare zi. 

— Şi vizirul? 

— Trage să moară. Senankh nici măcar nu-l mai vizitează. 

— Dar regina? 

— Am stăruit ca Marele 'Trezorier s-o îndemne să se folosească în 
mod fățiș de rangul ei și să conducă. Dar Senankh va da greș, sunt 
sigur! Durerea Marii Soții regale dovedește că Sesostris nu mai e în 
stare să domnească asupra Egiptului sau poate chiar a pierit. 

— Armata? 

— Împărțită în grupuri gata să se încaiere între ele. Fără Marele 
General, se va risipi. Și nici gărzile nu stau mai bine. Egiptul e bolnav, 
foarte bolnav! Să isprăvim acum cu el, înainte ca Dumnezeu știe ce 
tresărire să-l facă să spere că se va vindeca. 

Libanezul se înfruptă din mai multe feluri de brânză grasă și bău 
vin roșu, tare, adus din orașul Imau. 

— Oare de ce tace Prevestitorul? se neliniști el. 

— Pentru că forțele de ordine au împânzit întregul Abydos, 
răspunse Medes, și nu lasă pe nimeni să iasă. Să încerce să ne trimită 
un mesaj ar însemna moarte curată. 

— Am nevoie de un ordin de la el pentru a porni marele atac, grăi 
răspicat Libanezul. 

— Te mai îndoiești încă de slăbiciunea dușmanului? 

— Și dacă Senankh se preface? 

— M-am gândit și eu la asta! Șiret, bănuitor, știe să întindă capcane. 
Dar și-a pierdut orice punct de sprijin. Mă pricep la oameni, pe el l-au 
doborât deja gândurile cele mai negre. 

— Prea e frumos totul, hotărî Libanezul. 

Medes nu se mai putu stăpâni. 

— Ai pus la cale câteva atacuri răzlețe, jafuri, tâlhării, care arse, ca 
să vezi ce va urma, și ai văzut: câteva patrule nepricepute au răscolit pe 


ici, pe colo, fără să găsească nimic, în ceea ce mă privește, ţi-am adus 
informaţii prețioase despre un regat pe cale să se năruie! E rândul tău, 
îngrijește-te de partea ce-ţi revine, iar Prevestitorul te va răsplăti. 

— Simţurile mele îmi spun să fiu prevăzător. 

Medes își ridică braţele, disperat. 

— Din pricina lor, Memphisul o să ne scape! 

— Până acum, ele m-au ferit de necazuri. 

— Nu cumva ţi-e frică tocmai acum, când a sosit clipa să punem 
mâna pe putere? 

Ochii mici și negri ai Libanezului îl ţintuiră pe Medes. 

— Sunt alături de Prevestitor de mult mai multă vreme decât tine și 
nu îngădui nimănui să mă învinuiască de lașitate. Ține minte asta și să 
nu mai rostești vreodată asemenea vorbe. 

— Bine. Așadar, ce hotărăști? 

— Facem o ultimă verificare, un atac ceva mai însemnat, după care 
vom lăsa ca una din trupele noastre să fie descoperită. Din felul în care 
o să se miște gărzile, vom afla dacă lucrurile stau într-adevăr așa cum 
îţi închipui tu. 

După ce Medes plecă, Libanezul isprăvi toate prăjiturile de pe tavă. 
Îndată ce va fi numit în fruntea gărzilor noii stăpâniri, se va 
descotorosi de trufașul Secretar al Casei Regelui. 

PRT 

— Încotro? o întrebă căpitanul pe Isis. 

— Spre cea de-a treia provincie a Egiptului de Jos, Vestul. 

De-acum înainte, călătoria avea să fie altfel, fără să semene câtuși 
de puţin cu coborârea de-a lungul văii Nilului, de la Elephantina la 
Memphis. Isis o să încerce să culeagă relicvele osiriene din Deltă 
începând dinspre apus, apoi luând-o către răsărit, înainte de a porni 
spre miazăzi și de a ajunge în provincia Heliopolisului, numită 
Stăpânul-Este-pe-Deplin-Sănătos. lar dacă zeii îi vor îngădui să 
reușească, va strânge până atunci toate relicvele necesare întregirii 
trupului osirian, suport al reînvierii lui Iker. 

Căpitanul nu avea nicio pricină de nemulțumire. Vremea era 
plăcută, vântul, prielnic, echipajul nu-și cruța puterile... Oare ar fi 


trebuit să-și schimbe părerea despre femei? Nicidecum, căci preoteasa 
nu semăna cu nicio alta. 

În apropierea Castelului Coapsei, templul cel mare al provinciei, Isis 
se gândi la Doamna Apusului, minunata zeiță cu zâmbet blând, care-i 
întâmpina pe cei drepți când pășeau pe tărâmul celălalt. Acolo, aceștia 
se odihneau în pace, înzestrați cu o altfel de viață, hrănită de Maat. Un 
destin prea timpuriu pentru Iker! Soţului ei nu-i secătuiseră puterile, 
el trebuia să-și continue calea pământeană și să ducă mai departe 
înfăptuirile lui Sesostris. 

Când corabia acostă, Vânt-de-Miazănoapte scoase un zbieret atât 
de răsunător, încât muncitorii din port și mulțimea de gură-cască ce se 
învârteau pe-acolo râmaseră împietriți. 

— Ne așteaptă niscaiva necazuri, observă Sekari. 

Înfăţișarea amenințătoare a Sângerosului îi întări părerea. 

Un grup de preoţi și de soldați cerea să urce la bord, dar Isis preferă 
să coboare ea pe mal. Un bărbat de vreo patruzeci de ani, cu obrajii 
scofâlciţi, se repezi înaintea ei. 

— Plecaţi de îndată, locul ăsta e blestemat! 

— Trebuie să merg la templu. 

— Peste putință, nimeni n-are cum să treacă de câmpul 
scorpionilor. Monștrii s-au trezit și i-au ucis pe cei mai mulți dintre 
preoţi. Un crocodil uriaș trăiește acum în lacul sacru, împiedicând 
orice purificare. 

— Am să încerc să înlătur vraja cea rea. 

Bărbatul își ieși din fire. 

— Plecaţi, vă poruncesc! 

Isis făcu un pas înainte. 

Când unul dintre soldaţi vru s-o cuprindă de mijloc, Sângerosul se 
năpusti asupra lui și-l trânti la pământ. La un semn al lui Sekari, 
arcașii se pregătiră să tragă. 

— Nu se cuvine să vă purtaţi așa cu Marea Preoteasă din Abydos. 

— Nu știam că... Eu... 

— Daţi-vă la o parte din drum, adunătură de fricoși ce sunteţi! O să 
vedem și singuri despre ce e vorba. 

Sekari se ţinea băţos, deși se îndoia că o vor scoate cu bine la capăt. 


lar când dădu cu ochii de puzderia de scorpioni negri și galbeni ce 
colcăiau în grădina și pe aleile templului, se îndoi încă și mai mult. 

Dar Isis nu șovăi. 

— Thot a rostit marele cuvânt care oferă deplinătate zeilor, grăi ea. 
El l-a făcut pe Osiris să trăiască din nou. Voi, copii ai lui Serket, zeița 
drumului îngust ce duce către lumina reînvierii, doamnă a înălțimii 
cerului și a ridicării pământului, nu vă împotriviți văduvei! Picurați 
veninul vostru în tot ce e necurat, ardeţi tot ce trebuie să piară, 
înțepați-l pe dușman! Fie ca flacăra voastră să-i oprească în loc pe 
vrăjmașii mei și să-mi elibereze drumul. 

La auzul acestor vorbe, primejdioasele făpturi rămaseră câteva clipe 
nemișcate, apoi, una câte una, se strecurară pe sub pietre. Sekari crezu 
în puterea formulelor magice până când zări un scorpion negru 
cățărându-se pe tunica lui Isis. 

Tânăra femeie întinse mâna spre el. 

Acul veninos părea gata să lovească. 

— Arată-mi unde se află relicva. 

Scorpionul se linişti, iar Isis îl așeză binișor pe pământ și porni în 
urma lui. 

Animalul o conduse spre lacul sacru. 

Și de-abia coborî preoteasa primele trepte ale scării, că din adâncuri 
se și ridică la suprafaţa apei un crocodil enorm. 

Pe spatele său stăteau coapsele lui Osiris. 

După ce trecu, la rândul său, de câmpul cu scorpioni, Sekari vru s-o 
oprească pe sora sa. 

— Fii cu băgare de seamă, te rog! Monstrul ăsta n-are un aer 
împăciuitor. 

— Gândește-te la misterele lunii khoiak, fratele meu din Cercul de 
Aur. Osiris ia atunci înfățișarea animalului lui Sobek pentru a străbate 
oceanul începuturilor. 

Sekari își aminti cum, în Fayyum, Iker fusese salvat de la înec de 
către stăpânul apelor, un crocodil uriaș. 

Păzitorul lacului se apropie de Isis, cufundată până la piept în apă, 
și-și deschise botul dând la iveală dinţii amenințători. 

— Tu, cuceritorule cu chip frumos, ce răpești minţile femeilor, 
continuă-ți munca de culegător! 


Un soi de tandreţe însufleți ochii mici ai crocodilului. Isis întinse 
mâinile și luă relicvele. 

Căpitanului îi făcu mare plăcere să-și dovedească iscusința, alegând 
cel mai bun drum spre cea de-a șaptesprezecea provincie a Egiptului 
de Jos, Tronul. Un alt corăbier, oricâtă experienţă ar fi avut, s-ar fi 
rătăcit în toată această încrengătură de canale din preajma coastei 
mediteraneene. Dar, deslușind parcă toate capcanele ce se ascundeau 
sub luciul apei, el mânuia cârma cu ușurință. Când puternici, când 
dispărând aproape cu desăvârșire, curenţii se schimbau adesea, dar 
căpitanul nu se lăsa păcălit. 

— Unde anume trebuie să ajungem? o întrebă el pe Isis. 

— La insula lui Amon. 

— Am ocolit-o de când mă știu! Pe-aici se vorbește că duhurile te 
împiedică să te apropii de ea. Eu, unul, nu prea cred că e adevărat, dar 
cei care s-au încumetat să verifice au naufragiat. 

— O să acostăm în partea de miazănoapte a insulei, acolo unde bat 
vânturile dinspre mare. 

Căpitanul nu mai lungi vorba, atent la cârmă. Neliniștit, Sekari 
încerca să zărească dacă pe insulă îi aștepta cineva. 

Dar insula părea pustie. 

— Eu cobor primul, hotărî Sekari. 

Isis încuviință. 

Însoţit de Sângerosul, care avea poftă de joacă, Sekari descoperi o 
bucată de pământ sterp, locuit doar de țânțari. 

Nicăieri nu se înălța vreun sanctuar ori vreo capelă care să 
adăpostească relicva. 

Vânt-de-Miazănoapte cutreieră peste tot căutând ceva de mâncare 
și se opri lângă o plantă cu tulpină roșie și flori albe. 

Isis îngenunche, săpă în pământul fărâmicios și scoase la lumină 
încheieturile mâinilor lui Osiris. 


35. 


Cu sufletul pradă unei spaime cumplite, Gergu bea tot mai mult. 
Clipa atacului hotărâtor se apropia, ceea ce îl făcea să se piardă ușor cu 
firea. 


Și totuși, pe zi ce trece, împrejurările deveneau tot mai prielnice, iar 
Memphisul avea să cadă ca un fruct copt în mâinile credincioșilor 
Prevestitorului. lar viitorul urma să-i aducă lui Gergu un rang de înalt 
demnitar, o casă frumoasă și femei câte voia. 

La drept vorbind, chiar femeile erau marea lui problemă acum. Din 
pricina purtărilor sale de brută, nu mai era primit în cele mai bune 
lupanare și nu mai găsea femei, nici măcar străine, care să se supună 
poftelor sale. Așa că trebuia să se mulțumească doar cu o speluncă 
îndoielnică, aflată în apropierea casei pe care Medes i-o dăruise 
dansatoarei Olivia, o încrezută care ar fi trebuit să-l prindă în capcană 
pe Sehotep. Neisprăvita dăduse greș și plătise cu viața pentru asta. 

Înfăţișarea speluncii nu prea te îndemna să pășești înăuntru. 

— Vreau o fată, ceru Gergu. 

— Mai întâi plătești, i-o reteză stăpânul casei. 

— Brăţara asta de comalină ajunge? 

— Oh, prinţe! Am două fetișcane, supuse și pricepute. Amândouă 
sunt străine. Du-le unde vrei tu! 

Însoţit de prostituate, Gergu îi ceru portarului care locuia în odaia 
de la intrare, cheia casei ce aparținea lui Bel-Iran. Sub acest nume, 
Medes cumpărase mai multe clădiri unde își ascundea bogăţiile 
dobândite în urma negoțului pe ascuns. 

La început, vesele și ascultătoare, fetele începură să se 
împotrivească îndată ce Gergu le pălmui. Cu ochii în lacrimi, se puseră 
pe urlat, și una dintre ele izbuti să fugă. 

Furios, Gergu o izgoni pe cealaltă cu lovituri de picioare, închise 
ușa, îi înapoie portarului cheia și plecă să-și încerce norocul în altă 
parte. 

Stăpânul bordelului nu găsi deloc pe placul său purtarea lui Gergu 
și povesti gărzilor ce se întâmplase. 

Ofiţerul îl luă la întrebări pe portar. 

— Îl cunoşti pe omul ăsta? 

— Da și nu. Adică nu știu cum îl cheamă, că nu stă aici în cartier. 
Dar mi se pare că l-am mai văzut pe vremea când o frumoasă 
dansatoare avea de gând să se mute în casa asta. 

— Și a cui e casa? 

— A unui negustor, Bel-Iran. 


— lar tu i-ai dat cheia unui asemenea ticălos? 

— Da, pentru că venea din partea negustorului. 

Altădată, ofițerul și-ar fi încheiat căutările aici. Dar, în 
împrejurările, de acum primise ordin, asemenea colegilor săi, să 
cerceteze cu atenţie orice faptă care ar fi putut duce la descoperirea 
unei ascunzători a luptătorilor din umbră. Prin urmare, ofițerul află de 
la portar cum arată Gergu, făcu un desen și plănui ca, după lăsarea 
întunericului, să se furișeze și să cotrobăie niţel prin locuinţa lui Bel- 
Tran. 

Ca să-și domolească furia răzbunându-se pe cineva mai slab ca el, 
Gergu plecă în satul Colina Înflorită. Aici obişnuia să-i caute nod în 
papură celui care se îngrijea de hambare și îl silea să-i ofere o parte din 
câștiguri, amenințându-l că altminteri îl va da pe mâna gărzilor. Bietul 
om își pierduse somnul, de teama unui raport întocmit de 
responsabilul principal al hambarelor, căruia nimeni nu-i punea la 
îndoială cuvântul. 

Când îl zări pe Gergu, bărbatului îi îngheţă sângele în vene. 

— Totul... totul e în ordine! 

— Așa îți închipui tu? Lista greșelilor tale mi se pare nesfârșită. Ai 
noroc însă că țin mult la tine. 

— Dar v-am plătit acum mai puţin de-o lună! 

— Trebuie să mai dai ceva pe deasupra. 

Nevasta îngrijitorului sări în ajutorul bărbatului ei. 

— Înţelegeţi-ne și pe noi, nu avem de unde să... 

Gergu îi trase o palmă. 

— 'Ţine-ţi gura, femeie, și vezi-ţi de bucătăria ta! 

Îngrijitorul era fricos de felul lui, dar nu suferea să se atingă cineva 
de soția lui. Și, de data aceasta, Gergu întrecuse măsura. Însă nu 
cuteză să-l înfrunte, și-i făcu pe plac. 

— Am înţeles, vă dau tot ce vreți. 

Nevasta lui Medes izbucni în hohote de plâns. 

Doctorul Gua așteaptă, răbdător, să se oprească șuvoiul de lacrimi, 
apoi îi ascultă inima. 


— Trupul vă e sănătos, dar n-aș putea spune același lucru și despre 
suflet. 

Arătându-se mai blând ca de obicei, doctorul se străduia să 
priceapă ce rău atât de cumplit o măcina pe această femeie bogată și 
căreia îi erau îndeplinite toate poftele. 

— Aţi trecut printr-o mare suferință în copilărie? 

— Nu, doctore. 

— Cum vă înţelegeți cu soțul? 

— Minunat! Medes e un bărbat care ar face fericită orice femeie. 

— Aveţi vreo dorință care nu vă dă pace? 

— Da, să slăbesc fără să mă înfrânez de la mâncare... dar nu 
izbutesc! 

Această încercare de a-l păcăli îl supără pe Gua. Nu voia să se 
mărginească la formula „o boală pe care n-o cunosc și nu pot s-o 
vindec”. Simţind că se apropie de adevăr, se gândi la un mijloc nesigur 
de a-l afla, dar care uneori dădea roade. 

—  Înghiţiţi aceste leacuri, o sfătui el. Din păcate, nu vă sunt de 
ajuns, așa că plănuiesc să mai încercăm ceva. 

— N-am să mai plâng? Mă voi simţi mai bine? 

— Sper. 

— Oh! Doctore, sunteţi duhul meu bun! Mă va durea? 

— Câtuși de puţin. 

— Când începem? 

— Curând. Mai întâi însă, nu uitaţi de hapuri. 

Acestea o pregăteau pe nevasta lui Medes pentru o încercare 
delicată. Poate cu ajutorul lor Gua va reuși s-o aducă pe nevasta lui 
Medes într-o stare asemănătoare cu somnul, în timpul căreia să 
mărturisească spaimele ce zăceau îngropate în străfundurile ființei 
sale. 

PTT 

În drum spre cea de-a cincisprezecea provincie a Egiptului de Jos, 
Ibisul, căpitanul își dovedi măiestria din plin. Simțindu-se în largul 
său în această lume a apelor, mânuia cârma fără să șovăie câtuși de 
puţin. 

— Unde acostăm? o întrebă el pe Isis. 


— Deocamdată, aștept un semn. 

Pe meleagurile acestea, Thot îi despărțise pe Horus și pe Seth, care 
se încleștaseră într-o luptă aprigă, de care depindea echilibrul întregii 
lumi. Domolindu-i pe cei doi războinici, vrăjmași pe veci, și 
recunoscându-l pe Horus ca urmaș de drept al lui Osiris, zeul 
cunoașterii făcuse să se audă glasul lui Maat. 

Sekari scruta bărcile de pescari ce le urau călătorilor bun venit, prin 
gesturi prietenoase. Brusc, măgarul și câinele se ridicară și se uitară 
către cer. 

Un ibis imens cobora din văzduh spre corabie. 

Impunător, se așeză la pupa, o privi îndelung pe tânăra preoteasă, 
apoi își luă zborul. 

Pasărea uriașă lăsase pe corabie două vase de alabastru - o piatră 
tare, protejată de zeița Hathor. 

— Sunt umplute cu apă din Nun, care înlesnește înnoirea trupului 
lui Osiris, zise Isis. 

Fără a se mai mira de nimic, căpitanul se supuse hotărârii Marii 
Preotese din Abydos și îndreptă corabia către sud-est, spre cea de-a 
douăzecea provincie a Egiptului de Jos, Șoimul Mumificat. 

Îndepărtându-se de țărmul Mediteranei, echipajul se bucură. De- 
acum încolo, aveau să întâlnească mai puține mlaștini și insecte, dar 
mai multe ogoare și plantaţii de palmieri. Corabia apucă pe unul din 
braţele largi ale Nilului și, datorită vântului prielnic dinspre 
miazănoapte, înainta cu iuțeală. 

— Unde ne oprim? întrebă căpitanul. 

— Pe insula lui Soped. 

— Un pământ interzis! Adică, interzis... neinițiaților. Dar asta nu ne 
privește pe noi, bănuiesc. 

Zâmbetul ușor al lui Isis îl linişti, și căpitanul își dădu toată silința 
să mânuiască lin cârma. 

Pe insulă trăia un grup mic de preotese, care se îngrijeau de 
sanctuarul lui Soped, șoimul mumificat ce purta barbă osiriană. Două 
pene ale lui Maat îi împodobeau capul. 

Marea Preoteasă, o brunetă zveltă cu chip sever, îi ieși lui Isis în 
întâmpinare. 

— Cine e stăpâna vieţii? 


— Sekhmet. 

— Unde se ascunde ea? 

— În piatra venerabilă. 

— Cum o vei dobândi? 

— Dezlegându-i taina cu ajutorul spinului ascuțit de salcâm, 
dedicat lui Soped. 

Preoteasa o conduse pe Isis în sanctuar. La picioarele șoimului 
mumificat stătea spinul de turcoaz. Isis îl luă și-l ridică în dreptul 
ochilor săi. 

— Din Ra, făptură de metal, se naşte o piatră menită să-l facă pe 
Osiris să crească, grăi ea. Această operă ascunsă preschimbă lucrul 
neînsuflețit în aur. Ea îmi este astăzi de trebuință pentru a împlini 
reînvierea. 

Privirea șoimului scânteiază. 

Cu vârful spinului, Isis atinse cele două pene. Trupul păsării se 
desfăcu, dând la iveală o piatră cubică din aur. 

Bubastis, capitala celei de-a optsprezecea provincii a Egiptului de 
Jos, Copilul Regal, era un oraș bogat și clocotind de viață. Aici se 
celebra o mare sărbătoare în cinstea zeiței pisici Bastet, în timpul 
căreia localnicii lăsau la o parte orice rețineri. 

Mai mulți soldați coborâră împreună cu Isis de pe corabie. 

— Ciudat, își dădu cu părerea Sekari. Oare de ce creaturile 
Prevestitorului nu se arată prin preajmă? Întrucât el nu renunță 
niciodată, mă aştept să ne întindă o cursă și mai vicleană decât 
celelalte. Poate chiar aici. Să fim cu mare băgare de seamă. 

Vânt-de-Miazănoapte și Sângerosul stăteau cu toate simțurile 
încordate. La vederea câinelui, o droaie de pisici se cățărară cât mai 
sus, departe de el. 

În fața templului principal, un colos întruchipa KA-ul lui Sesostris. 
Mica trupă se plecă înaintea lui cu respect, iar Isis îl rugă să-i dea 
puterea să-și ducă până la capăt căutarea. 

Marea Preoteasă a templului, o femeie frumoasă, cu ochi migdalaţi, 
o primi pe Isis în grădina unde creșteau peste o sută de soiuri de 


plante tămăduitoare. Adepţi ai temutei Sekhmet, doctorii culegeau de 
aici darurile blândei Bastet, trebuincioase pentru prepararea leacurilor. 

De sub jilțul stăpânei sale, un motan negru, neînchipuit de mare, o 
privi ţintă pe Isis, apoi se întinse agale, torcând mulțumit, semn că 
încuviința această vizită neașteptată. 

— Grădina primește lumina ce răzbate prin fereastra cerului? 
întrebă Isis. 

— Fereastra s-a închis, zise cu amărăciune Marea Preoteasă, iar 
strălucirea tărâmului de dincolo nu mai învăluie sipetul misterios, care 
va rămâne astfel închis. 

— Dar fără conţinutul lui, misterele nu pot fi celebrate, îi reaminti 
Isis. Ai rostit formulele de implorare? 

— Zadarnic. 

Sekari avusese dreptate. Prevestitorul nu se dădea bătut. Astupând 
fereastra din Bubastis, închidea locul de trecere între văzut și nevăzut 
și o împiedica pe văduvă să ia comoara necesară întregirii trupului lui 
Osiris. 

— Vreunul dintre apropiații tăi s-a purtat nefiresc în ultima vreme? 

— Un preot permanent a fugit luând cu el Cartea ferestrelor cerești, 
mărturisi Marea Preoteasă. 

Isis făcu vreo câţiva pași prin grădină. Când ajunse lângă o zonă 
unde creștea mușeţel, motanul uriaș țâșni de la locul său, își înfipse 
ghearele în vipera care se pregătea s-o atace pe Isis și o ucise dintr-o 
singură mușcătură. 

Marea Preoteasă din Bubastis nu-și credea ochilor. Nicicând un 
șarpe nu pângărise sanctuarul. 

— Pisica soarelui l-a biruit pe ucigașul ivit din adâncurile 
tenebrelor, grăi Isis. Du-mă la capela zeiței! 

Șapte săgeți protejau locașul. 

Una câte una, văduva le azvârli spre cer. 

Îmbinându-se, ele alcătuiră o suliță luminoasă care sfâșie azurul ca 
pe o țesătură și apoi căzu pe pragul capelei. Isis deschise ușa de bronz 
ȘI găsi înăuntru un sipet. 

— Văd energia pe care o închizi în tine, unesc forţa lui Seth cu cea a 
vrăjmașului, pentru ca ele să nu rănească trupul lui Osiris. 


Cu ajutorul vârfului suliței născute din cele șapte săgeți, Isis trase 
zăvorul și scoase din sipet patru pânze rituale. Corespunzând celor 
patru zări, ele simbolizau Egiptul reunit întru gloria Celui Reînviat și 
slujeau la înfășurarea mumiei osiriene. 

— Ai să le primești înapoi după încheierea ritualului de la Abydos, 
îi făgădui Isis Marii Preotese. 

— Hoţul va folosi împotriva voastră Cartea ferestrelor cerești! 

— Fii liniștită, n-o să ajungă prea departe. Am să-ți trimit eu o 
copie a acestei scrieri. 

Motanul aștepta mângâieri, pe care văduva i le dărui bucuroasă 
înainte de a se întoarce pe corabie. 

Omul care stătea de veghe în vârful catargului zări ceva și făcu 
semne către ceilalți corăbieri. 

Pe apă plutea leșul preotului vândut Prevestitorului. În mâna 
dreaptă ținea un papirus ud, pe care nu se mai putea citi nimic. 


36. 


Marele 'Trezorier Senankh punea mare preț pe ordine. De aceea, 
odăile de lucru ale Dublei Case Albe slujeau drept pildă de curăţenie și 
bună rânduială. Fiecare scrib știa ce are de făcut și punea îndatoririle 
mai presus de drepturi. Nimic nu-l scotea mai râu din minți pe 
Senankh decât slujbașii care încercau să tragă foloase necuvenite de pe 
urma rangului lor. Dar Marele Trezorier îi descoperea întotdeauna și 
punea capăt neîntârziat înșelăciunilor. Slujbele nefiind dobândite pe 
viață, nu-i dădea nimănui mâna să trândăvească. 

Când cei cinci oameni înarmați năvăliră într-una dintre sălile 
arhivelor, supraveghetorul nu-și crezu ochilor. După ce doborâră 
străjile și încă doi scribi, tâlharii îl lipiră de zid, amenințându-l cu un 
cuţit, sfâșiară zeci de papirusuri cu socotelile, dădură foc celorlalte, 
apoi fugiră. 

Fără să se gândească la viața lui, supraveghetorul arhivelor își scoase 
tunica, străduindu-se în van să stingă focul, și strigă după ajutor. 
Cuprins de disperare la gândul că se pierdeau atâtea documente 
preţioase, aproape că nici nu simţea arsurile de pe braţe și palme și ar 
fi murit dacă nu soseau degrabă ajutoarele. 

Vizirul Sobek, pe care toți îl credeau pe moarte, lucra doar cu un 
număr mic de oameni de încredere, pe care el însuși îi formase pe 
vremea când făcuse ordine în rândul gărzilor. Iscusiți, tăcuți, îi erau cu 
toții devotați Păzitorului, pe care-l admirau. 

— Un atac cu totul neobișnuit, observă unul dintre ei, isprăvindu-și 
raportul. Din fericire, viețile răniților nu se află în primejdie. Însă 
isprava asta l-a tulburat pe unul dintre luptătorii din umbră, care ne-a 
trimis o scrisoare în care își dă în vileag tovarășii. Știm acum cine sunt 
făptașii și unde se ascund. 

— Scrisoarea e vrednică de crezare? întrebă Sobek. 

— Da, am verificat chiar eu. Bănuiesc însă că ne vom respecta ca și 
până azi planul și ne vom preface neputincioși. 

Vizirul căzu pe gânduri. 


— De obicei, netrebnicii lovesc în mai multe locuri deodată. Însă 
acum au dat o singură lovitură, urmată de această scrisoare ciudată. 
Nu s-a mai pomenit așa ceva! Ne pune la încercare... Da, asta e! 
Căpetenia lor vrea să vadă de ce suntem în stare. Dacă rămânem cu 
braţele încrucișate în fața unei asemenea ocazii, va intra la bănuieli, va 
mirosi capcana pe care i-o întindem și va amâna marele atac. Deci ne 
vom arăta peste măsură de bucuroși că le-am luat, în sfârșit, urma și 
vom încerca să-i arestăm pe ucigași. Băgați bine la cap! Am zis că vom 
încerca. 

ttt 

Savurând o bucată de carne de gâscă, scăldată în grăsime, Libanezul 
asculta raportul portarului său. 

Luând de bună scrisoarea, gărzile încercuiseră casa unde se 
ascundeau luptătorii din umbră, care nu fuseseră preveniți. Libanezul 
voia o verificare adevărată. 

Prost condus, ca urmare a certurilor dintre ofițeri, atacul forțelor de 
ordine dăduse greș. Observând mișcările prea bătătoare la ochi, 
pândarii se grăbiseră să-și vestească tovarășii, nevoiţi să-l sugrume pe 
unul dintre ei, care, fiind bolnav, nu putea să se miște. Deși luați pe 
nepregătite, toţi ceilalți izbutiră să fugă. 

Așadar, lucrurile erau limpezi. 

Mai întâi, gărzile nu aflaseră nimic până acum în privința 
credincioșilor Prevestitorului și de acea se aruncaseră cu disperare 
asupra primei informaţii pe care o căpătaseră. Apoi, Sobek Păzitorul 
nu-și mai comanda trupele. Lăsate de izbeliște și lipsite de o căpetenie 
pricepută, în rândul lor domnea o vădită neorânduială. 

În sfârșit, Libanezul împărtășea părerea lui Medes. 

Se apropia clipa să pună mâna pe Memphis, printr-un atac 
nimicitor la care să ia parte toţi luptătorii și căruia să nu-i reziste nici 
cazarma principală, nici palatul regal. Trebuia să lovească iute și cu 
putere, răspândind o spaimă atât de cumplită, încât ultimele apărări 
ale capitalei să se prăbușească fără împotrivire. 

Pe Libanez îl aștepta în viitor multă muncă, dar și nădejdea unei 
izbânzi strălucite! Aici, la Memphis, se hotăra soarta Egiptului, al cărui 
mare stăpân va deveni, după victorie, Libanezul. Noua credință 


propovăduită de Prevestitor nu-l va stânjeni deloc, căci va trimite la 
moarte destui necredincioși pentru a-l mulțumi. 
ttt 

Două statui ale lui Sesostris protejau marele templu al celei de-a 
unsprezecea provincii a Egiptului de Jos, Numărătoarea Taurilor. 
Marele Preot o întâmpină cu bucurie pe Isis și îi înmână prețioasa 
relicvă, degetele lui Osiris. Dintre ele, degetele mari corespundeau 
stâlpilor lui Nut, zeița cerului. 

Uimit că dobândiseră așa ușor relicva, Sekari se temea de pe acum 
de următoarele popasuri pe care le mai aveau de făcut, începând cu 
Djedu, capitala celei de-a noua provincii, Mărșăluitorul. Totuși, locul 
ar fi trebuit să se numere printre cele mai liniștite, căci era vorba 
despre „locașul lui Osiris, stăpânul stâlpului”, centrul cultului Marelui 
Zeu, unde, în fiecare an, se desfășura o sărbătoare în onoarea sa. Ca și 
la Abydos, în orașul Djedu domnea o atmosferă de reculegere și 
începuseră deja pregătirile pentru ceremoniile lunii khoiak. 

În faţa templului stătea un bărbat cu o înfățișare ciudată. Pe cap 
purta o bonetă împodobită cu două pene ale lui Maat, pânza ce-i 
înfășură șoldurile și sandalele semănau cu cele ale păstorilor, iar în 
mână ţinea un toiag. În felul acesta el îl întrupa pe neobositul călător 
pornit în căutarea tainelor lui Osiris. 

— Am în grijă cuvântul divin, grăi el. Cine îl cunoaște va atinge 
cerul alături de Ra. Știţi să-l transmiteţi de la un capăt la altul al bărcii 
sacre? 

— Barca acestui templu se numește Cea-Care-Luminează-Cele- 
Două-Regate, răspunse Isis. Ea poartă marele cuvânt până la movila lui 
Osiris. 

Mărșăluitorul își îndreptă vârful toiagului către Sekari. 

— Neștiutorul acesta să se îndepărteze. 

— Cercul de Aur purifică și reunește, rosti Sekari. 

Uluit, Mărșăluitorul se înclină cu respect. Niciodată nu-și 
închipuise că un inițiat în marele mistere, care cunoștea formula 
pentru deschiderea drumurilor, ar fi putut să arate precum Sekari. 

— O mare nenorocire s-a abătut asupra noastră, mărturisi el. Planta 
de aur a lui Osiris a dispărut, pasărea luminii nu mai zboară deasupra 


movilei cu salcâmi. Seth are de-acum înainte cale liberă, Osiris rămâne 
fără putere. 

O turmă de capre năvăli în grădina templului și începu să mănânce 
frunzele salcâmilor. 

— Nu le e frică de toiagul meu, se plânse Mărșăluitorul, și nu 
reușesc să le gonesc. 

— Atunci să întrebuințăm alte arme, îl încuraja Sekari și porni să 
cânte din flaut. 

Încă de la primele sunete ale melodiei grave și domoale, animalele 
își încetară jaful, părând chiar a se legăna în ritmul muzicii, și părăsiră 
locul sacru. 

La poalele unui salcâm, bătrân de sute de ani, planta de aur a lui 
Osiris răsări din pământ. 

Dar pasărea luminii tot nu se zărea nicăieri. 

— Sanctuarul a fost pângărit? întrebă Isis. 

— Marea Preoteasă din Abydos să-l străbată și să readucă înlăuntrul 
lui armonia. 

Lovind în Djedu, orașul osirian al Deltei, Prevestitorul slăbea forțele 
Abydosului. Oare izbutise să pricinuiască vreo stricăciune relicvei? 

Isis trecu pe sub marele portal, pătrunse pe tărâmul liniștii și coborî 
scara ce ducea la o criptă al cărei prag era păzit de Anubis. Șacalul îi 
îngădui să meargă mai departe, și Isis descoperi sarcofagul ce 
adăpostea trupul strălucitor al zeului reînvierii. 

Florile ce alcătuiau coroana purtată de stăpânul Apusului fuseseră 
risipite. 

Isis le adună, întregi coroana și o puse la căpătâiul sarcofagului. 

Când ieși afară din sanctuar, un splendid ibis, cu ciocul și picioarele 
roșii și cu pene de un verde sclipitor, plutea deasupra movilei sfinte. 

— Sufletul lui Ra și cel al lui Osiris se unesc din nou, observă 
Mărșăluitorul. 

Pasărea akh cunoștea desenele zeilor și dezvăluia o lumină care nu 
le era oferită de la sine oamenilor, ci trebuia cucerită. Fără ea, Iker nu 
va birui moartea. 

Frumosul ibis se așeză în vârful movilei. 

Și, chiar de acolo, Isis culese relicva provinciei, șira spinării a lui 
Osiris. 


La despărţire. Mărșăluitorul îi dărui cele două pene ale lui Maat. 

— Doar tu vei ști să le mânuiești și să te foloseşti de puterile lor. 

ttt 

Portarul Libanezului avea un aer mulțumit. 

— Am trimis vestea la peste trei sferturi din trupele noastre. Cu 
toții s-au bucurat la gândul că vor porni, în sfârșit, la luptă. 

— Sper să nu săvârșească tocmai acum vreo faptă nechibzuită. 

— Oamenii noștri se arată mai prevăzători ca niciodată. 

— Deci nu există nicio pricină de neliniște? 

— Niciuna. Gărzile continuă să bată pasul pe loc. Obișnuitele străji, 
câteva case scotocite, niște locuitori luaţi la întrebări, soldaţi care se 
tot plimbă de colo-colo, doar așa, de ochii lumii... Cam asta-i tot. 

— Oamenii noștri de legătură să nu-și piardă răbdarea și să nu se 
pripească. Orice pas greșit ne pune în primejdie întregul atac. 

— Toţi vă cunosc poruncile și le vor respecta. lar acum îl primiţi pe 
oaspetele care așteaptă afară? 

— A fost controlat? 

— N-are nicio armă asupra lui și cunoaște cuvântul de trecere. 

Tânăr, vânjos, cu privire vioaie, compatriotul Libanezului lucra 
pentru el de multă vreme. 

— Aduci vești bune? 

— Din nenorocire, nu. 

— Preoteasa își continuă călătoria ei ciudată? 

— Va ajunge curând la Athribis, capitala celei de-a zecea provincii a 
Egiptului de Jos, și la Heliopolis, vechiul oraș sfânt al soarelui divin. lar 
acolo va dobândi puteri de temut. 

— De temut! Fi, nu mai spune! Hai să nu ne jucam cu vorbele! Isis 
asta nu-i decât o femeie, și toată hoinăreala ei seamănă cu drumul 
unei nebune care nu poate să se împace cu gândul că soţul ei a murit. 

— După câte se zvonește, stărui tânărul, trecerea ei prin temple 
aduce speranţă în rândurile preoţilor. Se pare că e în stare să alunge 
vrăjile rele și să scape din orice capcană. Mai multe n-am aflat, căci e 
însoțită de soldaţi și n-am putut să mă apropii. 

Ultimele cuvinte îl nedumeriră pe Libanez. 


Carevasăzică, Isis îndeplinea o misiune anume, de aceea era atât de 
strașnic apărată. Oare încerca să-i îmbărbăteze pe Marii Preoţi și pe 
Marile Preotese? Sau le aducea vreun mesaj tainic din partea regelui? 
Ori îi sfătuia să stea cu ochii în patru, în așteptarea unor noi atacuri 
ale credincioșilor Prevestitorului? 

Chiar dacă văduva nu-și pierduse într-adevăr minţile și urmărea un 
plan, tot nu putea face mare lucru. Dar Libanezului nu-i plăcea să lase 
nimic la voia întâmplării, așa că preferă să se descotorosească de 
această femeie. 

— O să-i pregătim o mică surpriză, zise el. Avem vreo iscoadă la 
Heliopolis? 

— Cea mai bună din Egiptul de Jos. 

— Atunci, de vreme ce preoteasa vrea atât de mult să călătorească, 
să-i oferim prilejul de a face o călătorie lungă și... fără întoarcere. 

ttt 

Nesmontu nu-și mai găsea locul. Niciodată, în decursul 
îndelungatei sale existențe, nu stătuse atâta vreme departe de cazarmă 
şi de soldații săi, de aceea simțea acum că viața sa n-are niciun rost. 
Până și traiul îmbelșugat pe care-l ducea în casa lui Sehotep îi devenise 
nesuferit. Singura alinare pentru el erau exerciţiile cărora cu greu le-ar 
fi putut face față chiar și un soldat tânăr și viguros. 

Fostul Purtător al sigiliului regal citea și recitea scrierile înțelepților. 
O prietenie trainică îi unea pe cei doi frați ai Cercului de Aur din 
Abydos și îi ajuta să îndure așteptarea aceasta chinuitoare. 

În sfârșit, Sobek veni să-i vadă! 

— Căpetenia luptătorilor din umbră este un jucător puternic, zise 
vizirul. Șiret și neîncrezător, socoate că împrejurările îi sunt nefiresc de 
prielnice. 

— Neputinţa noastră l-a pus pe gânduri și nu crede că regatul se 
duce de râpă! se mânie Nesmontu. Altfel spus, planul nostru se încheie 
aici. 

— Ba, dimpotrivă, îi răspunse Păzitorul, care le povesti apoi ce se 
întâmplase în ultimele zile. 

— Și tu ești un jucător de temut! fu de părere Sehotep. Crezi că 
avem sorți de izbândă? 


— Nu știu. Nu mi se pare că am săvârșit vreo greșeală, dar 
dușmanul va mușca, oare, momeala? 

— Oamenii noștri? se neliniști Nesmontu. 

— Sunt la locurile lor, îl asigură vizirul, arătându-i în amănunt 
unde stăteau la pândă, nevăzuţi, soldaţii și gărzile. 

— Mai există însă vreo zece puncte slabe, judecă generalul. Nu 
trebuie să scăpăm din ochi niciun cartier al Memphisului. Când 
neisprăviţii o să iasă din găurile lor de șobolani, fie îi vom prinde în 
clește, fie se vor izbi de un zid de netrecut. 

Sobek își notă toate observaţiile lui Nesmontu. 

— Generale, în ciuda retragerii tale silite, nu ţi-ai pierdut agerimea 
minţii. 

— Păi, asta ar mai fi lipsit! Dacă ai ști cât îmi doresc ca vrăjmașul să 
pornească odată bătălia... O să vedem, în sfârșit, chipurile acestor 
ucigași și o să putem lupta cu armata întunericului în câmp deschis. 

— Și totuși, primejdia e mare, i-o întoarse vizirul. Nu cunoaștem 
numărul precis al credincioșilor Prevestitorului și nici clădirile pe care 
vor să le atace mai întâi. 

— Dar nu-i greu de ghicit: palatul regal, odăile de lucru ale vizirului 
și cazarma cea mare! se aprinse Nesmontu. Dacă pun stăpânire pe ele, 
se va isca o așa învălmășeală și dezordine, încât victoria e pe jumătate 
a lor. Tocmai de aceea regimentele mele se vor ascunde în jurul acestor 
clădiri. Dar ia aminte să nu întărești paza obișnuită ca să nu le trezim 
bănuielile. 

Nesmontu conducea deja pregătirile pentru bătălie. 

Vizirul se întoarse către Sehotep. 

— Judecarea ta e pe cale să se încheie. 

— Am să fiu osândit, nu-i așa? 

— Eu nu m-am amestecat în niciun fel, îl asigură Sobek. Tribunalul 
nu va întârzia să te cheme și să te înștiințeze despre hotărârea pe care 
a luat-o. 


37. 


În drum spre portul din Athribis, capitala celei de-a zecea provincii 
a Egiptului de Jos, căpitanul nu întâmpină nicio greutate. Totuși, se 


bucură să acosteze înainte de izbucnirea furtunii. Venind dinspre 
apus, nori grei se strângeau deasupra ținutului, vântul tăios se întețea, 
iar valurile furioase făceau călătoria pe Nil primejdioasă. 

— Aici se odihnește inima lai Osiris, îi dezvălui Isis lui Sekari. E 
ultima parte din trupul său pe care trebuie s-o iau. 

Fulgerele brăzdau cerul, iar tunetele bubuiau amenințător. 

— Vocea lui Seth, zise Sekari. Nu pare dornic să-ţi ușureze sarcina. 

Deși corăbierii ce alcătuiau echipajul erau oameni aspri, obișnuiți 
cu pericolul, nu prea se simțeau în largul lor. 

— Legaţi bine corabia la mal, porunci Isis, și adăpostiţi-vă. 

Cu toate că primele picături de ploaie începuseră să cadă, măgarul 
și câinele o însoţiră pe tânăra femeie. Potrivit obiceiului său, Sekari îi 
urma de la depărtare, gata să le sară în ajutor la nevoie. 

Orașul era pustiu. În preajma caselor nu se zărea țipenie de om. 

Isis apucă pe drumul ce ducea la templu, sanctuarul Ținutului de 
Mijloc. 

Deodată, cele două animale se opriră, iar Sângerosul mârâi. 

Atunci se ivi păzitorul templului, un gigantic taur negru, înalt de 
doi metri în greabăn. Mai puternic decât un leu, el nu se temea nici 
măcar de foc, știa să se ascundă pentru a-și lua prin surprindere 
dușmanii și se înfuria la cea mai mică împotrivire. Nici cei mai 
încercați vânători nu cutezau să îl înfrunte, lăsând această sarcină în 
seama faraonului, căci animalul purta numele lui KA, forța 
nepieritoare și zămislitoare, transmisă din rege în rege. 

— Staţi liniștiți, murmură Isis, mângâind măgarul și câinele. 

Sekari veni lângă ei. 

— Să facem cale întoarsă, fu el de părere. 

— Voi trei rămâneţi pe loc, hotărî Isis. Eu merg mai departe. 

— Asta e nebunie curată! 

— N-am de ales. Iker mă așteaptă. 

Bun conducător, protector al semenilor săi răniţi, taurul sălbatic se 
purta cu îngăduință și veghea ca pacea să domnească în sânul clanului 
său. Dar, când rămânea singur, putea să dovedească o cruzime 
nemaipomenită. 

Și totuși, Isis înaintă spre el. Singura moarte care o speria era cea a 
lui Iker. 


Nici măgarul, nici câinele, nici Sekari nu se gândeau să dea bir cu 
fugiţii. La cel mai mic atac al monstrului, aveau să o apere pe tânăra 
femeie. 

Taurul lovea pământul cu copitele. La bot avea spume. 

Isis izbuti să-l privească în ochi și înțelese de ce locuitorii și preoții 
din Athribis părăsiseră orașul. 

— Suferi, nu-i așa? Îngăduie-mi să te ajut. 

Un muget dureros îi răspunse. 

Preoteasa se apropie și atinse animalul, a cărui sănătate părea 
șubredă. 

— Pleoapele pline de puroi, tâmplele fierbinţi, rădăcinile dinţilor 
umflate... O boală pe care o cunosc și pe care am s-o vindec. Culcă-te 
pe-o parte! 

La cererea preotesei, Sekari alergă într-un suflet să-i aducă de pe 
corabie leacurile de trebuință. Vânt-de-Miazănoapte și Sângerosul 
rămaseră lângă Isis, care curăță ochii taurului cu o licoare, apoi îi frecă 
gingiile și întregul trup cu ierburi tămăduitoare. 

Ploaia încetă și furtuna se risipi. 

Păzitorul templului asuda din greu. 

— Cum nu se poate mai bine, socoti preoteasa. Răul iese din trupul 
tău, fierbinţeala se domolește și ai să-ți recapeți vigoarea. 

— Oare n-ar fi mai nimerit să ne îndepărtăm? se neliniști Sekari. 

— Nu trebuie să ne temem de acest prețios aliat al nostru. 

Monstrul se ridică și-i cercetă cu privirea pe salvatorii săi. 

Făcu o mișcare neașteptată din cap, ceea ce-l neliniști pe Sekari, 
căci coarnele ascuţite îi atinseră ușor pieptul. 

Isis mângâie fruntea uriașă. 

— Am să mă duc la templul Ținutului de Mijloc, îl înștiință ea. 

Deși încuviințase prezența măgarului și a câinelui, taurul negru 
continua să se uite la Sekari cu ochi bănuitori. Silindu-se să 
zâmbească, bărbatul hotărî să se așeze pe pământ și să nu se miște, 
sperând ca Marea Preoteasă din Abydos să nu întârzie prea mult. 

Poarta cea mare a sanctuarului era întredeschisă. 

Înspăimântaţi de vraja cea rea care-l apăsa pe protectorul lor și 
făcuse orașul de nelocuit, preoţii lăsaseră templul de izbeliște. 


Îndată, șaptezeci și unu de duhuri păzitoare se grăbiră să se adune 
în jurul capelei ce adăpostea inima lui Osiris, ca s-o apere. Făpturi cu o 
înfățișare ciudată, în același timp fiare și flăcări ce înghițeau sufletele, 
ele alcătuiau o armată nemiloasă, cu neputinţă de distrus. 

Isis flutură cuțitul din argint masiv al lui Thot. 

— lată marele cuvânt, care sfâșie mantia celor văzute și descoperă 
drumul cel bun. Nu am venit aici să fur, ci să-l slujesc pe Osiris. Fie ca 
inima lui s-o trezească la viață pe cea a Egiptului și să păstreze Marele 
Secret. 

Lăsând cale liberă văduvei, duhurile păzitoare se întoarseră în 
pietrele din care ieșiseră și deveniră iarăși chipuri sculptate sau 
hieroglife. 

În faţa vasului ce conţinea preţioasa relicvă se afla un scarabeu din 
jasp. 

— Tu, meștere olar, făuritorul noului soare, să trăieşti în veci și să 
rămâi statornic precum stâlpul reînvierii. Dezvăluie-mi aurul ceresc, 
calea vieții eterne. Fie ca ziua de ieri, cea de azi și cea de mâine să 
împlinească timpul lui Osiris şi să zămislească transformările de 
dincolo de moarte. 

Când Isis păși afară din templu, soarele strălucea în înaltul cerului. 
Întorși din cartierele mărginașe și de pe câmpuri, locuitorii 
Athribisului o văzură pe Marea Preoteasă din Abydos așezând relicva 
pe spinarea enormului taur negru. Pe deplin însănătoșit, animalul 
conduse procesiunea până în port. 

Când îl zări, căpitanului îi îngheţă sângele în vine. 

Era de ajuns ca taurul să se înfurie, și coarnele sale ar fi pricinuit 
grave stricăciuni corăbiei! 

Dar seninătatea lui Isis îl linişti. Totuși, fu bucuros să dezlege 
parâmele și să pornească spre orașul soarelui, Heliopolis, vestita 
capitală a celei de-a treisprezecea provincii a Egiptului de Jos, așezată 
la intrarea în Deltă, la miazănoapte de Memphis. 

Sekari se uita la Isis cu admiraţie și cu emoție. 

— Toate mădularele trupului osirian au fost adunate, ai ajuns la 
sfârșitul căutării tale. 

— Mai avem încă un popas de făcut. 

— N-are ce ni se întâmpla acolo! 


— Crezi că faima Heliopolisului l-ar împiedica pe Prevestitor să-și 
ţeasă uneltirile? 

— Poate că nu... Dar, oricum, a dat greș, la drept vorbind! În ciuda 
puzderiei de capcane și de atacuri, n-a izbutit să te oprească. 

— Să-i nesocotim puterea ar fi o greșeală mortală. 

Sekari scotoci corabia de la un capăt la altul. 

Oare vreunul dintre membrii echipajului jurase credință 
Prevestitorului? Bineînțeles, Sekari îi cunoștea pe toți, dar dacă unul 
dintre ei se lăsase ademenit de promisiunea într-un viitor strălucit sau 
de o avere dobândită cu ușurință? 

Dar nici câinele, nici măgarul nu se arătaseră bănuitori față de 
aceste gărzi de elită, pregătite cu asprime de către Sobek. 

Atunci, ce fel de primejdie îi pândea la Heliopolis? 

PET 

Un braț al fluviului scânteind în soare, meleaguri acoperite de 
verdeață, plantații întinse de palmieri, un oraș-templu tihnit și grav... 
Acolo se înălța obeliscul fără pereche, rază de soare împietrită. Acolo 
domneau Atum, Zămislitorul și Ra, lumina însăși. Acolo fuseseră 
întocmite Textele piramidelor, formule ce îngăduiau sufletului 
faraonului să biruie moartea și să împlinească o sumedenie de 
preschimbări în lumea cealaltă. Rod al cunoașterii spirituale dobândite 
de inițiații din Heliopolis, marile piramide ale Vechiului Regat 
oglindeau veșnicia lui Osiris. 

Centrul orașului era alcătuit din temple de sine stătătoare, dar care 
se completau unul pe altul și în care lucrau puţini sacerdoți. Nimic nu 
părea să fi tulburat pacea acestui ținut sacru. 

La debarcader, mai mulți preoţi cu ţestele rase o întâmpinară pe 
Isis. 

— Mare Preoteasă a Abydosului, zise unul dintre ei, vizita aceasta 
ne bucură. Vestea călătoriei voastre s-a răspândit până aici și suntem 
gata să vă ajutăm. 

Astfel de vorbe ar fi trebuit să-i alunge lui Sekari îngrijorarea. Dar, 
curios lucru, ele i-o sporiră. Totul era prea simplu, prea ușor, prea 
bătător la ochi... Ce ascundeau, oare, asemenea purtări mieroase? 

— Aș dori să-l văd pe Marele Preot, ceru Isis. 


— Din păcate, nu e cu putință. De câteva zile se simte foarte rău și 
și-a pierdut darul vorbirii. 

— Cine îi ţine locul? 

— Deocamdată, unul dintre ajutoarele sale. Când va muri, preoții 
permanenți vor alege, cu încuviințarea Luminăţiei Sale, faraonul, un 
urmaș. 

— Vreau să stau de vorbă cu cel care-l înlocuiește. 

— O să-l înștiințăm îndată de sosirea voastră. Până atunci însă, 
poftiţi să vă odihniţi și să vă întremaţi puterile. 

Un preot temporar îi conduse pe Isis, Sekari, Vânt-de-Miazănoapte 
și Sângerosul în palatul rezervat oaspeţilor de seamă. Măgarul și 
câinele mâncară pe săturate, apoi adormiră sprijiniți unul de altul. 

Neliniștit, Sekari nu bău decât apă și străbătu toate odăile 
împodobite cu picturi ce înfățișau flori, animale și câteva sanctuare. 
Dar, în pofida strădaniilor sale, nu găsi ceva care să-i dea de bănuit. 

Când veni înlocuitorul Marelui Preot, Sekari se piti în spatele unei 
uși ca să nu piardă niciun cuvânt din discuţie. 

— Prezenţa voastră e o cinste pentru noi, zise demnitarul. 

— Această provincie se numește Stăpânul-Este-pe-Deplin-Sănătos, 
reaminti Isis. Aici își are adăpost sceptrul magic al lui Osiris care leagă 
părţile trupului său și le păstrează unite. Vă învoiţi să mi-l daţi? 

— Vă veţi sluji de el la celebrarea misterelor lunii khoiak? 

— Într-adevăr. 

— Cred că Marele Preot nu s-ar fi împotrivit. 

— Eu sunt sigură de asta. 

— Îngăduiţi-mi să mă sfătuiesc și cu preoţii permanenți. 

Așteptarea fu scurtă. 

Înlocuitorul Marelui Preot se întoarse aducând cu el sceptrul, 
înfășurat într-o pânză albă, și i-l înmână tinerei femei. Chipul său 
posomorât trăda însă o adâncă nedumerire. 

— Reușita căutării ne îndeamnă să credem în veșnicia Abydosului. 
Din păcate, călătoria voastră nu s-a încheiat. 

— Ce vreţi să spuneţi? 

— Heliopolisul nu adăpostește doar sceptrul osirian, ci și sarcofagul 
în care trebuie așezate laolaltă relicvele. În lipsa lui, ele rămân fără 
viaţă. 


— Și sarcofagul a dispărut? 

Preotul părea încurcat. 

— Nu, bineînţeles că nu! Dar, din pricină că suferise unele 
stricăciuni, Marele Preot a hotărât să-l trimită la Byblos, capitala 
Feniciei. Un tâmplar dintre cei mai iscusiți urmează să dreagă părțile 
șubrezite cu lemn de pin de mare preț. 

— Şi când va isprăvi lucrul? 

— Nu știu. 

— Luna khoiak se apropie, și eu nu am vreme de așteptat. 

— Înţeleg, înțeleg... Dacă doriți să mergeţi la Byblos să luaţi 
sarcofagul, avem o corabie anume pregătită pentru drumurile între 
Egipt și Fenicia. 

— Echipajul e gata de plecare? 

— N-o să-mi ia mult timp să adun corăbierii. Vreţi să încep chiar 
acum? 

— Să nu mai zăbovim. 

Înlocuitorul Marelui Preot se înclină în faţa lui Isis și plecă în mare 
grabă. 

În culmea furiei, Sekari ieși din ascunzătoare. 

— Ce glas de hienă prefăcută! Respingător și ascuţit cum n-am mai 
auzit până acum! 

— Nici mie nu-mi place omul acesta, recunoscu Isis, dar mi-a dat 
informaţii preţioase. 

— Minte și îți întinde o capcană! 

— Se poate. 

— Cu siguranţă! Nu-l asculta, Isis. Preoţii din Heliopolis au săvârșit 
vreo greșeală, sarcofagul a fost distrus, și acum născocesc orice ca să 
nu se afle! Îndemnându-te să pornești spre Fenicia vor să te 
îndepărteze și, fără îndoială, să te ucidă. 

— Nu spun că n-ai dreptate. 

— Atunci nu te urca pe corabia aia! 

— Trebuie să încerc, oricât de mici sunt sorții de izbândă. 

— Isis, te rog! 

— Trebuie s-o fac. 


38. 


Spiritul lui Sesostris călătorea. 

Străbătu universul, dansă alături de constelații, însoți planetele 
neobosite în mișcările lor fără sfârșit și se hrăni din lumina stelelor 
nepieritoare. 

Dincolo de somn, de zi și de noapte, de scurgerea timpului, KA-ul 
său se întâlni cu cel al strămoșilor. La prima vedere adormit, pradă 
atacurilor de care îl apăra garda sa personală, regele se umplea cu 
energie din afara globului pământesc. Fără ea, nu putea să-și 
reînnoiască puterile, să trăiască sărbătoarea renașterii din templul lui 
Osiris și să-l înfrunte pe Prevestitor. 

Dar, în curând, ochii săi aveau să se deschidă. 

ttt 

Fostul ajutor al primarului din Medamud servi gărzilor o gustoasă 
mâncare cu sos în care pusese din belșug o licoare adormitoare. Apoi 
se îndepărtă și nu se întoarse în preajma pădurii sacre decât după 
două ore. 

Doborâţi de somn, soldaţii dormeau adânc. Doi dintre ei luptau din 
răsputeri să rămână treji, dar nu mai erau în stare să se miște. 

Prevăzător, credinciosul Prevestitorului mai așteptă. 

În cele din urmă, se hotărî să se afunde printre copaci! 

Tăcerea ce domnea pretutindeni îl înfricoșa și o clipă se gândi să se 
lase păgubaș. Dar un asemenea prilej nu s-ar mai fi ivit curând. Așa că, 
dând la o parte ramurile grele, descoperi străvechiul templu al lui 
Osiris și zări intrarea într-o criptă. 

Oare acolo se afla vreo comoară? 

Da, fără îndoială, de vreme ce regele poruncise ca pădurea să fie 
strașnic păzită. Dar el unde se ascundea? 

Fostul ajutor al primarului se încumetă să pătrundă în galeria 
strâmtă ce ducea în camera funerară. Din pereţi răzbătea o lumină 
blândă. 

Întins pe un pat, nemișcat, stătea un uriaș. 

El era, faraonul! 

Mai întâi, credinciosul Prevestitorului crezu că murise. Dar nu, 
regele respira. Carevasăzică, la doi pași de el zăcea Sesostris, lipsit de 
apărare. 


Să-l sugrume sau să-i taie beregata? O lovitură puternică și precisă 
ar fi fost de ajuns. Trupul suveranului s-ar fi golit de sânge, iar ucigașul 
s-ar fi grozăvit toată viața cu o așa ispravă! 

Fără să șovăie, ridică iute cuțitul. 

Dar ochii faraonului se deschiseră. 

Înspăimântat, ucigașul azvârli arma, ieși din criptă alergând, 
străbătu pădurea și se izbi de soldaţii care veniseră să-i schimbe pe 
tovarășii lor. 

Se năpusti asupra unuia, îl răsturnă și încercă să fugă. 

Dar o lance îl țintui la pământ. 

Fără să se mai sinchisească de această victimă neînsemnată, ofițerul 
îi scutură zdravăn pe cei adormiţi, făgăduindu-le pedepse aspre. 

— Regele... L-a văzut careva pe rege? 

— Sunt aici, răspunse vocea gravă a monarhului. 

ttt 

Înlocuitorul Marelui Preot din Heliopolis veni s-o caute pe Isis. 
Lingușitor și smerit, o conduse apoi până în port, unde aștepta o 
corabie impunătoare, construită în Fenicia. 

— lată o scrisoare către prințul Byblosului, Abi-Shemu, un aliat 
devotat al Egiptului. Vă va primi cu multă bunăvoință și vă va 
încredința prețiosul sarcofag. Vă urez ca vântul să vă fie prielnic. 

Sângerosul și Vânt-de-Miazănoapte urcară cu vioiciune pe corabie 
și se așezară pe punte, stârnind nemulțumirea căpitanului, un bărbat 
înalt și voinic, cu fața suptă. 

— Fără animale la bord! zbieră el. Coboară sau le omor. 

— Nu te apropia de ele, îl sfătui Isis. Mă însoțesc și mă apără. 

Mârâitul câinelui îl împiedică pe căpitan să-și pună amenințările în 
faptă. Ridicând din umeri, îi adună pe cei optsprezece corăbieri și 
împărţi poruncile în vederea plecării. 

— Nu mânui cârma, îi spuse tânăra femeie. 

— Vă bateţi joc de mine? 

— Nu știi că doar zeița Hathor poate să ne călăuzească? 

— O respect și îi cunosc puterile, dar eu aleg pe unde o luăm. 

— Orele mele sunt numărate, așa că vom ocoli coasta și vom ieși în 
largul mării. 


— Nici să nu vă gândiţi! E prea primejdios! 

— Las-o pe Hathor să conducă. 

— Nici vorbă! 

Un corăbier începu să strige. 

— Corabia... înaintează singură! 

Căpitanul înhăță cârma. Ascultând parcă de o forță nepământeană, 
bucata grea de lemn nu se supunea mișcărilor lui. 

— Nu te încăpăţâna, îl preveni Isis. Altminteri, focul zeiței te va 
mistui. 

Cu mâinile arse, căpitanul urlă de durere. 

— Femeia asta face vrăji, zise un fenician. S-o aruncăm în mare! 

Bărbatul ridică ameninţător braţul, dar nu avu timp să-l repeadă 
asupra preotesei, căci Sângerosul se năpusti spre el și îl dobori, în 
vreme ce Vânt-de-Miazănoapte, dezvelindu-și dinţii, se așeză drept 
pavăză în faţa lui Isis. 

— Nu sunt niște animale obișnuite, băgă de seamă un alt corăbier, 
mai chibzuit. Dacă încercăm s-o atacăm pe vrăjitoare, o să ne ucidă! 

— Îngrijiţi-l pe căpitan, îi povăţui Isis, vedeţi-vă de treburile voastre 
și călătoria se va încheia cu bine. Hathor ne va asigura vânt prielnic și 
o mare liniștită. E venerată la Byblos, așa că va fi fericită să-și revadă 
templul. 

Prezicerile Marii Preotese din Abydos se adeveriră. 

Spre uimirea tuturor, corabia înainta cu o iuțeală nemaivăzută. 

Dar căpitanul, în ciuda durerilor, nu se împăca defel cu gândul că 
fusese umilit. Aflat în slujba Libanezului, trebuia să-și ducă sarcina la 
bun sfârșit ca să capete enorma răsplată făgăduită și nu voia să-i scape 
un asemenea prilej. Din cauza magiei lui Hathor, călătoria avea să fie 
scurtă și, în curând, Byblos se va ivi în zare. Nu-i rămânea prea mult 
timp ca să-și împlinească nelegiuirea și nu putea nici să se apropie de 
preoteasă, păzită mereu de cele doua animale. 

Avea o singură soluţie: să se cațere pe catargul cel mare și s-o ucidă 
pe vrăjitoare înfigându-i un harpon în spate. Obișnuit cu acest 
exercițiu, căpitanul socotea că, deși mâinile îi erau bandajate, nu avea 
să greșească ţinta. 

Tânăra femeie privea marea gândindu-se la Iker și la frica pe care el 
o încercase, mai întâi știindu-se osândit să piară înecat, oferit drept 


jertfă mării, apoi când Fulgerul naufragiase. 

Soţul ei trăia încă. Simţea acest lucru, îl știa. 

Sângerosul mârâi, dar mângâ:ierile lui Isis nu-l potoliră. 

Câinele adulmeca primejdia, uitându-se furios în jurul lui. În clipa 
în care ridică ochii, căpitanul se prăvăli de la înălțimea catargului, se 
izbi de bastingaj și căzu în mare. 

— Să-i sărim în ajutor! strigă un corăbier. 

— N-are rost, îi răspunse altul, și cei mai mulţi dintre tovarășii săi îi 
împărtășiră părerea. N-avem cum să-l scoatem din apă. Și, de vreme ce 
zeița Hathor ne ocrotește, să uităm de netrebnicul ăsta. Ne împovăra 
cu munca și ne plătea prost. 

— Byblos! strigă omul de la proră. Am ajuns! 

Căderea căpitanului nu fusese pricinuită nici de vreo stângăcie de-a 
lui, nici de întâmplare. Isis zărise pumnalul înfipt în pieptul său, 
dovadă a îndemânării lui Sekari, care călătorea ascuns și veghea asupra 
surorii sale din Cercul de Aur. 

Sosirea unei corăbii de o asemenea mărime la Byblos deveni prilej 
de sărbătoare, pe care ajutorul căpitanului nu reuși să o tulbure, deși 
se străduia să-i lămurească pe toți cum pierise căpitanul din pricina 
unei greșeli de care se făcea singur vinovat și prin care pusese în 
primejdie întregul echipaj. 

Mai-marele portului o întâmpină pe Isis. 

— Sunt Marea Preoteasă din Abydos și trebuie să-i înmânez o 
scrisoare prințului Abi-Shemu. 

— Veţi fi condusă de îndată la palatul său. 

Isis se îndreptă spre vechiul oraș înconjurat de ziduri de apărare. 

Intendentul palatului o primi cu respect, înștiințând-o că prinţul 
celebra în templul principal un ritual în cinstea lui Hathor și 
întrebând-o dacă n-ar vrea să i se alăture. 

Luând ca model arhitectura egipteană, sanctuarului nu-i lipsea 
măreția. Două rampe, una în partea de răsărit și alta în cea de apus, 
duceau spre intrare. Unul dintre cei cinci coloși sprijiniți de zidul 
răsăritean înfățișa un faraon. 

Preotul o purifică pe Isis cu apă dintr-un bazin rotund. Apoi, tânăra 
femeie se prosternă înaintea altarelor încărcate de ofrande, străbătu 


curtea mărginită de capele și păși în sanctuarul unde trona o superbă 
statuie a lui Hathor purtând pe cap discul soarelui. 

Un bărbat mărunt și gras, înveșmântat într-o tunică brodată, îi 
dădu, călduros, bineţe. 

— Adineauri am aflat că aţi sosit, Mare Preoteasă! Aţi călătorit 
bine? 

— Minunat. 

— În fiecare dimineaţă îi mulțumesc lui Hathor pentru bogăţia ce-o 
revarsă asupra micii mele țări. Prietenia trainică dintre Fenicia și Egipt 
ne asigură un viitor fericit și ne bucurăm că legăturile dintre noi se 
întăresc. Ce credeţi despre acest sanctuar? 

— E foarte frumos. 

— Desigur, nu se poate măsura cu templele voastre, dar lucrătorii 
de aici, sub conducerea meșterilor egipteni, și-au dat toată osteneala 
să înalțe un locaș vrednic de Hathor. Cu acest prilej, faraonul mi-a 
dăruit o diademă din aur, împodobită cu semnele magice al vieţii, ale 
bunăstării și ale statorniciei. Nu uit niciodată s-o port la marile 
sărbători! Supușilor mei le place nespus stilul egiptean. 

Prințul și preoteasa ieșiră pe esplanada templului. 

— Ce priveliște superbă! Zidurile de apărare, vechiul oraș, marea... 
Nu mă satur niciodată de ea. lertați-mi curiozitatea, Abydosul nu 
adăpostește cele mai mari taine ale Egiptului? 

— Și totuși pe una dintre ele am venit s-o caut aici. 

Abi-Shemu păru nedumerit. 

— O taină osiriană la Byblos? 

— Un sarcofag. 

— Un sarcofag, repetă prinţul, rostind apăsat fiecare silabă. Vă 
gândiţi cumva la ce se spune, cum că el ar fi plutit pe apă până în 
grădina acestui palat, unde un tamarisc a crescut deasupra lui în chip 
neobișnuit, cuprinzându-l cu trunchiul și ferindu-l de privirile 
oamenilor de rând? E doar o poveste! 

— Cu toate acestea, ați vrea să-mi arătaţi locul? 

— Bineînţeles, dar o să fiți dezamăgită. 

— V-am adus o scrisoare din partea unui preot din Heliopolis. 

Semnat de Libanez, mesajul era scris în limba feniciană. După un 
șir de formule curtenitoare, urma o poruncă precisă: 


Ucide-o pe Marea Preoteasă din Abydos, fără să stârnești 
zarvă. Moartea ei să pară întâmplătoare. Prevestitorul nu-ți 
va ataca țara, ba chiar te va răsplăti. lar negoțul nostru o să 
se desfășoare iar fără greutate. 


Cuvântul „negoţ” stârni în sufletul lui Abi-Shemu o bucurie 
nemăsurată. Mărfurile ce intrau pe ascuns în Egipt, purtate de 
corăbiile Libanezului, erau trimise de stăpânul din Byblos căruia 
încetarea transporturilor îi pricinuia acum mari pagube. Și, de vreme 
ce această femeie plăpândă era vinovată de toate acestea, trebuia să 
dispară. 

— Doriţi să vă odihniţi și să... 

— Mi-ar plăcea să vizitez grădina. 

— Plimbaţi-vă în voia inimii. Dar pe mine treburi grabnice mă 
cheamă la palat, așa că intendentul meu vă va conduce acolo. 

Cedri, pini, tamarisc, măslini... Isis cutreieră agale aleile, căutând 
un tamarisc bătrân, al cărui trunchi să fie îndeajuns de gros încât să 
adăpostească un sarcofag. Începuse să simtă lipsa lui Sekari, rămas la 
bordul corăbiei. 

Deodată, în faţa ei apăru un grup de femei cu chipuri întunecate. În 
spate, un altul. Apoi încă două, la dreapta și la stânga. Nu avea pe 
unde să fugă. 

Elegant îmbrăcate, fardate cu grijă, ele se numărau, cu siguranţă, 
printre doamnele de la curtea prințului. Cu pași înceţi, strângeau laţul 
în jurul lui Isis. 

— Eşti o hoaţă și pângărești lucrurile sacre! grăi una dintre ele. 
Crezi că poţi să arunci asupra noastră vrăji care să ne lase sterpe. Dar 
prințul nostru veghează, iar noi o să te împiedicăm să mai săvârșești 
vreun rău. 

— Greșiţi. 

— ÎI învinuiești pe suveranul nostru de minciună? Eşti o ucigașă, 
osândită în Egipt, pentru că întrebuințezi magia neagră! O să te 
călcăm în picioare și o să-ți azvârlim leșul în mare. 

Furioase, femeile se apropiau din ce în ce mai mult. 

— Sunt Isis, Marea Preoteasă din Abydos și... 


— 'Ţine-ţi pentru tine vorbele mincinoase! Nu avem pic de milă față 
de cei prefăcuți. 

Isis nu-și plecă ochii și își despleti părul în semn de doliu. Sekari nu 
se înșelase: o capcană desăvârșită, o moarte întâmplătoare prin înec. 
În curând, se vor năpusti asupra ei. 

— Aşteptaţi puţin! porunci o femeie frumoasă, în puterea vârstei, a 
cărei înfățișare îndemna la respect. Parfumul delicat al părului nu e cel 
al unei femei ușoare. 

Doamnele de la curte recunoscură că avea dreptate. 

— Îndrăznești să o minţi pe prinţesa Byblosului și să te fălești cu un 
rang ce nu-i al tău? 

— Tatăl meu, faraonul Sesostris, m-a numit, cu adevărat, Mare 
Preoteasă a orașului sfânt. 

— Și ce cauţi aici? 

— Trebuie să duc la Abydos sarcofagul lui Osiris, ascuns în această 
grădină. Am primit încuviințarea prințului, soțul vostru. 

Strigăte de mirare, murmure și păreri rostite în șoaptă alungară 
furia femeilor. Prinţesa le făcu semn să plece. 

— Urmaţi-mă, îi porunci ea apoi lui Isis. Vreau să mă lămuriţi. 


39. 


Înveșmântat cu tunica albă osiriană, Sesostris uni de patru ori cerul 
cu pământul, întorcându-se pe rând, spre cele patru zări. Cu gâtul 
înfășurat în eșarfa de in roșie, însemn al luminii lui Ra ce împrăștia 
negurile, faraonul închină lui Osiris noul templu. În temelia 
sanctuarului fuseseră puse vase, cupe de pământ ars, șlefuitoare din 
gresie, tot soiul de unelte mici de bronz, brățări din boabe de 
comalină, cărămizi de pământ, farduri verzi și negre, un cap și un 
umăr de taur din diorit. Acoperită cu argint, pardoseala purifica pașii 
preoţilor. 

Suveranul lumină pentru prima dată naosul și-l tămâie. 

— Îţi dau întreaga forță și bucurie a soarelui, grăi el către Montu, 
stăpânul sanctuarului. 

Mesagerul său pământean, taurul sălbatic, păstra viu KA-ul din 
templul pe ai cărui pereți era zugrăvită sărbătoarea renașterii 


faraonului. Pe grinda de deasupra intrării într-o galerie impunătoare, 
Horus și Seth întindeau regelui tulpina de milioane de ani, semnul 
vieții mereu reînnoite și cel al puterii. 

Statui ce-l înfățișau pe rege bătrân stăteau alături de altele, care-l 
înfățișau tânăr. În făptura sa simbolică se contopeau începutul și 
sfârșitul, robusteţea și seninătatea. În curte se înălțau stâlpi osirianici, 
mărturie a triumfului învierii. 

O stradă micuță despărțea templul de cartierul unde aveau să 
locuiască preoţii permanenţi care vor putea să se purifice cu apa din 
lacul sacru. Unii dintre ei urmau să se îngrijească de încăperea sacră 
unde vor fi păstrate unguente, mirodenii și aurul din Punt. 

Reînnodând tradiţia osiriană la Medamud, Sesostris dobândise o 
armă de temut împotriva Prevestitorului. Mai rămânea acum să se 
folosească de ea. 

Regele se îndreptă spre ţarcul taurului. La apropierea sa, animalul 
fu cuprins de o furie nestăvilită. 

—  Domolește-ți mânia, îi porunci faraonul. Suferi de orbire 
pricinuită de lipsa soarelui feminin. Dar construcţia noului templu îl 
va face să răsară iar. 

Noaptea întreagă, cântecele și dansurile desfătară inima zeiței de 
aur. Hrănită cu muzică, ea se învoi să reapară, risipind întunericul. 

Împăcat acum, taurul îl lăsă pe faraon să intre în ţarcul său. În 
mijlocul acestuia, la umbra unui salcâm bătrân, se afla o capelă 
micuță. Înăuntrul ei se găsea vasul pecetluit ce conținea limfele lui 
Osiris, izvor al vieţii și taină a înfăptuirii divine. 

TTT 

Prințesa Byblosului încremenise de uimire. 

— Așadar, zise ea când Isis isprăvi de povestit, soțul meu a hotărât 
să vă ucidă întinzându-vă o capcană groaznică! Vă dați seama cât de 
grele sunt aceste învinuiri? 

— Fără ajutorul vostru, doamnele de la curte m-ar fi omorât. Vă 
mai trebuie vreo dovadă în plus? 

Peste măsură de istovită, prințesa își ridică ochii spre cer. 

— Țara voastră ar trăda Egiptul? întrebă văduva. 


— Câştigurile de pe urma negoţului sunt cele care contează cel mai 
mult, iar prințul caută să înmulțească legăturile de negoţ, uneori 
trecând peste cuvântul dat. 

— Alte griji vă frământă, prințesă. 

— Fiul meu e bolnav. Vindecaţi-l și am să vă dezvălui locul unde se 
află sarcofagul. 

Pradă unei fierbinţeli puternice, copilul bâiguia cuvinte fără șir. 

Isis așeză șaptezeci și șapte de făclii în jurul lui, ca să atragă 
duhurile bune în stare să alunge forțele distrugătoare. 

Când tânăra femeie îi puse degetul arătător pe buze, micul suferind 
se liniști și îi zâmbi. 

— Răul dispare, durerea slăbește și îți recapeţi puterile. 

Una câte una, făcliile se stinseră, iar obrajii copilului se îmbujorară. 

— Un tamarisc proteja sarcofagul, îi destăinui regina. Prințul a 
primit un mesaj prin care era sfătuit să scoată sarcofagul de acolo și 
să-l ascundă într-o coloană din sala lui de primire. Plecaţi, Isis. 
Altminteri, veți muri. 

— Prevestitorul a devenit stăpânul ținutului vostru? 

Prinţesa păli. 

— De unde... de unde știți? 

— Duceţi-mă la palat. 

— Isis, ar fi o nebunie! 

— Nu doriţi să salvaţi Byblosul? 

PET 

Planurile prințului cereau șiretenie și dibăcie. Fără să-și atragă 
nemulțumirea Egiptului, strângea pe ascuns câștiguri mari, înlesnind 
negoțul Libanezului. Credința propovăduită de Prevestitor nu-l 
interesa câtuși de puțin, dar câteodată n-avea încotro și trebuia să-și 
calce pe inimă. 

Prințului îi plăcea mult sala de primire, împodobită cu minunate 
picturi înfățișând câmpia feniciană. Se așeză într-un jilț, cu spatele la 
fereastra deschisă către mare. Când apele se dezlănțuiau, crestele 
valurilor ajungeau până aici, sus. Prințului i se părea atunci că 
stăpânește întreaga natură, ferindu-se în același timp de furia ei. 

Soţia sa intră în încăpere. 


— Ce vrei? 

— Să cunoști o tămăduitoare care l-a vindecat pe fiul nostru. O 
adevărată minune! Fierbinţeala i-a dat pace băiatului, care acum poate 
să mănânce și a început chiar să se joace. 

— Am s-o răsplătesc! 

— Îi vei da orice ţi-ar cere? 

— Ai cuvântul lui Abi-Shemu. 

Prinţesa îi aruncă soțului ei o privire batjocoritoare. 

— Păzește-te de zeița Hathor, care-i pedepsește pe cei care jură 
strâmb. 

— Pui la îndoială făgăduielile mele? 

— Nu și de astă dată, dragul meu! Nimeni nu-și poate îngădui să se 
joace cu viața propriului copil. Iat-o deci pe tămăduitoarea noastră. 

Prințesa o aduse în faţa soțului ei pe Isis. 

Mâhnit, Abi-Shemu se ridică. 

— Marea Preoteasă, dar... 

— Trebuia să fiu moartă, nu-i așa, victimă a unei întâmplări 
nefericite. Potrivit unuia dintre înțelepții noștri, cu minciuna nu 
ajungi niciodată la liman. Vă închipuiţi ce-ar fi făcut faraonul Sesostris 
când ar fi primit vestea că fiica sa a dispărut? 

Prințul își lăsă ochii în pământ. 

— Ce doriţi? 

— Sarcofagul. 

— A fost distrus! 

— Mulțumită soţiei voastre, cunosc adevărul. 

Isis atinse pe rând coloanele sălii și se opri lângă cea de-a șaptea. 

— 'Ţineţi-vă făgăduiala, prinţe. 

— Doar n-am să dărâm acum coloana pentru a vă dovedi că nu se 
află în ea ceea ce căutați! 

— Hathor, protectoarea Byblosului, poate să se preschimbe în 
Sekhmet. La cruzimea leoaicei se adaugă și veninul cobrei. Să-ţi 
trădezi cuvântul dat ar fi o greșeala de neiertat. 

Degetele lui Abi-Shemu se încleștară pe mânerul pumnalului său. 
Oare cea mai potrivită cale de a scăpa din încurcătură nu era s-o ucidă 
pe tânăra preoteasă? 


Căţărat pe pervazul ferestrei, Sekari nu-l slăbea din ochi pe prinţul 
Byblosului. Lăsând supravegherea corăbiei în seama lui Vânt-de- 
Miazănoapte și a Sângerosului, socotiți paznici de temut, Sekari 
dăduse de urma lui Isis. 

Pumnalul ieșea încet din teacă. 

Sekari se pregătea să sară și să-l împiedice pe Abi-Shemu să-și ducă 
gestul până la capăt. 

Dar prințesa începu să-l dojenească pe soţul ei. 

— Marea Preoteasă din Abydos ne-a salvat copilul. Nu-i mânia nici 
pe zei, nici pe faraon și arată-ți recunoştinţa. 

Pricepând unde l-ar fi dus o asemenea faptă pripită, prinţul hotărî 
să-i împlinească lui Isis dorința și chemă un dulgher care desprinse 
binișor sarcofagul dinăuntrul coloanei. Cioplit din lemn de salcâm, 
care nu putrezea, sarcofagul era împodobit cu doi ochi ce-i îngăduiau 
să vadă nevăzutul. 

Când Isis părăsi sala în tovărășia prințesei, Sekari își încetă pânda și 
se întoarse pe corabie înotând. 

— Faraonul să nu-l pedepsească prea aspru pe Abi-Shemu, imploră 
prințesa. Soţul meu ţine așa de mult la bunăstarea orașului său, încât 
uneori se poartă nechibzuit. 

— Să-i alunge pe credincioșii Prevestitorului. Altfel, ei îl vor 
înlătura și vor duce Byblosul de râpă. 

— Voi ști să-l înduplec, Isis. 

PEL 

Măgarul și câinele sărbătoriră zgomotos întoarcerea tinerei femei, și 
Sângerosul nu uită să se ridice și să-și pună labele din față pe umerii 
lui Isis. 

Înfășurat cu grijă în ţesături groase și legat zdravăn cu frânghii 
înăuntrul cabinei, preţiosul sarcofag era la adăpost de orice 
stricăciune. 

— Doar o mică piedică ne mai stă în cale, zise Sekari. Din pricina 
dispariţiei căpitanului, oamenii cred că această corabie e blestemată și 
nu vom putea strânge un echipaj. 

— Hathor îi va ţine locul și ne va călăuzi. Tu înalță pânza cea mare, 
iar eu mă îngrijesc de cârmă. 


Isis rosti formulele care asigurau o călătorie liniștită, sub protecția 
stăpânei stelelor. 

Un vânt puternic se stârni, iar corabia părăsi portul Byblosului, 
îndreptându-se iute spre Egipt. 

TAE 

Vânt-de-Miazănoapte și Sângerosul dormiră tot timpul cât ținu 
călătoria de întoarcere, încă și mai scurtă decât cea înspre Byblos. 
Îndată ce corabia acostă în portul Heliopolisului, Isis aduse zeiţei 
Hathor o ofrandă alcătuită din flori și vin. 

— Nu pierdeţi din ochi sarcofagul, le ceru ea lui Sekari și celor doi 
tovarăși de drum ai lor. 

— N-ar fi mai bine să te însoțesc la templu? 

— Nu mă paște nicio primejdie, îi răspunse ea. 

În pragul sanctuarului, înlocuitorul Marelui Preot, cu chipul răvășit, 
îndrugă anevoie câteva cuvinte de bun venit. 

— V-aţi... v-aţi întors? 

— Doar nu crezi că sunt o arâtare! 

— Călătoria voastră... 

— N-am întâmpinat greutăți însemnate. 

— Dar s-a încheiat atât de repede, atât de... 

— Suverana stelelor a micșorat timpul. Cum se simte Marele Preot? 

— Vai, nu prea bine! Ne temem ca sfârșitul îi e aproape. Aţi găsit... 
sarcofagul? 

— Prinţul Byblosului mi l-a dat, și acum e păzit strașnic. 

— Minunat, minunat! Vreţi să vă trageţi puţin sufletul, să... 

— Nu am timp să zăbovesc. Înapoiaţi-mi coșul misterelor, în care se 
află relicvele osiriene și pe care vi l-am încredinţat. 

Înlocuitorul Marelui Preot fu cât pe ce să izbucnească în hohote de 
plâns. 

— S-a petrecut ceva groaznic, înspăimântător! O asemenea 
nenorocire n-ar fi trebuit să aibă loc niciodată, mai ales aici, la 
Heliopolis! 

— Lămuriţi-mă! 

— Nici nu știu cum să vă spun, eu... 

— Încercaţi. 


— Coșul a fost furat, mărturisi bărbatul cu glas înăbușit. 

— Aţi căutat peste tot? 

— Zadarnic! 

— Eu am altă părere, grăi o voce puternică, înlemnindu-l pe 
înlocuitor. 

După Isis, apărea încă o nălucă. 

— Mare Preot... Dar erați pe moarte! 

— Așa trebuia să-și închipuie apropiații mei, ca să-l pot da în vileag 
pe aliatul Prevestitorului strecurat printre noi. Aveam nevoie de o 
dovadă, iar tu mi-ai oferit-o furând coșul misterelor... 

— Vă înșelaţi, eu... 

— N-are rost să tăgăduiești. 

Gărzile care asigurau paza templului îl înconjurară pe învinuit. 

Atunci acesta hotărî să dea totul pe faţă. 

— Fi bine, da, sunt în slujba viitorului stăpân al Egiptului, al celui 
care vă va dărâma templele și va răspândi pretutindeni noua credință! 
Sunteţi deja înfrânți, căci Osiris nu va învia. Omul căruia i-am dat 
coșul misterelor l-a ars. 

— lată-l aici, zise Marele Preot, înmânând coșul Marii Preotese din 
Abydos. Complicele tău a fost arestat înainte de a săvârși nelegiuirea 
pusă la cale. Vă faceţi amândoi vinovaţi de înaltă trădare, așa că veți fi 
osândiți la moarte. Și cum el a mărturisit lesne totul, știm acum că 
Prevestitorul nu mai are nicio iscoadă la Heliopolis. 

Căutarea lui Isis luase sfârșit. 

În coșul misterelor odihneau toate mădularele trupului lui Osiris, 
pe care tânăra femeie va încerca să-l întregească la Abydos, fără să fie 
sigură ca va reuși. 

Iker o aștepta. 

lar dragostea ei pentru el sporea necontenit. 


MISTERELE LUNII KHOIAK 


Prima zi (20 octombrie) 


Luna khoiak: Abydos 


La sfârșitul ritualului de dimineaţă, Pleșuvul și Nephtys intrară în 
Casa Vieţii. Preotul rosti formulele pentru păstrarea nevătămată a 
mumiei, iar preoteasa o înzestră cu energie. Lipsa oricărui semn de 
putrezire dovedea că Iker continua să trăiască într-o lume de mijloc, 
între întuneric și renaștere. 

Pe la prânz, preoţii fură luaţi din nou la întrebări. 

Veni și rândul lui Asher. 

— Potrivit rapoartelor mai-marilor tăi, grăi Pleșuvul, știi să făurești 
vase de piatră, să meșterești cupe pentru ritualuri și să cureţi obiectele 
din templu cu multă grijă. 

— Cuvintele acestea mă onorează. Încerc doar să fiu de folos. 

— Ce-ţi dorești tu, Asher? 

— Să-mi întemeiez o familie și să lucrez vreme îndelungată la 
Abydos. 

— N-ai vrea să devii preot permanent? 

— Oh! Un simplu vis! 

— Și dacă s-ar împlini? 

— Păi Egiptul nu e ţara minunilor? Nu îndrăznesc să mă gândesc la 
așa ceva, dar mi-aș părăsi bucuros îndeletnicirile lumești ca să-l slujesc 
pe Osiris. 

— Asprimea Legii noastre nu te înspăimântă? 

— Dimpotrivă, îmi întărește credința! Abydosul trebuie să rămână 
temelia spiritualității egiptene. 

— Răspunde-mi limpede: ai observat fapte neobișnuite sau purtări 
îndoielnice? 

Prevestitorul căzu pe gânduri. 


— Am simţit o armonie care unește lumea de dincolo cu cea de aici. 
Pe pământul sfânt al Zeului, fiecare clipă a vieţii noastre capătă un 
rost. Preoţii permanenți și cei temporari își îndeplinesc sarcinile la 
timpul cuvenit și după puterile lor. Spiritul lui Osiris ne înalță mai 
presus de noi înșine. 

Prevestitorul nu învinui pe nimeni și nici nu dădu de înţeles că ar 
avea vreo bănuială. După vorbele sale, s-ar fi zis că Abydosul era un 
paradis. 

ttt 

Nephtys mânca fără poftă. 

— Nu ţi-e foame? se miră Prevestitorul. 

— Suntem în prima zi a lunii khoiak, luna celebrării misterelor de 
care atârnă supraviețuirea Celor Două Regate. 

— Şi eşti neliniştită? 

— Desfăşurarea ritualului învierii lui Osiris rămâne o treabă 
primejdioasă și o aşteptăm cu nerăbdare pe Marea Preoteasă. Fără ea 
nu putem începe ritualul. 

— De ce nu vă puteți lipsi de prezența ei? 

— Pentru că ea cunoaște Marele Secret. 

— Să încredinţezi o asemenea taină unei femei nu e o dovadă de 
nesăbuință? 

Dezmeticindu-se dintr-odată, Nephtys uită de farmecul lui Asher. 
Izbutind să se stăpânească, se purtă mai departe ca o tânără 
îndrăgostită. 

— O nesăbuinţă... Poate că ai dreptate. 

— Egiptul se înșală și își pierde tăria pentru că îngăduie femeilor să 
aibă atâta putere. 

— În faţa Pleșuvului, totuși atât de sever, ai vorbit cu totul altfel! 

— Și tu de ce n-ai spus nimic? 

— Mi se părea că ești pe cale să dobândești o slujbă mai bună! 

— Am spus că vreau să-mi întemeiez o familie. Te învoiești să-mi fii 
soție? 

Prevestitorul strânse cu blândeţe mâinile lui Nephtys între palmele 
sale. 

— E o hotărâre însemnată, murmură ea. Sunt atât de tânără și... 


— Supune-mi-te și te voi face fericită. O femeie trebuie să îi dea 
ascultare bărbatului ei și să-i împlinească cele mai mărunte dorinţe. 

— Dar... îndatoririle mele de preoteasă? 

— Nişte biete amăgiri! Tot ceea ce e legat de spirit se află mai 
presus de înțelegerea femeii. lar tu ești îndeajuns de isteață ca să 
pricepi lucrul acesta. Și vei recunoaște că un bărbat nu se poate 
mulțumi cu o singură femeie. Natura îngrădește pornirile femeilor, dar 
nu și pe ale bărbaţilor. Să respectăm, așadar, legea divină care îl așază 
pe bărbat înaintea femeii. 

Ascultătoare, tânăra preoteasă nu îndrăzni să-l privească în ochi pe 
Prevestitor. 

— Vorbele acestea sunt atât de noi, atât de neașteptate... 

Prevestitorul o cuprinse în brațe. 

— Curând, unirea noastră va fi pecetluită. Vom împărți același pat 
și vei deveni prima mea soție, mama fiilor mei. Și nici nu-ţi închipui ce 
viitor luminos te așteaptă. 

ttt 

Comandantul forțelor de pază umbla încoace și-n colo pe cheiul 
Abydosului. În ciuda pregătirii sale de soldat, cunoștea importanța 
lunii khoiak. Și, fără Marea Preoteasă, ce putere aveau ritualurile? 

— Se apropie o corabie! îl preveni santinela. 

Îndată, toți soldaţii se înșirară pe chei. 

La vederea uriașului care stătea la proră, neliniștile comandantului 
se risipiră. Întoarcerea faraonului îi făcea pe toți să respire ușurați. 

Ducând cu el vasul pecetluit, Sesostris se îndreptă cu pași mari spre 
Casa Vieţii, supravegheată zi și noapte. Aici îl întâmpinară Pleșuvul și 
Nephtys. 

— lată izvorul energiei osiriene, rosti el. Așezaţi-l la căpătâiul lui 
Iker. 

Apoi regele porunci ca straja să fie triplată. Arcașii stăteau de veghe 
până și pe acoperișul Casei Vieţii, preschimbată astfel într-o fortăreață 
de nepătruns. Și fiecare soldat primi câte un cuţit din obsidian, 
încărcat de magie. 

— Regele s-a întors! strigă Bina. 


— Carevasăzică, sufletul lui a călătorit dincolo de viață și s-a 
reîntors în trup, se miră Prevestitorul. Sesostris a celebrat la Medamud 
sărbătoarea înnoirii. A dobândit o nouă putere și vrea ca Abydosul să 
tragă foloase din ea. 

— A devenit o ameninţare pentru noi? 

— Nici n-a încetat vreodată să fie! Trebuie să aflăm ce plănuiește. 

— Stăpâne... iar ați luat masa împreună cu Nephtys. 

Prevestitorul mângâie pletele Binei. 

— E o femeie tânără, supusă și înțelegătoare. O să se plece în fața 
adevăratei credinţe. 

— O să vă căsătoriţi cu ea? 

— Amândouă o să-mi daţi ascultare și o să mă slujiți, după cum 
cere legea divină. N-are rost să mai vorbim despre asta, frumoasa mea! 

Îngrozit, Bega năvăli în odaia Prevestitorului. 

— Faraonul tocmai a sosit, purtând vasul pecetluit! Și încă o corabie 
acostează, cea a lui Isis! 

În cele patru colțuri ale Casei Vieții, Pleșuvul așeză patru capete de 
lei ce scuipau foc, patru uraeus, patru babuini și patru cărbuni aprinși. 
În felul acesta, nicio forță distrugătoare nu putea pătrunde înăuntrul 
clădirii cu pereţi din piatră, în care se intra printr-o poartă uriașă din 
calcar alb. 

Tavanul curţii principale era bolta cerească a zeiței Nut, podeaua 
acoperită de nisip aparţinea zeului Pământului, Geb. În mijloc, o 
capelă adăpostea barca lui Osiris, în care se odihnea trupul lui Iker. 

În sfârșit, Isis îl revedea! 

Neputându-și înghiţi lacrimile, se învinui singură pentru această 
slăbiciune și se puse îndată pe treabă, în prezenţa faraonului, a 
Pleșuvului și a lui Nephtys. Pe Iker nu-l ajutau jelaniile, ci numai 
reușita ritualului care să-l aducă la lumină. 

Pentru ca Iker să învieze, trebuia ca moartea lui să treacă în trupul 
lui Osiris, învingătorul beznei, cel care se reînnoia neîncetat. Doar el 
putea să șteargă orice formă de moarte și să o preschimbe în viaţă. 

De aceea, era nevoie să se creeze trei Osiris și să se respecte pas cu 
pas un ritual ce nu îngăduia nicio greșeală. 


lar preoţii nu aveau la dispoziție decât cele treizeci de zile ale lunii 
khoiak. 

Isis făuri trupul de piatră al lui Osiris, așezând laolaltă relicvele 
culese în timpul căutării sale: capul, ochii, urechile, ceafa și maxilarele, 
șira spinării, pieptul, inima, braţele, încheieturile mâinilor, degetele, 
falusul, gambele, coapsele și tălpile. Sceptrul din Heliopolis asigura 
unirea părților acestui trup al învierii, iar sceptrul de aur de pe colina 
lui 'Thot le înzestra cu o putere mai presus de fire. 

Regele destupă vasul pecetluit ce conţinea limfele zeului, mister al 
operei alchimice și izvor al vieții. Asemenea valului inundațţiei, limfele 
legară trainic între ele mădularele statuetei, din care se răspândi 
parfumul Puntului. 

Isis atinse mumia cu piatra venerabilă luată de pe insula lui Soped, 
ca să însuflețească ceea ce părea lipsit de viață și să facă să bată inima 
minerală. Apoi o unse cu trei straturi de unguent, o înfășură în patru 
pânze, ce simbolizau cele patru forme ale luminii dezvăluite în timpul 
deschiderii ferestrei cerului, și în pielea de berbec adusă de la Teba. 

— Numele tău e Viaţă, grăi regele. Mama noastră, zeița Cer, te va 
zămisli din nou și-ţi va dezvălui natura ta secretă, transmițând-o fiului 
tău, Osiris-lker. 

Sesostris îl așeză pe primul Osiris, alcătuit din metale și minerale, 
în burta vacii cerești, din lemn aurit, pe care erau pictate stelele și 
constelaţiile, adevărata obârşie a celor vii. În acest atanor urma să se 
săvârșească o înviere pe care ochii oamenilor nu o vedeau. 

— Din Ra, lumina zămislitoare, rosti faraonul, se naște piatra 
metalică. Prin ea, opera ascunsă se împlinește. Alcătuită din metale și 
pietre preţioase, ea îl preschimbă pe Osiris în arbore de aur. Sora mea, 
Isis, continuă-ți munca alchimică. 

Pe un cadru de lemn, Isis întinse o pânză de in. În mijlocul ei 
desenă silueta lui Osiris, apoi o modelă din mâl umed și roditor, 
seminţe de orz și de grâu, mirodenii și praf de pietre preţioase. 

— Tu te afli printre noi, moartea nu te atinge. Fie ca orzul să devină 
aur, iar renașterea ta să ia înfățișarea tulpinilor înverzite ce vor crește 
din trupul tău luminos. Tu reprezinţi zeii și zeițele, tu ești valul 
aducător de rod, tu ești țara întreagă, tu ești viața. 


Cel de-al doilea Osiris prinse a se contura. Strâns legat de primul, al 
doilea proces de înviere începea. 

Al treilea ar fi trebuit să fie mumia zeului care se odihnea în locașul 
său de veci din Abydos și care înviase la ora nouă din noapte, în ultima 
zi a lunii khoiak din anul trecut. Nemurirea trecea astfel din zeu în 
zeu. 

Pângărind mormântul și distrugând mumia lui Osiris, Prevestitorul 
socotea că va împiedica orice renaștere. 

De data aceasta, Fiul regal și Prieten unic va sluji drept suport 
pentru ritual. Dar se va dovedi el un material îndeajuns de rezistent 
pentru a îndura o asemenea încercare? 

Văduva își privi îndelung soțul. 

— Fii cel de-al treilea Osiris, îl imploră ea, și împlinește ultima 
înviere. 

Nu mai rămăseseră decât douăzeci și nouă de zile. 


A doua zi (21 octombrie) 


Luna khoiak: Abydos 


— Numărul gărzilor a fost întreit, spuse Bega, și fiecare soldat este 
înzestrat, pe lângă armele obișnuite, cu un cuţit din obsidian în stare 
să străpungă învelișul protector al duhurilor. Isis, Nephtys și Pleșuvul 
n-au mai părăsit Casa Vieţii. 

— Ai vorbit și cu alți preoți permanenţi? întrebă Prevestitorul. 

— Toți sunt de aceeași părere: ritualurile învierii au început. 

— Cu ce suport? 

— Iker, răspunse Bina, cu privirea rătăcită. 

Prevestitorul o prinse de umeri. 

— Iker e mort, frumoasa mea. Am nimicit mumia lui Osiris și vasul 
ce conținea izvorul vieţii. Abydosul a rămas precum o cochilie goală, 
ritualurile nu mai au nicio putere. 

— Iker călătorește între viață și moarte, continuă ea. Ochii săi 
rămân deschişi. Isis și regele încearcă să-l readucă la lumină. 

— Trebuie să-i împiedicăm! se răsti Bega. 


— Poruncește-i lui Shab să cerceteze paza. Dacă există vreun mijloc 

de a pătrunde în Casa Vieţii, el are să-l descopere. 
T 

Bucuros că-și mai dezmorțeşte picioarele, Stràmbv’ își luă toate 
măsurile de prevedere ca să nu atragă atenția gărzilor. Parcă 
înșelându-i speranţele, noaptea nu-l ajută câtuși de puţin, căci sute de 
lămpi luminau clădirea și împrejurimile. Schimbaţi des, arcașii nu 
sufereau nici de oboseală, nici de lipsa somnului și atenţia nu le slăbea 
nicio clipă. 

Shab îl înștiință pe Prevestitor că apărarea Casei Vieţii nu avea 
niciun punct slab. 

Prevestitorul o linişti pe Bina, care căzuse pradă unor spasme 
cumplite. De când înţelesese ce se petrece cu Iker, femeia nu se oprea 
din tremurat. 

— Mă tem de puterile faraonului și ale blestematei ăsteia de Mare 
Preoteasă, mărturisi Bega. Trebuie să părăsiți Abydosul, stăpâne. Mai 
devreme sau mai târziu vor afla cine sunteți cu adevărat. 

— Ai luat parte la ritualul marilor mistere. Ce anume face regele? 

— Se folosește de Osirisul din anul trecut a cărui energie a secătuit, 
modelează unul nou și săvârșește o triplă reînviere, minerală, metalică 
și vegetală. Dar nu se poate lipsi de limfele din vasul pecetluit. lar din 
arhivele Casei Vieţii, învaţă ce mijloace trebuie să folosească. 

— Așadar, din victimă, Iker a devenit suport osirian, încheie 
Prevestitorul, nedumerit. Doar un singur om îmi va spune întocmai 
ceea ce vreau să știu: Nephtys. De îndată ce iese din Casa Vieţii, dă-mi 
de știre. 

Isis şi Nephtys depuseră în jurul lui Iker cele patru vase care 
alcătuiau sufletul reîntregit. În primul vas, cu cap de șoim, așezat 
înspre apus, se aflau intestinele, venele și canalele de energie ale lui 
Osiris, în cel dinspre răsărit, cu cap de șacal, stomacul și splina, în cel 
dinspre miazăzi, cu cap de om, ficatul, iar în cel dinspre miazănoapte, 
cu cap de babuin, plămânii. 

Adunați laolaltă, cei patru fii ai lui Horus, urmașul lui Osiris, 
întăreau KA-ul și inima tatălui lor. 


Cele două surori ridicară capacele și rostiră formulele de venerație 
către șoim, șacal, om și babuin. Noi organe, ce de-abia începură să 
crească, trezeau la viață mumia lui Iker. 

În acea clipă, cei trei Osiris, cel mineral și metalic, cel vegetal și cel 
omenesc depindeau unul de altul. De-acum înainte, deveniți de 
nedespărțit, aveau să învieze sau să piară împreună. 

Doar faraonul și Pleșuvul părăsiră Casa Vieţii la căderea nopții. 
Pleșuvul adună preotesele și preoții permanenți și îi înștiință că 
începuse celebrarea marilor mistere din luna khoiak. 

— Dar vasul pecetluit nu dispăruse? se miră Bega. 

— Faraonul l-a găsit pe cel din templul de la Medamud. Nu ne 
lipsește nimic pentru a-l vedea pe Osiris renăscând. 


A treia zi (22 octombrie) 
Luna khoiak: Abydos 


Cele șapte preotese ale zeiței Hathor aleseseră cele mai frumoase 
curmale. Așezară o parte dintre ele pe o tavă de argint, iar din restul 
stoarseră sucul care avea să dea o licoare ce simboliza limfele 
înnoitoare ale lui Osiris. 

Când isprăviră, încredințară fructele și alcoolul faraonului. După 
încheierea ritualului celebrat în templul său de milioane de ani, 
Sesostris se întoarse în Casa Vieţii și înfățișă ofranda celor trei Osiris. 

— lată incarnarea focului binefăcător. Fie ca ea să vă ajute să 
renașteți odată cu noul an, în inima misterelor. 

— Aici se înfăptuiește munca tainică, ascunsă pe vecie, adăugă Isis. 
În trupul tău de lumină, Osiris, soarele va răsări. 

Prima hrană solidă și lichidă a celor trei Osiris era asigurată. 
Pleșuvul trebuia acum să pregătească procesiunea boilor grași și 
tăierea lor, ce urmau să aibă loc în cea de-a șasea zi a lunii khoiak. 

Doar Isis va rămâne lângă Iker. 

— Un preot temporar mă pune pe gânduri, îi destăinui Nephtys 
Pleșuvului. M-am simţit atrasă de el, recunosc, și chiar m-a cerut de 
nevastă. E un meșter priceput, prețuit de toți, și chiar ar putea fi 
primit în rândul preoţilor permanenți. 


— Despre cine e vorba? 

— Despre Asher, bărbatul acela înalt și atât de cuceritor. Cu o voce 
blândă, binevoitoare, mi-a spus despre femei niște lucruri cumplite. 
Niciuna nu i se pare vrednică de a fi preoteasă și crede că bărbaţii sunt 
mai presus de ele. M-am prefăcut că-i împărtășesc părerea. 

— Glumea sau vorbea serios? 

— N-aș zice că glumea, dar vreau neapărat să mă lămuresc. 

— Ai mare grijă! Dacă e un credincios de-al Prevestitorului, te 
pândește primejdia. 

— Dacă e precum spuneţi, atunci mă va duce la stăpânul lui. 

— De ce ar face asta? 

— Pentru că pot să-i dezvălui secretele din Casa Vieţii. 

— Cineva trebuie să vegheze asupra ta. 

— Dar să rămână bine ascuns! Altminteri, Asher își va pierde 
încrederea în mine și voi da greș. 

— Îţi dai seama ce ai putea păţi? 

— Înlăturarea răului din Abydos nu suferă amânare. Și iată că avem, 
în sfârșit, prilejul să reușim. 

— Există încă o cale, mai puțin primejdioasă, fu de părere Pleșuvul. 
Să cercetăm cu luare-aminte felul în care acest Asher a reușit să intre 
în Abydos. Așteaptă să-ţi dau un semn înainte de a te întâlni cu el. 

Nephtys se gândea la suferințele și la curajul surorii sale, Isis. Și 
hotărî să lupte, chiar cu prețul vieţii sale, pentru îndepărtarea 
amenințării ce plutea deasupra locașului reînvierii. 


A patra zi (23 octombrie) 
Luna khoiak: Memphis 


La vederea chipului întunecat al vizirului Sobek, generalul 
Nesmontu presimţi o nenorocire. 

— Încă un atac al oamenilor Prevestitorului? 

— Nu, tribunalul și-a încheiat judecata. 

— Nu-mi spune că... 

— Sehotep a fost osândit la moarte. 

— Dar n-a ucis pe nimeni! 


— Potrivit tribunalului, gândul atârnă tot atât de greu ca fapta. Și 
dat fiind că aparţine Casei Regelui, lucrul e cu atât mai grav. 

— Să ne împotrivim acestei hotărâri. 

— Zadarnic, Nesmontu. În vremurile tulburi prin care trecem, 
judecătorii nu trebuie să arate niciun fel de îngăduinţă. Nici chiar 
faraonul nu mai poate face nimic pentru Sehotep. 

— Un membru al Cercului de Aur din Abydos osândit la moarte pe 
nedrept! 

Descumpănit, bătrânul soldat crezu, preţ de o clipă, că Prevestitorul 
va birui. Dar sufletul său de războinic ieși iute la iveală, îndemnându-l 
să-și adune oamenii, să atace închisoarea și să-și elibereze fratele. 

— Nu te purta ca un smintit, îl povățui Sobek. Unde te-ar duce o 
asemenea faptă? Dintr-o zi în alta, luptătorii din umbră pot porni 
bătălia. lar tu trebuie să conduci trupele noastre. Supravieţuirea 
Memphisului atârnă de tine. 

Nesmontu se mai domoli. Păzitorul făcuse bine că-i amintise de 
îndatoririle lui. 

— Rămâi ascuns aici. Altminteri, căpetenia vrăjmașilor va pricepe 
că încercăm să-i întindem o capcană. Soldaţii vor păzi această casă 
după moartea stăpânului ei. 

Glasul lui Sobek tremura. Dar nici el, nici generalul nu erau oameni 
care să-și arate deznădejdea. 

Dormind doar două ore pe noapte, Sobek continua să cerceteze 
dosarele și rapoartele gărzilor, sperând să găsească ceva care să amâne 
moartea lui Sehotep. 

Atenţia îi fu atrasă de un desen ce înfățișa un bărbat care semăna 
întru câtva cu Gergu, responsabilul principal al hambarelor. Potrivit 
raportului întocmit de un ofițer, Gergu părea să fi avut legături, mai 
mult sau mai puţin strânse, cu dansatoarea Olivia. Ofițerul scotocise 
pe ascuns și o casă al cărei stăpân era un oarecare Bel-Iran și dăduse 
peste o mulțime de mărfuri furate și dosite acolo. 

Păzitorul își aminti că Iker îi ceruse cândva să facă unele cercetări în 
privința acestui Gergu, dar căutările nu scoaseră la iveală nimic 
necurat. 


Dar iată că Sobek găsi încă un dosar ce cuprindea numele aceluiași 
Gergu. 

Și, de data aceasta, nu mai era vorba de simple bănuieli, ci de o 
plângere în toată legea. Cel care se îngrijea de hambarele din satul 
Colina înflorită îl învinuia pe Gergu că-l lovise, îl ameninţase și că 
trăgea foloase necuvenite de pe urma slujbei lui. O mulțime de slujbași 
se purtau astfel și era de datoria vizirului să-i pedepsească fără milă. 
Dacă faptele se adevereau, tâlharul de Gergu va ajunge direct în 
temniţă. 

Dar înainte de a-l aresta, n-ar fi fost mai bine să-l urmărească și să 
afle dacă nu cumva avea legături cu luptătorii din umbră? 


A cincea zi (24 octombrie) 
Luna khoiak: Memphis 


— Te pui chezaș pentru puterea acestui leac? întrebă doctorul Gua. 

— Da, în numele lui Imhotep vindecătorul! răspunse farmacistul 
Renseneb. 

— N-o să aibă urmări vătămătoare? 

— Am verificat pe mine însumi acest amestec delicat din esențe de 
lotus, mac și alte zece flori rare. Bolnava nu va simţi nicio durere și 
nicio tulburare când se va trezi. Vă dau un singur sfat: vorbii cu glas 
apăsat și domol, puneţi puţine întrebări și nu vă pierdeţi răbdarea. 

Gua luă săculețul cu hapuri și se duse acasă la Medes, unde nevasta 
Secretarului Casei Regelui îl primi cu mare bucurie. 

— În sfârșit, doctore, ați venit! Cu toate leacurile pe care mi le-aţi 
dat, nu mă pot opri din plâns. Viaţa mea a devenit un chin! 

— V-am prevenit că trebuie să încercăm și altceva. 

— Sunt gata! 

— Aș putea vorbi cu soțul vostru? 

— Din pricina împrejurărilor de acum, o să se întoarcă târziu. Vă 
dați seama? Fără faraon, fără vizir, fără marele general, Memphisul 
merge spre pierzanie. 

— Să ne îngrijim mai bine de sănătatea voastră. 

— O, da, doctore, da! 


— Înghiţiţi aceste patru hapuri. 

Nevasta lui Medes se grăbi să se supună. Gua îi cercetă pulsul. 

— În curând o să vă cuprindă o pace binefăcătoare. Nu vă 
împotriviţi nevoii de a dormi. Eu am să rămân aici. 

Amestecul lui Renseneb nu întârzie să-și arate puterea. 

Doctorul îi dădu femeii încă două hapuri. 

Liniștită pe de-a-ntregul, bolnava se adânci în somn. 

— Sunt doctorul Gua. Mă auziţi? 

— Vă aud, răspunse o voce răgușită. 

— Am să vă scap de suferinţa care vă apasă. Vă învoiţi să-mi spuneți 
adevărul, tot adevărul? 

— Mä... mă învoiesc. 

— Adevărul vă va tămădui. Înţelegeţi? 

— Da... înțeleg. 

— Sunteţi soţia lui Medes, Secretarul Casei Regelui? 

— Sunt. 

— Locuiţi la Memphis? 

— Da, locuiesc. 

— Sunteţi fericită? 

— Da... Nu... Da... Nu, nu! 

— Medes v-a lovit vreodată? 

— Niciodată! Uneori, da... 

— ÎI iubiţi? 

— ÎI iubesc, e un soţ minunat, atât de minunat! 

— Deci vă supuneţi lui? 

— Întotdeauna! 

— V-a poruncit să faceţi vreun lucru din pricina căruia vă căiți? 

— Nu, o, nu! Ba da... Îmi pare râu. Dar l-am făcut pentru el! Nu, nu 
îmi pare rău. 

— Ne apropiem de rădăcina bolii care vă roade. Smulgând-o, vă veți 
vindeca. Aveţi încredere în mine și n-o să mai suferiți. Ce v-a cerut 
Medes? 

Femeia suspină, mâinile și picioarele îi tremurau, iar ochii se 
mișcau iute sub pleoape. 

— Sunt doctorul Gua, cel care vă îngrijește, ne apropiem de sfârșit. 
Mărturisiți, lepădaţi-vă de tot zbuciumul. 


Spasmele se răriră, iar bolnava începu să se liniștească. 

— O scrisoare... Am plăsmuit o scrisoare imitând scrisul Marelui 
Trezorier Senankh pentru a-l dezonora. Am acest dar! Medes era 
mulțumit, foarte mulțumit... Din păcate, am dat greș. Atunci... 

— Atunci... 

Trupul femeii se chirci. 

— Sunt doctorul Gua, cel care vă îngrijește. Vindecarea este 
aproape. Vorbiţi-mi, spuneți-mi adevărul. 

— Am mai scris apoi încă o scrisoare imitând scrisul lui Sehotep, 
pentru ca aceasta să fie învinuit de trădare și de omor. Și, de data 
aceasta, am reușit! Medes era fericit, atât de fericit... Ce bine mă simt 
acum! Vindecată, sunt vindecată... 

Carevasăzică, și ficatul lui Medes spunea adevărul. 

Lipsit de Maat, el dezvăluia firea unui om în care zăceau ura și 
pizma. 

Doctorul Gua tocmai descoperise un aliat însemnat al luptătorilor 
din umbră, ba chiar una dintre căpeteniile lor, și putea să dovedească 
nevinovăția lui Sehotep. 

Dar cui să împărtășească cele aflate? Vizirul trăgea să moară, 
generalul Nesmontu pierise, regina nu primea pe nimeni. 

Rămânea Senankh, Marele 'Irezorier, căzut pradă unei grele 
deznădejdi. Dar va voi el să-l asculte și să ia măsurile cuvenite? 

Pe loc, un alt gând îngrozitor încolți în mintea doctorului Gua: dacă 
și Marele Trezorier era complicele lui Medes? 


A şasea zi (25 octombrie) 
Luna khoiak: Abydos 


Doctorul de animale controlase boii cei grași, împodobiţi cu coliere 
de flori, pene de struţ și eșarfe colorate. Fiecare animal socotit pur 
mergea apoi agale spre abatorul templului. 

Meșterul măcelar mai verifică și el încă o dată carnea care trebuia să 
conțină cât mai mult KA. 

Împreună cu Vânt-de-Miazănoapte, Sângerosul veghea asupra 
uriașelor vite. De obicei, sosirea lor stârnea bucuria preoţilor 


temporari, care știau că vor lua parte la o sumedenie de ospeţe pentru 
celebrarea renașterii lui Osiris. 

Dar nenorocirile care loviseră Abydosul în ultima vreme stăruiau în 
mintea tuturor, așa că nimeni nu se gândea acum la sărbătoare. 

Încă o dată, Bina încercă să ducă de mâncare soldaţilor care păzeau 
Casa Vieţii. 

Un ofiţer îi tăie calea. 

— Ai fost trimisă aici? 

— Obișnuiesc să... 

— Porunci noi. Întoarce-te de unde ai venit. 

Bina îi zâmbi cât putea ea de frumos. 

— Doar n-o să arunc aceste pâini și... 

— Vrei să fii arestată? 

Bina se îndepărtă și depuse merindele pe unul dintre altarele 
templului unde Bega își îndeplinea sarcinile. 

Preotul se asigură mai întâi că nu trăgea nimeni cu urechea. 

— Pleșuvul i-a strâns pe preoţii permanenți, îi dezvălui el. Dacă e să 
mă iau după ritualurile cu care ne îndeletnicim aici și după formulele 
ce trebuie rostite, nu mă îndoiesc de faptul că în Casa Vieţii se 
înfăptuiesc misterele. 

— Și știi ce se întrebuințează ca suport? 

— Părţile trupului osirian și orzul preschimbat în aur. Și... Nu, de 
neînchipuit! Nu se poate să ai dreptate. Iker e mort, mort de-a binelea! 
Nimeni n-ar avea cum să-l readucă la viaţă. Și totuși, în cazul lui 
Imhotep... Însă Fiul regal nu se aseamănă nici pe departe cu el! Și-apoi, 
o astfel de încercare e sortită să dea greș. 

— Dar Sesostris n-a adus de la Medamud un nou vas pecetluit? 

Bega o privi tulburat. 

— Ai voie să intri în Casa Vieţii? întrebă Bina. 

— Din nenorocire, nu. Doar faraonul, Pleșuvul, Isis și Nephtys 
pătrund în ea. 

„Din nou blestemata asta de femeie”, își zise singura soție a 
Prevestitorului, furioasă. 

Ei bine, Nephtys ori mărturisea tot, ori avea să piară. 


A şaptea zi (26 octombrie) 


Luna khoiak: Abydos 


Primul pătrar al lunii în creștere strălucea pe cer, deschizând 
drumul lui Ra, lumina divină mai puternică decât întunericul, ascunsă 
în sânul spiritului și al materiei. 

Isis aștepta această clipă cu teamă. Oare sub tăria celor doi aștri, 
soarele zilei și cel al nopții, cei trei Osiris vor crește în armonie? 

Osirisul mineral și metalic căpăta vigoare departe de orice privire 
omenească, înlăuntrul atanorului. Hrănite de strălucirea stelelor, 
părţile trupului osirian se uneau trainic. 

Osirisul vegetal slujea drept mărturie a acestei prefaceri tainice. 

O primă sămânță tocmai încolțise. 

— Ai încredere, îi șopti Isis lui Iker, toate cerinţele pentru o nouă 
viață sunt îndeplinite. Chiar de pe acum ești legat de cele două forme 
ale veșniciei, cea a clipei preschimbării și cea a înlănţuirii neîntrerupte 
a anotimpurilor. Casa Vieţii devine cu adevărat Locașul Aurului. 

Afară, în faţa clădirii, faraonul celebra un ospăț în tovărășia 
sufletelor regilor morţi și înviaţi. La ospăț luau parte Pleșuvul, 
preotesele și preoții permanenți, împărțind KA-ul boilor grași și o 
pâine din flori de salcâm, crescut pe câmpia tuturor bucuriilor, unde 
petreceau divinităţile. 

Sesostris duse apoi de mâncare celor trei Osiris, care se hrăniră cu 
seva delicată a merindelor devenite sacre. 

Unit cu ceilalți doi, Osiris-lker ieșea treptat din lumea de mijloc, 
dar pașii cei mai grei și primejdiile cele mai mari abia de-aici înainte 
urmau. 

— Moartea lui Iker începe să-și piardă din putere și să se risipească, 
grăi monarhul. Totuși, lucrul acesta nu e hotărâtor. Osirisului metalic 
îi lipsește încă vigoarea. Între cele trei forme ale Marii Opere nu 
trebuie să existe nicio nepotrivire. Aidoma unui foc, dragostea ta îl 
însuflețește, Isis; fără ea totul ar pieri. Și doar ea, pentru că nu 
aparţine acestei lumi, poate să învingă destinul hărăzit de Prevestitor. 

Neîncetat, văduva rostea formulele transformării în lumină. 

Purtând masca lui Anubis, regele trase zăvorul porţii cerului, 
gravată într-un calcar de o albeaţă orbitoare. 


De-acum încolo, forțele cerului aveau să umple întregul Locaș al 
Aurului. 

Deși în lipsa lor ritualul nu se putea desfășura, ele aduceau totodată 
și o mare primejdie. 

Oare Osiris-lker va trece cu bine prin această încercare? 


A opta zi (27 octombrie) 
Luna khoiak: Abydos 


Chipul Binei se schimonosise de ură și furie. 

De ce nu venea odată Nephtys să-l vadă pe logodnicul ei, 
Prevestitorul? Ea, Bina, ar ști atunci s-o facă să vorbească supunând-o 
la niște cazne cum nu îi fusese dat nimănui să îndure! lar preoteasa ar 
dezvălui tainele ritualurilor și ar mărturisi în ce fel Isis și faraonul 
gândeau să-l împiedice pe Iker să piară pentru totdeauna. 

Căci acum nimeni nu se mai îndoia: Fiul regal slujea drept suport 
pentru reînvierea osiriană! Și nu mai rămăseseră decât douăzeci și 
două de zile pentru ca lucrul care părea cu neputinţă de înfăptuit să se 
împlinească totuși. 

— O să dea greș! strigă Bina. 

— De la sine înţeles, frumoasa mea, îi șopti Prevestitorul, 
mângâindu-i pletele. 

— Nu se poate pătrunde în blestemata asta de clădire, stăpâne! 
Shab a cercetat-o din toate părţile, dar degeaba. Nici măcar Bega nu 
intră acolo. 

— Datorită lui Nephtys vom afla cum să pricinuim stricăciuni Casei 
Vieţii și s-o oprim astfel să ne facă rău. 

— Preoteasa asta trebuia să fie aici, la picioarele voastre! 

— Liniștește-te, o să vină. 

ttt 

— În arhivele noastre, numele lui Asher apare de mai mulți ani, o 
înştiință Pleșuvul pe Nephtys. Tot ce ţi-a spus despre el este adevărat. 
Trăiește într-un sătuc din apropierea Abydosului și meșterește vase din 
piatră. Două-trei luni pe an, bărbatul acesta umil își îndeplinește în 


chip desăvârșit sarcinile de preot temporar, iar mai-marii lui sunt 
mulțumiți de el. N-a greșit și n-a supărat pe nimeni. 

— Umil, spuneţi? Cuvântul nu prea se potrivește firii sale. Cine l-a 
primit la Abydos? 

— Însemnările arată că... preotul permanent Bega. Și el are numai 
vorbe de laudă despre Asher, asemenea colegilor săi. 

— Bega... 

— Nu te lăsa pradă închipuirilor tale, o sfătui Pleșuvul. Bega nu 
cunoaște îngăduinţa, și purtările binevoitoare îi sunt cu totul străine, 
recunosc. Dar e mai presus de orice bănuială. Ba aș zice că e însuși 
întruparea neînduplecării și a cinstei. 

— Am să stau de vorbă cât mai curând cu Asher, hotărî Nephtys. Și 
de astă dată chiar o să limpezim lucrurile. 

TTT 

Capul lui Iker atinse bolta cerească. Isis îi transmise tot ceea ce 
trăise ea în timpul inițierii sale în Cercul de Aur. 

Și chiar în aceeași clipă, cocori, pelicani, flamingo trandafirii, rațe 
sălbatice, lopătari albi și ibiși negri începură să zboare în cercuri largi 
deasupra Locașului Aurului. Iviţi din Nun, oceanul de energie din care 
se năștea orice formă de viață, ei vorbeau graiul lumii de dincolo și o 
învățau pe văduvă să continue împlinirea Marii Opere. 

Ținând în gheare două inele, însemnele celor două veșnicii, o 
pasăre cu cap de om se așeză pe mumia lui Iker. 

Întors din neant, sufletul trezea la viață trupul osirian. 

Până în cea de-a douăsprezecea zi a lunii khoiak, văduva trebuia să 
păstreze o tăcere desăvârșită. 


A noua zi (28 octombrie) 
Luna khoiak: Memphis 


Beat, Gergu se duse la atelierul sculptorului care cioplea stele false, 
pentru care cei bogaţi plăteau din greu, închipuindu-și că erau aduse 
chiar de la Abydos. Formula osiriană înscrisă pe ele înlătura orice 
bănuială. 


Neputând să-l vadă pe Medes din pricina pregătirilor pentru marele 
atac, Gergu n-avea cu ce să plătească o siriană înțelegătoare, dar 
lacomă și socotea să capete neîntârziat de la sculptor partea ce i se 
cuvenea. 

Meșterul îl trase într-un ungher al atelierului. 

— Lingouri de cupru, amulete, ţesături, dă-mi-le pe toate acum! 
ceru Gergu. 

— Potoliţi-vă! Staţi să vedem. 

Furios, responsabilul principal al hambarelor își lovi cu sălbăticie 
complicele, îl trânti la pământ și-l izbi cu picioarele. 

— Partea mea... Dă-mi partea mea! 

O mână puternică îl înșfăcă de păr și-l lipi de un perete. 

— Vizire Sobek! strigă Gergu, nevenindu-i să-și creadă ochilor. Dar 
erați... erați pe moarte! 

— La gândul că te voi lua la întrebări, m-am înzdrăvenit cât ai clipi. 
Dansatoarea Olivia sau casa negustorului Bel-Iran îți amintește de 
ceva anume? 

— Nu, nu, de nimic! 

— Dar plângerea îngrijitorului hambarelor din Colina Înflorită? 

— O greșeală... o greșeală a administraţiei! 

— Fă bine și spune tot, voinice! 

— Nu pot, m-ar ucide! 

— Vă spun eu! hotărî meșterul cu fața umflată, copleșit de frică la 
vederea lui Sobek Păzitorul și a celor zece gărzi care scotoceau prin 
atelier. 

Mai bine să mărturisească adevărul și să ceară îndurare vizirului, 
aruncând întreaga vină în cârca acestui bețiv primejdios care fusese 
cât pe ce să-l ucidă. 

La auzul dezvăluirilor complicelui său, Gergu se pierdu cu firea, 
recunoscu toate furtișagurile, îl imploră pe vizir să-l ierte și plânse cu 
lacrimi fierbinți. 

— Adevărul vinovat e Medes. 

— Secretarul Casei Regelui? se miră Sobek. 

— Da, m-a silit să lucrez pentru el și eu făceam tot ce-mi poruncea. 

— Fura și dosea mărfuri sub numele de Bel-Iran? 

— Voia să se îmbogăţească. 


— E amestecat și în uneltirea ce s-a încheiat cu moartea 
dansatoarei Olivia? 

— Bineînţeles! 

— Tu și stăpânul tău aveţi legături cu luptătorii din umbră? 

Gergu șovăi. 

— Poate el. Eu nicidecum! 

— Nu ţi-ai vândut sufletul Prevestitorului? 

— Nu, o, nu! Îl urăsc la fel ca voi și... 

Palma dreaptă a lui Gergu luă foc, smulgându-i un urlet înfiorător 
de durere. Brațul, umărul și capul se aprinseră și ele. 

Încremeniţi de uimire, Sobek și oamenii săi nu avură timp să-i sară 
în ajutor. 

Ars de viu, Gergu se prăbuși. 

PET 

Doctorul Gua se hotărâse să-l înștiințeze despre descoperirile sale 
pe Senankh, care îl și duse în odaia vizirului. 

— Dar Sobek trage să moară, îi reaminti doctorul Marelui Trezorier. 
Nici măcar nu m-au mai lăsat să-l văd. 

— Nu trebuia să prindă nimeni de veste că s-a însănătoșit. 

Gua îi povesti pe scurt vizirului cele întâmplate. 

— Folosindu-se de înzestrarea neobișnuită a soţiei sale, încheie 
Senankh, Medes a încercat să scape de mine și de Sehotep la adăpostul 
legilor! Plănuia pesemne să distrugă însăși Casa Regelui. 

— Mai e și hoț pe deasupra, adăugă Sobek, și poate chiar un aliat al 
luptătorilor din umbră. Tu, doctore, să nu sufli nimănui vreo vorbă 
despre toate astea. Tu, Senankh, adu la cunoștința tribunalului 
mărturia lui Gua. lată aici ordinul de eliberare al lui Sehotep, cu 
sigiliul vizirului pe el. 

Pe Sobek îl mâhnea adânc faptul că nu scosese destule informaţii de 
la Gergu și de la meșterul sculptor. Însă nădăjduia să afle din gura lui 
Medes mai multe despre luptătorii ascunși în Memphis și despre 
complicii lor din Abydos. 


A zecea zi (29 octombrie) 


Luna khoiak: Memphis 


A doua zi, Medes avea să stăpânească Memphisul. 

Toţi luptătorii din umbră vor porni atacul asupra palatului regal, 
asupra odăilor de lucru ale vizirului și asupra cazărmii principale. 
Primiseră o singură poruncă: să răspândească groaza pretutindeni. Nu 
vor lua prizonieri, în schimb vor măcelări femeile și copiii. 

În lipsa unei căpetenii care să le călăuzească, forţele de ordine abia 
dacă se vor împotrivi, împrăștiindu-se iute. 

Ducându-se să-l felicite pe Libanez, Medes îl va strânge de gât cu 
mâinile sale. Apoi va spune tuturor că negustorul murise din pricină 
că inima sa nu rezistase emoţiei victoriei, pe care o sărbătorise 
mâncând mai multe prăjituri ca niciodată. 

După uciderea vizirului, a reginei, a lui Sehotep și a lui Senankh, 
Medes se va încorona el însuși faraon și va face legea în tot Egiptul, 
unde Prevestitorul își va răspândi în continuare credinţa. 

Pe de altă parte, trebuia să se descotorosească de soția sa, care de la 
ultima vizită a doctorului Gua dormea întruna, și de beţivul de Gergu. 
În sfârșit, o casă tihnită! 

Zgomote neobișnuite împrăștiară liniștea: un strigăt înăbușit, o ușă 
trântită, niște pași grăbiţi. Apoi se așternu iar tăcerea. 

Medes își chemă intendentul, dar nu-i răspunse nimeni. 

De la fereastra odăii sale de lucru, cercetă cu privirea grădina și 
bazinul cu apă, înconjurat de sicomori. 

O mulțime de gărzi se iviseră pretutindeni, iar unele urcau deja 
scara interioară, după ce-i potoliseră pe servitori. 

Să fugă... Dar pe unde? Nu avea decât o singură cale: acoperișul. 

Înnebunit de spaimă, Medes izbuti să se cațere până acolo, în ciuda 
greutăţii sale. 

Străduindu-se să nu alunece, căci picioarele îi tremurau, Medes se 
codi să sară pe acoperișul vecin. 

— Coboară, îi porunci o voce răsunătoare. N-ai cum să scapi. 

— Sobek! Nu... nu ești pe moarte? 

— S-a sfârșit, Medes. Ai dat greș. lar Prevestitorul n-o să te salveze. 

— Sunt nevinovat, nu-l cunosc pe Prevestitor, eu... 

Înmărmurit, Medes văzu cum mâna sa e cuprinsă de flăcări. 

Pierzându-și echilibrul, se prăbuși de pe acoperiș, și trupul îi fu 
străpuns de vârfurile metalice care împodobeau zidul împrejmuitor al 


bogatei sale locuinţe. 

— Lacomul nu va avea mormânt, hotărî vizirul, amintind una 
dintre învățăturile înțeleptului Ptah-Hotep. 

Din fericire, Medes însemnase tot, și dosarele sale vorbeau în locul 
lui. Astfel, Sobek află că el echipase corabia Fulgerul, măsluind 
documentele și cumpărându-i pe vameși, el făcuse negoț pe ascuns cu 
Libanezul și dosise mărfurile sub numele de Bel-Iran, el se folosise de 
corăbiile administrației ca să trimită porunci credincioșilor 
Prevestitorului, el ordonase unui fals soldat să-l ucidă pe Iker... Lista 
nelegiuirilor sale părea fără sfârșit. 

Dar ultimele cuvinte scrise de mâna lui Medes vesteau neîndoielnic 
tot ce putea fi mai rău: 

Unsprezece khoiak, marele atac. 


A unsprezecea zi (30 octombrie) 
Luna khoiak: Memphis 


Se auziră trei lovituri în chepengul ce acoperea intrarea în tunelul 
de sub pământ. 

— Să mergem, le spuse Creţul oamenilor săi. 

Asemenea fiecărei căpetenii de luptători, Creţul primise ordin de la 
Libanez să pornească la atac înainte de ivirea zorilor. lar stăpânul 
casei, complicele lor, tocmai dăduse semnalul. 

Într-o mulțime de locuri din oraș, în aceeași clipă, trupele 
Prevestitorului ieșeau din ascunzători și se năpusteau spre ţintele 
hotărâte. 

Cucerirea Memphisului începuse. O adevărată goană după pradă, ce 
îi prilejuia Creţului o mare bucurie, într-atât îi plăcea să ucidă! 

Ridică chepengul, dar nu avu timp să scoată capul, că o mână 
puternică îl trase afară din ascunzătoare și îl izbi cu spatele de un 
perete. 

— Mă bucur să te întâlnesc iar, lepădătură! strigă Nesmontu. 

— Generale! Dar erați... 

— Teafăr și nevătămat, precum vezi! 

Rănit grav, Creţul încercă totuși să fugă. 


Înhăţându-l cu amândouă mâinile, Nesmontu îi frânse gâtul. 

— De vreme ce șobolanilor ăstora le plac hrubele, acolo să-și 
sfârșească netrebnica lor viață. Afumaţi intrarea, porunci generalul 
soldaţilor săi. 

Apoi, cu pas vioi, Nesmontu porni spre altă ascunzătoare. 

Însuflețiți de întoarcerea sa, ofițerii și soldaţii îi îndeplineau 
ordinele fără întârziere. Nicio trupă de-a Prevestitorului nu avu 
răgazul să pricinuiască vreo pagubă, oricât de mică. 

Și, pe unsprezece khoiak, la Memphis, Răul fu înlăturat. 

TEE 

Libanezul înfuleca prăjituri una după alta. 

Soarele începuse să se înalțe pe cer, și el tot nu primise nicio veste! 

Cu siguranță, trupele sale întâmpinaseră oarece împotrivire. 
Pesemne câțiva smintiți o făceau pe vitejii și lupta se prelungea. 

— Aveţi un oaspete, îl înștiință portarul. Mi-a arătat bucata din 
lemn de cedru cu hieroglifa arborelui scrijelită pe ea. 

Libanezul înghiţi pe nerăsuflate jumătate dintr-o prăjitură mare, 
însiropată. 

În sfârșit, sosea Medes! Nu trebuia să vină decât după încheierea 
luptelor, când victoria era deja dobândită. Așadar, cucerirea 
Memphisului se petrecuse cu iuțeala prevăzută. 

— Să intre. 

Libanezul bău lacom o cupă cu vin alb. Va simţi o plăcere fără 
pereche să-l ucidă pe Medes supunându-l la un întreg șir de cazne 
dintre cele mai grele. Va fi primul necredincios osândit să moară în 
mijlocul Memphisului, sub ochii tuturor. Apoi o sumedenie de 
egipteni vor îmbrăţișa noua credință, iar Prevestitorul îl va lăuda pe 
Libanez, noul comandant al gărzilor din regat. 

Mica bucată de cedru îl izbi pe Libanez drept în față. 

Uluit, scăpă cupa din mână. 

Înaintea lui stătea un uriaș. 

— Sunt vizirul Sobek. lar tu ești marea căpetenie a luptătorilor din 
umbră ascunși în Memphis de multă vreme, prea multă chiar. Tu ai 
poruncit săvârșirea cu sălbăticie a numeroase omoruri și a unor 
fărădelegi pentru care nu există iertare. 


— Vă înșelaţi, nu sunt decât un negustor cinstit! Onoarea mea... 

— Medes e mort. Mulțumită bogatelor sale arhive, am descoperit în 
cele din urmă de unde se trăgeau nenorocirile. Oamenii tăi au fost 
nimiciți, iar dintre soldaţii lui Nesmontu doar câţiva suferă de răni 
ușoare. 

— Nesmontu, dar... 

— Și generalul trăiește. 

Neputând să se ridice în picioare, Libanezul socoti că nu mai avea 
niciun rost să tăgăduiască sau să încerce să-și dovedească nevinovăția. 

— Tu îi conduceai doar pe luptătorii din Memphis. Însă deasupra ta 
se află marea căpetenie, Prevestitorul. Unde se ascunde el acum? 

Mânia îmbujoră faţa negustorului. 

— Prevestitorul, nebunul ăsta pentru care mi-am irosit viața! În loc 
să dobândesc putere și bogății m-a dus la pierzanie. Îl urăsc, îl 
blestem, îl... 

Cicatricea Libanezului se adânci și îi despică trupul în două. 

Suferința cumplită îl împiedică să urle, dar își văzu sângele 
inundându-i tunica și inima țâșnindu-i din piept. 

EET 

Regina, vizirul și generalul Nesmontu ieșiră în întâmpinarea 
locuitorilor Memphisului, care își arătau zgomotos bucuria. În fiecare 
cartier se desfășurau ospețe în cinstea faraonului, protectorul 
poporului său. 

În pofida acestei izbânzi de netăgăduit, nici vizirul, nici membrii 
Cercului de Aur nu împărtășeau ușurarea pe care o simțeau orășenii. 

Prevestitorul nu fusese prins, iar regele lipsea în continuare. 

Și ce se petrecea oare, cu adevărat, la Abydos? 

Eliberarea lui Sehotep era însă, cu adevărat, prilej de mulțumire. 
Membrii Cercului de Aur se puteau aduna acum pentru a se bate cu 
mai multă îndârjire împotriva forțelor întunericului. 

Dar mai întâi trebuia asigurată pacea Memphisului. Generalul 
Nesmontu nu va părăsi orașul înainte de a se încredința că nimic nu va 
tulbura tihna capitalei. 

— Suntem în unsprezece khoiak, aminti Senankh. Pe treizeci, Osiris 
va reînvia? 


— Faraonul și Isis împlinesc ritualul Marelui Secret, răspunse 
Sehotep, și nu încetează să lupte. 

— Doisprezece este o dată neliniștitoare. La cea mai mică greșeală, 
totul se năruie. lar Prevestitorul va sădi arborele morţii în locul 
salcâmului lui Osiris. 


A douăsprezecea zi (31 octombrie) 


Luna khoiak: Abydos 


Noaptea domnea încă peste Marele Ținut, când Prevestitorul sări 
din somn, cu ochii înroșiţi. 

— Bina, adu-mi o cârpă udă, repede! 

Deși smulsă din visele sale, tânăra femeie nu pierdu nicio clipă. 

De mai multe ori, Prevestitorul trebui să stingă flacăra ce ţâșnea din 
palma mâinii sale drepte, arzându-i carnea. 

Rana o îngrozi pe Bina. 

— Stăpâne, aveţi nevoie de îngrijirile unui doctor! 

— Puţină sare îmi ajunge. Până diseară, rana va dispărea. Viermii 
m-au trădat, nesătulul Medes și ticălosul Gergu sunt morți. 

— Nu voiaţi, oricum, să-i ucideţi? 

— Nişte biete unelte menite să dispară, într-adevăr. Cât despre 
negustorul ăla netrebnic, a pierit sfâșiat, precum o țesătură tocită. 

— Libanezul, căpetenia luptătorilor din Memphis? 

— În loc să-mi proslăvească numele, m-a hulit. Dar pedeapsa lui va 
sluji drept pildă necredincioșilor. 

— Am cucerit Memphisul? 

—  Slujitorii mei devotați și-au găsit sfârșitul bătându-se pentru 
adevărata credinţă și vor ajunge în paradis. O voi face să vorbească pe 
această Nephtys ca să găsim o cale de a intra în Casa Vieţii și de a 
nărui speranţele în reînviere. Apoi o să părăsim Abydosul. 

— Sunt o grămadă de gărzi, stăpâne, trebuie să vă păziţi, trebuie 
să... 

— Gândești ca o femeie. la doi saci de sare și să pornim spre 
vizuina lui Shab. 


Cu toate simţurile la pândă, Strâmbu' sărea în picioare la cel mai 
mic zgomot. Spre norocul lui, nici gărzile, nici soldaţii nu tulburau 
pacea acestei așezări pline de morminte, unde pietrele vii se aflau 
mereu în legătură cu Osiris. 

Shab dădu la o parte ramurile sălciei ce astupau intrarea 
ascunzătorii sale și zări silueta înaltă a Prevestitorului, însoţit de 
slujitoarea sa. 

Strâmbu” ieși afară și se plecă adânc. 

— Îmi pare râu, stăpâne! Casa Vieţii rămâne de nepătruns. Gărzile 
se schimbă des, zi și noapte, iar puzderia de lămpi aprinse nu lasă 
niciun colțișor neluminat. Oricine ar încerca să se apropie, își pune în 
primejdie viața, căci poate fi văzut de la mare depărtare. 

— Mai ţii seama de primejdii când ai marea fericire de a-l sluji pe 
Prevestitor? se răsti Bina la el. 

Shab o ura pe această femeie repezită și aprigă. Mai devreme sau 
mai târziu, stăpânul său o să-și piardă răbdarea cu ea. Dacă nu cumva, 
între timp, Bina îl va trăda, într-un fel sau altul. Și atunci cuțitul lui 
Shab îi va veni de hac. 

— Mă pricep la lucrurile astea mai bine decât tine, i-o întoarse el. 

— Nephtys ne va oferi cheia Casei Vieţii, îi potoli Prevestitorul. 
Aici, în faţa acestui mormânt, va deveni soția mea și n-o să-mi refuze 
nimic. lar dacă are sminteala să mi se împotrivească, ai să te îngrijești 
tu de ea, prietene. Vârful armei tale o va sili să vorbească. 

— Stăpâne, îl rugă Bina, n-ar fi mai simplu s-o supunem la cazne? 

Prevestitorul mângâie obrazul tinerei femei. 

— Tu ţi-ai pierdut puterea de a te preschimba în leoaica aceea 
înspăimântătoare. Dar din Nephtys voi face o nouă armă care să 
lovească Abydosul. 

— Să o luaţi de soţie pe egipteanca asta, pe... 

— Ajunge, Bina! Amintește-ţi de legile divine: bărbatul are dreptul 
să-și ia mai multe neveste. 

Shab încuviință. Totuși, purtarea femeii îl neliniștea. Încăpățânată 
și geloasă, nu va încerca ea oare să se răzbune pe stăpânul său? 

— Shab, presară sarea asta până în deșert, însemnând astfel cărarea 
care ne va îngădui să trecem peste orice piedică. 

— Încotro mergem? 


— Spre Memphis. 

— Așadar, am biruit! 

— Nu încă, prietene. Vrăjmașii noștri cred că, dacă armata lor e mai 
numeroasă, sunt la adăpost de necazuri. Dar se înșală amarnic. 

TE 

În zorii celei de-a douăsprezecea zile a lunii khoiak, Isis avea de 
trecut un prag hotărâtor. Dacă dădea greș, va fi răspunzătoare de cea 
de-a doua moarte a lui Iker, de astă dată veșnică. 

Oare avea dreptate sau se înșela înfruntând destinul și respingând 
desfășurarea obișnuită a mumificării, pentru a încerca să înfăptuiască 
ceva mai presus de puterea omenească? Dar cum putea ea, o inițiată în 
Calea de Foc, să se poarte la fel ca o soţie oarecare? 

Îndoielile o copleșiră. Și totuşi, numai dragostea îi călăuzea 
gândurile și faptele. Dragostea față de cunoaștere, dragostea pentru 
viața luminoasă de dincolo de moarte, dragostea pentru misterele care 
îi croiau drumul, dragostea pentru o ființă fără pereche pe care voia s- 
o scape de chinuri nedrepte. 

Trăgând zăvoarele porţilor cerului, transformând Casa Vieţii în 
Locașul Aurului, faraonul îi legase temeinic pe cei trei Osiris. Acum 
trebuia folosită puterea forțelor cerești ce înfăptuiau preschimbările 
tainice, dând la iveală acea parte nepieritoare care se regăsea și în 
pietre, și în metale, și în plante, și în animale, și în oameni. 

Isis aprinse o singură lampă. 

În penumbră, preoteasa desluși lumina ce se răspândea din atanor, 
a cărui strălucire atingea în același timp și Osirisul vegetal, și mumia 
lui Iker. 

Lepădându-și veșmintele, rămânând goală în fața nevăzutului, 
văduva începu ritualul magic ce urma să împrospăteze puterile fratelui 
său. 

— Îţi aduc mădularele divine pe care le-am unit, îi spuse ea, și 
clădesc reazemul învierii tale. 

Mai întâi, preoteasa avea de împlinit munca albinei, simbolul 
monarhiei și zămislitoarea aurului vegetal, ce se transforma apoi în aur 
metalic. 


Mânuind aurul verde din Punt, Isis meșteri un mulaj dublu, 
adâncit, lung de-un cot, pentru părţile anterioare și posterioare ale 
trupului lui Osiris. Sub degetele ei, aurul moale se întărea. 

Înăuntrul mulajului, Isis așternu o pânză de in, ce amintea de barca 
solară în care cel reînviat străbătea universul. 

Apoi, întrebuințând drept măsură ochiul lui Ra, amestecă nisip și 
orz și modelă o mumie cu cap omenesc, cel al lui Iker, purtând 
coroana albă. 

Lui Isis i se strânse inima. 

Oare spiritul soțului său va îndura o povară rezervată doar regilor? 

Dar mulajul nu se sparse. 

Răsăritul se unea cu apusul. 

Văduva depuse mulajul într-un bazin din bronz negru, străpuns de 
două găuri și alcătuit din două pătrate. Vasul avea latura de un cot și 
două palme? și era adânc de trei palme și trei degete”. Patru picioare 
din piatră miraculoasă, adusă din Uadi Hammamat, întrupau stâlpii 
cerești. 

Dedesubt se găsea un alt bazin din granit roz. 

Văduva luă boabele de orz. Germenele și pulpa, la adăpostul 
învelișului lor, celebrau unirea sacră. Grânele își schimbară natura la 
lumina flăcării. Acesta făcea să se contopească focul roditor masculin 
cu focul hrănitor feminin, cele două elemente de nedespărțit, care se 
întregeau unul pe altul și vegheau asupra renașterii. 

În colţurile bazinului, vulturii și șerpii uraeus ridicau o stavilă 
magică de neatins, pe care niciun rău n-o putea pângări. 

Dar lucrul cel mai anevoios era potrivirea acestor focuri, ca să nu 
dogorească prea tare. Energia lor trebuia să treacă în mumia lui Iker 
puţin câte puţin, fără grabă. 

Isis întrebuința vasele dăruite de ibisul din cea de-a cincisprezecea 
provincie a Egiptului de Jos. Acoperit cu un aur fin, alabastrul 
răspândea raze delicate și clare. 

Din când în când, preoteasa vărsa câteva picături de apă din Nun, 
care rămânea veșnic pură și care se primenea singură. 

De-a lungul nopţii, limfele lui Osiris, care conţineau vibraţiile 
văzute și nevăzute ale întregului univers, se vor scurge. 


Osirisul vegetal devenise negru, semn că preschimbările se 
înlănțuiseră așa cum o cerea ritualul. 

Văduva ridică bazinul de granit, în care se strânsese lichidul prețios. 

Dar, când să stropească mumia lui Iker cu el, preoteasa șovăi. 

Dacă opera la negru“ era prea puternică, va arde mumia, dacă era 
prea slabă, nu-i va reda decât o existență înșelătoare și va pricinui 
putrezirea. 

Însă nu mai rămăsese cale de întoarcere. 

Asemenea inundaţiei, asemenea apei purificărilor, ieșite din lacul 
sacru, lichidul osirian șterse moartea din trupul lui Iker. 

— Fie ca zeița Cer să te aducă pe lume, șopti Isis, fie ca orzul 
amestecat cu nisip să-ți devină trup, fie ca spiritul luminos ce străbate 
bolta cerească să renască. 

Spiritul acesta, mai firav decât o suflare, trebuia prins în materia 
solidă a plantelor și a pietrelor, în stare să absoarbă veșnicia morții și 
să renască apoi, după stingerea lor vremelnică. 

Nu apăruse nicio arsură, niciun fel de pată, niciun semn de 
stricăciune. 

Neatinsă, mumia Fiului regal se hrănea cu lichidul înnoitor. 

Până pe douăzeci și unu khoiak, în fiecare noapte, văduva va 
continua, fără odihnă, acest ritual dătător de viaţă. 


A treisprezecea zi (1 noiembrie) 
Luna khoiak: Abydos 


— Aș vrea să-ți vorbesc departe de ochii și urechile vreunui curios, 
îi spuse Prevestitorul lui Nephtys. Avem hotărâri importante de luat. 

În sfârșit, preoteasa se întorsese, frumoasă, elegantă, zâmbitoare! 

Folosindu-se de farmecul și de vocea lui învăluitoare, Prevestitorul 
socotea că va face din ea sclava lui. 

Cei doi apucară pe cărarea ce ducea spre scara Marelui Zeu. 

— Îmi place nespus locul acesta singuratic și liniștit, mărturisi 
Prevestitorul. Nu e nici țipenie de om, doar morminte, stele, mese de 
ofrandă și statui ridicate întru gloria lui Osiris. Aici, timpul nu există. 
Deosebirile între cei mari și cei umili se șterg. Cu toții rămân pe veci în 


preajma zeului care a fost ucis, dar a reînviat. Oare o asemenea 
minune se poate petrece iar? 

— De-a lungul Misterelor lunii khoiak, răspunse Nephtys, Osiris 
trece iar prin moarte și renaște. 

— Noi, preoţii temporari, suntem ținuți departe de adevăratul 
secret. Dar tu, ca preoteasă permanentă, îl cunoști. 

— Legea tăcerii îmi pecetluiește buzele. 

— O soţie ar avea secrete față de bărbatul ei? 

— Legea nu suferă nicio abatere. 

— Atunci, trebuie s-o schimbăm, își dădu cu părerea Prevestitorul, 
fără să ridice glasul. Cu niciun chip o femeie nu se cuvine să creadă că 
este deopotrivă cu bărbatul, darămite mai presus de el. 

— Ce te face să fii atât de sigur? 

— Zeul însuși, al cărui singur tâlmaci sunt eu. 

— Așadar, Osiris ţi-a vorbit? 

Prevestitorul zâmbi. 

— În curând, Osiris va muri pentru totdeauna, iar eu voi răspândi 
poruncile adevăratului Zeu. În fruntea armatelor sale, voi impune 
întregii lumi adevărata credinţă. Potrivnicii ei nu merită să trăiască. 

Îngrozită, Nephtys se strădui să-și țină firea și nu lăsă nimic să i se 
citească pe faţă. 

Prevestitorul... Doar el putea să rostească asemenea vorbe! 

— Să ne așezăm lângă zidul acesta, frumoasa mea. Grădina nu ţi se 
pare încântătoare? 

Stând la pândă îndărătul perdelei de frunze ale sălciei, Shab nu-i 
scăpa din ochi pe stăpânul său și pe egipteancă. 

Prevestitorul cuprinse cu blândeţe între palmele sale mâinile lui 
Nephtys. 

— Tu vei fi salvată, căci vei da uitării învăţăturile osiriene și mă vei 
sluji orbește. Îmi făgăduiești? 

Tulburată, Nephtys își cobori privirea în pământ. 

— Viaţa mea s-ar schimba din temelii, dar... Nu vreau să mă despart 
de tine. 

— Hotărăște-te iute! 

— "Tocmai asta e, totul se desfășoară prea iute pentru mine. 

— Timpul ne zorește, frumoasa mea. 


— Dar dacă părăsim Abydosul, ni se vor alătura și alți credincioși, 
precum Bega? 

— De ce-i pomenești numele? 

— Pleșuvul a descoperit că el ţi-a îngăduit să lucrezi la Abydos. 

— Bega l-a primit pe Asher, nu știe că eu i-am luat locul. Preotul 
ăsta bătrân, mărginit și aspru nu se va schimba. Nu e în stare să 
îmbrăţișeze noua credinţă. El și cei devotați lui Osiris vor pieri aici. În 
schimb, slujitorul lui KA și-a întors de multă vreme fața de la vechea 
învățătură. El împiedică buna desfășurare a ritualurilor, slăbește 
legăturile Abydosului cu strămoșii și așteaptă nerăbdător clipa în care 
mă va urma și-și va mărturisi credinţa în gura mare. Slujitorul acesta 
curajos mi-a îngăduit să pregătesc biruința asupra lui Osiris, chiar în 
inima regatului său. 

Nephtys cunoştea acum numele principalului aliat al 
Prevestitorului, un preot permanent fără cusur! Bega nu era decât o 
momeală care atrăsese pe nedrept bănuielile asupra lui și abătuse 
atenţia tuturor de la adevăratul vinovat. 

— Abydosul va dispărea? 

— Tu, întâia mea soţie, ai să mă ajuţi să-i grăbesc pieirea. 

— În ce fel? 

— De ce în jurul Casei Vieţii stau de pază atâtea gărzi, zi și noapte? 

Dacă nu-i oferea răspunsuri mulțumitoare, Prevestitorul avea s-o 
ucidă. Înţelegând că viața ei atârna de-un fir de păr, lui Nephtys nu-i 
părea rău că și-o pusese astfel în primejdie, de vreme ce descoperise 
întregul adevăr. Numai că trebuia să supraviețuiască pentru a-l 
transmite mai departe. 

Nu avea să trădeze Marele Secret nici în ruptul capului, mai 
degrabă murea. Și totuși, Nephtys trebuia să-i dea câteva informații 
vrednice de crezare, care să le adeverească pe cele pe care Prevestitorul 
le aflase deja. 

— Acolo se desfășoară ritualul misterelor lunii khoiak. 

— Nu ești primită înăuntru? 

— Doar ca să-i dau o mână de ajutor surorii mele, Isis. 

Prevestitorul îi mângâie pletele. 

— Scumpa mea soţie, ai contemplat misterul? 

— L-am întrezărit numai. 


— Isis nu conduce desfășurarea ritualului? 

— Ba da, împreună cu faraonul. 

— Ce suport folosesc? 

— Nu doar unul, mai multe. 

— Vorbește limpede! 

Dintr-odată, vocea îi devenise poruncitoare. 

Nephtys șovăi îndelung. 

— Iker... Iker plutește între viață și moarte. Înlocuind mumia lui 
Osiris, el va suferi anevoioasa preschimbare. 

— Isis a trecut cu bine de primele încercări? 

— Da, însă greutățile de-abia acum încep, și nu cred că va izbuti. 

—  Povestește-mi mai multe despre asta și arată-mi întocmai 
gesturile pe care le face sora ta. 

— De cele mai multe ori e singură și... 

— Trebuie să-mi spui tot, frumoasa mea. Tot, până la capăt. 

Shab se pregătea să cresteze cu vârful cuţitului său de silex pielea 
acestei femei și s-o silească să mărturisească adevărul. 

Dar înainte de a o supune la cazne, Prevestitorul încercă altă cale. 
Bizuindu-se pe farmecul său, o îmbrățișă pe Nephtys și o sărută, mai 
întâi delicat, apoi cu vigoarea bărbatului încredințat că a dobândit 
victoria. 

Ghemuită la o depărtare de câţiva pași, ascunsă în spatele unei 
mese pentru ofrande și auzind toate vorbele rostite până atunci, Bina 
ajunsese la capătul răbdărilor. 

Întreaga viaţă i se năruia. 

Niciodată nu va îngădui acestei netrebnice să se bucure de 
favorurile stăpânului ei. 

Cu o piatră în mână, Bina se năpusti spre cei doi urlând: 

— O să-ți crăp ţeasta! 

Închipuindu-și că viața Prevestitorului era ameninţată, Shab nu 
scăpă prilejul de a se descotorosi, în sfârșit, de nebuna asta 
primejdioasă. 

Cuţitul său se înfipse în ceafa Binei chiar în clipa în care braţul 
femeii se îndreptă spre Nephtys. 

Prevestitorul o dădu la o parte pe egipteancă și o privi pe slujitoarea 
sa, căreia ura îi schimonosise chipul. 


— Te iubeam... Nu aveai... dreptul să... 

Apoi se prăbuși, moartă. 

Folosindu-de de faptul că atenţia celor doi bărbaţi era aţintită spre 
Bina, Nephtys o rupse la fugă. 

— Prinde-o, îi ordonă Prevestitorul lui Shab. 

Shab se repezi să-i facă pe plac stăpânului său. 

Dar izbitura fu peste măsură de puternică. 

Gonind din răsputeri, se înfipsese în vârful lăncii lui Sekari, care 
ţâșnise dintr-o capelă învecinată. 

Strâmbu îl privi pe Sekari cu uimire. 

— Nu te-am zărit... Cum... Cum a fost cu putință? 

Cu pieptul străpuns, Strâmbu” vărsă un șuvoi de sânge, se clătină și 
căzu cu fața în pământ. 

Știind-o pe Nephtys în siguranță, Sekari porni în urmărirea 
Prevestitorului, care aruncă un pumn de sare la marginea drumului 
însemnat de Shab. 

Îndată, pământul începu să ardă. Înălțându-se precum un zid de 
apărare, flăcările îi îngăduiră să ajungă teafăr în deșert și să părăsească 
Marele Ținut. 

Buimăciţi, arcașii traseră zadarnic o mulțime de săgeți după el. 

Când focul se mai domoli, Sekari cercetă poteca acoperită de 
cenușă fumegândă. Dar nu găsi niciun trup ars. 

— Am aflat cine e trădătorul, îi spuse Nephtys, tremurând încă. 

Însă o altă întrebare îl chinuia deja pe Sekari: Ce plănuia 
Prevestitorul? 


A paisprezecea zi (2 noiembrie) 


Luna khoiak: Abydos 


În zorii zilei, faraonul pătrunse în Locașul Aurului, ducând cu el 
sarcofagul osirian luat de la Byblos. 

— Îţi aduc provinciile și orașele, rosti el către cei trei Osiris, fiecare 
având o putere divină. Ele se unesc pentru a te reîntregi pe tine. 

Apoi scoase din sarcofag paisprezece vase, ce corespundeau celor 
paisprezece părți ale trupului osirian. 


Pentru cap, șira spinării, inimă, încheieturile mâinilor și tălpi - vase 
din argint; pentru ochi, ceafă, brațe, degete, gambe și sex - vase de 
aur; pentru urechi, piept și coapse - vase de bronz negru. 

Regele vărsă apa din fiecare vas peste mumia lui Iker. Lichidul 
primenitor făcea să renască trupul osirian, în care viața începuse să 
pulseze. 

Apoi monarhul amestecă aur, argint și lapislazuli, turcoaze, jasp 
roșu, granat, comalină, galenă, tămâie și mirodenii, le pisă și le trecu 
prin sită. Ceea ce rămase era un praf menit să deschidă canalele de 
energie ce străbăteau mumia lui Iker, căreia provinciile îi vor furniza 
limfele, apa, sângele, plămânii, stomacul, pântecele, măruntaiele, 
coastele și pielea. 

— Țara întreagă este KA-ul tău, rosti faraonul, și fiecare parte a 
trupului tău - simbolul tainic al unei provincii. Totul se înnoadă și se 
desface, totul se risipește și se reîntregește, totul se amestecă și se 
separă, iar ceea ce s-a îndepărtat se întoarce din nou. Nu trăieşti 
asemenea unui om, ci îți tragi puterea din pământ și din cer. 

Sesostris însufleți cei paisprezece KA ai fiului său: cuvântul, 
respectul, fapta, avântul, izbânda, iluminarea, harul de a cârmui, hrana 
îmbelșugată, îndemânarea de a sluji, magia, strălucirea, vigoarea, 
lumina Eneadei și claritatea. 

— Mulțumită lor, prezise regele, vei ști să priveşti mai cu luare- 
aminte, și înțelepciunea ta va spori. 

O lumină blândă îl învălui pe Iker, semn că și această parte a 
ritualului reușise. 

— Adun mădularele fratelui meu, grăi Isis. El se unește cu oceanul 
începuturilor și trăiește din fluidul său. 

Regele strânse într-un vas de aur lacrimile văduvei. 

— "Trebuie să plec, îi spuse fiicei sale. Prevestitorul a fugit. 
Nemaiputând să amenințe Abydosul, va încerca să abată asupra 
noastră urgia, folosind arma care îi e cel mai la îndemână: focul 
nimicitor. 

— Cazanul Muntelui Roșu din cea de-a treia provincie a Egiptului 
de Sus clocotea, își aminti Isis. 

— Sufletele lui Nekhen și căutarea ta l-au domolit, socoti regele. 
Dar mai există încă un cazan, enorm, aproape de capitală. Dacă 


Prevestitorul izbutește să-l reverse asupra orașului, Memphisul va 
dispărea. Doar eu pot să-l înfrunt și să-l împiedic să facă rău. 

— Dacă nu vă întoarceţi în cea de-a treizecea zi a lunii khoiak, toate 
strădaniile noastre se vor dovedi zadarnice. Osiris nu va învia. În lipsa 
voastră, ritualul nu poate fi dus la capăt. 

Sesostris își strânse fiica la piept. 

— Gândește-te doar la următorul pas pe care-l ai de făcut. 
Îndoielile, neliniștile și teama de a da greș o să te copleșească. Dar tu 
ești Marea Preoteasă din Abydos și ai străbătut Calea de Foc. O viață 
nouă îl însuflețește deja pe Iker. Fă-o să crească și să prindă noi puteri. 
Pe treizeci khoiak am să fiu alături de tine. 

TET 

În fața Pleșuvului și a lui Sekari, Bega își păstră sângele rece, 
arătându-se peste măsură de uimit. 

— Da, l-am primit pe acest Asher să lucreze la Abydos asemenea 
multor altor preoţi temporari care se îndeletnicesc în satele lor cu tot 
soiul de meșteșuguri. L-am pus la încercare și l-am lăsat o vreme să 
lucreze ca să văd cât e de iscusit. Dat fiind că mai-marii săi s-au arătat 
mulțumiți de el, i-am îngăduit să muncească din când în când la 
Abydos. 

— N-a zis niciodată vreo vorbă nelalocul ei și n-a săvârșit nicio 
faptă îndoielnică? întrebă Sekari. 

— Abia l-am mai întâlnit după aceea de câteva ori, dar după spusele 
preoţilor însărcinați să-l controleze, nu i se poate aduce nicio 
învinuire. 

— Ce crezi despre slujitorul lui KA? întrebă Pleșuvul. 

— Un preot desăvârșit, cinstit și corect. Din pricina firii sale 
urâcioase și posace, nu prea obișnuim să stăm de vorbă. 

— În ultima vreme ţi s-a părut schimbat? stărui Sekari. 

Bega îl privi nedumerit. 

— Nicidecum! Am auzit și eu tot felul de zvonuri nebunești. Pot să 
știu ce se întâmplă? 

— Luptătorii din umbră strecuraţi în Abydos au fost înlăturați, îi 
destăinui Pleșuvul. Dar, din păcate, căpetenia lor a fugit. 

— Căpetenia lor... Vrei să spui...? 


— Prevestitorul, ascuns sub numele de Asher. 

Bega se prefăcu de minune că nu înțelege. 

— Prevestitorul, aici? De neînchipuit! 

— Acum nu ne mai paște primejdia, zise Pleșuvul. Misterele lunii 
khoiak vor fi celebrate cum se cuvine. 

— Sunt copleșit, mărturisi Bega. Totuși, mă voi îngriji cu cea mai 
mare atenţie de sarcinile mele. Prevestitorul, aici... continuă el să 
murmure în timp ce părăsea încăperea. 

— Neînduplecat și naiv, îl judecă Pleșuvul. Preotul acesta bătrân 
nici nu și-a dat seama că Răul atacă Abydosul. Nu se sinchisește de 
zbuciumul lumii de afară, căci gândul îi stă doar la îndatoririle sale. 

— Dar eu tot am să continui să-i pândesc fiecare mișcare, hotărî 
Sekari. 

— Mai bine l-ai supraveghea pe slujitorul lui KA. Cum de a putut el 
să ne înșele ani de-a rândul? Nu-mi vine să cred că a fost în stare de 
atâta fățărnicie! De ce nu-l arestezi de îndată? 

— Din trei pricini. Mai întâi, avem nevoie de o dovadă, căci omul va 
tăgădui tot. Apoi, am putea descoperi misiunea pe care Prevestitorul 
n-a uitat să i-o încredinţeze, deci felul în care va lovi Casa Vieţii. În 
sfârșit, trebuie să aflăm dacă există și alți complici. 

—  Neliniștitor plan, socoti Pleșuvul. la aminte să nu-l scapi din 
ochi! 

— Fratele meu din Cercul de Aur, îți dau cuvântul meu. 


A cincisprezecea zi (3 noiembrie) 


Luna khoiak: Abydos 


Noaptea întreagă, Isis vărsă apă din Nun peste mumia lui Iker, 
pentru ca focul primenitor, ce ajuta la creșterea noilor organe ale 
trupului osirian, să nu se întețească prea mult. 

Resimţind greutățile pe care le întâmpina soarele cel tânăr la ieșirea 
din întuneric, preoteasa scrută cerul. 

Piciorul taurului scânteia într-un fel neobișnuit. Mânia lui Seth 
încerca să sfărâme metalele care alcătuiau cosmosul și să împiedice 
creșterea mineralelor și a plantelor. 


— Tu, cel care încalcă legea, tu, cel care nu cunoaște măsura și 
liniștea, tu, cel care seamănă dezordinea, care separă și dezbină, să 
taci! strigă Marea Preoteasă din Abydos. Soarele nopţii nu se lasă 
înfrânt de atacurile tale și-ți domolește tulburarea! Nu poţi împiedica 
puterea magică a stelelor să preschimbe lumina în viață. Cerul și 
astrele îi dau ascultare lui Osiris și se supun voinţei sale. Ochiul lui 
Horus, fiul său, nu va pieri. 

Nori negri acoperiră luna, un fulger brazdă cerul, urmat de un 
tunet. 

Apoi bolta cerească prinse a străluci în mii de focuri, senină și 
tihnită. 

Acum sosise clipa să parfumeze mumia lui Iker cu unguentul care 
avea să-i îngăduie să trăiască alături de divinități, să cunoască 
adevărata puritate, la adăpost de orice murdărie, și să respingă 
moartea. 

Isis măcină aur, argint, aramă, plumb, cositor, fier, safir, hematit, 
smarald și topaz, adăugă miere și tămâie, pe care o înmuie în vin, ulei 
și esență de lotus. După coacere, din toate acestea se năștea piatra 
divină. 

Văduva o plimbă îndelung peste fiecare parte a trupului osirian. 

La asfințit, Nephtys își ajută sora să depună mumia lui Iker în 
sarcofagul găsit la Byblos. Pe dinăuntru, capacul era împodobit cu 
chipul zeiței Nut, Doamna Apusului și poartă a soarelui. 

— Odihnești în inima pietrei, grăi Isis. Sarcofagul acesta nu este 
locul morţii și al descompunerii, ci este trupul de lumină al lui Osiris, 
dătătorul de viață și barcă a marii călătorii de-a lungul lumilor. Cu 
aripile lor, cele două surori ale tale îți vor oferi suflarea întremătoare 
ca să plutești în pace. 


A şaisprezecea zi (4 noiembrie) 
Luna khoiak: Abydos 


— M-am întâlnit cu Prevestitorul, îi mărturisi Nephtys lui Isis, de 
față cu Pleșuvul, care tocmai adusese o statuie a zeiței Nut, necesară 
Marii Preotese din Abydos pentru a împlini Marea Operă. 


— A pomenit de Iker? 

— Nu, voia să mă ia de nevastă și să facă din mine una din sclavele 
lui. Magia sa e înspăimântătoare, iar puterile sale, de temut. N-o să se 
dea bătut, iar Locașul Aurului rămâne, mai departe, în primejdie. 

În capela patului, înaltă de trei coţi și jumătate, lată de doi coţi și 
lungă de trei”, construită din lemn de abanos suflat cu aur, Pleșuvul 
așeză mulajul zeului Sokaris, în care vărsă amestecul alchimic aflat 
într-un vas de argint, rod al primelor cincisprezece zile de muncă. Pe 
patul de aur, lung de un cot și două palme”, aveau să se săvârșească 
preschimbările stăpânului adâncurilor, odată cu cele ale lui Osiris. 
Sokaris ajuta sufletele Celor Drepţi să cunoască drumurile celuilalt 
tărâm. 

— Zeița Nut este cosmosul și calea cerească, aminti Pleșuvul. Să 
străbați trupul Femeii-Cer, Isis, de-a lungul celor douăsprezece ore ale 
nopții, și să culegi învățătura lor. 

Faţă în față cu statuia, Marea Preoteasă din Abydos își începu 
călătoria. 

La prima oră, mâinile zeiței îi transmiseră energie, și Isis auzi 
cântecul stelelor neobosite. 

În cea de-a doua oră, Nut înghiţi vechiul soare, sleit de puteri. Isis îl 
văzu pe Sia cercetând inima lui Iker și vărsând apa din Nun ca să-i 
biruie nemișcarea. Urcând din adâncuri, șoimul regalității îi reînnoi 
forțele împuţinate. 

În cea de-a treia oră, tăcută, se aprinseră focuri. Dintre cele mai 
înalte flăcări ce răspândeau o căldură înăbușitoare, cele ale 
Prevestitorului atacară Locașul Aurului. Un fulger le alungă și o 
lumină orbitoare învălui mumia lui Iker. 

În cea de-a patra oră, duhuri înarmate îi uciseră pe vrăjmașii lui 
Osiris. Isis contemplă trei arbori, o întindere de ape, făpturi având cap 
de pește și mâinile legate la spate. Pretutindeni domnea neorânduiala 
și nesiguranța. În semn de doliu, tânăra femeie își despleti părul. Oare 
se va naște noul soare? 

În cea de-a cincea oră, aliaţii lui Seth se dezlănțuiră! Prevestitorul 
nu se dădea învins. Dar vrăjmașii fură biruiți, legați și decapitați. Isis 
se așeză pe o plantă, încărcată de KA, la umbra arborelui zeiței Hathor. 


Inima lui Iker începu să bată, plămânii, să respire, iar stomacul se 
strânse. 

În cea de-a șasea oră, Isis stătu dreaptă chiar deasupra mumiei, 
dăruindu-i, în același timp, dragostea ei și forța de a pune spiritul în 
mișcare. Într-un vas cu gâtul lung și curbat, în care ardea un foc vesel, 
văduva puse rămășițele dușmanilor sethieni, iar vechile materiale se 
despărțiră de viața ce renăștea. Căzute pe fundul vasului, resturile 
nefolositoare ale trecutului nu mai împiedicau sufletul să se înalțe. 
Focul înlătură mucegaiurile vătămătoare. Dăinuiau doar căldura 
blândă și umezeala, trebuincioase creșterii. Sămânţa se plămădea. 

În cea de-a șaptea oră, soarele dansă și lucrurile potrivnice se 
împăcară. Ficatul o primi pe Maat, apoi se ivi și copilul divin cu chip 
de șoim. 

În cea de-a opta oră, Horus, înconjurat de strămoșii săi, îl înzestră 
cu o nouă viață pe Osiris, care putea acum să păstreze doar partea 
trebuincioasă a lichidelor și să elimine restul. 

În cea de-a noua oră, apărură un zid gros și o mulțime de flăcări, 
peste care putea trece doar cel cu inima curată și veșnic reînnoită. 
Însoţitorii lui Osiris îl vor ajuta să înoate, să biruie valurile și să atingă 
pământul. Numeroase torţe luminau templul, iar măruntaiele nu 
păstrară în ele decât energia. 

În cea de-a zecea oră, uraeusul sclipi și frica fu înlăturată. Din 
pântecele lui Nut se născu planul universului. Inima zeiței se așeză în 
cea a lui Iker și îi dădu puterea de a-și aminti. Și atunci el își aduse 
aminte ceea ce uitase. 

În cea de-a unsprezecea oră, piatra de lumină străluci cu toată forța 
sa și ochiul lui Ra se deschise. Isis se lăsă cuprinsă de flacără, se urcă în 
barcă și retrăi toate iniţierile prin care trecuse până acum. 

În cea de-a douăsprezecea oră, ultima poartă a călătoriei nocturne 
respinse forțele distrugătoare și croi drum copilului divin, născut din 
Nun și din izvorul vieţii. 

Istovită, văduva îl privi pe Iker. 

— Capul tău s-a legat de oasele tale, zeița Cer îți adună și îți unește 
mădularele și îți dăruiește inima. Ea îți deschide porţile universului, 
unde moartea nu există. Ochii tăi devin barca nopții și barca zilei. Să 
străbați bolta cerească și să te alături strălucirii zorilor. 


A șaptesprezecea zi (5 noiembrie) 


Luna khoiak: Abydos 


Pleșuvul porni în fruntea procesiunii care înconjura templul de 
milioane de ani al lui Sesostris și necropola principală a Marelui 
Pământ. Preotesele și preoții permanenţi purtau patru obeliscuri mici 
și însemnele divine, chemând forțele creației să dea viață operei 
misterioase din Locașul Aurului. 

Odată înlăturate bănuielile în ceea ce-l privea, Bega se gândise să 
părăsească Abydosul sau să se mărginească la a-și îndeplini sarcinile, 
dând uitării ambițiile și pizma. Dar înroșirea micului cap al lui Seth și 
o arsură cumplită îl făcură să-și schimbe hotărârea și îi amintiră de 
poruncile Prevestitorului. După plecarea stăpânului său și moartea lui 
Shab Strâmbu și a Binei, Bega rămăsese singur. 

Cuprins de temeri, cu picioarele umflate, cu chipul întunecat, 
ultimul discipol din Abydos al Prevestitorului trebuia să meargă până 
la capăt și să găsească un mijloc de a zădărnici munca lui Isis. 

Alături de el, slujitorul lui KA pășea morocănos după cum îi era 
firea. Ca de obicei, nu vorbea cu nimeni, îngrijindu-se doar de 
treburile sale. 

Sekari îi observa pe cei doi preoţi. Complicele Prevestitorului nu 
vădea nici neliniște, nici nerăbdare, ca și cum ar fi avut sufletul 
împăcat. lar Bega părea la fel de mohorât ca el. 

Oare erau complici? 

ttt 

O umbră. 

O umbră prelungă și subțire se ivise parcă de nicăieri. 

Temându-se de un atac al Prevestitorului, Isis se gândi unde să 
lovească și împlântă cuțitul lui Thot în pântecele duhului. 

Țintuit la pământ, acesta se chirci, înghițit de podeaua Locașului 
Aurului. 

Recăpătându-și suflarea, văduva cercetă prin toate ungherele 
încăperii. 

Umbra dispăruse cu desăvârșire. 


Iri 


Aflat pe puntea unei corăbii ce se îndrepta către Memphis, 
Prevestitorul se încovoie brusc. 

Vecinul său, un vânzător de oale, îi sări în ajutor. 

— Eşti bolnav? 

Prevestitorul se ridică anevoie. 

— Nu, e doar o oboseală trecătoare. 

— În locul tău m-aș duce la doctor. În Memphis găsești unii dintre 
cei mai pricepuți. 

— Nu cred că am nevoie. 

Rănit în pântece, Prevestitorul își șterse sângele cu o pânză de in. 

Marea Preoteasă din Abydos nimicise pentru totdeauna o parte a 
făpturii sale, umbra ucigașă, în stare să treacă prin zid. 

Dar asta n-avea prea mare importanţă, căci Prevestitorul putea să 
dezlănţuie și fără umbră ultimul atac. 


A optsprezecea zi (6 noiembrie) 
Luna khoiak: Abydos 


Isis aprinse torţe din lemn de salcâm, vopsite în roșu. Flacăra lor 
blândă avea să împiedice orice forță vătămătoare să se atingă de 
Locașul Aurului. 

Strâns uniţi, cei trei Osiris își urmau calea spre lumină. 

Văduva continua să ude cu apă din Nun mumia lui Iker, să adune 
limfele și să hrănească trupul ce avea să renască. 

Dintr-odată, deasupra lui se formă un cer pe care răsări un disc 
solar. Din acesta ţâșniră numeroase raze ce-l acoperiră pe Fiul regal. 

Și astfel, organele sale prinseră a crește cu o repeziciune de 
neînchipuit. 

Călătoria lui Isis prin trupul zeiței Cer și cunoașterea celor 
douăsprezece ore ale nopții făcuseră cu putință această izbândă, 
dovadă că o nouă piedică dintre viață și moarte fusese înlăturată. 

Fără odihnă, văduva se apucă din nou de treabă. 

TF 


Bega nu descoperise niciun mijloc de a pătrunde în Casa Vieții. 


Nu-i rămânea decât să aștepte cea de-a douăzeci și cincea zi a lunii 
khoiak. 

Atunci, în sfârșit, Isis și mumia osiriană vor părăsi Locașul Aurului 
ca să-i înfrunte, după cum cerea ritualul, pe părtașii lui Seth, care vor 
încerca să oprească procesiunea să ajungă la mormântul din pădurea 
Peker, locul împlinirii ultimilor pași ai reînvierii. 

Să-l ucidă pentru a doua oară pe Iker, să spulbere roadele 
strădaniilor lui Isis și să vestească în gura mare victoria Prevestitorului! 
După această măreață ispravă, Bega nu se va da în lături să ia puterea, 
arătând că doar el era în stare să păstreze ordinea. 

O singură opreliște îi stătea în cale: Sekari, care îl privea și acum cu 
neîncredere, îngreunându-i mișcările. Prin urmare, trebuia să-i ofere 
degrabă o dovadă a vinovăţiei slujitorului lui KA. 

Și atunci iscoada asta care-și băga nasul peste tot nu se va mai ține 
atâta după Bega. 


A nouăsprezecea zi (7 noiembrie) 
Luna khoiak: Memphis 


Când sosi la Memphis, faraonul știa că Isis, în cea de-a opta oră a 
zilei, așezase statueta lui Sokaris pe un piedestal de aur, înainte de a o 
tămâia și de a o înfățișa soarelui. 

Lumina alunga puţin câte puțin întunericul și înzestra cu o nouă 
energie mumia Osiriană. 

Întoarcerea uriașului rege nu trecu nebăgată în seamă. Vestea se 
răspândi iute în orașul scăpat de orice grijă, după înfrângerea 
luptătorilor din umbră. Cei dornici de ospeţe, de dans și de muzică 
dădură glas bucuriei și începură să petreacă din toată inima. 

De faţă cu regina, Sesostris îi chemă la el pe membrii Casei Regelui. 

— Încă n-a venit vremea sărbătoririi izbânzii, rosti monarhul. 
Prevestitorul s-a strecurat în Abydos în chip de preot temporar, ajutat 
de mai mulți complici. Unii dintre ei au fost uciși, dar căpetenia lor a 
fugit. 

— Câţi aliaţi i-au mai rămas? se neliniști Sehotep. 


— Cel puţin un preot permanent din Abydos continuă să-și trădeze 
confreria, dar Sekari îl va da în vileag. 

— Lucrarea lui Isis se împlinește neabătută? întrebă Senankh. 

— O bună parte din ea a fost deja săvârșită, Osiris-lker începe să 
trăiască din nou. l-aţi nimicit pe luptătorii din umbră? 

— Da, răspunse Nesmontu. Jumătate dintre șobolanii ăștia au pierit 
sufocați în adâncul hrubelor pe care le-au săpat, ceilalți și-au găsit 
sfârșitul străpunși de săgeți și de lănci. Socot că orașul a fost curăţit. 
Planul vizirului Sobek a mers de minune. 

— Laudele i se cuvin lui Sekari, recunoscu Păzitorul, care îi 
înmânase monarhului un raport despre toate cele petrecute și o listă a 
principalilor vinovaţi. 

În fruntea ei se afla Medes, Secretarul Casei Regelui. 

Sesostris își aminti de vorbele înțelepţilor: „Cel pe care-l vei hrăni 
și-l vei ridica în cele mai înalte ranguri te va lovi pe la spate”. 

—  Împărtășesc părerea lui Nesmontu, încuviință vizirul. În 
Memphis domnește acum pacea. 

— Acesta e ultimul vicleșug al Prevestitorului, dezvălui monarhul. 
Ne face să credem că biruinţa e deja a noastră. La Abydos, discipolul 
său va încerca să oprească ritualul reînvierii, iar aici, în capitală, 
demonul va stârni focul pustiitor. 

— În ce fel? întrebă regina. 

— Vărsând peste Memphis cazanul Muntelui Roșu. 

ttt 

Prevestitorul trase adânc în piept aerul fierbinte al Muntelui Roșu, o 
enormă carieră de cuarţit, aflată la sud de Heliopolis. Aici se plămădea 
piatra de foc, ce avea culoarea sângelui și de a cărei putere 
Prevestitorul se va folosi pentru a arde vechiul soare și a-l împiedica să 
renască pe urmașul său, care se trezea la viață după ce străbătea trupul 
zeiței Nut. 

În fiecare noapte, toate templele Egiptului luau parte la lupta 
soarelui împotriva tenebrelor. Oare astrul va fi copleșit sau zorii cei noi 
vor răsări? Fără ritualuri și fără rostirea cuvintelor luminii, lumea era 
sortită pieirii. lar lumea aceasta, spunea înţelepciunea egipteană, nu 


avea nevoie să fie salvată de o credinţă, ci să fie condusă și călăuzită 
potrivit dreptăţii lui Maat. 

Aceasta era învățătura cea mai însemnată care trebuia călcată în 
picioare, așezând în locul ei un adevăr mai presus de toate, pe care 
nimeni nu-l putea pune la îndoială. 

În curând, din Memphis nu va rămâne decât jale și cenușă. 
Ridicându-se spre înaltul cerului, o flacără uriașă va vesti izbânda 
Prevestitorului. 


A douăzecea zi (8 noiembrie) 
Luna khoiak: Abydos 


În cea de-a opta oră a zilei, Isis și Nephtys, purificate, spălate de 
isefet, cu numele înscris pe umăr și capul acoperit cu o perucă rituală, 
începură să țeasă o pânză menită să acopere trupul osirian de-a lungul 
drumului până la locașul său de veci. 

Împrejurul Locașului Aurului, paza nu slăbise câtuși de puţin. 
Pleșuvul supraveghea schimbarea gărzilor și mergea de mai multe ori 
pe zi să se încredințeze că salcâmul nu dădea niciun semn de 
slăbiciune. 

La rândul său, Sekari îl pândea pe slujitorul lui KA. 

Cu pași apăsați și egali, fără să privească niciodată îndărăt, bătrânul 
preot își îndeplinea cu mare râvnă sarcinile. Trecând de la un sanctuar 
la altul, îi cinstea pe strămoși, rostind formulele ce dăinuiau din cele 
mai vechi timpuri. 

Ținându-și fruntea sus și privirea îndreptată înainte, abia dacă 
răspundea preoților temporari ce-i dădeau bineţe. Nu se întâlni cu 
niciun complice și, isprăvindu-și treburile, se întoarse în odaia sa, 
unde i se aduse o hrană sărăcăcioasă. 

Uimit, Sekari ar fi trebuit să se îndepărteze. 

Dar ceva dinlăuntrul său îl îndemnă să rămână nemișcat. 

Și, astfel, fu martorul unui lucru surprinzător. Pradă unei mânii 
cumplite, slujitorul lui KA se năpusti afară din odaia lui, sfărâmă o 
tăbliță din lemn și îngropă resturile cu lovituri de călcâi. 


Sekari așteptă ca preotul să plece, scoase bucăţile din pământ și 
alcătui la loc tăblița. 

Pe ea se vedea gravat un semn lesne de recunoscut: capul 
animalului zeului Seth, cu bot lung de girafă și urechi ciulite. 

Semnul discipolilor Prevestitorului. 


A douăzeci și una zi (9 noiembrie) 


Luna khoiak: Abydos 


Această zi hotărâtoare și primejdioasă însemna intrarea în Cerul 
tuturor divinităților și sfârșitul încolțirii Osirisului vegetal. 

Isis și Nephtys scoaseră piatra ce ascundea vederii o deschidere din 
acoperișul capelei unde fusese depus mulajul, stropit cu apă din Nun, 
începând cu ziua a douăsprezecea a lui khoiak. 

Legătura dintre cei trei Osiris slăbea. Acum trebuia săvârșit un 
lucru foarte delicat: scoaterea din bazinul de bronz negru a mulajului 
de aur, alcătuit din două părți. 

Dacă se iveau crăpături, speranţa se risipea. 

Cu chipul grav, cu mâini pricepute și sigure, Isis îl cercetă fără să 
găsească vreo stricăciune. După ce unse cu tămâie cele două părţi ale 
mulajului, le prinse strâns cu patru frânghii subțiri din papirus. 

În felul acesta, gâtul, coșul pieptului și coroana albă a mumiei nu 
aveau să se clintească din loc. 

Soarele se revărsă peste mulaj, peste bazinul de bronz și peste 
Osirisul ce vegeta. 

— Odihnește-te puţin, o povăţui Nephtys pe Isis. Ai ajuns la capătul 
puterilor. 

Văduva îl privi îndelung pe Fiul regal. 

— Când Iker se va elibera de moarte, am să mă odihnesc lângă el. 

ttt 

Copleșit, Pleșuvul se uita la tăblița adusă de Sekari. 

— Slujitorul lui KA e aliatul Prevestitorului... Nici acum nu-mi vine 
a crede! 

— Și totuși, iată dovada, zise Sekari. 

— O avea complici? 


— Eu, unul, mă îndoiesc, dar am să-l supraveghez îndeaproape. 

— N-ar fi mai bine să-l arestăm și să-l facem să vorbească? 

— Mie preotul ăsta mi se pare nespus de încăpățânat, așa că n-o să 
scoatem vreo vorbă de la el. Aș vrea să-l las să-și pregătească 
următoarea nelegiuire și să-l prind asupra faptei. 

— E primejdios din cale-afară, Sekari! 

— Fii pe pace, n-o să-mi scape. Cere-i lui Bega să se arate mai atent 
ca oricând și să ne prevină la cea mai măruntă mișcare ce-i trezește 
bănuieli. 


Aceeași zi 
Luna khoiak: Memphis 


Necunoscând primejdia cumplită ce-l pândea, Memphisul îşi 
reluase viața obișnuită. Îndată ce soldaţii săi se înapoiară din misiune, 
generalul Nesmontu se înfățișă regelui. 

— Nici urmă de Prevestitor, Luminăţia Voastră. Cariera Muntelui 
Roșu e închisă și pustie. Băieţii mei au scotocit peste tot, dar n-au 
descoperit nici ţipenie de om. Potrivit ordinelor voastre, armata a 
străbătut în lung și-n lat întregul ținut. Dacă chiar se ascunde acolo, 
Prevestitorul nu va primi ajutor din afară. 

— Acolo se ascunde, stărui Sesostris, și nimeni nu va putea să-l 
zărească înainte să se arate singur. 

— Oare monstrul așteaptă cea de-a douăzeci și cincea zi a lunii 
khoiak? 

— Așa se pare, încuviință faraonul. Datorită complicelui său, 
preotul permanent din Abydos, știe cum se desfășoară misterele. Pe 
douăzeci și trei, dacă Isis reușește să ducă la bun sfârșit opera la roșu, 
toate stâncile din regat se vor umple cu energie, iar cazanul Muntelui 
Roșu își va recăpăta forța și vigoarea. Pe douăzeci și patru, Seth va 
încerca să fure unul dintre elementele ritualului. lar pe douăzeci și 
cinci, își va trimite părtașii să-l atace pe Osiris. 

— Pleșuvul și Sekari vor reuși să le țină piept! 

— Drept să-ți spun, nu știu, Nesmontu, căci Prevestitorul va stârni 
focul nimicitor în zorii acelei zile. De înfruntarea noastră atârnă soarta 


Abydosului. 

— Luminăţia Voastră, îngăduiți-mi să lupt în locul vostru! 

— Curajul tău n-ar folosi la nimic. Doar eu pot să mă folosesc de 
puterea Dublei Coroane, și nici așa nu am siguranţa că voi înfrânge un 
dușman atât de înverșunat. Du-i pe membrii Cercului de Aur la 
Abydos, păziţi locașul reînvierii și cereţi sprijinul strămoșilor. 

— Lumindăţia Voastră... 

— Știu, Nesmontu. Chiar dacă înving, îmi va rămâne prea puţin 
timp pentru a sosi la Abydos pe treizeci khoiak. În lipsa mea, Iker va 
muri. Dar mâine se vor încheia lucrările la o nouă corabie, cum nu s-a 
mai văzut până acum. Alege corăbieri destoinici, în stare să muncească 
zi și noapte. Vântul de miazănoapte și Nilul vor fi aliaţii noștri. 

— O să învingeţi, Luminăţia Voastră. Și o să ajungeţi la timp. 


A douăzeci și doua zi (10 noiembrie) 


Luna khoiak: Abydos 


Purtând pe cap o coroană vegetală ce amintea de învierea lui Osiris, 
un preot mâna trei boi, unul alb, unul negru și unul bălțat, care, 
înjugați la un plug, traseră o brazdă în pământul ușor de arat. În urma 
lor veniră săpătorii mânuind săpăliga, simbol al dragostei pentru divin, 
și adânciră făgașul deschis de plug. În această zi a îngropării zeului, 
toți cei drepţi în fapte și-n vorbe, vii sau morţi, celebrau o sărbătoare a 
reînnoirii. 

Scoțând sămânţa din săculeţi împletiţi din fibre de papirus, preoții 
permanenţi o măsurară cu un oboroc de aur, ce semăna cu ochiul lui 
Osiris, și o zvârliră pe brazdă. O ultimă arătură o acoperi. 

Înmormântarea era prilej de veselie, căci ea vestea renașterea 
grânelor hrănitoare, după ce sămânţa, aidoma Zeului, se va înălța spre 
lumină. Împlinind acest ritual, confreria din Abydos își asigura 
sprijinul lui Geb, zeul Pământ. 

La adăpost de orice bănuială, lui Bega puţin îi păsa de toate acestea. 
Scăpat de Sekari, pregătea atacul de pe douăzeci și cinci khoiak. După 
cum îl sfătuise Pleșuvul, se ţinea în preajma slujitorului lui KA, atent 
la ritualul celor patru viței, cel alb, cel negru, cel roșu și cel bălțat. 


Veniţi din cele patru zări, ei căutau, găseau și protejau mormântul 
lui Osiris de vrăjmași văzuţi și nevăzuţi. Alungând Răul din ţinutul 
sacru, purificau pământul, călcându-l sub copite, și închideau trecerea 
spre locul misterelor. 

În lipsa regelui - minunat semn, potrivit părerii lui Bega -—, Isis ţinea 
cele patru funii menite să controleze vițeii. Capătul lor avea forma lui 
ankh, cheia vieţii. Neîndoielnic, Prevestitorul îl silise pe monarh să 
ducă o altă bătălie, mult mai anevoioasă, și să nu se mai îngrijească 
deocamdată de Abydos! 

Această observaţie aprinse iarăși ura și ranchiuna lui Bega. Aidoma 
colegilor săi, înfipse o pană a lui Maat într-unul dintre cuferele ce 
adăposteau pânzeturile pentru KA-ul lui Horus, urmașul lui Osiris. Și 
astfel, Egiptul strâns laolaltă precum universul, celebra unitatea 
regăsită a trupului osirian. 

Isis și Nephtys modelară două cercuri de aur, soarele cel mare și 
soarele cel mic, și aprinseră trei sute șaizeci și cinci de lămpi în plină 
zi, în timp ce preoţii și preotesele aduseră treizeci și patru de bărci 
micuțe, ale căror echipaje erau alcătuite din statui ale divinităților. 

La căderea nopţii, ele străbătură lacul sacru. 

lar orzul Osirisului care vegeta deveni aur. 


A douăzeci și treia zi (11 noiembrie) 
Luna khoiak: Abydos 


Stăpân al criptei fluidelor divine, însoţit de șapte lumini, Anubis 
aduse mumiei osiriene inima care atrage gândirea nemuritoare, un 
scarabeu din obsidian. Apoi el acoperi trupul cu amulete și pietre 
preţioase, ca să alunge din carnea sa tot ce era pieritor. 

În aceeași clipă, Isis scoase din mulaj statuia zeului Sokaris, o așeză 
pe un piedestal de granit învelit cu o rogojină din stuf, îi vopsi părul în 
lapislazuli, fața în galben-brun, maxilarele în turcoaz, îi desenă ochii și 
o înzestră cu cele două sceptre osiriene. Apoi lăsă lumina soarelui să o 
scalde. 

Chipul lui Iker căpătă culori asemănătoare. 

Anubis îi puse înainte cinci bucăţi de tămâie. 


— leşi din somn, trezește-te. Locașul Aurului te modelează, precum 
un sculptor modelează piatra. 

Isis ridică cele două pene ale lui Maat pe care i le dăruise 
Mărșăluitorul din orașul Djedu. Din ele țâșniră unde purtătoare de 
energie, asigurând unitatea universului. 

— Îți însufleţesc faţa, grăi Anubis. Ochii tăi te vor călăuzi prin 
meleagurile întunecate și-l vei vedea pe stăpânul luminii când străbate 
bolta cerească. 

Apoi atinse cu capătul teslei din metal ceresc, „stăpâna Magiei, 
buzele lui Iker. 

Sângele năvăli în ele. 

Opera la roșu tocmai se împlinise. 


A douăzeci și patra zi (12 noiembrie) 
Luna khoiak: Abydos 


Creșterea Osirisului vegetal și primul semn de viaţă al lui Osiris- 
Iker dovedeau că dezvoltarea Osirisului mineral și metalic se desfășura 
în chip armonios. Înăuntrul atanorului, trupul divin se refăcea, iar 
legăturile sale sporeau cu fiecare zi. 

Lui Isis i-ar fi plăcut atât de mult să-l îmbrăţișeze pe Iker și să-l 
sărute! Dar asta ar fi însemnat să stingă palida rază de speranţă ce se 
ivise datorită operei la roșu. Trupul de lumină trebuia să rămân pur, 
neatins de nicio făptură omenească, căci își va recăpăta putinţa de a se 
mișca numai după încă un șir de grele încercări. 

Pietrele din cariere se încărcau cu energie, iar cazanul Muntelui 
Roșu dobândi o putere de temut. În curând, Prevestitorul va avea la 
îndemână o armă cumplită. 

Isis se gândi la Sesostris. 

Va izbuti el, oare, încă o dată, să iasă învingător dintr-o luptă în 
care forțele celor ce se înfruntau nu erau deopotrivă? În faţa 
Prevestitorului, agerimea, curajul și magia faraonului vor fi de ajuns? 
Poate că mâine, văduva își va pierde și tatăl. lar dacă regele nu se va 
afla în Abydos pe treizeci khoiak pentru a desăvârși Marea Operă, Iker 
nu se va trezi la viață. 


În această zi, când simbolul reînvierii era înfășurat în giulgiu, 
înăuntrul atelierului de îmbălsămare, Isis strânse în fâșii de pânză noi 
statuia zeului Sokaris, o închise într-un sipet din lemn de sicomor și o 
așeză pe niște ramuri tot de sicomor, căci acest arbore era locuința 
pământeană a zeiței Cer. 

După șapte zile, fiecare atârnând cât o lună întreagă, Iker va renaște 
în sânul Mamei celei Mari. 

Tocmai când Nephtys se pregătea să desfacă o pânză roșie, sora sa i- 
o smulse din mâini și o azvârli jos. 

Țesătura se aprinse și o flacără se îndreptă amenințătoare spre 
mumie. 

Apa lui Nun vărsată din vasul de aur înlătură primejdia. 

— Un atac al Prevestitorului, care, prin mijlocirea urii lui Seth, a 
încercat să fure această pânză și să pună capăt ritualului, rosti 
înspăimântată Marea Preoteasă din Abydos. 

— Cum de știe tot ce se petrece aici? se îngrozi Nephtys. 

— Complicele său l-a înștiințat. Dar nici el, nici stăpânul lui nu vor 
trece de zidurile Locașului Aurului, căci i-am nimicit umbra. 

— Dar mâine va trebui să ieșim de aici și să-i înfruntăm pe sethieni, 
îi reaminti Nephtys. Mumia nu se poate lipsi de energia zeului lor. Și 
mă tem de tot ce e mai rău. Dacă Prevestitorul reușește s-o întoarcă în 
folosul său, Iker va fi răpus pentru totdeauna. 

— N-avem de ales. 

ttt 

Întrucât Pleșuvul dăduse ascultare sfaturilor sale, Bega nu-și mai 
încăpea în piele de bucurie. 

A doua zi, în timpul luptei dintre părtașii lui Horus și cei ai lui Seth, 
slujitorul lui KA se va număra printre aceștia din urmă. Și atunci, fie va 
încerca să treacă singur la fapte, fie complicii săi vor fi siliți, în sfârșit, 
să-și arate adevărata faţă. 

Cu o vitejie vrednică de laudă, Bega se va ţine mereu alături de 
slujitorul lui KA și va da alarma la cel mai mic gest necuvenit al 
acestuia, împiedicându-l astfel să pricinuiască vreun râu mumiei 
osiriene. 


La drept vorbind însă, Bega plănuia ca, la primul popas al 
procesiunii, s-o ucidă pe Isis, să distrugă mumia și să-l învinuiască 
apoi de aceste fapte mârșave pe slujitorul lui KA. 

Dat fiind că și el se afla printre sethieni, Bega avea să fie înarmat cu 
un baston. Și nu era vorba de o simplă bucată de lemn, ci de un baston 
al lacului, din tamarisc, în stare să doboare la pământ orice dușman. 

Mai ales de când Prevestitorul îl înzestrase cu o forță nimicitoare. 


A douăzeci și cincea zi (13 noiembrie) 


Luna khoiak: Abydos 


Pleșuvul, Isis și Nephtys scoaseră din Locașul Aurului barca lui 
Osiris, în care se odihnea iarăși mumia lui Iker, acoperită cu pânza 
țţesută de cele două surori. Creaţie a zeului luminii, limbă a lui Ra, 
corabia era făcută din lemn de salcâm, iar părțile ce-o alcătuiau 
simbolizau părțile trupului reîntregit al lui Osiris. 

Doar un om cu inima curată putea să urce în ea și să călătorească 
alături de Venerabili, cei care biruiseră negurile și știau să mânuiască 
vâslele, atât ziua, cât și noaptea. 

— Să ne îndreptăm spre locașul de veci al Marelui Zeu, porunci 
Pleșuvul. Fie ca noi să devenim puternici și luminoși, în tovărășia sa. 

În fruntea alaiului, pășeau doi preoți cu capete de șacal, 
deschizătorii de drum, apoi veneau Thot, Onuris, cel care mânuia 
lancea ca s-o aducă înapoi pe zeița îndepărtată și ca s-o domolească pe 
leoaica înspăimântătoare, șoimul Horus, preoţii și preotesele care 
citeau Legea și scrierile despre ritual, purtătorul cotului zeiței Maat, 
purtătorul vasului pentru jertfe și preotesele care cântau din felurite 
instrumente. 

Sethienii se năpustiseră asupra lor, în apropierea lacului sacru. 

Pe când își ridicau bastoanele, pregătindu-se să lovească, strălucirea 
bărcii îi țintui locului. 

— Seth și ochiul cel rău au fost respinși, rosti Pleșuvul, numele lor 
nu mai există. Barcă a lui Osiris, vederea ta i-a tulburat! Să-i prindem 
pe răzvrătiți cu coșul de pescuit, să-i legăm strâns cu funii, să-i 
străpungem întrebuințând cuțţitele și să le curmăm vieţile! 


Sethienii se prăbușiră. 

Pleșuvul împlini gesturile rituale: le tăie capetele și le smulse 
inimile. 

Prima parte a ceremoniei odată încheiată, slujitorul lui KA se ridică 
bombănind. Nu-i era deloc pe plac să se numere printre atacatorii lui 
Osiris, dar nu obișnuia să crâcnească împotriva ordinelor mai-marelui 
său. Și ceilalți sethieni se bucurară că-și isprăviseră această treabă 
supărătoare și începură să se pregătească pentru sărbătoarea cepei. 

Luându-și bastonul cu el, Bega se făcu nevăzut. 

Membrii procesiunii se împrăștiară. Aceasta era clipa nimerită 
pentru a trece la fapte! Nici Isis, nici Nephtys nu vor putea să-i țină 
piept. Așa că i se vor alătura lui Iker, pe tărâmul celălalt. 

Bega clocotea de ură și nu simţea nicio părere de rău. Când se 
vânduse Prevestitorului, socotise că-și va potoli setea de răzbunare și 
de putere. lar acum i se ivise prilejul. 

—  Carevasăzică, se dumiri Sekari, tu erai netrebnicul între 
netrebnici, cel mai josnic dintre ticăloși! 

Cu mâinile încleștate pe baston, Bega se întoarse. 

— Tot te-ai ținut după mine! 

— N-am crezut niciodată în vinovăția slujitorului lui KA. Cum s-ar 
zice, am văzut prea multe la viața mea ca să mă las așa ușor păcălit... 
Prevestitorul ni l-a aruncat drept momeală, ca să-ţi elibereze ţie calea. 
Însă drumul tău se oprește aici. 

Întinzându-se, preotul încercă să-l doboare pe Sekari dintr-o 
lovitură. 

Sekari se feri, dar nu ținu seama îndeajuns de bastonul lacului, care 
îl izbi cu putere în umăr. Ameţit, se rostogoli la pământ. 

Isis și Nephtys se așezară în fața mumiei, apărând-o. 

— Voi două și Iker o să crăpaţi, în sfârșit! răcni Bega, înălțându-și 
arma. 

Ridicându-se pe picioarele de dinapoi, Vânt-de-Miazănoapte se lăsă 
cu toată greutatea pe spinarea preotului. 

Cu șira spinării ruptă, trădătorul scăpă bastonul, horcăi și se prăvăli. 

Bizuindu-se pe tovarășul său, Sângerosul nu găsise de cuviință să se 
amestece. 


Bega trăgea să moară, iar în ochi i se putea citi groaza. Câinele îl 
adulmecă, apoi se îndepărtă de el, scârbit. 

Membrii procesiunii se adunară în jurul trădătorului, care își dădu 
ultima suflare. 

— A sosit ora primei judecăţi, reaminti purtătorul cotului zeiței 
Maat. Preotul acesta permanent merită să fie mumificat și chemat 
înaintea tribunalului divinităților? Dacă vreunul dintre noi are a-i 
aduce vreo învinuire, să vorbească. 

— Bega și-a călcat jurământul și s-a pus în slujba Răului, grăi 
Pleșuvul. Voia să distrugă Arborele vieţii, să pângărească Misterele lui 
Osiris, să le ucidă pe Marea Preoteasă și pe sora sa. Lista acestor 
nelegiuiri e de ajuns ca să-l osândească. Nu va fi mumificat, ci ars 
împreună cu o figurină din ceară roșie, cu chipul lui Seth. Și din el, 
NIMIC să nu rămână. 

ttt 

Pleșuvul spălă picioarele lui Isis în vasul de argint al lui Sokaris, 
apoi îi agăță la gât o ghirlandă de ceapă. Toţi cei care luau parte la 
ritualul misterelor purtau astfel de coliere, cu verigile în formă de 
cheia vieții, urmând să le ofere în zori sufletelor celor drepți și să le 
redea lumina. Datorită cepei, fața era purificată, inima - sănătoasă, iar 
șarpele nopții - alungat. 

La sfârșitul ritualului, cele cinci simțiri ale lui Iker se dezmorțiră. 
Dar pentru ca ele să revină pe de-a-ntregul la viață era nevoie de mai 
mult. 

Odată Seth îmblânzit, Răul îndepărtat şi calea luminată, barca lui 
Osiris se întoarse în Locașul Aurului. Cu umărul bandajat, Sekari 
stătea în continuare la pândă. 

Dar Isis nu se putea bucura de această reușită prețioasă, căci 
neliniștea îi măcina sufletul. 

— Cine va ieși învingător din lupta de la Muntele Roșu? Faraonul 
sau Prevestitorul? 


Aceeași zi 


Luna khoiak: Memphis 


Faraonul rosti fiecare cuvânt al ritualului din zori de parcă acum îl 
celebra pentru prima dată. 

Peste câteva ore, poate că templele Memphisului vor dispărea, 
înghiţite de un șuvoi de foc, care se va revărsa apoi peste Abydos. 

Purtând pe cap Dubla Coroană, iar în jurul șoldurilor având o pânză 
cu chipul fenixului, regele părăsi sanctuarul, luând-o spre Muntele 
Roșu. 

Când mai avea o bună bucată de drum până acolo, porunci gărzii 
sale să nu-l urmeze. 

Isis reușise opera la roșu, Iker atinsese hotarul reînvierii. Dar ultimii 
pași care mai trebuiau făcuţi erau dintre cei mai anevoioși. 

ttt 

Cariera ardea, pietrele hrăneau un foc sethian înfiorător, care făcea 
să clocotească lava acestui uriaş cazan, în stare să nimicească toate 
construcțiile ridicate de faraoni, începând cu prima dinastie. 

Scăpat de complicii săi nevolnici, Prevestitorul simțea că puterea lui 
distrugătoare sporea cu fiece clipă. Lovind Egiptul, va lovi lumea 
întreagă și o va lipsi de Maat. 

La marginea carierei, fără să se sinchisească de căldura înăbușitoare 
și de pământul dogoritor, stătea Sesostris. 

— lată-l, în sfârșit, pe faraon! Ştiam că nu vei da bir cu fugiţii, 
crezându-te în stare să mă înfrunţi. Câtă înfumurare! Ai să fii primul 
care va muri, înaintea nechibzuiţilor care nu vor recunoaște adevărata 
credinţă. 

— Aliaţii tăi au pierit. 

— Nu contează! Nişte netrebnici legaţi de trecut. Eu pregătesc 
viitorul. 

— O credință răspândită cu de-a sila, învățături respingătoare și 
aducătoare de moarte... Numești asta viitor? 

— Gura mea rostește poruncile Zeului, iar oamenii trebuie să i se 
supună! 

Sesostris îl sfredeli cu privirea pe Prevestitor. Ochii roșii ai acestuia 
azvârliră fulgere, neputând să îndure prezența unui asemenea 
potrivnic de neclintit. 


— Sunt chezașul unui adevăr mai presus de tot și de toate și pe care 
nimeni nu va putea să-l schimbe! De ce nu vrei să înţelegi lucrul 
acesta, Sesostris? Domnia ta se încheie, a mea începe. Mai devreme 
sau mai târziu, toate popoarele se vor pleca înaintea mea și mi se vor 
alătura. 

— Egiptul e regatul lui Maat, stărui faraonul, nu al unui smintit. 

— Îngenunchează și venerează-mă! 

Coroana cea albă se preschimbă într-o rază de lumină atât de 
orbitoare, că-l sili pe Prevestitor să se dea înapoi. 

Nebun de furie, apucă o piatră fierbinte și o aruncă înspre Sesostris. 

Un bulgăre de foc atinse în treacăt fața monarhului. 

Cel de-al doilea ar fi trebuit să-l izbească în frunte, dar din gura 
uraeusului, cobra regală, țâșni o flacără care spulberă piatra în mii de 
bucăți. 

Prevestitorul abia dacă-și zărea dușmanul și nu găsea în el niciun 
sprijin pentru isefet, care să-i îngăduie să zdrobească apărarea 
nevăzută a monarhului. 

În pofida văpăii ce-l înconjura, Sesostris înainta fără să șovăie. 

Spirala ce împodobea coroana roșie se desprinse și se înfășură în 
jurul gâtului Prevestitorului. Însă acesta izbuti să se elibereze din laţul 
care îi pricinui o rană adâncă. Scăldat în propriul sânge, urlă de 
durere, iar glasul său răzbătu până în măruntaiele pământului. 

— Demoni ai infernului, ieșiți din adâncuri, pustiiți acest regat! 

În clipa când aburi fierbinţi străpunseră pământul crăpat, Sesostris 
deșertă conținutul vasului de aur. 

Lacrimile văduvei stinseră pârjolul. 

Prevestitorul încercă în van să reverse șuvoiul de lavă. Fluviul de foc 
se întoarse împotriva lui, preschimbându-l într-o torță vie. 

— Am să dispar, Sesostris, dar nu voi pieri de tot! Peste o sută, o 
mie sau două mii de ani o să mă întorc, și biruința va fi a mea! 

Trupul i se descompuse, căldura se potoli, iar peste carieră se 
așternu liniștea. 

Încă de la nașterea sa, Egiptul îl împiedicase pe Prevestitor să-și 
răspândească otrava. lar izbânda Dublei Coroane dovedea trăinicia și 
strălucirea lui Maat. 


Dar armonia Celor Două Regate și legăturile lor cu nevăzutul, 
comori de mare preţ, aveau să rămână amenințate mereu. Deja, la 
sfârșitul vremurilor de aur ale piramidelor, ţara fusese în pericol să 
dispară. Doar faraonii se împotriviseră acestei decăderi, la prima 
vedere, de neocolit. Întărind puterea Egiptului, Sesostris ducea mai 
departe lucrarea înaintașilor săi. 

Dar, într-o zi, zăgazurile se vor prăbuși, iar Prevestitorul se va folosi 
de această ruptură ca să pornească la atac. Și nu va mai exista niciun 
faraon care să-l oprească din drum. 

Acum însă, Sesostris trebuia să ajungă degrabă la Abydos ca să-l 
aducă pe Iker la lumină. 

În portul Memphisului aștepta, trasă la mal, o corabie nou-nouţă, al 
cărei echipaj, alcătuit din corăbieri încercaţi, era gata de plecare. 

— Vom călători zi și noapte, zise monarhul. Vom poposi la Abydos 
pe treizeci khoiak. 

Căpitanul păli. 

— Peste putinţă. Luminăţia Voastră! Niciun vânt, oricât de 
puternic, n-ar reuși să... 

— Pe treizeci khoiak. 

— Am înţeles, Luminăţia Voastră. A mai rămas de hotărât un singur 
lucru, fără de care nu avem cum să pornim la drum: numele corăbiei. 

— Se va chema Fulgerul. 


A douăzeci si sasea zi (14 noiembrie) 


2 2 


Luna khoiak: Abydos 


Preoții prinseră cu harponul hipopotamul lui Seth, una dintre 
incarnările preferate ale zeului ce tulbura rânduielile cerești, și arseră 
statueta pe un altar. În preajma zilelor hotărâtoare pentru reînvierea 
lui Osiris, trebuia înăbușită orice formă a dezordinii ce ar fi oprit 
desfășurarea ritualurilor. 

Înainte de începerea unei noi procesiuni, Isis privi îndelung mumia 
lui Iker. 

Încă nu se tămăduise de moarte, dar o viaţă ascunsă îi pătrunsese în 
trup. Văduva se temea de intrarea în ţinutul luminii, trecere peste 


măsură de primejdioasă. 

Dar nici Iker, nici soţia lui nu aveau de ales. 

Isis încercă să simtă ce se petrece cu tatăl ei și văzu un jăratic uriaș, 
precum și o siluetă omenească înghițită de flăcări. 

Apoi pârjolul se linişti, culoarea albastră o înlocui pe cea roșie, iar 
vântul umflă pânzele unei corăbii. 

Sesostris se întorcea la Abydos! 

Sesostris sau... Prevestitorul? Dacă acesta din urmă biruise și acum 
îi întuneca preotesei gândurile? Dacă la bordul acestei corăbii se găsea 
o ceată de luptători orbiți de credința lor și hotărâți să pustiască 
pământul lui Osiris? 

Pleșuvul se apropie de Isis. 

— Am să-ți spun ceva tare supărător. Întrucât acum s-ar cuveni să 
jertfim o altă incarnare a lui Seth, măgarul sălbatic, unul dintre preoţi 
socoate că Vânt-de-Miazănoapte n-are ce căuta pe meleagul Zeului și 
cere ori să fie izgonit, ori, încă și mai rău, să fie... 

— Să-l trimitem la moarte pe tovarășul lui Iker care tocmai ne-a 
salvat viaţa și l-a pedepsit pe Bega? Ar însemna să păcătuim faţă de zei 
și să le stârnim mânia! Dacă-l izgonim, ne va lipsi puterea lui Seth, 
unul dintre focurile alchimice care ne trebuie neapărat. 

— Atunci, ce hotărăști? 

— Odată ce și-a ispășit greșeala, Seth îl poartă în spate pentru 
totdeauna pe Osiris și înoată astfel încât să-l ţină la suprafața 
oceanului de energie. El devine corabia trainică, în stare să-l ducă spre 
veșnicie. Vânt-de-Miazănoapte îi va ţine locul. 

Ridicând urechea dreaptă în semn de încuviințare, măgarul primi în 
spinare prețioasa povară. Sângerosul păși înaintea lui, în timpul 
procesiunii ce dădea agale ocol templului zeului Osiris și la care luau 
parte toți sacerdoţii. Preotesele cântau din flaut, iar preoţii tămâiau 
pământul. Pleșuvul trăgea după el o sanie, simbol al zeului Atum, Cel- 
Care-Este-și-Cel-Care-Nu-Este. Mai presus de înțelegerea omenească, 
această împletire neobișnuită și de neînchipuit în ochii oamenilor 
simpli ascundea una dintre cele mai adânci taine ale vieţii. 

Sekari și câinele stăteau la pândă. Oare asupra mumiei lui Iker nu 
plutea nicio ameninţare? Bineînţeles, Prevestitorul nu mai avea 


complici în Abydos, dar dacă în timpul îndelungatei sale șederi aici 
aruncase vrăji rele prin unele locuri? 

Dar procesiunea se încheie netulburată de nimic. În ritmul pasului 
domol al animalului zeului Seth, mumia lui Iker se umplu cu forța 
trebuincioasă pentru a trece de o nouă poartă. 

ttt 

În inima Locașului Aurului, Isis și Iker erau singuri, față în față cu 
poarta ținutului luminii, cea pe care faraonul o deschidea în timpul 
ritualului din zori pentru a reînnoi creația. 

Ca să fii primit în alaiul lui Osiris și să ai parte de reînviere trebuia 
să devii o făptură de lumină. Sub această formă, zeul se unea cu 
imaginea sa, cu simbolurile sale și cu trupul său de piatră. 

Ca să-l poţi simţi pe Osiris trebuia să fi trăit toată viața potrivit legii 
lui Maat. Dacă Iker urmase calea dreptăţii și a adevărului, misterul 
divin îl va primi în braţele sale. Dacă nu, strălucirea porţii îl va nimici 
pe veci. 

De asemenea, era nevoie ca, de-a lungul călătoriei sale pământene, 
Iker să fi trecut prin mai multe inițieri, să fi respectat jurămintele și 
tăcerea cuvenită și să fi venerat creaţia și legile ei. 

Văduva avea să încerce acum să împlinească unirea lui ba, sufletul- 
pasăre, și al lui KA, energia celuilalt tărâm. De legătura lor atârna 
înflorirea lui akh, făptura de lumină. Dacă ba și KA nu se alăturau, akh 
nu s-ar mai fi ivit. 

Isis rosti formulele transformării, trezindu-l pe KA, hrănit de 
putere, și atrăgându-l pe ba, hrănit de soare. 

Învăluită într-o sclipire orbitoare, mumia lui Iker trecu poarta și 
suferi îndată o preschimbare aidoma celei pe care o cunoștea Osirisul 
metalic. Unirea lui ba și a lui KA odată împlinită, pasărea-akh, ibisul 
comata, putea să-și ia zborul. 

— Ra îţi dăruiește aurul ieșit din Osiris, zise Isis. Thot te 
însemnează cu pecetea de metal pur, născut din Marele Zeu. Mumia ta 
e unită și trainică precum piatra misterioasă provenită din muntele de 
la răsărit. Aurul îți luminează chipul, îți îngăduie să respiri și dă 
mâinilor tale tărie. Mulțumită lui Maat, Aurul Zeilor, treci de la cele 


pieritoare la cele nepieritoare. Ea rămâne în fața ta și nu se va 
îndepărta de trupul pe cale să reînvieze. 

Luna plină, ochi întregit, împrăștia scânteieri vii, care totuși nu-l 
ascundeau vederii pe Orion, ivit la apus. 

Isis luă un sceptru al cărui capăt avea forma unei stele cu cinci 
colțuri și atinse fruntea lui Iker. Apoi ridică fără greutate un uriaș 
harpon din lemn de cedru, împodobit cu doi șerpi, și puse cârligul pe 
fața mumiei. 

— Înfăţișează-te acoperit de aur, strălucește aidoma electrumului și 
trăiește veșnic. 


A douăzeci şi șaptea zi (15 noiembrie) 


2 2 


Luna khoiak: Abydos 


Pleșuvul îi întâmpină la debarcader pe Marea Soție regală și pe 
ceilalți membri ai Cercului de Aur. 

— Ce călătorie groaznică! tună și fulgeră generalul Nesmontu. 
Vântul a lipsit, mai mulţi corăbieri au căzut bolnavi, iar Nilul a ridicat 
tot soiul de piedici în calea noastră. Dar, în sfârșit, iată-ne la Abydos! 

— Dacă nu luai tu cârma și nu îmbărbătai echipajul, am fi și acum 
departe de aici, îl lăudă Sehotep. 

— Dar faraonul va ajunge la timp? se neliniști Pleșuvul. 

— Nu știm cum s-a încheiat lupta, mărturisi Senankh. Dacă biruie, 
Luminăţia Sa va folosi o corabie nouă, de o iuțeală fără pereche. 

— Marea Operă se desfășoară cu bine? întrebă regina. 

— Iker se găsește acum la poarta ținutului de lumină, răspunse 
Pleșuvul. 

Cu toţii se înfiorară. 

Oare Fiul regal, atât de tânăr și de lipsit de experiență, era 
îndeajuns de înzestrat spiritual ca să poată răzbi dincolo de ea? 

— Dragostea lui Isis va reuși să învingă moartea, își dădu cu părerea 
Nephtys. 

— Nu e nevoie să speri ca să înfăptuiești, îi reaminti Pleșuvul. Să ne 
îndeplinim datoria noastră, pregătind pâinea reînvierii. 


Preotul modelă pâinea în formă de piramidă, movila începuturilor, 
unde se incarnase prima rază de lumină. 

ttt 

Isis eliberă mişcările luminii, îngăduindu-i astfel spiritului Fiului 
regal să se înalțe și să se miște cu ajutorul razelor ei. Ele pătrunseră în 
fiecare părticică a trupului său și-i primeniră carnea. 

— În mijlocul soarelui, locul tău e încăpător, iar gândirea ta - un 
foc. El unește apusul cu răsăritul. 

Sub ceafa mumiei se ivi un cerc luminos, din care se ridică o flacără 
domoală ce învălui chipul lui Iker, fără să-l ardă. 

Văduva trebuia să aștepte acum un semn care să-i dea de veste că 
putea trece la următorul pas al ritualului. 

TET 

Chipul reginei rămânea împietrit, Pleșuvul se încruntase, Sehotep 
de-abia își ținea firea, Nesmontu se plimba de colo-colo, nerăbdător, 
Nephtys se simţea tot mai cuprinsă de spaimă, iar în ochii lui Senankh 
nu se putea citi nimic. 

Sekari,  Vânt-de-Miazănoapte şi  Sângerosul continuau să 
supravegheze împrejurimile Casei Vieţii, deși acestea se aflau sub pază 
severă. 

— Moartea e un vrăjmaș ca oricare altul, socoti bătrânul general. 
Dacă îi găsești punctul slab și ataci în clipa cea mai potrivită, poţi să-l 
învingi! 

Sehotep nu împărtășea câtuși de puţin încrederea lui Nesmontu. 
Dat fiind că fusese cât pe-aci să primească osânda cea mai grea din 
pricina unei învinuiri nedrepte, se gândea acum la tot ce putea fi mai 
rău. Reînvierea de pe treizeci khoiak i se părea nespus de îndepărtată, 
ba, la o adică, chiar de neatins. 

Senankh însă își punea întreaga nădejde în Isis. Nu înlăturase, oare, 
tânăra femeie o grămadă de piedici ce-i ieșiseră în cale și pe care toți le 
socoteau de netrecut? 

Bineînţeles, primejdiile vor spori în ultimele trei zile ale lunii 
khoiak și, în lipsa regelui, strădaniile văduvei nu vor da roadele 
așteptate. 

— Uite-l! strigă Nesmontu ridicându-și privirea. 


Un bâtlan cenușiu plutea sus, în văzduh. Cu o graţie și o măreție 
fără pereche, coborî spre Marele Ținut și se așeză pe pâinea în formă 
de piramidă. 

Mesager al principiului creator în dimineaţa primei zile a lumii, 
suflet al lui Osiris, pasărea avea acum ochii lui Iker. 


A douăzeci și opta zi (16 noiembrie) 


Luna khoiak 


Dinspre miazănoapte vântul bătea cu putere. Bucurându-se de 
acest ajutor neașteptat, căpitanul îl folosi cu multă iscusință. Jumătate 
din echipaj muncea șase ore, în vreme ce restul se odihnea. 

Ținându-se mereu drept la proră, Sesostris nu-și îngădui nicio clipă 
de răgaz. 

— Avem sorţi de izbândă, Luminăţia Voastră, puţini, dar există, 
socoti căpitanul. Nu mi-aș fi închipuit că o corabie poate înainta cu 
așa iuțeală. Numai de nu s-ar ivi nicio piedică în drum! 

— Hathor ne ocrotește. Nu uita să ațâți mereu focul pe altarul ei. 

Iker tocmai trecuse pragul ținutului luminii, iar poarta strălucitoare 
nu-l respinsese. Aurul îi curgea prin vine, dar viaţa lui depindea în 
continuare de lumea mineralelor, a metalelor și a plantelor. Pe treizeci 
khoiak, faraonul va încerca să-i redea înfățișarea omenească. 

PET 

Unul dintre cei mai buni vâslaşi ai echipajului, Două-Cioturi, 
plănuia să pună umărul la înfrângerea lui Sesostris. 

Cu ceva vreme în urmă, fiica sa, Floare-Mică, îl dăduse pe Iker pe 
mâna gărzilor, pentru că refuzase s-o ia de soție. De atunci, existența 
lui Două-Cioturi fusese un șir întreg de nenorociri. Mai întâi, își 
pierduse pământul pentru că încercase să-l păcălească pe scribul care 
strângea dările, apoi Floare-Mică murise timpuriu, cu sufletul ros de 
păreri de rău, în timp ce el se îmbolnăvise grav și îi căzuseră aproape 
toți dinţii. 

lar vinovaţi de toate acestea erau Iker, ridicat la rangul de Fiu regal, 
și faraonul Sesostris, tatăl său spiritual! Dar cum să se răzbune pe niște 
persoane atât de puternice? 


Însă chiar când credea că ajunsese în fundul prăpastiei, norocul îi 
surâse. Unul dintre oamenii de nădejde ai lui Medes îi încredințase 
sarcina de a transporta pe ascuns niște mărfuri. Apoi fu numit în 
fruntea echipajului unei corăbii folosite pentru răspândirea decretelor 
regale. Una peste alta, Două-Cioturi se învoi să ia parte la uneltirile ce 
aveau ca țel răsturnarea de pe tron a lui Sesostris. Așa că ajunsese să se 
numere printre cei mai destoinici slujitori ai lui Medes. 

Dar, vai! Soarta i se arătă iarăși potrivnică și Secretarul Casei 
Regelui pierise! 

Ferindu-se să se lase târât de toată harababura ce se iscase după 
aceea, Două-Cioturi hotărî că trebuia să dea dovadă de îndrăzneală. 
Aflând că, din porunca regelui, se construia în mare grabă o corabie 
nemaivăzută ce avea să pornească neîntârziat la drum, se strecură 
printre membrii echipajului ca vâslaș. Pe de altă parte însă, trimise 
veste ultimilor slujitori devotați ai lui Medes că li se oferea prilejul de a 
jefui o corabie încărcată de comori. 

Cu puţin înainte de Abydos, tâlharii se vor aduna și se vor năpusti 
asupra ei. Două-Cioturi îl va ucide pe căpitan și va aprinde focul pe 
corabie, care va fi silită astfel să tragă la mal. Și atunci, atacatorii îl vor 
încolți pe faraon, care va cădea răpus sub loviturile lor. 

Niciodată Fulgerul nu-și va duce călătoria până la capăt. 


Aceeași zi 


Luna khoiak: Abydos 


Pentru ca spiritul luminos al lui Osiris să-și facă simțită prezența, 
membrii Cercului de Aur traseră o sanie pe care odihnea piatra 
începuturilor, simbol al lui Ra. Strălucirea pătrunse în Marele Ținut și 
stârni, înăuntrul Casei Vieţii, ultima și cea mai importantă 
transformare a lui Osiris vegetal. Tulpinile de orz ieșiră din trupul 
mumiei, vestind apariția unui nou început. Aurul vegetal străbătea 
acum venele lui Iker. 

Moartea continua să se risipească, pentru că văduva nu făcuse nicio 
greșeală. Dar izbânda depindea de faraon, căci numai el putea să 


transmită principiul regal. Doar focul lui Horus, fiul lui Osiris, va 
desăvârși reînvierea. 

Dar poate că un alt foc, cel al Prevestitorului, se apropia de Abydos. 

ttt 

— Nu sunt deloc liniștit, îi mărturisi Sekari lui Nesmontu. 

— Să fi rămas în Abydos complici de-ai Prevestitorului? 

— Nu prea cred. 

— Dacă a întins niscaiva capcane pe ici, pe colo, Cercul de Aur le va 
veni de hac! 

— Dar dacă Prevestitorul a deșertat cazanul Muntelui Roșu? 
Șuvoiul de foc nu va întârzia să ajungă și la noi. 

— Sesostris a învins, grăi răspicat bătrânul general. Un rege ca el nu 
cunoaște înfrângerea. 

— Nu uita cât e de lung drumul dintre Memphis și Abydos! Nu toţi 
credincioșii Prevestitorului au pierit. Cei care au scăpat cu viață ar 
putea să-și unească forțele și să atace corabia. O ultimă încercare 
deznădăjduită și, de aceea, cu atât mai primejdioasă. 

Vorbele acestea îi dădură de gândit generalului, care sfârși prin a 
împărtăși temerile lui Sekari. 

EEF 

— Nu ți-ar plăcea să te razi în cap și să citeşti în fiecare zi Legea? îl 
întrebă pe Sekari Pleșuvul. 

Sekari nu-și ascunse uimirea. 

— Nu pricep... 

— Povara anilor devine tot mai grea, iar sarcinile, apăsătoare. 
Abydosul are nevoie de un nou Pleșuv. Tu, fratele meu, ai umblat mult 
prin lume și ai înfruntat o groază de primejdii. Oare n-ar fi timpul să 
te așezi într-un loc și să te îngrijești de lucruri mai însemnate? 
Naivitatea m-a împins spre săvârșirea a numeroase greșeli. Dar ție firea 
ta neîncrezătoare o să-ţi fie de ajutor. 

— Chiar crezi cu adevărat că... 

— Am să aduc la cunoștința faraonului numele urmașului meu. 

ttt 

Stând alături de Iker, Isis retrăia clipele lor de fericire. Ele nu 
alcătuiau un trecut încheiat și dureros, ci temelia trainică pe care se 


clădea veșnicia dragostei lor. 


A douăzeci și noua zi (17 noiembrie) 


Luna khoiak: Abydos 


În zorii penultimei zile a lunii khoiak, Isis împodobi pieptul lui Iker 
cu un colier lat, ornat cu nouă petale de lotus. Simbol al lui Atum, 
Creatorul, el ocrotea și fixa KA-ul. Crâmpeiele de viață adunate de-a 
lungul șirului de ritualuri nu se vor risipi. Alcătuită din patru sute 
șaptesprezece bucăţi de faianță și de piatră dură, așezate în șapte 
șiraguri, bijuteria incarna Eneada, confreria puterilor creatoare, care 
zămisleau universul clipă de clipă. 

Se apropia ora când atanorul, cereasca vacă preschimbată pe de-a- 
ntregul în aur, va fi scoasă la lumina zilei, înăuntrul ei se continuau 
transformările, la adăpost de privirile omenești. Oare era ea îndeajuns 
de puternică încât să îndure strălucirea soarelui, de care totuși nu se 
putea lipsi? 

Dacă metalul va crăpa, dacă atingerea lumii de afară îi va pricinui 
stricăciuni, Osirisul vegetal se va veșteji, iar Iker va pieri pentru 
totdeauna. 

În fruntea procesiunii mergeau Isis și Nephtys, purtând vaca de aur 
în care odihnea Osirisul mineral și metalic. Sub soarele blând de 
toamnă, procesiunea trebuia să înconjoare de șapte ori mormântul 
Zeului. Sekari, Sehotep, Senankh și Nesmontu trăgeau după ei cele 
patru cufere tainice. Pe rând, Pleșuvul și regina rosteau formulele de 
protecţie. 

Niciunul nu izbutea să-și alunge spaima, pândind apariţia celui mai 
mărunt semn de descompunere, ce ar fi adus cu el dezastrul. Totuși, 
cele două surori nu-și grăbiră pașii. 

Sehotep își simțea gura uscată. 

O părticică de pe spatele vacii se schimbase la culoare. Dar, spre 
uimirea tuturor, pata nu se umflă, ci bătu din aripi! 

— Un fluture mare și auriu, murmură Senankh. Sufletul lui Iker ne 
însoțește. 

Ceremonia se isprăvi fără a mai fi tulburată de alte întâmplări. 


ttt 

Erau vreo treizeci de sărăntoci, oameni care altădată îndepliniseră 
treburile murdare ale lui Medes. O adunătură de răufăcători, obișnuiți 
să se dedea la tot soiul de nelegiuiri. Mai devreme sau mai târziu, 
aveau să încapă pe mâna gărzilor, așa că nu le rămânea nimic de 
pierdut. Vestea primită de la prietenul lor, Două-Cioturi, le zgândărise 
lăcomia: o corabie plină de mărfuri, pe care s-o jefuiască lesne! 

La miazănoapte de Abydos, în dreptul unui sătuc aflat pe un deal, 
Două-Cioturi va aprinde focul la bord, iar corabia va fi nevoită să tragă 
la mal. Și atunci, haita înfometată se va năpusti asupra ei. 

Începuseră deja de pe acum să se tocmească în ce fel să împartă 
prada. Până la urmă hotărâră să respecte legea vechimii: cei care 
făceau parte de mai multă vreme din ceată aveau dreptul să aleagă 
primii. 

Pitiți printre trestii, aşteptau clipa cea mare. 

— Corabie în zare! strigă un pândar. 

Cu pânzele umflate de vântul puternic ce bătea dinspre 
miazănoapte, minunata corabie înainta cu o iuțeală de necrezut. 

— Dar nu e o corabie de mărfuri, băgă de seamă unul dintre tâlhari, 
nedumerit. 

— la uită-te mai bine, îl sfătui un tovarăș de-al său. La proră s-ar 
zice că stă chiar... 

— Puțin îmi pasă. Îndată ce acostează, atacăm. 

Deasupra cabinei se înălță deodată o flacără. 

ttt 

Noaptea cobora. 

Tăcut, Marele Ținut al Abydosului se pregătea să trăiască penultima 
noapte a lunii khoiak. 

Dar faraonul tot nu sosise. În lipsa lui, ritualurile nu puteau fi 
celebrate la timpul cuvenit, iar strădaniile lui Isis vor fi zadarnice. 

Regina se retrase în palatul de lângă templul lui Sesostris. 
Preotesele și preoții permanenţi își vedeau de treburile lor, de parcă 
nicio nenorocire n-ar fi amenințat Abydosul. 

Nesmontu nu-și mai găsea locul. 


— O capcană... ultimii credincioși ai Prevestitorului i-au întins 
regelui o capcană! Mâine, în zori, pornesc în jos, pe Nil. 

— Te-ai osteni degeaba, își dădu cu părerea Sehotep. 

— Poate are nevoie de noi! 

— Noi avem nevoie de el. Doar prezenţa lui va învinge moartea la 
care Prevestitorul i-a osândit pe Osiris și pe Iker. 

Senankh nu avea tăria nici măcar să se amăgească. 

— În ciuda oricăror primejdii, îi încurajă Sekari, Sesostris va 
călători, fără îndoială, și pe timpul nopţii. Să nu ne pierdem nădejdea. 


A treizecea zi (18 noiembrie) 


Luna khoiak: Abydos 


Generalul Nesmontu umbla cu pași mari încoace și-ncolo, pe cheiul 
Abydosului. Neputând să doarmă, se pregătea să plece spre 
miazănoapte ca să-l caute pe rege și să-i dea o mână de ajutor. 

Cum să-și închipuie, fie și numai pentru o clipă, că Prevestitorul 
ieșise învingător și că trupele sale erau pe cale să cucerească Egiptul? 

Însoţit de un vânt năprasnic, soarele răsări. 

Nesmontu zări în depărtare o corabie zveltă și puternică. 

La porunca generalului, soldaţii își încordară arcurile. 

Dar la prora corăbiei se deslușea silueta unui uriaș. 

Sesostris! 

Nesmontu se înclină înaintea monarhului, care coborî primul pe 
pământul lui Osiris. După ce-i mulțumi zeiței Hathor pentru că-i 
îngăduise să-și încheie cu bine călătoria, faraonul se îndreptă spre 
templu. 

— Aţi întâmpinat greutăţi? îl întrebă Nesmontu pe căpitan. 

— În privinţa Nilului și a vântului, nici cea mai măruntă. Fulgerul 
își merită pe deplin numele! Din nenorocire însă, am pierdut un 
membru al echipajului. 

— Cum s-a întâmplat? 

— O așa grozăvie n-am mai văzut! leri seară, Două-Cioturi a luat 
foc și a pierit în vârtejul de flăcări, fără ca noi să-l putem scăpa. Chiar 
atunci, vreo treizeci de oameni au răsărit din stufăriș și s-au strâns 


lângă un mic debarcader. Când Luminăţia Sa i-a privit, s-a iscat o 
învălmășeală fără pereche și mulți dintre ei au murit călcaţi în 
picioare. 

Nesmontu îl ajunse din urmă pe suveran, căruia regina și ceilalți 
membri ai Cercului de Aur îi ieșiseră în întâmpinare. Dar nu era vreme 
pentru cuvinte călduroase de bun sosit, căci primejdii mari amenințau 
ultimul ritual ce trebuia săvârșit. 

Faraonul păși în Locașul Aurului, o îmbrăţișă pe Isis și așeză pe 
capul lui Osiris-lker coroana celor drepţi, o simplă fâșie de pânză 
împodobită cu flori desenate. 

— Bolta cerului strălucește într-o nouă lumină, grăi el, zeii alungă 
furtuna, vrăjmașii tăi sunt înfrânți. Tu devii Horus, moștenitorul lui 
Osiris, în stare să domnești, căci Maat sălășluiește în inima ta, iar 
faptele tale respectă dreptatea și adevărul. Înalță-te la cer odată cu 
lumina, cu fumul de tămâie, cu păsările, cu barca zilei și cu cea a 
nopții, treci de la existenţă la viață. Spiritul și materia devin una, iar 
flacăra lui Nun te modelează. Ea șterge hotarele dintre pietre, metale, 
animale, plante și oameni. Străbaţi toate lumile și cunoști clipa de 
dinainte ca moartea să se ivească. 

Faraonul destupă vasul pecetluit pe care-l adusese de la Medamud. 

— Tu, văduvă, hrănește cu fluidul osirian trupul ce urmează să 
reînvieze. 

Oare mumia se va topi sau opera avea să se săvârșească? Iker 
deschise ochii, dar privirea lui era îndreptată spre tărâmul celălalt. 

Regele și Isis merseră la Templul lui Osiris. 

Culcată pe dalele din capela principală, se găsea coloana Stabilitate. 

Ţinând în mână sceptrul Putere, regina se așeză în spatele lui 
Sesostris și îi dădu forța trebuincioasă pentru ca regele să înalțe 
coloana cu ajutorul unei frânghii. 

— Cel lipsit de viaţă va trăi din nou, rosti faraonul, și se va ridica 
din moarte. Coloana venerabilă, la fel de trainică în fiecare clipă, 
întinerește de-a lungul anilor. Şira spinării lui Osiris e din nou plină de 
energie, KA-ul se liniștește. 

Perechea regală tămâie coloana. 

Înăuntrul atanorului, zeița Isis se apropie de fratele ei Osiris, în 
chip de uliu femelă, bucurându-se și arătându-i dragostea pe care i-o 


purta. Precisă precum steaua Sothis, ea se așeză pe falusul lui Osiris 
preschimbat în aur, iar sămânța Marii Opere pătrunse în ea. Horus cel 
ascuțit se născu din pântecele mamei sale. 

— Rămânând femeie, spuse regina, Isis a ţinut în același timp și 
locul unui bărbat. Ea cunoaște astfel tainele cerului și ale pământului. 
Ivită din lumină, ea e pupila ochiului creator. Horus se naște din 
unirea unei stele și a focului alchimic. 

Isis și Nephtys îmbrăcară rochii cu aripi mari, împestrițate. Apoi, 
împreună cu regele, se întoarseră lângă Iker și le desfășurară într-un 
ritm susținut, dându-i aer întremător celui care se trezea. 

— Ţi-am adus oasele, îi zise Isis fratelui ei, părțile trupului tău au 
fost adunate. Ochii tăi sunt iarăși deschişi. Trăiește-ţi viața. Moartea te 
părăsește și se îndepărtează de tine. Erai mort, dar vei trăi din nou, 
mai mult decât Eneada, teafăr și nevătămat, pentru stăpânul armoniei. 

Isis mânui sceptrul adus din cea de-a doua provincie a Egiptului de 
Jos, Coapsa. Cele trei curele de piele simbolizau pașii triplei nașteri. 

— Lumina îți dă viață, grăi regele atingând nasul Fiului regal cu 
cheia vieţii, cu sceptrul înfloririi și cu coloana stabilității. 

Un soare arzător își revărsa razele asupra mumiei. 

— Porţile sarcofagului se deschid, vesti Isis. Geb, mai-marele zeilor, 
redă vederea ochilor tăi. El îți îndreaptă picioarele care erau îndoite. 
Anubis îţi întărește genunchii, acum poţi să stai drept. Puternica 
Sekhmet te ridică. Îţi recapeţi judecata mulțumită inimii tale, îţi 
foloseşti iar braţele și picioarele și împlinești voința KA-ul tău. 

Cerul Abydosului căpătă o culoare de lapislazuli, raze de turcoaz 
luminară Marele Ținut. 

Uriaș, părând să atingă cerul, Arborele vieţii, salcâmul lui Osiris, se 
acoperi cu mii de flori albe și înmiresmate, răspândind un parfum de o 
gingășie divină. 

Cercul de Aur se strânse în jurul lui Osiris reînviat. La răsărit stătea 
perechea regală, Isis și Iker, care făcea parte, în sfârșit, din această 
confrerie la care visase atât; la apus - Pleșuvul și Sekari; la 
miazănoapte - Nesmontu și Sehotep; iar la miazăzi - Senankh. 

Faraonul celebră nevăzuta și totuși atât de via prezenţă a lui 
Khnum-Hotep, pe cea a lui Djehuty și pe cea a generalului Sepi și 
aminti Legea, rămasă neschimbată din vremea începuturilor. 


— Îndatorirea cea mai de seamă a membrilor Cercului de Aur nu e 
nici să predice, nici să-i silească pe alţii să se plece în fața zeilor, nici să 
propovăduiască o credință mai presus de toate, ci să respecte, prin 
faptele sale, dreptatea și adevărul. 

Confreria duse vasul pecetluit și pe Osirisul preschimbat în locașul 
său de veci, a cărei intrare se afla înspre apus. 

Marea Operă fu așezată pe un pat de bazalt, alcătuit din trupurile a 
doi lei ce simbolizau ziua de ieri și pe cea de mâine. Doi șoimi stăteau 
de pază la căpătâi și la picioare. Stăpânul tăcerii avea să rămână aici 
până la viitoarea lună khoiak, când inițiații din Abydos vor încerca, 
încă o dată, să-l trezească la viaţă. 

În afară de Sesostris, de Isis și de Iker, membrii Cercului de Aur 
părăsiră mormântul. 

Faraonul contemplă poarta lumii de dincolo. 

— După ce a fost mult timp plecat, Iker s-a întors. Astăzi, Fiul regal 
poate să treacă pragul lumii de dincolo și să vină îndărăt. Ce-ţi dorești 
tu, Isis? 

— Vreau să trăim împreună pentru totdeauna, să nu mai fim 
despărțiți și să ne odihnim în pace, unul lângă altul, la adăpost de Rău. 
Vom trece mână în mână pragul tărâmului veșniciei și vom vedea 
lumina, chiar în clipa minunată a renașterii ei. 

—  Osiris-lker trebuie să treacă de această poartă, continuă 
Sesostris. Dacă îl însoţești, vei străbate moartea lui. Și, deși tu cunoști 
Calea de Foc, îţi pui viaţa în primejdie. Numai tu poți să alegi. 


TRECEREA 


Prima zi (20 iulie) 
Luna thot: Memphis 


Sub protecţia stelei Sothis, ce scânteia, inundația hrănită de 
lacrimile lui Isis era îndestulătoare. Anul avea să fie aducător de 
fericire și belșug. 

Vizirul își venea cu greu în fire după iniţierea sa în Cercul de Aur 
din Abydos. Obișnuit să lupte cu încrâncenare împotriva vrăjmașilor și 
să nu dea înapoi în fața primejdiei, Sobek nu se aștepta să i se 
dezvăluie niște taine care să-l tulbure într-atât. 

Sobek se simțea mândru să slujească o ţară capabilă să transmită 
Marele Secret. Cele Două Regate se clădeau zi de zi din materiale pe 
care lumina tărâmului de dincolo își pusese sigiliul. Să asiguri 
bunăstarea poporului nu era de ajuns. Trebuia, în primul rând, să 
deschizi ferestrele cerului. 

Vizita lui Nesmontu îl înveseli. 

— Veşti bune, generale? 

—  Strașnice. Niciun semn de răzmeriță în Syro-Palestina, pace 
trainică în Nubia. 

— Tu ce zici, întărirea pazei Memphisului își mai are rostul? 

— Dispariţia Prevestitorului i-a descurajat pe ultimii săi credincioși. 
Amenințările mi se par înlăturate. 

Cu brațele încărcate de papirusuri, Senankh intră în odaie, 
întrerupându-i pe cei doi frați. 

— Regele mi-a poruncit să întocmesc neîntârziat numeroase 
decrete care să schimbe legile vechi și să asigure un trai mai bun 
supușilor săi, mărturisi el. Fără sprijinul vizirului n-am s-o scot la 
capăt. Și îl înștiințez pe marele general că și în rândurile armatei 
noastre trebuie aduse unele îmbunătățiri. 

Nesmontu începu să bodogăne. 


— Mă întreb dacă nu cumva ar fi mai nimerit să las baltă tot și mă 
alătur lui Sekari. El, noul Pleșuv al Abydosului, nu-și îngreunează viața 
cu treburile încurcate ale administraţiei. 

— Greșești, se împotrivi Senankh. 

Pășind ţanţoș, cu fruntea sus, bătrânul soldat plecă să-i plimbe pe 
Vânt-de-Miazănoapte și pe Sângerosul, care nu aveau cum să-i îndruge 
verzi și uscate, așa cum făcea Senankh. 

— În privința lui Nesmontu, eu, unul, mă dau bătut, zise vizirul. 

— Fii pe pace, veghează cu asprime asupra trupelor și orice soldat 
şi-ar da viața pentru el. Nimeni n-ar putea să ne apere mai bine. 

— Ştiu, ştiu, mormăi Sobek. Sehotep s-a întors de la Abydos? 

— Reparațiile de la Templul lui Osiris o să-l mai țină acolo o vreme. 

— Fii sincer, Senankh, încuviințezi ultima hotărâre a regelui? 

— El vede mai departe decât noi și deslușește lucruri așa cum sunt 
ele cu adevărat. 

Sobek îi împărtășea părerea. 

Acest uriaș se afla mai presus de toţi, fiind în stare să îndrepte orice 
greșeală a înalților demnitari și să zărească cea mai palidă rază de 
lumină în negura cea mai adâncă. Cu sufletul înseninat de acest gând, 
vizirul putea acum să-și îndeplinească anevoioasele sarcini. 

— Marele demnitar care se îngrijește de rânduielile palatului a fost 
prevenit? 

— Chiar eu l-am înștiințat. O să se poarte așa cum se cuvine cu 
oaspeții Luminăţiei Sale. 

Întregul Memphis vuia de mii de zvonuri, întrucât Sesostris era pe 
cale să numească un nou Fiu regal, pe care să-l pregătească pentru a-i 
urma la domnie. 

Oamenii puneau rămășag pe un nume sau altul, fără ca 
moștenitorii familiilor bogate ale capitalei să aibă mai mulţi sorți de 
izbândă decât ceilalți, căci monarhul nu judeca oamenii după 
înfățișare, ci după harurile cu care era înzestrat fiecare. 

Slujitorul însărcinat cu primirea oaspeţilor își dădu silința să nu 
săvârșească nici cea mai măruntă greșeală. Încordat, nervos, se grăbi să 
le iasă înainte, ferindu-se să le pună sumedenie de întrebări despre 
sănătate și despre călătoria până la Memphis și mărginindu-se să-i 


conducă până la odaia de lucru a monarhului, a cărei ușă rămăsese pe 
jumătate deschisă. 

— Pe aici, bâigui el, înainte de a se face nevăzut. 

Vocea puternică și gravă a lui Sesostris ajunse la urechile celor doi 
oaspeţi. 

— Intraţi, Isis și Iker. Vă așteptam. 


{D Obiect căruia în religiile primitive îi sunt atribuite virtuţi magice, supranaturale, fiind venerat ca 
atare (n. tr.). 

12. 65 cm (n. a.). 

13. 28 cm (n. a.). 

ai Opera la negru, opera la alb şi opera la roşu constituie etapele procesului alchimic. (n. tr.). 

15.1,83 m; 1,05 m; 1,57 m (n. a.). 

15. 67 cm (n. a.). 


